
Capitolul 1 


Calul lui Danios străbătea în galop drumul încins de soare care ducea 
spre Lăcaşul Leului, un târguşor din Siria de Sus, întemeiat de ilustrul 
faraon Seti. Egiptean după tată şi sirian după mamă, Danios îmbrăţişase 
onorabila meserie de factor poştal şi se specializase în predarea mesajelor 
urgente. Administraţia egipteană îi asigura calul, hrana şi uniforma; Danios 
primise şi o locuinţă de serviciu la Sileh, oraş de la graniţa de nord-est, şi 
poposea gratuit în staţiile de poştă. Pe scurt, o viaţă frumoasă, mereu pe 
drumuri şi întâlnirea cu sirience pline de bunăvoință, dar dornice, câteodată, 
să se mărite cu un funcţionar care o lua imediat la sănătoasa atunci când 
legătura devenea prea serioasă. 

Danios, căruia părinţii îi aflaseră adevărata natură datorită astrologului 
din sat, nu suporta să trăiască obligatoriu într-un anumit loc, chiar şi în 
braţele unei iubite pline de nuri. Nimic nu conta mai mult pentru el decât 
distanţele pe care le străbătea zilnic pe drumurile pline de praf. 

Conştiincios şi metodic, factorul era bine văzut de către superiorii săi. 
Încă de la începutul carierei sale, nu rătăcise niciodată vreo scrisoare şi 
scurtase deseori timpul de predare a scrisorilor pentru a face pe placul 
vreunui expeditor grăbit. Împărţirea corespondenţei cât mai repede posibil 
era o obligaţie de onoare pentru el. 

Când Ramses devenise faraon, după moartea lui Seti, Danios se temuse, 
la fel ca mulţi alţi egipteni, că tânărul suveran ar putea fi un mare războinic 
trimiţându-şi armata ca să cucerească Asia, cu speranţa de a reface un imens 
imperiu al cărui centru fusese cândva Egiptul. În timpul primilor patru ani 
de domnie, Ramses extinsese templul de la Luxor, terminase uriaşa sală cu 
coloane de la Karnak, începuse construcţia templului său pentru veşnicie pe 
malul de est al Thebei şi întemeiase o nouă capitală în Deltă, Pi-Ramses; 
dar nu schimbase politica externă a tatălui său care consta în respectarea 
unui pact de neagresiune cu hitiţii, faimoşii războinici ai Anatoliei. Aceştia 
din urmă se părea că renunţaseră să mai atace Egiptul şi respectau 
protectoratul acestuia asupra Siriei de Sud. 


Viitorul se arăta a fi surâzător dacă schimbul de scrisori militare între Pi- 
Ramses şi fortărețele de pe Drumul lui Horus nu s-ar fi intensificat ca 
niciodată până atunci. 

Danios îi întrebase pe superiorii săi, ca şi pe ofiţerii pe care-i întâlnise; 
nimeni nu ştia nimic, dar se vorbea despre tulburări în Siria de Nord şi chiar 
în provincia Amurru’, aflată în zona de influentă egipteană. 

Era limpede că mesajele pe care le transmitea Danios aveau drept scop 
să-i pregătească pe comandanții fortăreţelor de pe Drumul lui Horus, linia 
de fortificații de la nord-est, să intre cât de curând în stare de alarmă. 


Datorită acţiunii viguroase a lui Seti, Canaan’, Amurru şi Siria de Sud 
formau o întinsă zonă tampon care apăra Egiptul de o invazie neaşteptată. 
Desigur, era nevoie permanent de o supraveghere atentă a prinților din 
aceste ţinuturi agitate şi, câteodată, mai trebuiau şi treziţi cu forţa la 
realitate; aurul Nubiei potolea repede intenţiile de a trăda care apăreau la 
fiecare schimbare cât de mică în viaţa politică locală. Prezenţa trupelor 
egiptene şi paradele militare combinate cu mari serbări, ca acelea ale 
secerişului, erau celelalte mijloace eficace pentru a menţine o pace destul de 
fragilă. 

În mai multe rânduri, în trecutul nu prea îndepărtat, fortărețele de pe 
Drumul lui Horus îşi zăvorâseră porţile şi interziseseră oricărui străin să mai 
treacă frontiera; hitiţii nu le atacaseră niciodată, aşa că teama că s-ar fi putut 
da lupte grele se risipise. 

Ştiind toate acestea, Danios era optimist; hitiţii cunoşteau vitejia armatei 
egiptene, egiptenii se temeau de violenţa şi cruzimea războinicilor din 
Anatolia. Cele două ţări, care riscau să iasă sleite de puteri după un conflict 
direct, aveau tot interesul să rămână fiecare pe poziţiile ei, rezumându-se 
doar la atacuri şi riposte verbale. 

Ramses, angajat într-un program de lucrări importante, nu avea de gând 
să provoace o înfruntare directă. 

Danios trecu în plin galop prin faţa stelei din granit care marca limita 
domeniului agricol aparţinând micii aşezări Lăcaşul Leului. Brusc, trase de 
frâul calului, apoi se întoarse. Un amănunt neobişnuit îi atrăsese atenţia. 

Factorul poştal descălecă în faţa lespezii cioplite. 

Revoltat, el observă că bolta de deasupra fusese distrusă şi că mai multe 
hieroglife fuseseră lovite cu ceva dur. Inscripţia magică, devenită acum 
indescifrabilă, nu mai putea oferi protecţie acelor locuri. Cel care săvârşise 
o asemenea faptă avea să fie judecat şi condamnat cu cea mai mare asprime; 


distrugerea unei pietre de o asemenea importanţă era o crimă pasibilă de 
pedeapsa cu moartea. 

Fără nicio îndoială, factorul era primul martor al acestei drame pe care 
trebuia s-o semnaleze fără întârziere guvernatorului militar al regiunii. 
Atunci când acesta va afla despre nenorocire, va înainta un raport amănunţit 
adresat direct cancelariei faraonului. 

Un zid de cărămizi înconjura casele; de o parte şi de alta a porţii de 
intrare, fuseseră instalaţi doi sfincşi culcaţi pe labele din faţă. Băiatul 
rămase pe loc, înmărmurit de uimire; cea mai mare parte a satului fusese 
devastată, cei doi sfincşi erau răsturnaţi pe o parte, ciopârţiţi. 

Lăcaşul Leului fusese atacat. 

Niciun zgomot nu se auzea dinspre case. De obicei, atmosfera din locul 
acela era foarte însufleţită: instrucţia infanteriştilor, antrenamentul 
călăreţilor, discuţiile aprinse din piaţa centrală, din jurul fântânii, chiotele 
copiilor, răgetele măgarilor... Tăcerea aceea neobişnuită îi puse factorului 
un nod în gât. Simţind că îl arde cerul gurii, destupă burduful cu apă şi bău 
cu lăcomie. 

Curiozitatea învinse teama. Ar fi trebui acum să pornească la drum şi să 
dea alarma la cea mai apropiată garnizoană, dar vru să afle mai multe. 
Danios îi cunoştea pe aproape toţi locuitorii din Lăcaşul Leului, de la 
guvernator la hangiu; cu unii era chiar prieten bun. 

Calul sforăi şi se ridică pe picioarele dindărăt; mângâindu-l pe coamă, 
factorul îl linişti. Dar animalul nu mai vru să meargă mai departe. 

Danios intră pe jos în târguşorul cufundat în tăcere. 

Magaziile de grâu sparte, chiupurile de lut făcute ţăndări. Din rezervele 
de hrană şi de băutură nu mai rămăsese nimic. 

Micile case cu etaj nu mai erau decât ruine; nici măcar una nu scăpase 
atacatorilor, cuprinşi de o nebunie a distrugerii care nu cruţase nici locuinţa 
guvernatorului. 

Zidurile micului templu erau şi ele năruite. Statuia zeului fusese 
sfărâmată cu lovituri de măciucă şi capul se afla la câţiva metri distanţă. 

Peste tot aceeaşi tăcere deplină, apăsătoare. 

În fântână, leşurile catârilor ucişi. În piaţa centrală se vedeau resturile 
unui foc în care arseseră mobile şi papirusuri. 

Duhoare. 

Un miros greu, acru, greţos îi tăie factorului răsuflarea şi-l atrase către 
măcelărie, situată la marginea de nord a aşezării, sub un portic larg, la 


adăpost de bătaia razelor de soare. Acolo se tranşau vitele tăiate, se prăjeau 
bucăţi mari de carne într-un cazan uriaş şi se frigeau la jar zburătoarele 
vânate. Un loc plin de viaţă, unde factorul prânzea cu mare plăcere, după ce 
împărțea corespondenţa. 

Când îi văzu pe oameni, Danios simţi că nu mai are aer. 

Erau cu toţii acolo: soldaţi, negustori, meşteşugari, bătrâni, femei, copii, 
doici. Toţi cu beregata tăiată, aruncaţi unii peste alţii. Guvernatorul fusese 
tras în ţeapă, trei ofiţeri ai detaşamentul din garnizoană spânzurați de grinda 
care susţinea acoperişul măcelăriei. 

Pe un stâlp de lemn, o inscripţie cu caractere hitite: „Victorie a armatei 
puternicului suveran din Hatti, Muwattalis. Aşa vor pieri toţi duşmanii săi.” 

Hitiţii... După cum le era obiceiul, făcuseră un raid de o violenţă 
cumplită, fără să cruţe pe niciunul dintre cei care le ieşiseră în cale; dar, de 
data aceasta, ei ieşiseră din zona lor de influenţă pentru a lovi nu departe de 
graniţa de nord-est a Egiptului. 

O spaimă cumplită îl cuprinse pe tânărul poştaş. Dacă detaşamentul acela 
hitit se mai afla încă prin împrejurimi? 

Danios se dădu înapoi câţiva paşi, fără să-şi poată dezlipi ochii de 
spectacolul acela îngrozitor. Cum puteau fi unii atât de cruzi ca să 
măcelărească astfel nişte fiinţe umane şi să le lase şi neîngropate? 

Simţind că-i ia capul foc, Danios se îndreptă către poarta cu sfincşi. 

Calul său nu mai era acolo. 

Îngrijorat, factorul scrută zarea, temându-se să nu-i vadă apărând pe 
soldaţii hitiţi. În depărtare, la poalele unui deal, se vedea un nor de praf. 

Care... Care de luptă se îndreptau către el! Înnebunit de spaimă, Danios o 
luă la fugă cât îl ţineau picioarele. 


Capitolul 2 


Pi-Ramses, noua capitală a Egiptului, întemeiată de Ramses în inima 
Deltei, număra deja mai bine de o sută de mii de locuitori. Înconjurat de 
două braţe ale Nilului, de apele lui Ra şi ale lui Avaris, oraşul se bucura de 
o climă plăcută, chiar şi vara; nenumărate canale străbăteau aşezarea, pe un 


lac special amenajat se puteau face plimbări plăcute cu barca, iar iazurile 
pline cu peşte îi aşteptau pe împătimiţii pescuitului cu undiţa. 

Aprovizionat din belşug cu cele mai diferite alimente venite din câmpia 
roditoare care-l înconjura, Pi-Ramses îşi luase şi numele de „oraşul ca de 
peruzea”, datorită plăcuţelor albastre din lut smălţuit care, cu luminozitatea 
lor aparte, împodobeau fațadele caselor. 

Era, într-adevăr, un oraş destul de neobişnuit: aşezarea armonioasă şi 
paşnică se afla într-o strânsă convieţuire cu o cetate militară care cuprindea 
patru cazărmi uriaşe şi un arsenal aflat în imediata vecinătate a palatului. De 
câteva luni, muncitorii lucrau aici zi şi noapte, din mâinile lor ieşind care de 
luptă, armuri, sulițe, lănci, scuturi şi vârfuri de săgeată. În mijlocul 
atelierelor, o mare topitorie asigura bronzul necesar armelor. 

Unul dintre carele de luptă, solid şi, totodată, uşor, tocmai ieşea pe poarta 
atelierului. Se afla acum la capătul drumului care urca spre curtea mare, 
înconjurată de un portic larg, alăturându-se şirurilor de alte vehicule de 
acelaşi fel deja fabricate. Şeful meşterilor îl bătu pe umăr pe tâmplarul care 
făcea ultimele retuşuri. 

— Uite acolo, jos, la poarta atelierului... El este! 

— Acela este? 

Tâmplarul privi mai atent. 

Da, chiar el era, faraonul, stăpân peste Egiptul de Sus şi peste cel de Jos, 
Fiul luminii, Ramses. 

În vârstă de douăzeci şi şase de ani, urmaşul lui Seti domnea deja de 
patru ani şi se bucura de dragostea şi prețuirea supuşilor săi. De statură 
atletică, înalt de peste un metru şi optzeci, cu o figură prelungă încadrată de 
un păr blond bogat şi strălucitor, frunte înaltă, arcade proeminente acoperite 
de sprâncene bine conturate şi stufoase, nas lung, ascuţit şi puţin coroiat, 
buze pline şi maxilarul de jos bine pronunţat, Ramses emana o forţă 
copleşitoare pe care cei din jur o considerau fără ezitare ca fiind 
supranaturală. 

Pregătit vreme îndelungată pentru domnie, de către un tată care-l învățase 
ce însemna să fie rege chiar şi cu preţul unor încercări dure, Ramses 
moştenise autoritatea strălucitoare a lui Seti, gloriosul său părinte şi 
predecesor la tron. Chiar şi atunci când nu era îmbrăcat în veşmintele cerute 
de etichetă, impunea respect prin simpla sa prezenţă. 

Regele urcă panta abruptă şi începu să examineze carul abia terminat. 
Împietriţi de emotie, şeful echipei de meşteri şi tâmplarul aşteptau cu teamă 


verdictul său. Faptul că Faraonul venea el însuşi ca să inspecteze pe 
neaşteptate fabrica trăda interesul pe care el îl arăta faţă de calitatea armelor 
produse aici. 

Ramses nu se mulţumi doar cu o privire superficială. Pipăi fiecare piesă 
din lemn, mişcă oiştea şi încercă să-şi dea seama de soliditatea roţilor. 

— O treabă bună, aprecie el, dar va trebui să vedem pe teren cât de solid 
este carul. 

— Facem şi asta, Maiestate, se grăbi meşterul să spună. În cazul unui 
accident, vizitiul ne va arăta care este piesa slabă şi noi vom repara totul. 

— Aveţi multe defecţiuni de felul acesta? 

— Nu, Maiestate, şi atelierul nostru profită de ele ca să îndrepte greşelile 
şi să folosească un material cât mai bun. 

— Ai grijă să nu precupeţeşti niciun efort. 

— Înălţimea ta... Aş putea să vă întreb ceva? 

— Te ascult. 

— Războiul... o să-l avem curând? 

— "Ţi-e cumva frică de aşa ceva? 

— Noi facem aici atâtea arme, dar parcă n-am dori un război. Câţi 
egipteni vor muri, câte femei vor rămâne văduve, câţi copii îşi vor pierde 
tatăl! 

— Măcar de te-ar auzi zeii! Dar ştii care este datoria noastră dacă Egiptul 
ar fi în primejdie? 

Meşterul îşi coborî privirile. 

— Egiptul ne este mamă, este trecutul şi viitorul nostru, îi aminti Ramses. 
El ne dă totul fără să ţină nicio socoteală, el este binefacerea care se 
pogoară asupra noastră în fiecare clipă... O să-i răspundem cu 
nerecunoştinţă, cu egoism şi cu laşitate? 

— Noi nu ne dorim altceva decât să trăim, Măria Ta! 

— Dacă va fi nevoie, Faraonul îşi va da şi viaţa pentru ca Egiptul să 
trăiască. Spor la treabă, meştere. 


Cât de zâmbitoare şi plină de viaţă era capitala sa! Pi-Ramses era un vis 
împlinit, o clipă de fericire pe care timpul o consolida cu fiecare zi care 
trecea. Vechea aşezare Avaris, oraş blestemat prin venirea năvălitorilor din 
Asia, fusese transformat într-un oraş fermecător şi elegant în care salcâmii 


şi sicomorii îşi ofereau umbra ca adăpost atât celor bogaţi cât şi celor 
năpăstuiţi de soartă. 

Regelui îi plăcea să se plimbe pe câmpia din afara oraşului, prin vegetaţia 
ei luxuriantă străbătută de poteci mărginite de flori şi de canale tocmai bune 
pentru scăldat; îşi înfigea cu toată plăcerea dinţii într-un măr cu gust de 
miere, îi plăcea gustul de ceapă dulce, se plimba prin plantațiile nesfârşite 
de măslini care dădeau la fel de mult ulei cât nisipul de pe malul mării, 
respira cu nesaţ miresmele grădinilor de flori. Plimbarea suveranului se 
încheia pe faleza de unde se putea vedea portul interior, acolo unde 
activitatea nu înceta niciodată în depozitele care adăposteau bogăţiile 
oraşului, metale preţioase, lemn rar, rezerve de grâu. 

În săptămânile din urmă, Ramses nu se mai plimba nici la câmp, nici pe 
străzile oraşului său de peruzea, ci zăbovea îndelung în cazărmi, în 
tovărăşia ofiţerilor de rang înalt, a soldaţilor de pe care şi a pedestraşilor, cu 
toţii fiindu-i recunoscători pentru condiţiile bune de locuit din noile 
construcţii. 

Militarii de profesie, printre care se aflau şi mulţi mercenari, erau 
bucuroşi de soldele mari şi de hrana mai mult decât îndestulătoare. Se 
plângeau însă destul de des de instrucţia foarte severă, regretând că nu se 
angajaseră cu câţiva ani mai înainte, atunci când pacea părea să nu fie 
ameninţată de nimic. 'Trecerea de la instrucţie, oricât de dură ar fi fost ea, la 
lupta împotriva hitiţilor nu atrăgea pe nimeni, nici chiar pe cei mai 
experimentați dintre ei în arta războiului. Se temeau cu toţii de cruzimea 
luptătorilor anatolieni care nu fuseseră învinşi niciodată. 

Ramses simţise teama strecurându-se puţin câte puţin în sufletele 
oamenilor şi încerca să lupte împotriva ei vizitând pe rând, în fiecare zi, 
cazărmile şi asistând la manevrele executate de diferite unităţi ale armatei 
sale. Regele trebuia să apară senin în faţa soldaţilor, să le inspire încredere, 
cu toate că, uneori, în adâncul sufletului, şi el se simţea îngrijorat. 

Cum să fii pe deplin fericit în acest oraş pe care Moise, prietenul său din 
copilărie, îl părăsise după ce se aflase în fruntea echipelor de zidari evrei 
care înălţaseră palate, vile şi case de rând? Sigur, Moise fusese acuzat că 
omorâse un egiptean, pe Sary, cumnatul regelui. Dar Ramses se îndoia şi 
acum de vinovăția evreului, căci Sary, bătrânul său preceptor, uneltise 
împotriva lui şi se purtase într-un mod josnic faţă de muncitorii care-i 
fuseseră puşi la dispoziţie. Oare nu căzuse Moise într-o capcană? 


Atunci când nu era asaltat de amintirea prietenului său dispărut, despre 
care nu mai ştia nimic de atâta timp, regele petrecea multe ceasuri în 
tovărăşia fratelui său mai mare, Şenar, ministru de externe, şi a lui Acha, 
şeful serviciilor sale de spionaj. Şenar făcuse tot posibilul ca fratele său mai 
mic să nu devină faraon, dar faptul că dăduse greş părea să-l fi făcut mai 
înţelept, aşa că-şi lua rolul în serios. Cât despre Acha, un diplomat 
inteligent şi sclipitor, el fusese coleg de universitate cu Ramses şi cu Moise, 
bucurându-se de încrederea fără margini a regelui. 

Zi de zi, cei trei bărbaţi citeau mesajele venite din Siria şi încercau să 
evalueze cu toată luciditatea situaţia de acolo. 

Până când ar mai fi putut Egiptul să suporte înaintarea hitiţilor? 

Ramses examina cu cea mai mare atenţie harta imensă a Orientului 
Apropiat şi a Asiei, atârnată pe un perete al biroului său. La nord, regatul 


Hatti” cu capitala sa, Hattuşaş, în inima platoului Anatoliei. Mai la sud, 
imensa Sirie, întinsă de-a lungul Mediteranei, traversată de Orontes. 
Principalul punct de forţă al ţării: Kadesh, aflat sub controlul hitiţilor. 

La sud, provincia Amurru şi porturile Byblos, Tyr şi Sidon, aflate sub 
stăpânire egipteană, apoi Canaan, ai cărui prinți erau credincioşi faraonului. 

Opt sute de kilometri despărţeau Pi-Ramses, capitala egipteană, de 
Hattuşaş, reşedinţa lui Muwattalis, suveranul hitit. Luând în seamă existenţa 
unui lac care pornea de la graniţa de nord-est până în centrul Siriei, cele 
două ţinuturi păreau să se afle la adăpost de orice încercare de invazie. 

Dar hitiţii nu erau mulţumiţi cu acel statu-quo impus de Seti. Pornind de 
pe teritoriul lor, războinicii anatolieni urmau să facă o străpungere pe 
direcţia Damascului, principalul oraş al Siriei. 

Aceasta era, cel puţin, convingerea lui Acha, bazată pe informaţiile 
primite de la informatorii săi. Ramses avea nevoie de o certitudine înainte 
de a se pune în fruntea armatei sale, cu intenţia declarată de a-l izgoni pe 
duşman către nord. Nici Şenar şi nici Acha nu se simțeau în stare să emită o 
părere decisivă; doar faraonul, el singur, urma să ia asupra lui povara unei 
hotărâri şi a unui ordin de atac. 

Fiind o fire impulsivă, Ramses fusese tentat să contraatace încă din clipa 
în care aflase de maşinaţiile hitiţilor; dar pregătirea trupelor sale, al căror 
nucleu fusese deja mutat de la Memphis la Pi-Ramses, mai cerea încă multe 
săptămâni, dacă nu chiar mai multe luni. Această întârziere, pe care regele o 
suporta cu oarecare febrilitate, ar fi putut duce, poate, la evitarea unui 


conflict inutil: cam de zece zile nu se mai primise nicio informaţie 
alarmantă din centrul Siriei. 

Ramses se îndreptă către voliera din palat unde trăiau, bine îngrijite, 
păsări colibri, gaiţe, piţigoi, pupeze, nagâţi şi multe alte zburătoare, 
bucurându-se de umbra sicomorilor şi de apa din bazinele pe care pluteau 
nuferi albaştri. 

Era convins că o va găsi acolo, îngânând pe strunele lăutei notele unei 
străvechi melodii. 

Nefertari, marea doamnă a regelui, blânda întruchipare a dragostei, 
singura femeie care-i umplea sufletul. Deşi nu se trăgea dintr-un neam de 
rang prea înalt, ea era cea mai frumoasă printre frumoasele palatului şi 
glasul ei, dulce ca mierea, nu rostea cuvinte fără noimă. 

Pe când frageda Nefertari era sortită unei vieţi consacrate meditaţiei, ca 
preoteasă închisă într-un templu de provincie, prinţul Ramses se 
îndrăgostise nebuneşte de ea. Niciunul nici celălalt nu se aştepta ca 
apropierea lor să ducă la formarea unei perechi regale hărăzită să conducă 
destinele Egiptului. 

Cu părul său de un negru strălucitor, cu ochii de un albastru verzui, 
plăcându-i tăcerea şi reculegerea, Nefertari îi cucerise pe toţi cei de la 
curtea faraonului. Discretă şi înțeleaptă, ea era o demnă tovarăşă de viaţă a 
lui Ramses şi astfel se împlinea minunea unei armonii depline între regină 
şi soţul ei. 

Meritamon, copila pe care i-o dăruise regelui, îi semăna întru totul. 
Nefertari nu mai putuse avea şi alţi copii, dar această suferinţă părea să 
treacă în zbor peste ea, ca o adiere a primăverii. Iubirea care o unea de nouă 
ani cu Ramses i se părea că este una dintre cauzele fericirii poporului său. 

Ramses o contemplă în tăcere fără ca ea să-l observe. Ea părea să 
vorbească în şoaptă cu o mică pupăză care se rotea în zbor în jurul ei, scotea 
câteva sunete vesele şi se aşeză pe antebraţul reginei. 

— Eşti prin apropiere, nu-i aşa? 

El făcu câţiva paşi înspre ea. Ca de obicei, ea îi simţise prezenţa şi 
gândurile. 

— Astăzi, păsările sunt cam nervoase, îi explică ea. S-ar părea că vine 
vreo furtună. 

— Ce se mai aude pe la palat? 

— Lumea încearcă să-şi omoare timpul, se glumeşte pe seama laşităţii 
duşmanilor, este lăudată puterea armatelor noastre, se pun la cale viitoare 


căsătorii şi se negociază eventuale avansări. 

— Şi despre rege ce se spune? 

— Că seamănă din ce în ce mai mult cu tatăl său şi că va şti să apere ţara 
de nenorociri. 

— De s-ar putea adeveri vorbele acestea ale lor... 

Ramses o cuprinse în braţe pe Nefertari şi ea îşi rezemă fruntea de umărul 
soţului său. 

— Veşti proaste? 

— Nu, totul părea în ordine. 

— Incursiunile hitite au încetat? 

— Acha nu a mai primit niciun mesaj alarmant. 

— Suntem gata de luptă? 

— Niciunul dintre soldaţii noştri nu arde de nerăbdare să-i înfrunte pe 
luptătorii anatolieni. Veteranii sunt de părere că nu avem nici cea mai mică 
şansă să-i învingem. 

— Aşa crezi şi tu? 

— Ca să porţi un asemenea război, îţi trebuie o anumită experienţă; eu nu 
o am. Însuşi tatăl meu a renunţat să se angajeze într-o aventură atât de 
riscantă. 

— Dacă hitiţii şi-au schimbat modul de a acţiona, înseamnă că sunt 
convinşi că victoria nu poate să le scape. În vremurile de demult, reginele 
Egiptului au luptat din răsputeri pentru libertatea ţării lor. Cu toate că am 
oroare de violenţă, voi fi alături de tine dacă lupta este singura soluţie. 

Ca la un semnal, păsările din volieră fură cuprinse de o agitaţie 
gălăgioasă. 

Pupăza se refugie pe creanga cea mai înaltă a unui sicomor, celelalte 
păsări se răspândiră în toate direcţiile. 

Ramses şi Nefertari ridicară privirile şi observară un porumbel călător 
care zbura cu greutate; sleit de puteri, părea să nu-şi mai găsească locul în 
care trebuia să ajungă. Regele întinse braţele ca şi cum l-ar fi chemat. 
Porumbelul se aşeză în faţa suveranului. 

De laba dreaptă avea fixat un mic sul de papirus, lung de numai câţiva 
centimetri. Scris cu hieroglife mărunte, dar perfect citeţe, textul purta 
semnătura unui scrib al armatei. 

Pe măsură ce citea, Ramses avu impresia că un pumnal îi străpungea 
inima. 


— Aveai dreptate, îi spuse el reginei: ne ameninţă o furtună... Şi este pe 
cale să se dezlănţuie. 


Capitolul 3 


Marea sală de primire de la Pi-Ramses era una dintre minunile Egiptului. 
Se ajungea la ea urcând o scară monumentală, străjuită de statui ale 
inamicilor înfrânți. Toate aceste figuri reprezentau forţele răului, mereu 
renăscânde, pe care doar Faraonul le putea ţine în frâu folosindu-se de 
Maat, legea armoniei, atât de grăitor încarnată de frumoasa regină. 

În jurul uşii de intrare în sală, simbolurile puterii monarhului, pictate cu 
albastru pe fond alb şi plasate în chenarele tradiţionale, forme ovale 
evocând cosmosul, regatul Faraonului, fiu al creatorului şi reprezentant al 
acestuia pe pământ. Oricine ar fi fost acela care trecea pragul domeniului lui 
Ramses se minuna descoperindu-i frumuseţea senină. 

Pardoseala era formată din plăcuţe de teracotă colorate şi lăcuite, 
închipuind bazine şi grădini înflorite. Se putea vedea şi o rață plutind pe un 
lac azuriu şi un peşte boulti strecurându-se printre florile albe de lotus. Pe 
pereţi, o adevărată feerie în verde palid, roşu intens, albastru deschis, galben 
auriu şi alb sidefiu însufleţea imagini ale unor păsări care se zbenguiau pe 
deasupra bălților. Şi privirea se lăsa atrasă de frizele florale întruchipând 
lotuşi, maci roşii şi albi, margarete şi albăstrele. 

Mai mult, capodopera acestei săli care reprezenta un imn închinat naturii 
devenite un simbol al măreției suveranului era imaginea unei tinere femei 
aflate în profundă meditaţie în faţa unui pâlc de nalbe roşii. Asemănarea cu 
Nefertari era atât de izbitoare încât nimeni nu se îndoia că era un omagiu 
adus de suveran iubitei sale soţii. 

Când urcă spre tronul său de aur, pe o scară având ultima treaptă 
împodobită cu un leu furios care înşfăca în fălci duşmanul venit din neant, 
Ramses aruncă o privire fugară acestor flori aduse din sudul Siriei, ţinut 
care, deşi aflat sub protecţie egipteană, îi dădea mare bătaie de cap. 

La apariţia sa, mulţimea curtenilor amuţi. 


Nu lipseau miniştrii şi locţiitorii lor, preoţii care aveau în grijă 
respectarea ritualurilor, scribii regali, magicienii şi ajutoarele lor pricepute 
în ştiinţe sacre, oamenii răspunzători pentru ofrandele zilnice, paznicii 
secretelor, marile doamne care deţineau funcţii oficiale, bărbaţii şi femeile 
acceptaţi aici datorită lui Rome, intendentului palatului, un om politicos cu 
toată lumea, dar deosebit de scrupulos. 

Rareori chema Ramses atâţia oameni în palatul său pentru a le comunica 
lucruri importante despre care toată ţara urma să audă în cel mai scurt timp. 
Fiecare dintre cei prezenţi îşi tinu răsuflarea, presimţind că urma să se 
anunţe o nenorocire. 

Regele purta coroana dublă, roşu cu alb, a Egiptului de Sus şi a Egiptului 
de Jos, simbol al unităţii de nezdruncinat a ţării. Pe piept i se vedea sceptrul 
puterii, sekhem, reprezentând puterea Faraonului asupra elementelor şi 
forţelor vieţii. 

— Un detaşament hitit a distrus Lăcaşul Leului, un sat întemeiat de 
părintele meu. Barbarii i-au măcelărit pe toţi locuitorii, bărbaţi, femei şi 
copii. 

Un murmur de indignare se ridică în vasta sală. Niciun soldat din nicio 
armată nu ar fi avut dreptul să facă aşa ceva. 

— Un poştaş de-al nostru a descoperit această mârşăvie, continuă regele. 
Înnebunit de groază, el a fost găsit de una dintre patrulele noastre şi aşa am 
aflat totul. Pe lângă acest masacru, hitiţii au distrus şi sanctuarul din centrul 
aşezării, profanând stela lui Seti. 

Impresionat la culme de cele auzite, un bătrân cu o înfăţişare 
impunătoare, care avea în grijă arhivele palatului şi deţinea funcţia de „şef 
al secretelor”, ieşi din mulţimea curtenilor şi se înclină în faţa faraonului. 

— Măria ta, avem dovada că hitiţii sunt cu adevărat cei vinovaţi de 
această crimă? 

— lată semnătura lor: „Victoria armatei puternicului suveran din Hatti, 
Muwattalis. Aşa vor pieri toţi duşmanii săi.” Trebuie să vă mai spun şi că 
prinții din Amurru şi Palestina urmează să jure credinţă hitiţilor. Mulţi 
egipteni din aceste ţinuturi au fost omorâţi, iar cei care au scăpat cu viaţă s- 
au refugiat în cetăţile noastre. 

— Bine, Maiestate, dar asta înseamnă... 

— Război. 


Biroul lui Ramses era încăpător şi luminos. Ferestrele largi, încadrate de 
pătrate vopsite în albastru şi alb, îi permiteau regelui să se bucure de 
perfecțiunea fiecărui anotimp şi să soarbă cu nesaţ parfumul florilor de tot 
felul. Pe gheridoane aurite se puteau vedea buchete de trandafiri. Pe o masă 
lungă din lemn de salcâm se aflau nenumărate suluri de papirus, într-un colţ 
al încăperii, o statuie din diorit îl înfăţişa pe Seti aşezat pe tron, cu ochii 
aţintiţi undeva departe, dincolo de hotarele vieţii pământeşti. 

Ramses îi convocase la sfat doar pe câţiva dintre oamenii săi de 
încredere, adică pe Ameni, credinciosul său prieten şi secretar particular, pe 
fratele său mai mare Şenar şi pe Acha. 

Palid la faţă, cu mâinile lungi şi fine, mic de stat, plăpând şi aproape chel 
la douăzeci şi patru de ani, Ameni îşi consacrase întreaga existenţă slujirii 
lui Ramses. În lipsa oricărui exerciţiu fizic, cu o constituţie fragilă, Ameni 
muncea din răsputeri. Zi şi noapte aşezat în faţa biroului său, dormea pe 
apucate şi era în stare să cerceteze într-o oră mai multe dosare decât 
întreaga sa echipă de scribi într-o săptămână, deşi aceştia erau dintre cei 
mai destoinici care existau în regat. Slujbaş de încredere al lui Ramses, 
Ameni ar fi putut primi orice post de mare demnitar, dar el prefera să 
rămână în umbra faraonului. 

— Magicienii au făcut ceea ce era necesar, spuse el. Au făcut statuete din 
ceară cu înfăţişarea asiaticilor şi a hitiţilor, aruncându-le apoi în foc. De 
asemenea, au scris numele lor pe vase şi cupe din teracotă, după care le-au 
sfărâmat. Le-am cerut să repete în fiecare zi acest ritual până ce armata 
noastră va pleca la luptă. 

Şenar ridică din umeri. Fratele mai mare al lui Ramses, mic de stat şi 
grăsuliu, avea faţa rotundă ca o lună plină şi obraji bucălaţi. Cu buze groase 
şi pofticioase, ochi mici căprui, cu vocea mieroasă şi unduitoare, el îşi 
răsese şuviţa de barbă pe care şi-o lăsase în semn de doliu pentru tatăl său, 
Seti. 

— Să nu ne bazăm atât de mult pe magie, ceru el. Eu, ca ministru al 
Afacerilor externe, propun să ne rechemăm ambasadorii din Siria, din 
Amurru şi din Palestina. Sunt nişte neghiobi care n-au fost în stare să 
observe pânza de păianjen urzită de hitiţi în ţinuturile aflate sub protecţia 
noastră. 

— S-a făcut deja acest lucru, spuse Ameni. 

— Ar fi trebuit să mi se spună şi mie, îi replică, îmbufnat, Şenar. 

— Important este că s-a făcut şi gata. 


Fără să ia în seamă acest schimb tăios de cuvinte, Ramses puse degetul 
arătător într-un loc anume de pe harta mare întinsă pe masa din mijlocul 
încăperii. 

— Gamizoanele de la frontiera de nord-est au fost puse în stare de 
alarmă? 

— Da, Maiestate, răspunse Acha. Niciun libian nu va putea intra pe 
teritoriul nostru. 

Singurul vlăstar al unei familii nobile şi bogate, Acha era un aristocrat 
desăvârşit. Distins, rafinat, arbitru al eleganţei, având o figură alungită şi cu 
trăsături fine, priviri agere, oarecum zeflemitoare, vorbea mai multe limbi 
străine şi era un specialist în relaţii internaţionale. 

— Patrulele noastre controlează fâşia de coastă libiană şi zona deşertică 
de la vest de Deltă. Fortăreţele noastre se află în stare de alarmă şi ar putea 
face faţă cu uşurinţă unui atac, deşi aşa ceva mi se pare improbabil. Nicio 
căpetenie nu este în stare la ora actuală să unească la un loc triburile libiene. 

— Presupunere sau siguranţă? 

— Siguranţă. 

— În sfârşit o informaţie liniştitoare! 

— Este singura, Maiestate. Informatorii mei tocmai mi-au transmis 
apelurile disperate ale notabilităţilor din Megiddo, punct de sosire al 
caravanelor, din Damasc şi din porturile feniciene spre care se îndreaptă o 
sumedenie de vase comerciale. Raidurile hitite şi dezordinile provocate în 
regiune compromit deja serios tranzacţiile comerciale. Dacă nu intervenim 
cât se poate de repede, hitiţii ne vor izola de partenerii noştri înainte ca noi 
să-i putem învinge. Lumea pe care Seti şi strămoşii săi au întemeiat-o va fi 
distrusă. 

— Crezi tu, oare, Acha, că eu nu-mi dau seama de asta? 

— Suntem vreodată pe deplin conştienţi, Maiestate, de un pericol de 
moarte care ne pândeşte? 

— S-a făcut tot ce era posibil pe căi diplomatice? întrebă Ameni. 

— Locuitorii unui orăşel au fost măcelăriți, le reaminti Ramses; după o 
asemenea grozăvie, ce diplomaţie ar mai putea fi de folos? 

— Războiul va face mii de morţi. 

— Oare Ameni ar propune să ne predăm? întrebă maliţios Şenar. 

Secretarul particular al regelui strânse din pumni. 

— Retrage-ţi cuvintele, Şenar. 

— Ai fi dispus chiar să te baţi cu mine, Ameni? 


— Ajunge, le-o reteză Ramses. Păstraţi-vă energia pentru apărarea 
Egiptului. Şenar, eşti pentru o intervenţie militară imediată şi directă? 

— Am îndoieli... N-ar fi mai bine să aşteptăm şi să ne pregătim mai bine 
apărarea? 

— Serviciile de intendenţă nu sunt pregătite, spuse Ameni. A pleca într-o 
campanie insuficient pregătită, improvizată, ne-ar duce la o adevărată 
catastrofă. 

— Cu cât zăbovim mai mult, aprecie Acha, cu atât revolta se va întinde în 
Canaan. Trebuie s-o înăbuşim foarte repede pentru a crea o zonă tampon 
între noi şi hitiţi. Dacă nu, ei vor avea la dispoziţie un cap de pod pentru a 
pregăti invazia în Egipt. 

— Faraonul nu trebuie să-şi rişte viaţa într-un mod nechibzuit, izbucni 
nervos Ameni. 

— Mă acuzi cumva de imprudenţă? îl întrebă Acha pe un ton glacial. 

— Tu nu ştii care este situaţia reală a trupelor noastre! Soldaţii nu sunt 
încă echipați corespunzător, deşi fabrica de efecte militare lucrează din plin. 

— Oricâte greutăţi am avea, trebuie să restabilim fără întârziere ordinea 
în regiunile aflate sub protecţia noastră. Este vorba aici despre 
supraviețuirea Egiptului. 

Şenar se feri să intervină în cearta celor doi prieteni. Ramses, care avea 
aceeaşi încredere în Ameni ca şi în Acha, îi ascultase cu cea mai atenţie. 

— Plecaţi, acum, le porunci el. 

Rămas singur, regele privi soarele, acest creator al luminii care îl 
zămislise şi pe el. 

Ca fiu al luminii, el avea capacitatea de a privi direct astrul zilei, fără a-şi 
vătăma vederea. 

„Respectă în fiecare existenţă strălucirea şi geniul soarelui, îl sfătuise 
Seti, caută în fiecare fiinţă ceea ce este de neînlocuit. Dar tu vei fi singur 
atunci când vei hotărî. lubeşte Egiptul mai mult decât pe tine însuţi şi vei 
afla astfel calea pe care trebuie s-o urmezi”. 

Cugetă la spusele celor trei bărbaţi. Şenar, nehotărât, nu voia să-i supere 
pe ceilalţi; Ameni dorea să păstreze patria ca pe un sanctuar şi refuza 
realitatea exterioară; Acha vedea lucrurile în ansamblul lor şi nu căuta deloc 
să ascundă gravitatea situaţiei. 

Alte gânduri îl asaltară pe rege: Moise fusese amestecat şi el în acest 
vârtej? Însărcinat să-l găsească, Acha nu reuşise să-i dea de urmă. Iscoadele 
sale nu-i dădeau nicio informaţie. Dacă evreul reuşise să plece din Egipt, se 


putea îndrepta fie spre Libia, fie spre Edom sau Moab, fie spre Canaan sau 
Siria. Într-o perioadă de linişte, n-ar fi durat mult până să-l găsească. Acum, 
dacă Moise mai era în viaţă, doar printr-o minune ar mai fi putut afla unde 
se ascundea. 

Ramses ieşi din palat şi porni spre cartierul în care locuiau generalii săi. 
Singura sa grijă trebuia să fie aceea de a grăbi pregătirea armatei sale. 


Capitolul 4 


Şenar trase cele două zăvoare din lemn, închizând uşa biroului său de 
ministru al Afacerilor externe, apoi privi pe ferestre pentru a se asigura că 
nimeni nu se afla în curtea interioară. Pentru şi mai multă siguranţă, 
ordonase paznicului aflat în anticameră să plece şi să se posteze la capătul 
coridorului. 

— Nu ne poate auzi nimeni, îi spuse el lui Acha. 

— N-ar fi fost mai prudent să ne întâlnim altundeva? 

— Trebuie să dăm impresia că lucrăm zi şi noapte pentru siguranţa ţării. 
Ramses a ordonat ca funcţionarii ce lipsesc de la serviciu fără un motiv bine 
întemeiat să fie daţi afară imediat. Suntem în război, dragul meu Acha! 

— Ei, nu încă. 

— Este limpede că regele s-a hotărât deja! L-ai convins tu. 

— Sper, dar să fim prevăzători. Câteodată Ramses este imprevizibil. 

— Şmecheria noastră era perfectă. Fratele meu a crezut că eram nehotărât 
şi că nu îndrăzneam să iau o decizie, de frică să nu-l supăr. Tu, din contra, 
hotărât şi dur, ai făcut ca slăbiciunea mea să iasă şi mai mult în relief. Cum 
ar fi putut Ramses să-şi închipuie că noi eram înţeleşi dinainte? 

Mulţumit, Şenar umplu două cupe cu un vin alb de la vila din Imau, 
renumită pentru viile sale. 

Biroul ministrului Afacerilor externe, spre deosebire de cel al regelui, nu 
era un model de sobrietate. Scaune cu lotuşi pictaţi pe tăblii, perne brodate, 
gheridoane cu ornamente din bronz, pereţii împodobiţi cu picturi 
reprezentând scene de vânătoare prin mlaştini şi, mai ales, o colecţie de 
vase exotice provenind din Libia, Siria, Babilon, Creta, Rhodos, Grecia şi 


Asia. Şenar era nebun după aşa ceva; plătise sume uriaşe pentru cele mai 
multe dintre aceste exemplare unice, dar pofta lui de a cumpăra alte şi alte 
vase creştea neîncetat, aşa că umpluse cu minunăţiile acelea vilele pe care le 
avea la Theba, la Memphis şi aici, în Pi-Ramses. Crearea noii capitale, pe 
care el o considerase drept o victorie de nesuportat a lui Ramses, era în 
opinia lui doar o întâmplare norocoasă. Şenar li se alătura celor care aveau 
să-i dea lui puterea, aceştia fiind hitiţii şi se apropia astfel şi de locurile în 
care se produceau asemenea vase nepreţuite. Faptul că le vedea, le putea 
mângâia cu duioşie, că îşi amintea cu exactitate locul de unde le procurase 
îi dădea o plăcere infinită. 

— Ameni mă îngrijorează, mărturisi Acha. Este destul de isteţ şi... 

— Ameni este un imbecil şi un neputincios care îşi duce zilele în umbra 
lui Ramses. Servilitatea lui îi astupă regelui ochii şi urechile. 

— Cu toate acestea, a criticat felul în care m-am comportat. 

— Scribul ăsta prăpădit crede că Egiptul există de unul singur în lume, că 
se poate adăposti în spatele fortăreţelor sale, închizându-şi frontierele şi 
împiedicând astfel orice inamic să-i invadeze teritoriul. Fiind un pacifist 
înverşunat, este convins că retragerea în propria carapace este singura şansă 
de a trăi în pace. Era inevitabilă o confruntare cu tine, dar aceasta ne va 
folosi. 

— Ameni este cel mai apropiat consilier al lui Ramses, obiectă Acha. 

— Sigur că da, într-o perioadă de pace; dar hitiţii ne-au declarat război şi 
tu ai fost foarte convingător. Însă uiţi de regina mamă Tuya şi de marea 
soţie regală Nefertari. 

— Crezi că lor le place războiul? 

— Îl urăsc, dar reginele Egiptului au luptat întotdeauna până la ultima 
picătură de energie pentru salvarea celor Două [ări şi au luat deseori 
hotărâri demne de luat în seamă. Marile doamne de la Theba au fost acelea 
care au reorganizat armata şi au îndemnat-o să-i alunge din Deltă pe 
năvălitorii hicsoşi. Tuya, respectabila mea mamă, şi cu Nefertari, magiciana 
iscusită care a vrăjit întreaga curte, n-o să se abată de la această regulă. Ele 
îl vor determina pe Ramses să pornească la atac. 

— Bine-ar fi ca optimismul tău să se adeverească. 

Acha îşi muie buzele în vinul tare şi aromat, Şenar îşi goli cupa cu 
lăcomie. Deşi purta cămăşi şi tunici care costau o avere, el nu reuşea să fie 
la fel de elegant ca diplomatul din faţa sa. 


— Se va adeveri, dragul meu, se va adeveri! Nu eşti tu şeful reţelei 
noastre de spioni, unul dintre prietenii din copilărie ai lui Ramses şi 
singurul om de care el ascultă în ceea ce priveşte politica faţă de alte ţări? 

Acha aprobă spusele lui clătinând din cap. 

— Suntem aproape de realizarea ţelului nostru, continuă înfierbântat 
Şenar,; fie că Ramses va fi ucis în luptă, fie că va fi învins; fiind dezonorat 
în al doilea caz, va fi nevoit să renunţe la putere. În amândouă dintre aceste 
situaţii, eu voi apărea ca fiind singurul în stare să negocieze cu hitiţii şi să 
salveze Egiptul de la dezastru. 

— Va trebui să plăteşti scump această pace, îi reaminti Acha. 

— N-am uitat de planul nostru. O să-i satur de aur pe prinții din Canaan şi 
din Amurru, o să-i fac cadouri ca-n poveşti împăratului hitiţilor şi o să fac 
tuturor celorlalţi promisiuni peste promisiuni! Poate că Egiptul va trece 
printr-o perioadă oarecare de sărăcie, dar eu voi domni. Şi egiptenii o să-l 
uite repede pe Ramses. Prostia şi sentimentul de turmă de care dă dovadă 
poporul, lepădându-se astăzi de ceea ce iubea ieri: aceasta este arma de care 
eu voi şti să mă folosesc. 

— Ai renunţat la ideea unui imperiu uriaş, din inima Africii până pe 
platourile Anatoliei. 

Şenar păru să cadă pe gânduri. 

— Sigur că da, ţi-am pomenit de aşa ceva, dar era ceva doar din punct de 
vedere comercial... Dacă va fi din nou pace, vom putea crea o mulţime de 
porturi comerciale noi, vom înfiinţa numeroase alte drumuri pentru 
caravane şi vom avea legături economice strânse cu hitiţii. Sigur că atunci 
Egiptul va deveni prea mic pentru mine. 

— Şi dacă imperiul la care te gândeai ar fi fost şi... politic? 

— Nu înţeleg ce vrei să spui. 

— Muwattalis îi conduce pe hitiţi cu mână de fier, dar la curtea sa de la 
Hattuşaş se pun multe la cale. Două personaje, unul în văzul tuturor, Uri- 
Teşub, celălalt pe ascuns, Hattuşil, preot al zeiţei Iştar, sunt consideraţi cei 
mai îndreptăţiţi pentru a urma la tron. Dacă Muwattalis ar muri, şi nu în 
vreo luptă, unul dintre cei doi ar veni la putere. Dar cei doi bărbaţi se urăsc 
de moarte, iar susţinătorii lor sunt gata să se sfâşie între ei. 

Şenar se scărpină în barbă. 

— Crezi că astea nu sunt doar nişte simple bârfe de palat? 

— Sunt foarte sigur. Regatul hitit este în pragul destrămării. 


— Dacă s-ar fărâmiţa în mai multe teritorii, un salvator le-ar putea unifica 
sub steagul său şi... aceste teritorii ar deveni provincii egiptene. Acela ar fi, 
Acha, uriaşul imperiu! Babilonia, Asiria, Cipru, Rhodos, Grecia şi ţinuturile 
nordice se vor afla sub protecţia mea! 

Tânărul diplomat zâmbi. 

— Faraonilor le-a lipsit ambiția pentru că ei nu se îngrijeau decât de 
fericirea poporului lor şi de prosperitatea Egiptului. Tu, Şenar, eşti făcut 
dintr-un alt aluat. De aceea, Ramses trebuie eliminat într-un fel sau altul. 

Şenar nu se simţea un trădător. Dacă boala n-ar fi întunecat mintea lui 
Seti, lui i-ar fi oferit tronul răposatul faraon. Victimă a unei nedreptăţi, 
Şenar voia să lupte ca să obţină ceea ce îi aparţinea de drept. 

Îi aruncă lui Acha o privire scrutătoare. 

— Bineînţeles că nu i-ai spus nimic din toate astea lui Ramses. 

— Fii liniştit, dar toate mesajele pe care le primesc prin agenţii mei stau 
în orice moment la dispoziţia regelui. Toate sunt înregistrate şi păstrate în 
acest minister, nu poate fi furat sau distrus niciunul, pentru că ar atrage 
atenţia asupra mea şi aş fi bănuit de trădare. 

— Ramses a făcut până acum vreo inspecţie? 

— Până acum niciodată, dar ne aflăm în pragul unui război. Aşa că 
trebuie să-mi iau măsuri de precauţie şi să nu fiu luat prin surprindere de un 
control inopinat de-al său. 

— Şi cum ai să poţi face aşa ceva? 

— Ţi-am mai spus: nu lipseşte niciun raport, toate sunt complete. 

— Păi, în cazul ăsta Ramses ştie totul! 

Acha îşi trecu încet degetul pe marginea cupei de alabastru. 

— Şenar, spionajul este o meserie grea; faptele ca atare sunt importante, 
dar interpretarea lor este şi mai importantă. Misiunea mea este să fac sinteza 
faptelor şi să ofer regelui o interpretare pentru a-l face să acţioneze. În 
situaţia de faţă, el nu mă poate acuza nici de moliciune, nici de nehotărâre: 
am insistat pentru ca el să organizeze cât de repede o contraofensivă. 

— Tu faci jocul lui, nu pe acela al hitiţilor! 

— Iar tu nu ai în vedere decât faptul în sine, îi replică Acha; cât despre 
Ramses, aşa va acţiona şi el. Cine i-ar reproşa lui aşa ceva? 

— Vorbeşte mai limpede. 

— Mutarea trupelor de la Memphis la Pi-Ramses a pus o mulţime de 
probleme de aprovizionare şi toate astea sunt greu de rezolvat cât ai bate din 
palme. Îndemnându-l pe Ramses să se grăbească, vom obţine un prim 


avantaj: un handicap imposibil de recuperat pentru soldaţii noştri al căror 
echipament este insuficient atât calitativ, cât şi cantitativ. 

— Şi celelalte avantaje care ar fi? 

— Terenul în sine şi amploarea trădării aliaţilor noştri. Fără să-i ascund 
nimic lui Ramses, nu am insistat asupra gravităţii pericolului. Ferocitatea 
raidurilor hitite şi masacrul de la Lăcaşul Leului i-au îngrozit pe prinții din 
Canaan şi din Amurru ca şi pe guvernatorii din porturi. Seti îi ţinea la 
respect pe războinicii hitiţi; nu este cazul lui Ramses. Cele mai multe dintre 
căpeteniile locale, de teamă să nu fie nimiciţi şi ei, vor prefera să se pună 
sub protecţia lui Muwattalis. 

— Sunt obsedati de gândul că Ramses nu le va veni în ajutor şi au decis 
să atace primii Egiptul pentru a fi pe placul noului lor stăpân, împăratul din 
Hatti... Ce zici de asta? 

— Este o interpretare a faptelor. 

— Şi eşti de acord cu ea? 

— Varianta mea cuprinde câteva amănunte în plus. Tăcerea unora dintre 
oraşele noastre de bază înseamnă oare că le-a cucerit inamicul? Dacă 
lucrurile ar sta astfel, Ramses ar întâmpina o rezistenţă mult mai puternică 
decât ar fi fost de aşteptat. În plus, se pare că hitiţii au dat o mulţime de 
arme răsculaților. 

Buzele lui Şenar căpătară o expresie de lăcomie. 

— Nişte surprize nemaipomenite vor avea batalioanele egiptene! Ramses 
ar putea fi înfrânt chiar în această primă bătălie, chiar înainte de a da piept 
cu hitiţii! 

— Este şi aceasta o ipoteză care poate fi luată în calcul, aprecie Acha. 


Capitolul 5 


La capătul unei zile istovitoare, regina mamă Tuya se odihnea în grădina 
palatului. Săvârşise ritualul zorilor într-o capelă a zeiţei Hathor, soarele 
feminin, apoi pusese la punct unele probleme de protocol, acordase o 
audienţă unor curteni care se plângeau mereu de tot felul de lucruri şi, la 


cererea lui Ramses, avusese o întrevedere cu ministrul Agriculturii, după 
care stătuse de vorbă cu Nefertari, marea soţie regală. 

Mărunţică, cu ochi mari şi migdalaţi şi cu privirea pătrunzătoare, nasul 
fin şi drept, bărbia aproape pătrată, Tuya era o autoritate morală 
incontestabilă. Pieptănată cu şuviţe răsucite, în formă de ciucuri, care-i 
acopereau urechile şi ceafa, era îmbrăcată cu o rochie lungă dintr-o țesătură 
de in minunat plisată. La gât purta un colier de ametiste cu şase şiraguri; la 
încheieturile mâinilor avea brățări de aur. La orice oră a zilei, Tuya era 
îmbrăcată fără cusur. 

Pe zi ce trecea, Seti îi lipsea tot mai mult. Pe măsura trecerii timpului, 
absenţa răposatului devenea mereu mai crudă şi văduva îşi dorea să ajungă 
în sfârşit la marea trecere în neant prin care putea să-l întâlnească pe iubitul 
său soţ. 

Perechea regală îi oferea suficiente motive de bucurie: Ramses avea stofă 
de mare suveran şi Nefertari pe aceea de mare regină. La fel ca Seti şi ea 
însăşi, ei îşi iubeau cu ardoare ţara şi ar fi fost gata să-şi sacrifice viaţa 
pentru ea dacă destinul ar fi cerut-o. 

Când îl văzu pe Ramses venind înspre ea, Tuya înţelese de îndată că fiul 
său era pe cale să ia o hotărâre crucială. Regele îi oferi braţul mamei sale şi 
făcură câţiva paşi pe o alee presărată cu nisip, printre tufele de cătină roşie 
înflorită. Aerul era cald şi înmiresmat. 

— O să avem o vară tare călduroasă, spuse ea. Din fericire, ai ales un 
ministru al Agriculturii foarte priceput; digurile vor fi consolidate, iar 
bazinele de colectare a apelor pentru irigaţii vor fi lărgite. Apă va veni 
destul de multă pe Nil şi recoltele vor fi îmbelşugate. 

— Domnia mea ar fi putut fi îndelungată şi fericită. 

— De ce n-ar fi aşa? Ai fost ales de zei şi chiar şi natura îţi oferă cu 
dărnicie binefacerile ei. 

— Războiul este inevitabil. 

— Ştiu, fiul meu. Ai luat cea mai bună decizie. 

— Aveam nevoie să ştiu că eşti de acord cu mine. 

— Nu, Ramses; din moment ce Nefertari gândeşte la fel ca tine, perechea 
regală este pe deplin capabilă să acţioneze. 

— Tatăl meu renunţase să mai lupte împotriva hitiţilor. 

— Pentru că hitiţii păreau să fi renunţat la lupta împotriva Egiptului. Dacă 
ar fi încălcat armistițiul, Seti ar fi trecut fără întârziere la atac. 

— Soldaţii noştri nu sunt pregătiţi. 


— Le este frică, nu-i aşa? 

— Cine le-ar putea face vreo vină pentru aşa ceva? 

— Tu. 

— Veteranii povestesc lucruri îngrozitoare despre hitiţi. 

— Şi faraonul s-ar putea speria şi el de poveştile lor? 

— Timp pentru a risipi nălucirile... 

— Nălucirile nu se pot risipi decât pe câmpul de luptă, când curajul va 
salva cele Două Ţări. 


Meba, fostul ministru al Afacerilor externe, nu-l putea suferi pe Ramses. 
Convins că regele îl destituise fără niciun motiv, el nu aştepta decât ocazia 
potrivită ca să se răzbune. 

La fel ca mulţi dintre curteni, spera ca faraonul să dea greş şi, după patru 
ani de succese, să fie doborât de împrejurările potrivnice. 

În mijlocul unui grup de notabilităţi, bogatul şi elegantul Meba, cu figura 
lătăreaţă şi cu un aer marţial, discuta despre ultimele evenimente din înalta 
societate a capitalei. Mâncărurile erau delicioase, femeile strălucitoare; 
trebuia să piardă timpul până la sosirea lui Şenar. 

Un servitor îi şopti lui Meba câteva cuvinte la ureche. Imediat, 
diplomatul se ridică. 

— Prieteni, soseşte regele; ne face onoarea de a se afla în mijlocul nostru. 

Mâinile lui Meba tremurau. Ramses nu obişnuia să apară în felul acesta la 
o asemenea reuniune neoficială. 

Spinările se încovoiară într-un salut respectuos. 

— Sunt peste măsură de onorat, Maiestate! Vreţi să luaţi loc? 

— N-are rost. Am venit să anunţ că începe războiul. 

— Războiul... 

— În toiul acestor petreceri, aţi aflat cumva vorbindu-se de prezenţa 
duşmanilor noştri la porţile Egiptului? 

— Asta este prima noastră grijă, îl asigură Meba. 

— Soldaţii noştri speră ca războiul să poată fi evitat, vorbi un scrib mai 
îndrăzneţ. Ei ştiu că vor trebui să mărşăluiască prin arşiţă, purtând un 
echipament greu, înaintând pe drumuri grele. Chiar dacă ţi-e sete nu ţi-o 
poţi domoli pentru că apa va fi cu porţia. Chiar dacă nu te mai ţin 
picioarele, trebuie să înaintezi, să uiţi că te doare spatele şi că stomacul îţi 
este gol. Să te odihneşti când ajungi la un popas? Nicio nădejde din cauza 


corvezilor pe care trebuie să le îndeplineşti înainte de a cădea frânt de 
oboseală. În caz de alarmă, sari în picioare într-o clipă, cu ochii încă 
împăienjeniţi de somn. Hrana? Nu prea bună. Curăţenie? Aproape deloc. Ce 
să mai vorbim de săgețile şi de suliţele duşmane, de primejdia care te 
pândeşte la tot pasul, de moartea care-şi cere tributul! 

— Imagini demne de un om al scrisului, observă Ramses; cunosc şi eu 
acest text vechi şi mă emoţionează şi pe mine. Dar, astăzi, nu mai poate fi 
vorba despre literatură. 

— Noi avem toată încrederea în vitejia armatei noastre, Maiestate, afirmă 
Meba, şi ştim că va ieşi învingătoare chiar dacă va trebui să îndure o 
mulţime de suferinţe. 

— Emoţionante cuvinte, dar ele nu-mi sunt suficiente. Ştiu cât sunteţi de 
curajoşi, tu şi nobilii aici de faţă, şi sunt mândru să accept în clipa aceasta 
cererea voastră de a vă angaja ca voluntari în armată. 

— Maiestate... Armata noastră de profesie ar fi suficientă în acest scop! 

— Ea are nevoie de oameni de nădejde pentru a-i instrui pe tinerii recruți. 
Nu este cazul ca nobilii şi cei avuţi să dea un exemplu în această privinţă? 
Sunteţi aşteptaţi cu toţii la cazarma cea mare chiar de mâine dimineaţă. 


%* 


Oraşul de peruzea era în plină fierbere. Transformat în bază militară, în 
post de comandă al carelor de luptă, în centru de adunare a regimentelor de 
infanterie şi în bază navală pentru flota de război, aici aveau loc manevre şi 
se făcea instrucţie din zori şi până la căderea întunericului. Împuternicind 
pe Nefertari, pe Tuya şi pe Ameni cu rezolvarea problemelor interne ale 
ţării, Ramses stătea toată ziua la arsenal şi în cazărmi. 

Prezenţa monarhului liniştea spiritele şi le dădea curaj tuturor; el verifica 
calitatea lăncilor, a săbiilor şi a scuturilor, trecea în revistă detaşamentele de 
recruți, vorbea îndelung cu ofiţerii superiori ca şi cu soldaţii de rând, 
promiţându-le şi unora şi altora solde pe măsura vitejiei lor în luptă. 
Mercenarii erau şi ei asiguraţi că vor avea câştiguri frumoase dacă se 
străduiau din răsputeri pentru victoria Egiptului. 
depindea, în mare măsură, soarta bătăliilor. În mijlocul fiecărui grajd, 
construit din piatră şi prevăzut cu jgheaburi, se afla un rezervor de apă care 
servea atât la adăparea animalelor, cât şi la menţinerea curăţeniei. În fiecare 


zi, Ramses trecea în inspecţie pe la grajduri, examina caii şi-i pedepsea cu 
asprime pe grăjdarii care nu-şi făceau exemplar datoria. 

Armata concentrată la Pi-Ramses începea să funcţioneze ca un corp viu 
condus de o minte ageră la care apelau cu toţii când apărea vreo problemă. 
Mereu binevoitor, acţionând cu rapiditate, regele nu lăsa lucrurile la voia 
întâmplării şi rezolva la faţa locului orice neînțelegere. O încredere 
neabătută se instala în rândul oamenilor. Fiecare soldat simţea că ordinele 
erau date cu bună credinţă şi că detaşamentele formau o adevărată maşină 
de război. 

Faptul că-l vedeau pe faraon printre ei, că puteau câteodată chiar să-i şi 
vorbească, erau nişte privilegii care îi minunau pe soldaţi, fie ei gradaţi sau 
nu. Mulţi dintre cei de la curte ar fi fost fericiţi să aibă un asemenea noroc. 
Felul de a se purta al regelui dădea oamenilor săi o energie neobişnuită, 
forţe proaspete. Cu toate acestea, Ramses rămânea, prin firea lucrurilor, 
ceva îndepărtat şi de neatins. El era Faraonul, o fiinţă unică în care pulsa un 
alt fel de viaţă. 

Când suveranul îl văzu pe Ameni intrând în cazarma în care, cândva, 
prinţul Ramses îl salvase din mâinile celor care-l schingiuiau, tresări pe dată 
de emoție. Credinciosul său secretar nu avea o amintire prea plăcută despre 
astfel de locuri. 

— Te pomeneşti că ai venit să te antrenezi în lupta cu sabia sau cu lancea! 

— Poetul nostru a sosit la Pi-Ramses şi ar vrea să te vadă. 

— Ai avut grijă să-i instalezi cum se cuvine? 

— Într-o locuinţă absolut la fel cu cea de la Memphis. 

Aşezat sub un lămâi, pomul său favorit, Homer sorbea dintr-o cupă cu vin 
înmiresmat, dres cu anason şi coriandru, şi fuma frunze de salvie îndesate 
într-o cochilie groasă de melc care-i servea drept pipă. Cu pielea strălucind 
din cauza uleiului de măsline, el îl salută pe rege cu o voce stinsă. 

— Rămâi aşezat, Homer. 

— Mai sunt încă în stare să mă înclin în faţa stăpânului celor Două Ţări. 

Ramses se aşeză pe un scăunel pliant, alături de poetul grec. Hector, 
pisica sa tărcată, alb cu negru, îi sări pe genunchi. Îndată ce începu s-o 
mângâie, ea se porni să toarcă satisfăcută. 

— Îţi place vinul meu, Maiestate? 

— Este cam aspru la gust, dar miroase tare bine. Ce mai faci? 


— Mă cam dor oasele, mă lasă tot mai mult vederea, dar clima de aici îmi 
mai alină durerile. 

— Îţi place casa asta? 

— E perfectă. Bucătarul, servitoarea şi grădinarul sunt mereu în preajma 
mea; sunt nişte oameni cumsecade care mă răsfaţă având grijă să nu mă 
deranjeze. Erau şi ei, la fel ca mine, curioşi să vadă noua capitală a 
domniei-tale. 

— N-ai fi fost mai liniştit la Memphis? 

— La Memphis nu se mai întâmplă absolut nimic! Aici, în schimb, este în 
joc soarta lumii. Cine s-ar pricepe mai bine decât un poet să aprecieze 
asemenea clipe? Ascultă aici: Apollo va cobori din ceruri, plin de mânie. Va 
înainta, asemenea întunericului nopţii, şi va lovi. Arcul său de argint va 
scoate un sunet înfricoşător, săgețile îi vor străpunge pe războinicii 
duşmani. Puzderie de ruguri se vor aprinde ca să-i poată arde pe morţi. 
Cine-ar putea scăpa dintr-un asemenea măcel? 

— Sunt versuri din Iliada ta? 

— Aşa este, dar ele vorbesc doar despre trecut! Oraşul acesta ca de 
peruzea, cu atâtea grădini şi oglinzi de apă, se transformă într-o tabără 
militară! 

— N-am de ales, Homer. 

— Războiul este o ruşine pentru omenire, o dovadă că omul este o specie 
degenerată, manipulată de forţe nevăzute. Fiecare vers din Iliada este ca un 
descântec pentru a alunga violenţa din sufletele oamenilor, dar puterea mea 
magică mi se pare deseori insuficientă. 

— Tu trebuie, în orice caz, să scrii mai departe şi eu trebuie să guvernez, 
chiar dacă regatul meu se transformă într-un câmp de luptă. 

— Acesta va fi primul război pe care-l porţi, nu-i aşa? Şi va fi chiar 
marele vostru război... 

— Războiul mă îngrozeşte la fel ca pe tine, dar eu nu am nici timpul, nici 
dreptul să mă tem. 

— Nu poate fi împiedicat? 

— Nu poate. 

— Fie ca Apollo să-ţi oţelească braţul, Ramses, iar viaţa să-ţi fie aliat. 


Capitolul 6 


De statură mijlocie, cu ochi căprui şi vioi, maxilarul împodobit de o 
bărbuţă tăiată ascuţit, Raia devenise negustorul sirian cel mai bogat din 
Egipt. Trăind de mult timp aici, avea mai multe magazine la Theba, la 
Memphis şi la Pi-Ramses; vindea carne conservată de prima calitate şi vase 
de lux aduse din Siria şi din Asia. Clientela sa, oameni bogaţi şi rafinaţi, nu 
se dădeau în lături să plătească un preţ ridicat pentru capodoperele unor 
meşteri străini, expuse cu ocazia banchetelor şi a recepţiilor pentru a-i 
impresiona pe invitaţi. 

Politicos şi discret, Raia se bucura de o reputaţie excelentă. Dezvoltându- 
şi rapid afacerile comerciale, cumpărase vreo zece corăbii şi trei sute de 
măgari cu care putea transporta rapid alimente şi diverse obiecte dintr-un 
oraş în altul. Având mulţi prieteni în administraţie, armată şi poliţie, Raia 
era unul dintre furnizorii curţii şi ai nobilimii. 

Nimeni nu se îndoia că binevoitorul negustor era unul dintre spionii aflaţi 
în serviciul hitiţilor, că primea de la ei mesaje cifrate, ascunse în unele vase 
marcate cu un semn anume şi că el le transmitea informaţii prin intermediul 
unuia dintre agenţii săi din Siria de Sud. Cel mai mare inamic al faraonului 
era astfel informat într-o manieră amănunţită şi precisă despre evoluţia 
situaţiei politice din Egipt, starea de spirit a populaţiei, capacităţile 
economice şi militare din cele Două Ţări. 

Când Raia se prezentă în faţa administratorului somptuoasei reședințe a 
lui Şenar, slujbaşul fratelui mai mare al lui Ramses păru foarte încurcat. 

— Stăpânul meu este foarte ocupat. Nu pot să-l deranjez sub niciun 
motiv. 

— Aveam stabilită o întâlnire, îi aminti Raia. 

— Îmi pare rău. 

— Oricum, anunţă-l că sunt aici şi spune-i că mi-ar face plăcere să-i arăt 
un vas extraordinar, o piesă unică făurită de un meşter care şi-a încheiat 
astfel cariera. 

Intendentul căzu pe gânduri. Ştiind cât de pasionat era Şenar de piesele 
de colecţie exotice, se hotărî să-l anunţe, chiar cu riscul de a-l deranja. 

După un sfert de oră, Raia văzu ieşind o tânără cam prea mult fardată, cu 
părul fluturând în vânt şi cu un tatuaj pe umărul său stâng dezgolit. Fără 
nicio îndoială, era una dintre frumoasele locatare străine ale celui mai luxos 
bordel din Pi-Ramses. 


— Stăpânul vă aşteaptă, spuse administratorul. 

Raia trecu printr-o grădină minunată care avea în mijloc un bazin mare, 
umbrit de palmieri. 

Cu o figură obosită, Şenar se răcorea pe un scaun comod. 

— O ştrengăriţă frumuşică, dar obositoare... Vrei bere, Raia? 

— Cum să nu, cu plăcere. 

— Multe dintre femeile de la curte nu visează decât să mă aibă de soţ, dar 
o asemenea nebunie nu mă atrage deloc. Când voi domni, va fi destul timp 
ca să-mi găsesc o soţie pe măsura mea. Deocamdată, mă distrez cum pot 
mai bine. Şi tu, Raia... N-ai intrat încă sub papucul vreunei femei? 

— Să mă ferească zeii, stăpâne! Negustoria mea nu prea îmi lasă timp 
pentru distracţii. 

— Am aflat de la administratorul meu că mi-ai păstrat o piesă splendidă. 

Dintr-un sac de pânză căptuşit cu bucăţi dintr-o țesătură mai groasă, 
negustorul scoase încet un vas micuţ din porfir, a cărui toartă întruchipa un 
corp zvelt de căprioară. De jurul împrejurul vasului se vedeau scene de 
vânătoare. 

Şenar mângâie vasul, examinându-i fiecare detaliu. Se ridică şi-i dădu 
ocol din ce în ce mai fermecat. 

— Ce minunăţie... ce minunăţie fără seamăn! 

— Şi costă o nimica toată. 

— Intendentul meu o să-ţi dea banii. 

Fratele mai mare al lui Ramses vorbi cu voce scăzută. 

— Ce poţi să-mi spui despre mesajul pe care mi-l trimit prietenii mei 
hitiţi? 

— Oh, stăpâne! Acum mai mult decât oricând, ei sunt hotărâți să vă 
sprijine şi vă consideră urmaşul lui Ramses. 

Pe de o parte, Şenar se servea de Acha ca să-l păcălească pe Ramses; pe 
de altă parte, îşi pregătea viitorul datorită lui Raia, cel care-i aducea 
mesajele de la hitiţi. Acha nu ştia ce rol are cu adevărat Raia, Raia nu-l ştia 
pe cel al lui Acha. Şenar era singurul care stăpânea acest joc, muta pionii 
după placul său şi nu le lăsa aliaţilor săi secreţi nicio posibilitate de a 
comunica între ei. 

Singura necunoscută, dar extrem de importantă, erau hitiţii. 

Punând cap la cap informaţiile obţinute prin Acha şi pe acelea pe care i le 
asigura Raia, Şenar îşi construia o poziţie solidă, ferindu-se de riscuri 
inutile. 


— Cât de puternică este ofensiva, Raia? 

— Mai multe detaşamente hitite au făcut raiduri ucigaşe în Siria centrală, 
în Siria de sud, pe coasta feniciană şi în provincia Amurru, ca să-i 
înspăimânte pe locuitori. Cea mai importantă ispravă de-a lor este 
distrugerea Lăcaşului Leului şi a stelei închinate lui Seti. Au impresionat 
atât de mult imaginaţia oamenilor încât pot apărea schimbări nesperate de 
alianţe. 

— Fenicia şi Palestina se află sub controlul hitiţilor? 

— Chiar mai mult decât atât, cele două ţări s-au răsculat împotriva lui 
Ramses! Prinții aflaţi în fruntea lor au luat armele în mâini şi ocupă acum 
punctele strategice de unde i-au alungat pe soldaţii egipteni. Faraonul habar 
n-are că va întâlni în cale, una după alta, mai multe valuri de apărare care îi 
vor secătui forțele. De îndată ce pierderile suferite de Ramses vor fi destul 
de mari, armata hitită se va năpusti asupra lui şi-l va nimici. Va fi şansa ta, 
Şenar; vei urca pe tronul Egiptului şi vei putea încheia o alianţă durabilă cu 
învingătorii. 

Previziunile lui Raia erau oarecum diferite de cele ale lui Acha. În cele 
două variante ale planului, Şenar ar fi devenit faraon în locul lui Ramses 
care ar fi fost mort sau învins. Dar, în primul caz, el ar fi fost vasalul 
hitiţilor, pe când în al doilea, ar fi pus mâna pe imperiul lor. Totul depindea 
de gravitatea înfrângerii pe care o suferea Ramses şi de pierderile pe care le 
provoca armatei hitite. Prea multe posibilităţi de manevră nu existau, 
desigur, dar succesul era posibil şi ţinta cea mai de seamă era luarea puterii 
în Egipt. Pornind de la aceasta, ar fi putut urma şi alte cuceriri. 

— Care este poziţia oraşelor comerciale? 

— Ca de obicei, ele sunt de partea celui mai puternic. Alep, Damasc, 
Palmira şi porturile feniciene au uitat deja de Egipt şi i s-au închinat lui 
Muwattalis, împăratul din Hattuşaş. 

— Nu este un fapt îngrijorător pentru prosperitatea economiei egiptene? 

— Nici vorbă de aşa ceva! Hitiţii sunt cei mai buni războinici din Asia şi 
din Orient, dar nu se pricep deloc la comerţ. Ei vor avea încredere în voi ca 
să puneţi din nou pe picioare schimburile internaţionale... şi să vă puteţi 
bucura de beneficiile obţinute în urma acestora. Nu uita că eu sunt negustor 
şi am de gând să rămân în Egipt şi să fac avere aici. Hitiţii ne vor aduce 
stabilitatea de care avem atât de mare nevoie. 

— Tu o să fii ministrul meu de finanţe, Raia. 


— Dacă va fi pe placul zeilor, o să ne îmbogăţim. Războiul nu va dura o 
veşnicie, important este să stăm de-o parte şi să culegem roadele care cad 
din pom. 

Berea era foarte bună, umbra dădea o răcoare plăcută. 

— Comportarea lui Ramses mă nelinişteşte, recunoscu Şenar. 

Neguţătorul sirian se întunecă la faţă. 

— Ce a făcut faraonul? 

— Se află mai tot timpul în câte una dintre cazărmile sale şi le transmite 
soldaţilor săi o energie pe care altfel ei n-ar fi avut-o niciodată. Dacă o să 
continue tot aşa, o să ajungă cu toţii să se considere de neînvins! 

— Altceva? 

— Fabrica de arme lucrează zi şi noapte. 

Raia se scărpină în barbă. 

— Asta nu-i prea grav... Întârzierea pe care o are faţă de hitiţi este prea 
mare ca s-o poată recupera. Cât despre influenţa lui Ramses, va dispărea 
încă de la primele încleştări cu duşmanul. Când egiptenii se vor afla faţă în 
faţă cu hitiţii, să vezi ce înspăimântați o să fie. 

— N-ai impresia că subestimezi trupele noastre? 

— Dacă ai fi asistat la un atac al hitiţilor, nu ai condamna pe nimeni că a 
murit de frică. 

— Un om, cel puţin, nu va fi câtuşi de puţin impresionat. 

— Ramses? 

— Mă refer la şeful gărzii sale personale, un uriaş sard pe nume 
Serramanna. Este un fost pirat care şi-a câştigat încrederea lui Ramses. 

— Parcă am auzit şi eu de el. Dar ce-ai cu omul acela? 

— Mă deranjează faptul că Ramses l-a numit în fruntea unui regiment de 
elită, format în cea mai mare parte din mercenari. Acest Serramanna poate 
deveni un exemplu incomod, îndemnându-i şi pe alţii să dea dovadă de 
eroism. 

— Pirat şi mercenar... Este uşor de cumpărat. 

— Ei bine, nu! Îl iubeşte fără margini pe Ramses şi veghează în preajma 
lui credincios ca un câine. Şi dragostea unui câine nu poate fi cumpărată. 

— L-am putea elimina. 

— M-am gândit şi eu la asta, dragă Raia, dar ar fi de preferat să nu 
recurgem la acte brutale şi în văzul lumii. Serramanna este un luptător 
desăvârşit şi nu are încredere în nimeni. Este în stare să facă faţă oricărui 
eventual atac. Şi un asemenea asasinat l-ar pune pe gânduri pe Ramses. 


— Ce anume ai dori să fac? 

— Un alt mijloc pentru a-l îndepărta pe Serramanna. Nici tu şi nici eu nu 
trebuie să fim implicaţi în vreun fel. 

— Sunt un om prudent, stăpâne, şi mă gândesc la o soluţie... 

— Încă o dată: sardul ăsta are un instinct la fel de ascuţit ca al unei fiare. 

— O să te scap eu de el. 

— Pentru Ramses ar o lovitură foarte serioasă. O să te răsplătesc pe 
măsură. 

Negustorul sirian îşi frecă palmele. 

— Mai am o veste bună să-ţi dau, stăpâne Şenar. Ştii în ce fel comunică 
trupele egiptene aflate în afara ţării cu Pi-Ramses? 

— Prin curieri călare, semnale optice şi porumbei călători. 

— În zonele în care au izbucnit răscoalele, doar porumbeii călători mai 
pot fi folosiţi. Şi cel mai important crescător al acestor preţioase păsări nu 
seamănă câtuşi de puţin cu Serramanna. Deşi lucrează pentru armată, n-a 
rezistat ispitei banilor. În felul acesta îmi va fi uşor să distrug mesaje, să le 
interceptez sau să le înlocuiesc cu altele. Serviciile de informaţii egiptene 
pot fi dezorganizate prin propriile lor mijloace... 

— Minunată idee, Raia. Dar nu uita să-mi mai găseşti şi alte vase ca 
acesta. 

Serramanna nu vedea cu ochi buni acest război. Uriaşul sard, dând uitării 
meseria de pirat ca să devină şeful gărzii personale a lui Ramses, se simţea 
bine în Egipt, locul în care îşi îndeplinea îndatoririle, şi îi plăceau egiptenii 
cu care petrecea multe clipe plăcute. Nenufar, noua sa iubită, le întrecea pe 
toate celelalte dinaintea ei. Pe lângă sentimentele pe care le aveau unul 
pentru celălalt, ea reuşise să-l stoarcă de puteri pe el, un sard adevărat! 

Războiul acesta era, într-adevăr, blestemat pentru că îi răpea atâtea 
momente de fericire, iar misiunea lui de a veghea asupra securităţii lui 
Ramses nu era deloc un lucru de joacă. De câte ori suveranul nu luase în 
seamă îndemnurile sale la prudenţă! Dar regele acesta era cu adevărat mare 


şi Serramanna îl admira. Dacă trebuia să omoare hitiţi pentru a salva 
domnia lui Ramses, ei bine, va omorî cât mai mulţi. Şi spera chiar ca, într-o 
bună zi, cu propria sa sabie, să-i ia gâtul lui Muwattalis, cel pe care soldaţii 
lui îl numeau „marea căpetenie”. Sardul rânji: o „mare căpetenie” care 
conduce o bandă de barbari şi de ucigaşi! Dacă şi-ar fi putut împlini ceea 
ce-şi pusese în gând, Serramanna şi-ar fi parfumat mustăţile răsucite şi ar fi 
luat cu asalt şi altele ca Nenufar. 

Când Ramses îi dăduse comanda corpului de elită al armatei egiptene, 
însărcinat cu misiuni periculoase, Serramanna îşi simţise sufletul plin de 
unul dintre acele sentimente de mândrie care-ţi redau vigoarea tinereţii. Din 
moment ce stăpânul celor Două Ţări îl onora cu o asemenea încredere, 
sardul voia să-i demonstreze, cu arma în mână, că nu se înşelase. Prin 
pregătirea pe care o făcea cu oamenii aflaţi sub comanda sa, îi îndepărtase 
deja pe fanfaroni şi pe cei cam prea bine hrăniţi; nu-i păstra decât pe 
luptătorii adevăraţi, în stare să se bată chiar unu contra zece şi să îndure, 
fără să crâcnească, cele mai grele răni. 

Nimeni nu cunoştea data plecării trupelor, dar instinctul lui Serramanna o 
simţea apropiată. În cazărmi, soldaţii deveneau nervoşi. La palat, şedinţele 
de stat-major erau tot mai dese. Ramses se sfătuia deseori cu Acha, şeful 
serviciilor sale de spionaj. 

Multe ştiri proaste se transmiteau din gură în gură, dar pe şoptite; 
răscoala se întindea neîncetat, multe dintre persoanele de vază care erau 
credincioase Egiptului fuseseră executate în Fenicia şi în Palestina. Cu toate 
acestea, în mesajele aduse de porumbeii călători ai armatei se spunea că 
fortărețele rezistau şi respingeau atacurile inamicului. 

Pacificarea Canaan-ului n-ar fi prezentat nici cea mai mică dificultate; se 
credea că Ramses va hotărî, probabil, să înainteze către nord, în direcţia 
provinciei Amurru şi a Siriei. După aceea, ar fi urmat confruntarea 
inevitabilă cu armata hitită ale cărei detaşamente se retrăseseră, după cum 
spuneau agenţii de informaţii, către sudul Siriei. 

Serramanna nu se temea de hitiţi. Deşi erau cunoscuţi peste tot ca nişte 
ucigaşi nemiloşi, el ardea chiar de nerăbdare să se lupte cu barbarii aceia, să 
doboare cât mai mulţi şi să-i vadă luând-o la fugă urlând de spaimă. 

Înainte, însă, de a da bătălii necruțătoare pe care egiptenii să le păstreze 
peste veacuri în memorie, sardul avea o misiune specială de îndeplinit. 

Plecând de la palat, Serramanna nu avu mult de mers până în cartierul 
atelierelor, din vecinătatea antrepozitelor. 


O activitate neobosită se putea observa în păienjenişul de străduţe pe care 
se aflau dughenele tâmplarilor, ale croitorilor şi ale cizmarilor. Ceva mai 
încolo, înspre port, se îngrămădeau căsuţele sărăcăcioase ale cărămidarilor 
evrei. 

Apariţia uriaşului făcu vâlvă printre muncitori şi familiile lor. De când 
Moise fusese nevoit să fugă, evreii nu mai aveau o căpetenie de nădejde 
care să-i apere de orice formă de autoritarism şi să le redea mândria pe cale 
de a fi uitată. Văzându-l apărând pe sard, faimos printre toţi locuitorii 
oraşului, nu se aşteptau la nimic bun. 

Serramanna îl apucă pe un puşti de bucata de pânză care-i încingea 
mijlocul. 

— Nu mai da din mâini, măi băiete! Unde stă Abner, cărămidarul? 

— Nu ştiu. 

— Vezi că mă supăr! 

Băiatul luă în serios ameninţarea şi se potoli. Fu de acord chiar să-l 
conducă pe sard până la locul unde şedea Abner, într-un colţ al camerei de 
primire, purtând pe cap un văl. 

— Vino cu mine, îi porunci Serramanna. 

— Nu vin! 

— De ce ţi-e frică, amice? 

— N-am făcut nimic rău. 

— Deci nu trebuie să te temi de nimic. 

— Lasă-mă în pace, te rog! 

— Regele vrea să te vadă. 

Pentru că Abner se ghemuise lângă un perete, sardul fu nevoit să-l ridice 
cu o singură mână şi să-l aşeze pe spinarea unui catâr care porni la pas pe 
drumul spre palatul din Pi-Ramses. 

Abner era înspăimântat. 

Îngenuncheat în faţa lui Ramses, nici nu îndrăznea să ridice privirile 
înspre faraon. 

— Cercetarea asupra dramei petrecute nu demult nu mă mulţumeşte, 
începu regele. Vreau să ştiu ce s-a petrecut acolo cu adevărat; tu, Abner, tu 
ştii totul. 

— Maiestate, eu nu sunt decât un biet cărămidar... 

— Moise a fost acuzat că l-a ucis pe Sary, soţul surorii mele. Dacă se 
dovedeşte că el a comis într-adevăr această crimă, va trebui pedepsit în cel 
mai aspru mod cu putinţă. Dar de ce ar fi făcut el aşa ceva? 


Abner sperase dintotdeauna că nimeni nu se va interesa vreodată de rolul 
lui precis în această întâmplare; însemna să nu ia în seamă prietenia dintre 
faraon şi Moise. 

— Poate că Moise a înnebunit pe neaşteptate. 

— Încetează să-ţi mai baţi joc de mine, Abner. 

— Maiestate! 

— Lui Sary nu-i plăcea deloc de tine. 

— Palavre, nimic altceva decât palavre... 

— Nu, sunt mărturii! Vorbeşte. 

Tremurând ca varga, evreul tăcea în continuare. Stătea cu capul plecat, 
neputând să reziste privirii lui Ramses. 

— Eşti, oare, un laş, Abner? 

— Sunt doar un cărămidar care vrea să trăiască liniştit, Maiestate, iată ce 
sunt. 

— Cei înţelepţi nu cred câtuşi de puţin în întâmplare. Cum se face că erai 
şi tu amestecat în această tragedie? 

Abner ar fi trebuit să continue să mintă, dar vocea faraonului nu-i dădea 
răgaz. 

— Moise... Moise era şeful cărămidarilor. Eram dator să mă supun lui, la 
fel ca şi tovarăşii mei, dar autoritatea sa nu-i convenea lui Sary. 

— Acesta din urmă te-a bătut? 

Abner bâigui ceva imposibil de înţeles. 

— Vorbeşte limpede, îi ceru regele. 

— Sary... Sary nu era un om bun, Maiestate. 

— Era şiret şi totodată crud, ştiu foarte bine asta. 

Abner văzu că Ramses era de acord cu el şi mai căpătă curaj. 

— Sary m-a ameninţat, mărturisi evreul; m-a obligat să-i dau o parte din 
ceea ce câştig. 

— Şantaj... De ce l-ai ascultat? 

— Îmi era frică, Maiestate, foarte frică! Sary m-ar fi stâlcit în bătaie, mi- 
ar fi luat tot... 

— De ce nu ai făcut o plângere împotriva lui? 

— Sary avea o grămadă de relaţii în poliţie. Nimeni n-ar fi îndrăznit să-i 
stea în cale. 

— Nimeni, în afară de Moise! 

— Din păcate pentru el, Maiestate, din păcate... 

— O nenorocire de care tu nu eşti străin, Abner. 


Evreului îi venea să intre în pământ, să scape de ascuţimea de spirit a 
acestui suveran care pătrundea în sufletul lui aşa cum un burghiu trece prin 
lut. 

— Tu ai avut deplină încredere în Moise, nu-i aşa? 

— Moise era bun şi curajos... 

— Haide, Abner, spune-mi adevărul! 

— Da, Maiestate, am avut toată încrederea în el. 

— Ce a făcut el? 

— A acceptat să-mi ia apărarea. 

— În ce fel? 

— Poruncindu-i lui Sary să mă lase în pace, bănuiesc... Moise nu era 
deloc un lăudăros. 

— Faptele, Abner, doar faptele. 

— Mă odihneam la mine acasă când Sary a năvălit peste mine, peste 
măsură de furios. „Câine evreu, a urlat el, ai îndrăznit să vorbeşti!” M-a 
lovit, mi-am acoperit faţa cu mâinile şi am încercat să fug. Moise a intrat în 
casă, s-a luat la bătaie cu Sary şi Sary a murit... Dacă Moise n-ar fi apărut, 
eu aş fi fost cel mort. 

— Altfel spus, un caz de legitimă apărare! Datorită mărturiei tale, Abner, 
Moise va putea fi achitat de tribunal şi-şi va recăpăta locul printre egipteni. 

— Nu ştiam, eu... 

— De ce tăceai, Abner? 

— Micera frică! 

— De cine? Sary a murit. Te-a mai ameninţat altcineva? 

— Nu, nu... 

— Ce te sperie atât de tare? 

— Judecata, poliţia... 

— Minciuna este o greşeală gravă, Abner. Dar s-ar putea ca tu să nu crezi 
că pe lumea cealaltă există o balanţă care va cântări faptele fiecăruia dintre 
noi. 

Evreul îşi muşcă buzele. 

— Ai tăcut atâta timp pentru că te temeai ca anchetatorii să nu se 
intereseze de tine. Nu te-ai gândit deloc că puteai să-l ajuţi pe Moise, omul 
care ţi-a salvat viaţa. 

— Maiestate! 

— Ăsta-i adevărul, Abner: voiai să rămâi în umbră pentru că tu însuţi eşti 
un şantajist. Serramanna a ştiut să dezlege limba cărămidarilor începători pe 


care tu îi exploatezi fără niciun pic de ruşine. 

Evreul îngenunche din nou în faţa regelui. 

— Îi ajut să-şi găsească de lucru, Maiestate... Merit pe deplin ceea ce 
primesc de la ei. 

— Tu nu eşti decât o canalie, Abner, dar în ochii mei valorezi enorm, 
pentru că tu îl poţi salva pe Moise mărturisind motivul gestului său. 

— Dumneavoastră... dumneavoastră mă iertaţi? 

— Serramanna te va duce în faţa unui judecător care îţi va lua mărturia. 
Sub jurământ, o să descrii faptele aşa cum au fost, fără să uiţi chiar şi un 
singur amănunt. Să nu mai aud vorbindu-se despre tine, Abner. 


Capitolul 8 


Pleşuvul, funcţionarul de la Casa Vieţii din Heliopolis, avea misiunea de 
a controla calitatea alimentelor pe care i le aduceau agricultorii şi pescarii. 
Foarte conştiincios şi neobosit, el examina fiecare fruct, fiecare legumă, 
fiecare peşte. Vânzătorii se temeau de el, dar îl şi respectau pentru că le 
plătea întotdeauna preţul corect; nimeni, însă, nu putea deveni furnizorul 
său favorizat pentru că nu cădea niciodată în capcana rutinei şi nu făcea 
nimănui nicio concesie. Nu conta decât calitatea desăvârşită a alimentelor 
pentru ca, astfel, ele să poată fi binecuvântate prin ritualuri şi oferite zeilor, 
înainte de a fi împărţite oamenilor. 

După ce alegea marfa cea mai bună, Pleşuvul trimitea cele cumpărate la 
bucătăriile de la Casa Vieţii, supranumite şi „locul pur”, pentru că grija faţă 
de igienă era permanentă. Preotul nu era zgârcit cu inspecţiile inopinate, 
urmate câteodată de pedepse aspre. 

În dimineaţa aceea, se îndreptă către rezervele de peşte uscat şi sărat. 

Zăvorul din lemn al uşii, al cărui mecanism nu-l cunoşteau decât el şi 
ajutorul lui, fusese sfărâmat. 

Uluit, împinse uşa. 

Înăuntru domneau ca de obicei liniştea şi penumbra. 

Îngrijorat, mai făcu câţiva paşi, dar nu simţi prezenţa nimănui. Se mai 
linişti întrucâtva şi se opri în faţa fiecărui ulcior; etichetele indicau felul şi 


numărul peştilor puşi la conservat, precum şi data la care fuseseră puşi la 
sare. 

Lângă uşă era un loc gol. 

Fusese furat un ulcior. 


Toate damele de la curte visau la onoarea de a servi în Casa reginei. Dar 
Nefertari ţinea seama, în primul rând, de pricepere şi de seriozitate şi mai 
puţin de avere sau de rang. La fel ca Ramses când îşi organizase 
guvernarea, ea provocase multe surprize alegând tinere de origine modestă 
ca ţesătoare, coafeze sau cameriste. 

Era printre ele o brunetă frumoasă, născută într-un cartier sărac din 
Memphis, care primise slujba mult râvnită de lenjereasă a marii soţii regale; 
trebuia să aibă în grijă veşmintele preferate ale reginei care, deşi avea la 
dispoziţie o garderobă uriaşă, avea o slăbiciune deosebită faţă de rochiile de 
modă veche şi de un şal pe care de multă vreme îl purta cu mare plăcere în 
ceasurile de seară. Nu era doar din cauză că se ferea de răcoarea sfârşitului 
de zi, ci, mai degrabă, pentru că îşi amintea că se acoperise cu acel şal, 
cuprinsă de visare, în noaptea de după prima întâlnire cu prinţul Ramses, 
tânărul energic, dar şi delicat în acelaşi timp, pe care ea îl refuzase mult 
timp înainte de a-şi da seama cât de mult îl iubea. 

La fel ca şi celelalte angajate de la Casa reginei, lenjereasa nutrea pentru 
suverană o adevărată venerație. Nefertari ştia să guverneze cu graţie, să 
poruncească având surâsul pe buze; nicio îndatorire nu i se părea 
neînsemnată pentru a fi neglijată şi nu accepta nici scuze pentru întârzieri, 
nici minciuna. Când apărea vreo neînțelegere, reginei îi plăcea să vorbească 
ea însăşi cu servitoarea în cauză, ascultând şi explicaţiile acesteia. Prietenă 
şi confidentă a reginei mamă, marea soţie regală cucerise inimile tuturor 
celor din jur. 

Lenjereasa parfuma toate ţesăturile cu esențe provenind din laboratorul 
palatului şi avea mare grijă ca veşmintele să nu facă vreo cută nedorită 
atunci când le aranja în lăzile de lemn şi în dulapuri. La căderea serii, ea se 
duse să caute şalul cel vechi cu care regina obişnuia să-şi acopere umerii 
chiar şi atunci când îndeplinea ultimele ritualuri ale zilei. 

Faţa fetei se făcu albă ca varul. 

Şalul nu mai era în locul obişnuit. 


„Imposibil, îşi spuse ea, poate că am încurcat lada”. Mai căută în alta, 
apoi în alte câteva, după care umblă şi prin dulapuri. 

Nimic. 

Lenjereasa le întrebă pe cameriste, pe coafeză, pe spălătorese... Nimeni 
nu putu să-i spună ceva. 

Şalul preferat al lui Nefertari fusese furat. 


%* 


Consiliul de război se reunise în sala de primiri a palatului din Pi- 
Ramses. Generalii aflaţi în fruntea celor patru armate veniseră la chemarea 
regelui, comandantul suprem al trupelor. Ameni nota totul şi urma să 
întocmească după aceea un raport. 

Generalii erau scribi înaintați în vârstă, mai mult oameni de litere, având 
cu toţii moşii întinse şi cu experienţă în administraţie. Doi dintre ei 
luptaseră împotriva hitiţilor, sub ordinele lui Seti, dar confruntarea fusese 
scurtă şi fără prea mare amploare. În realitate, niciunul dintre aceşti ofiţeri 
superiori nu luase parte la un război adevărat al cărui sfârşit să nu poată fi 
prevăzut. Cu cât o asemenea înfruntare se apropia, ei erau tot mai încurcaţi. 

— Starea armamentului nostru? 

— Bună, Maiestate. 

— Producţia de arme? 

— Continuă fără răgaz. Aşa cum ai poruncit, plata fierarilor şi a celor 
care fac săgeți a fost dublată. Dar ne trebuie în primul rând săbii şi pumnale 
pentru lupta corp la corp. 

— Carele de luptă? 

— În câteva săptămâni, numărul lor va fi suficient. 

— Caii? 

— Sunt bine îngrijiţi. Animalele vor porni la luptă într-o condiţie fizică 
excelentă. 

— Moralul oamenilor? 

— Aici este buba, Maiestate, recunoscu cel mai tânăr dintre generali. 
Prezenţa voastră este binevenită, dar circulă în continuare o mie şi unu de 
zvonuri despre cruzimea şi invincibilitatea hitiţilor. Cu toate că noi căutăm 
să le dezminţim, poveştile astea prosteşti lasă urme în sufletele soldaţilor. 

— Chiar şi în cele ale generalilor mei? 

— Nu, Maiestate, bineînţeles că nu... Dar mai rămân unele îndoieli în 
anumite privinţe. 


— Care? 

— Ei bine... Inamicul ne este cumva cu mult superior ca număr? 

— O să începem prin a restabili ordinea în Canaan. 

— Hitiţii se află deja acolo? 

— Nu, armata lor nu s-a aventurat atât de departe de propriul teritoriu. 
Doar detaşamentele de comando au răspândit peste tot teama, înainte de a 
se întoarce în Anatolia. I-au convins pe micii regi locali să ne trădeze, astfel 
încât să provoace o mulţime de conflicte care să ne slăbească forţele. Nu va 
ieşi nimic din asta. Recucerirea rapidă a provinciilor le va da soldaţilor 
elanul necesar pentru a continua înaintarea spre nord şi a obţine o mare 
victorie. 

— Unii sunt îngrijoraţi... în privinţa fortăreţelor noastre. 

— N-au niciun motiv. Alaltăieri şi ieri, vreo zece porumbei călători au 
sosit la palat, aducând veşti liniştitoare. Nicio fortăreață nu a căzut în 
mâinile inamicului; ele au proviziile şi armamentul necesare pentru a rezista 
unor eventuale atacuri, până la venirea noastră. Trebuie, însă, să ne grăbim; 
am întârziat doar cam mult. 

Spusele lui Ramses aveau valoarea unui ordin. Generalii se înclinară în 
semn de salut, după care ieşiră din sală pornind către cazărmile lor, cu 
intenţia fermă de a grăbi pregătirile pentru plecare. 

— Nişte incapabili, bombăni Ameni, punând jos condeiul bine ascuţit cu 
care scrisese. 

— Eşti cam aspru, aprecie Ramses. 

— Uită-te la ei: nişte fricoşi, putred de bogaţi, obişnuiţi cu o viaţă prea 
uşoară! Până acum şi-au omorât timpul mai mult trândăvind în grădinile 
vilelor decât să lupte pe câmpul de bătălie. Ce-o să facă în faţa hitiţilor a 
căror singură ţintă în viaţă este războiul? Generalii tăi sunt deja morţi sau 
gata s-o ia la fugă. 

— Crezi că ar trebui să-i înlocuiesc? 

— Prea târziu şi la ce bun? Toţi ofiţerii tăi superiori sunt de aceeaşi teapă. 

— Ai vrea ca Egiptul să renunţe la orice intervenţie militară? 

— Ar fi o greşeală fatală... Trebuie să reacţionăm, ai dreptate, dar situaţia 
este clară: capacitatea noastră de a învinge depinde de tine şi numai de tine. 

Noaptea târziu, Ramses îl primi pe prietenul său, Acha. Regele şi şeful 
serviciilor de spionaj nu-şi puteau permite prea multe clipe de răgaz; în 


capitală, încordarea se făcea simțită din ce în ce mai puternic. 

De la una dintre ferestrele biroului faraonului, unul lângă celălalt, cei doi 
bărbaţi priviră îndelung cerul întunecat al cărui suflet era format din mii de 
stele. 

— Ceva nou, Acha? 

— Situaţia s-a împotmolit: pe de o parte răsculații, pe de alta fortărețele 
noastre. Susţinătorii noştri aşteaptă ca tu să intervii. 

— Fierb eu însumi de nerăbdare, dar nu am dreptul să risc viaţa soldaţilor 
mei. Insuficient pregătiţi, material de război insuficient... Prea mult timp 
ne-am lăsat legănaţi de iluzia unei păci durabile. Trezirea la realitate este 
brutală, dar salvatoare. 

— Să te audă zeii. 

— Te îndoieşti cumva de ajutorul lor? 

— Vom fi, oare, la înălţimea evenimentelor? 

— Cei care vor lupta sub comanda mea vor apăra Egiptul cu preţul vieţii 
lor. Dacă hitiţii şi-ar atinge scopurile, aici ar domni tenebrele. 

— Te-ai gândit oare că ai putea fi ucis? 

— Nefertari va asigura regența şi, dacă va fi necesar, va domni ea însăşi. 

— Ce frumoasă este noaptea asta... De ce oare oamenii nu se gândesc la 
altceva decât la a se omori unii pe alţii? 

— Am visat la o domnie paşnică. Soarta a hotărât altfel şi eu voi face cum 
este scris. 

— Ți-ar putea fi potrivnică, Ramses. 

— Nu mai ai încredere în mine? 

— Poate că mi-e puţin frică, aşa cum îi este fiecăruia. 

— Ai dat de urma lui Moise? 

— Deloc. Se pare că a dispărut. 

— Nu, Acha. 

— De ce eşti atât de sigur? 

— Pentru că tu n-ai mişcat nici măcar un deget ca să-l găseşti. 

Tânărul diplomat nu-şi pierdu cumpătul. 

— Ai refuzat să-ţi trimiţi agenţii pe urmele lui Moise, continuă Ramses, 
pentru că nu doreşti arestarea şi condamnarea lui la moarte. 

— Moise nu este prietenul nostru? Dacă eu îl aduc în Egipt, va fi imediat 
condamnat la pedeapsa capitală. 

— Nu, Acha. 

— Tu, faraonul, nu poţi încălca legea! 


— Nici nu-mi trece prin minte. Moise va putea trăi liber în Egipt, căci 
justiţia îl va găsi nevinovat. 

— Dar... Nu l-a omorât el pe Sary? 

— În stare de legitimă apărare, după o mărturie înregistrată conform legii. 

— Minunată ştire! 

— Caută-l pe Moise şi găseşte-l. 

— N-o să fie uşor... Dată fiind învălmăşeala de acum, s-ar putea să se 
afle într-un loc în care să nu putem ajunge. 

— Găseşte-l, Acha. 

Cu un aer furios, Serramanna intră în cartierul cărămidarilor. Patru evrei 
tineri, veniţi din Egiptul de Mijloc, nu se dăduseră în lături să-l acuze pe 
Abner de şantaj şi de jecmăneală. Obţinuseră cu ajutorul lui un loc de 
muncă, dar plătiseră cu vârf şi îndesat! 

Poliţia îşi făcuse datoria într-un mod jalnic. Sary era un personaj dubios, 
dar încă influent, iar Moise era un om incomod; moartea primului şi 
dispariţia celui de-al doilea nu aduceau oare decât avantaje? 

Poate că indicii preţioase nu fuseseră luate în seamă; sardul pusese şi el, 
ici-colo, o mulţime de întrebări, înainte de a intra din nou pe uşa lui Abner. 

Cărămidarul studia o tăbliță acoperită de cifre, muşcând în acelaşi timp 
dintr-un codru de pâine frecat cu usturoi. Când dădu cu ochii de 
Serramanna, ascunse tăbliţa sub şezut. 

— Ei, Abner, îţi faci socotelile? 

— Eu nu sunt vinovat de nimic! 

— Dacă mai încerci să continui cu şmecheriile tale, o să ai de-a face cu 
mine. 

— Mă apără regele! 

— Nici să nu te gândeşti la aşa ceva. 

Sardul luă de pe masă o ceapă dulce şi muşcă din ea. 

— N-ai nimic de băut pe aici? 

— Ba da, în cufărul ăla... 


Serramanna dădu la o parte capacul. 

— Pe zeul Bes, uite aici ceva cu care poţi face o beţie pe cinste! Amfore 
pline cu vin şi cu bere... Da” ştiu că meseria asta a ta rentează. 

— Astea sunt... cadouri. 

— E mare lucru să fii iubit. 

— Ce tot vrei de la mine? Am depus mărturie! 

— Nu mă pot abţine, îmi place tovărăşia ta. 

— Am spus tot ce ştiam. 

— Ai tu impresia asta. Pe când eram pirat, îi interogam eu însumi pe 
prizonieri; mulţi dintre ei nu-şi mai aminteau prin ce cotloane îşi 
ascunseseră averea. Prin puterea mea de convingere, până la urmă îşi 
aminteau. 

— Eu nu sunt bogat! 

— Nu mă interesează banii tăi strânşi la ciorap. 

Abner scoase un suspin de uşurare. Pe când sardul destupa o amforă de 
bere, evreul ascunse mai bine tăbliţa sub rogojina de sub el. 

— Ce ai scris acolo, pe tăbliţa aia de lemn, Abner? 

— Nimic, absolut nimic... 

— Pun pariu că ăia sunt banii pe care i-ai stors de la fraţii tăi evrei. Ar fi o 
dovadă bună pentru un tribunal. 

Înspăimântat, cărămidarul nu mai spuse nimic. 

— Am putea cădea la învoială, amice; eu nu sunt nici poliţist, nici 
judecător. 

— Da” ce... ce vrei să-mi propui? 

— Pe mine mă interesează Moise, nu tu. Tu îl cunoşteai bine, nu-i aşa? 

— Nu mai bine decât alţii... 

— Nu minţi, Abner. Tu urmăreai să obţii protecţia lui, aşa că l-ai pândit 
ca să ştii ce fel de om era, cum se comporta, cu cine se întâlnea. 

— El îşi petrecea timpul muncind. 

— Cu cine se întâlnea? 

— Cu şefii de şantiere, cu muncitorii, cu... 

— Şi după ce-şi termina munca? 

— Avea plăcerea să discute cu şefii de clan evrei. 

— Despre ce vorbeau? 

— Noi suntem un popor mândru şi neîncrezător... Câteodată mai vrem şi 
noi să fim independenţi. În ochii unui grup mic de fanatici, Moise apărea ca 


o călăuză. Când construcţiile din Pi-Ramses se vor termina, nebunia asta va 
fi repede dată uitării. 

— Unul dintre muncitorii aflaţi sub „protecţia” ta mi-a spus de vizita unui 
personaj ciudat cu care Moise a stat mult timp de vorbă, între patru ochi, în 
locuinţa ta de la cărămidărie. 

— Aşa este... Nimeni nu-l cunoştea pe omul acela. Se spunea că ar fi un 
arhitect venit din sud pentru a-i da lui Moise anumite indicaţii tehnice, dar 
nici n-a călcat pe vreun şantier. 

— Cum arăta? 

— Cam la şaizeci de ani, înalt, slab, cu o figură de pasăre de pradă, nasul 
mare, pomeţii ieşiţi în afară, buzele foarte subţiri, bărbia ascuţită. 

— Îmbrăcat? 

— O tunică obişnuită... Un arhitect adevărat ar fi avut nişte haine ca 
lumea. Ai fi jurat că omul ăla voia neapărat să treacă neobservat. N-a vorbit 
decât cu Moise. 

— Era evreu? 

— Sigur, nu. 

— De câte ori a venit la Pi-Ramses? 

— De cel puţin două ori. 

— De când a fugit Moise, l-a mai văzut cineva pe aici? 

— Nu. 

Însetat, Serramanna goli o amforă de bere dulce. 

— Sper că nu mi-ai ascuns nimic, Abner. Altfel, m-aş enerva rău de tot şi 
s-ar putea să nu mă mai pot stăpâni. 

— Ţi-am spus tot ce ştiam despre omul ăla! 

— Eu nu ţi-am cerut să devii un om cinstit, ti-ar fi neînchipuit de greu; 
oricum, încearcă, cel puţin, să nu-mi mai ieşi în cale. 

— 'Ţi-ar plăcea... să-ţi mai dau câteva amfore ca aceea pe care tocmai ai 
băut-o? 

Sardul îi apucă evreului nasul între degetul mare şi arătător şi i-l strânse 
cu putere. 

— Ce-ar fi dacă ţi l-aş smulge ca să te învăţ minte? 

De durere, Abner fu gata să leşine. 

Serramanna ridică din umeri, ieşi din casa cărămidarului şi o luă în 
direcţia palatului pradă gândurilor. 

Aflase multe în urma cercetărilor sale. 


Moise complota. Urmărea să ajungă în fruntea unei mişcări evreieşti, fără 
îndoială ca să ceară noi avantaje pentru poporul său şi, poate, chiar un oraş 
al lor, independent, în Deltă. Dacă omul misterios era un străin care venise 
să le făgăduiască evreilor un ajutor din afară? Într-un asemenea caz, poate 
că Moise era vinovat de înaltă trădare. 

Ramses nu ar fi acceptat cu niciun chip asemenea presupuneri. Înainte de 
a i le prezenta şi de a-l pune în gardă pe rege în privinţa celui pe care-l 
credea prietenul său, Serramanna trebuia să găsească şi dovezi pentru 
aceasta. 

Sardul puse mâna pe mânerul unui vas cu cărbuni încinşi. 


Iset cea frumoasă, prima soţie a lui Ramses şi mama lui Kha, fiul 
acestuia, avea la dispoziţie apartamente somptuoase în Pi-Ramses, în 
incinta palatului. Deşi relaţiile cu Nefertari erau fără niciun cusur, ea prefera 
să trăiască la Memphis şi să-şi petreacă timpul cu banchete în cursul cărora 
frumuseţea sa se afla în centrul atenţiei. 

Cu ochii verzi, nasul mic şi drept, buzele fine, graţioasă, vioaie şi mereu 
veselă, Iset cea frumoasă era condamnată să ducă o existenţă luxoasă şi 
lipsită de orice grijă. Deşi încă tânără, nu mai trăia decât din amintiri. 
Fusese prima iubită a lui Ramses, îl iubise nebuneşte şi încă îl mai iubea cu 
aceeaşi patimă, dar fără a dori să lupte pentru a-l recuceri. O zi, o oră, ea îl 
urâse pe acest rege căruia zeii îi hărăziseră toate calităţile; nu avea el şi 
darul de a seduce, din moment ce sufletul lui îi aparţinea lui Nefertari? 

Da, măcar dacă marea soţie regală ar fi fost urâtă, proastă şi greu de 
suportat... Dar Iset cea frumoasă se declarase învinsă în faţa farmecului şi 
strălucirii ei şi recunoştea că era o fiinţă extraordinară, o regină pe măsura 
lui Ramses. 

„Ce soartă ciudată, cugeta tânăra femeie, să-l vezi pe bărbatul iubit în 
braţele alteia şi să admiţi că o asemenea situaţie cumplită este dreaptă şi 
bună”. 

Dacă s-ar fi întâmplat ca Ramses să apară în faţa ei, Iset cea frumoasă nu 
i-ar fi făcut niciun reproş. S-ar fi abandonat în braţele lui, cu aceeaşi 
frenezie ca în primele lor clipe de iubire, într-o colibă de stuf pierdută pe 


întinsul câmpiei. Chiar de-ar fi fost păstor sau pescar, o dorinţă la fel de 
intensă ar fi mânat-o înspre el. 

Iset nu era câtuşi de puţin atrasă de putere; n-ar fi fost în stare să 
îndeplinească îndatoririle unei regine a Egiptului şi să facă faţă obligaţiilor 
care-i reveneau lui Nefertari. Necunoscând invidia şi gelozia, Iset cea 
frumoasă mulțumea puterilor din ceruri pentru că îi dăruiau o fericire 
neasemuită: aceea de a-l putea iubi pe Ramses. 

Ziua aceea de vară era una fericită. 

Iset cea frumoasă se juca fericită cu Kha, băieţelul ei de cinci ani, şi cu 
fata lui Nefertari, Meritamon, care urma să împlinească în curând patru ani. 
Cei doi copii se înțelegeau de minune; pasiunea lui Kha pentru citit şi scris 
nu se dezminţea şi el o învăţa pe surioara sa cum să deseneze hieroglifele şi 
chiar îi conducea cu pricepere mâna atunci când fetiţa se încurca. Astăzi, 
lecţia cuprindea desenarea păsărilor, lucru care cerea abilitate şi precizie. 

— Hai să ne scăldăm, apa este grozavă. 

— Prefer să învăţ, îi răspunse Kha. 

— Dar trebuie să înveţi şi să înoţi. 

— Nu mă interesează aşa ceva. 

— Poate că sora ta ar vrea şi ea să se mai odihnească. 

Fiica lui Ramses şi a lui Nefertari era tot atât de frumoasă ca şi mama ei. 
Aceasta ezită să intervină mai ferm, temându-se să nu-l supere nici pe unul, 
nici pe celălalt dintre copii. Fetei îi plăcea să înoate, dar nu dorea nici să-l 
necăjească pe Kha, doar el cunoştea atâtea secrete! 

— Îmi dai voie să mă duc în apă? îl întrebă îngrijorată pe fratele ei. 

Kha rămase o clipă pe gânduri. 

— Bineînţeles, dar să nu întârzii prea mult. Trebuie să faci din nou 
desenul cu puiul de prepeliţă; capul nu este destul de bine rotunjit. 

Meritamon alergă către Iset cea frumoasă care era fericită că Nefertari îi 
acorda atâta încredere încât îi permitea să participe la educaţia fetiţei. 

Tânăra femeie şi copilul se lăsară să alunece în apa curată şi răcoroasă a 
unui bazin de la umbra unui sicomor. Da, era o zi plină de fericire. 

La Memphis, căldura începea să devină înăbuşitoare. Vântul dinspre nord 
nu mai bătea şi adierile fierbinţi uscau gâtlejurile oamenilor şi ale 
animalelor. Între acoperişurile caselor se întinseseră pânze groase care 
dădeau umbră pe străduţele oraşului. Sacagiii nu-şi mai vedeau capul de 
atâta treabă. 

În vila sa confortabilă, magul Ofir nu resimțea arşiţa de afară. Nişte 
deschizături făcute în înaltul zidurilor asigurau o circulaţie a aerului. Locul 
acela erau liniştit, odihnitor şi foarte potrivit pentru reculegerea absolut 
necesară ca să-şi pună în aplicare farmecele. 

Ofir se simţea cuprins de un fel de agitaţie; de obicei, libianul îşi punea în 
practică ştiinţa cu răceală, aproape cu indiferenţă. Dar niciodată nu făcuse 
ceva atât de greu şi acum era entuziasmat de importanţa misiunii sale. El, 
fiu al unui consilier al lui Akhenaton, împlinea răzbunarea acestuia. 

Ilustrul său musafir, Şenar, fratele mai mare al lui Ramses şi ministru al 
Afacerilor externe, sosi pe la jumătatea după-amiezii, când străzile oraşului, 
atât cele principale cât şi cele mai mici, erau pustii. Şenar preferase să 
călătorească într-un car aparţinând aliatului său Meba; un servitor mut 
conducea vehiculul. 

Magul îl salută cu mult respect pe Şenar. Acesta, ca şi data trecută când 
se întâlniseră, era vizibil posomorât; libianul, cu profilul său de pasăre de 
pradă, avea o privire ca de gheaţă. Cu ochii săi de un verde închis, nasul 
proeminent, buzele foarte subţiri, semăna mai degrabă cu un diavol decât cu 
un om. Cu toate acestea, glasul său şi mişcările erau pline de blândeţe şi ai 
fi putut crede, în unele momente, că ai în faţă vreun preot bătrân ale cărui 
cuvinte picură linişte în sufletele credincioşilor. 

— De ce m-ai chemat, Ofir? Nu-mi place deloc genul acesta de invitaţie. 

— Pentru că am continuat să lucrez pentru cauza noastră, Stăpâne. N-o să 
fiţi dezamăgit. 

— Sper, pentru tine în primul rând. 

— Dacă aţi avea bunătatea să veniţi cu mine... Doamnele acestea ne 
aşteaptă. 

Şenar îi oferise magului această locuinţă pentru ca el să-şi vadă în linişte 
de vrăji, ajutându-l astfel să pună mâna pe putere. Bineînţeles, fratele mai 
mare al lui Ramses fusese precaut şi trecuse casa pe numele surorii sale, 
Dolenta. O serie de aliaţi preţioşi de care se putea folosi după cum dorea... 


Acha, prietenul din copilărie al regelui şi complotist iscusit, negustorul 
sirian Raia, spion hitit mai priceput decât toţi şi, în prezent, acest Ofir pe 
care i-l prezentase naivul Meba, fostul ministru al Afacerilor externe căruia 
îi luase locul făcându-l să creadă că hotărârea de a-l schimba fusese luată de 
Ramses. Ofir reprezenta o lume ciudată şi periculoasă în care Şenar nu avea 
nici cea mai mică încredere, dar puterea lui de a face rău i se părea demnă 
de luat în seamă. 

Ofir pretindea că ar fi creatorul unui proiect politic menit să reînvie 
erezia lui Akhenaton, să impună cultul zeului unic, Aton, ca religie de stat 
şi să instaleze pe tronul Egiptului o urmaşă necunoscută a regelui nebun. 
Şenar îl lăsase pe Ofir să înţeleagă că era de acord cu răspândirea sectei 
sale, mesajul ei putându-l atrage pe Moise. Acesta era motivul pentru care 
vrăjitorul intrase în legătură cu evreul, vrând să-i dovedească faptul că 
urmăreau acelaşi ideal. 

Şenar se gândea că o opoziţie din interiorul ţării, chiar redusă, ar fi fost 
un obstacol în plus în calea lui Ramses. La momentul potrivit, urma să se 
descotorosească de toţi aceşti aliaţi incomozi, căci un om care deţine 
puterea nu trebuia să aibă trecut. 

Din nefericire, Moise comisese o crimă şi dispăruse. Fără sprijinul 
evreilor, Ofir nu avea nicio şansă reală să adune un număr suficient de 
partizani ai lui Aton şi să-i zdruncine puterea lui Ramses. Magul îşi 
dovedise, desigur, priceperea atunci când Nefertari năştea, ajungând chiar 
să pună în pericol viaţa reginei şi pe aceea a fiicei sale, Meritamon. Dar şi 
una şi cealaltă rămăseseră în viaţă. Cu toate că regina nu mai putea avea un 
alt copil, vrăjile făcute la casa regală fuseseră mai puternice decât cele ale 
libianului. 

Ofir devenea inutil, ba de-a dreptul incomod; aşa încât, atunci când 
primise mesajul lui prin care îl ruga să vină cât putea de repede la Memphis, 
Şenar se gândea chiar să-l elimine. 

— A sosit musafirul nostru, le anunţă Ofir pe cele două femei care şedeau 
în penumbră şi se ţineau de mână. 

Una dintre ele era Dolenta, sora lui Şenar şi a lui Ramses, o brunetă 
veşnic obosită; cea de-a doua, Lita, o blondă rotofeie pe care Ofir o 
prezenta ca fiind nepoata lui Akhenaton. Şenar o considera drept o 
înapoiată mintal, supusă voinţei vrăjitorului. 

— Sora mea se simte bine? 


— Mă bucur să te văd, Şenar. Faptul că eşti aici mă face să cred că 
suntem pe drumul cel bun. 

Dolenta şi soţul său, Sary, speraseră în zadar ca Ramses să le ofere o 
poziţie privilegiată la curte. Deziluzionaţi, ei începuseră să comploteze 
împotriva regelui. Fusese nevoie ca Tuya, regina mamă, şi Nefertari, marea 
soţie regală, să intervină împreună pentru ca Ramses să-i trateze cu 
clemenţă după ce intrigile lor au fost descoperite. Perceptor în tinereţe al lui 
Ramses, Sary ajunsese la funcţia de contramaistru; înăcrit şi certăreţ, el se 
năpustise cu înverşunare asupra cărămidarilor evrei. Nedreptăţile şi 
mârşăviile sale stârniseră mânia lui Moise şi duseseră chiar la moartea sa. 
Cât despre Dolenta, ea era de-a dreptul fermecată de Ofir şi de Lita. Femeia 
brună şi înaltă nu mai jura acum decât pe Aton, zeul unic, şi milita pentru 
reîntoarcerea populaţiei la cultul său şi detronarea lui Ramses, faraonul 
nelegiuit. 

Ura pe care o nutrea Dolenta faţă de rege îi convenea lui Şenar care îi 
promisese un rol de primă importanţă în viitoarea organizare a statului; într- 
un fel sau altul, el urma să se folosească de această forţă negativă îndreptată 
împotriva fratelui său. Când nu ar mai fi putut suporta dementa surorii sale, 
Şenar ar fi exilat-o. 

— Ai mai aflat ceva de Moise? întrebă Dolenta. 

— A dispărut, răspunse Şenar. Probabil că fraţii săi evrei l-au omorât şi i- 
au îngropat trupul undeva prin deşert. 

— Pierdem astfel un aliat preţios, recunoscu Ofir, dar voinţa singurului 
zeu se va împlini. Nu suntem noi din ce în ce mai mulţi? 

— S-ar impune să fim mai prudenţi, fu de părere Şenar. 

— Aton ne va veni în ajutor! proclamă cu înflăcărare Dolenta. 

— Eu n-am scăpat din vedere planul meu de la început, spuse vrăjitorul: 
slăbirea puterilor magice care-l apără pe Ramses, singurul obstacol care 
apare cu adevărat în calea noastră. 

— Primul tău atac nu a fost prea reuşit, îi aminti Şenar. 

— Trebuie să recunoaşteţi că am o anumită eficacitate. 

— Este un rezultat insuficient. 

— Sunt de acord, stăpâne Şenar. De aceea, m-am hotărât să folosesc o 
altă tehnică. 

— Care anume? 

Magul întinse mâna dreaptă, arătând înspre un chiup pe care se vedea o 
etichetă. 


— Vreţi să citiţi ce scrie acolo? 

— Heliopolis, Casa Vieţii. Patru peşti: chefal. Conserve? 

— N-are importanţă ce conserve: alimente pentru jertfe, alese cu grijă şi 
deja încărcate cu vrăji. Mai am la dispoziţie şi bucata asta de stofă. 

Ofir îi arătă oaspetelui său un şal. 

— Aş putea jura că... 

— Da, stăpâne Şenar, este chiar şalul preferat al marii soţii regale, 
Nefertari. 

— L-ai... furat? 

— Oamenii mei sunt peste tot, v-am spus. 

Şenar era impresionat. De ce complicitate beneficiase oare vrăjitorul? 

— Unirea acestor două elemente, alimentele sfinţite şi şalul care a atins 
corpul reginei era neapărat necesară ca să mergem mai departe. Datorită lor 
şi datorită hotărârii domniei-tale, o să reuşim să aducem din nou în ţară 
cultul lui Aton. Lita trebuie să domnească: ea va fi regină, iar domnia-ta va 
fi faraon. 

Lita îşi ridică înspre Şenar privirile pline de încântare şi încredere. 
Micuţa era destul de atrăgătoare şi promitea să fie o iubită de invidiat. 

— Dacă rămâne Ramses... 

— Nu-i decât un om, explică Ofir, şi nu va rezista unor asalturi violente şi 
repetate. Ca să reuşesc, am nevoie de ajutor. 

— Fii sigură că eu am să te ajut! exclamă Dolenta, strângând şi mai tare 
mâinile Litei ai cărei ochi ieşiţi din orbite erau aţintiţi asupra libianului. 

— Ce-aveţi de gând? întrebă Şenar. 

Ofir îşi încrucişă braţele în dreptul pieptului. 

— Am nevoie şi de ajutorul domniei-tale, stăpâne. 

— Al meu? Dar... 

— Toţi cei patru care suntem aici dorim moartea perechii regale; noi patru 
suntem simbolul celor patru vânturi din natură, bornele timpului, lumea 
întregului. Dacă una dintre aceste forţe ar fi lipsit, vraja n-ar mai avea 
niciun efect. 

— Eu nu sunt vrăjitor! 

— Dacă aveţi bunăvoință este suficient. 

— Acceptă, îl rugă fierbinte Dolenta. 

— Ce-ar trebui să fac? 

— Un simplu gest, îl lămuri Ofir. Prin aceasta vom grăbi căderea lui 
Ramses. 


— Să începem. 

Vrăjitorul deschise chiupul de lut şi scoase cei patru peşti săraţi şi uscati. 
Parcă visând, Lita o împinse în lături pe Dolenta şi se culcă pe spate. Ofir 
aşeză pe pieptul ei şalul lui Nefertari. 

— Apucă de coadă unul dintre peşti, îi porunci el Dolentei. 

Bruna cea trupeşă, cu formele generoase, se supuse. Din buzunarul 
mantiei sale, Ofir scoase o figurină micuță care-l reprezenta pe Ramses şi o 
înfipse în gura peştelui. 

— Al doilea peşte, Dolenta. 

Magul repetă operaţiunea. 

Patru figurine ale lui Ramses dispărură astfel în gurile celor patru peşti. 

— Fie ca regele să moară în război, profeţi Ofir, fie ca el să cadă în 
capcana pe care i-o vom pregăti noi când va face cale-ntoarsă. Pentru 
totdeauna va fi despărţit de regină. 

Ofir trecu într-o cămăruţă de alături, urmat de Dolenta, care ducea peştii 
cu braţele întinse, şi de Şenar a cărui dorinţă de a-i face rău lui Ramses îl 
ajuta să-şi învingă teama. 

În mijlocul încăperii se afla un vas cu trei picioare plin cu jăratic. 

— Aruncă peştii în foc, stăpâne; în felul acesta, dorinţa ta va fi 
îndeplinită. 

Şenar nu stătu prea mult pe gânduri. 

Când şi cel de-al patrulea peşte sfârâi pe jar, un urlet îl făcu să tresară. 
Cei trei se întoarseră în camera de primire. 

Şalul lui Nefertari luase foc singur, arzând-o pe blonda Lita, gata s-o 
cuprindă cu totul. 

Ofir trase la o parte fâşia de stofă şi flacăra se stinse. 

— Când şalul va arde în întregime, îi lămuri el, Ramses şi Nefertari vor 
cădea pradă diavolilor veniţi din infern. 

— Lita mai trebuie să îndure chinul ăsta? se îngrijoră Dolenta. 

— Lita a acceptat acest sacrificiu. Pe toată durata vrăjii, ea va trebui să 
rămână conştientă. Tu o s-o îngrijeşti, Dolenta; îndată ce arsura ei se va 
vindeca, vom repeta vraja, până când şalul va fi complet mistuit de foc. Va 
trece oarece vreme, stăpâne Şenar, dar o să reuşim. 


Capitolul 11 


Mai mare peste terapeuţii din Nord şi din Sud, doctorul-şef al palatului, 
învățatul Pariamakhu era un bărbat cam de cincizeci de ani, vioi, cu mâinile 
lungi, fine şi îngrijite. Bogat, căsătorit cu o nobilă din Memphis care 
adusese pe lume trei copii drăgălaşi, se putea lăuda că avusese o carieră de 
succes care îi atrăsese respectul tuturor. 

Cu toate acestea, în dimineaţa aceea de vară, doctorul Pariamakhu era 
lăsat să aştepte în anticameră şi nu se împăca deloc cu o asemenea situaţie. 
Nu numai că Ramses nu era niciodată bolnav, dar acum îl mai şi făcea pe 
ilustrul terapeut să-l aştepte mai bine de două ceasuri. 

În sfârşit, un valet apăru în faţa lui şi-l conduse în biroul lui Ramses. 

— Maiestate, sunt umilul vostru servitor, dar... 

— Ce mai faci, dragă doctore? 

— Maiestate, sunt foarte neliniştit! La curte circulă zvonul că v-aţi gândit 
la mine să mă numiţi ca medic al armatei care va pleca spre Nord. 

— Asta n-ar fi cumva o mare onoare? 

— Cum să nu, Maiestate, desigur, dar n-aş fi mai de folos la palat? 

— Poate că ar trebui să ţin seama de remarca aceasta. 

Pariamakhu nu-şi ascunse îngrijorarea. 

— Maiestate, aş putea să ştiu şi eu ce aţi hotărât? 

— Dacă mă gândesc mai bine, ai dreptate. Prezenţa ta la palat este de 
neînlocuit. 

Medicul îşi înăbuşi cu greu un suspin de uşurare. 

— Am toată încrederea în ajutoarele mele, Maiestate; cel pe care îl veţi 
alege, va face faţă foarte bine. 

— Am şi ales deja. ÎI cunoşti, cred, pe prietenul meu Setau. 

Un bărbat scund şi îndesat, fără perucă, prost bărbierit, cu ţeasta 
colţuroasă, cu o privire agresivă, îmbrăcat într-o tunică din piele de antilopă 
cu o mulţime de buzunare, înaintă către ilustrul învăţat care făcu un pas 
înapoi. 

— Mă bucur să vă întâlnesc, dragă doctore! Cariera mea nu este câtuşi de 
puţin strălucită, sunt de acord, dar sunt prieten bun cu şerpii. N-aţi vrea să 
mângâiaţi vipera pe care am prins-o aseară? 

Medicul se mai dădu îndărăt cu încă un pas. Înmărmurit, privi înspre 
rege. 


— Maiestate, calităţile care se cer pentru a conduce un serviciu 
medical... 

— Să fii deosebit de atent, doctore, cât timp voi lipsi eu. Vei răspunde cu 
capul de sănătatea familiei regale. 

Setau vâri mâna într-unul dintre buzunarele sale. Temându-se că ar putea 
scoate de acolo vreun şarpe, Pariamakhu se grăbi să-l salute pe suveran şi se 
făcu nevăzut. 

— Cât timp o să mai rabzi în jurul tău asemenea caraghioşi? se interesă 
îmblânzitorul de şerpi. 

— Nu-l judeca atât de aspru; i se mai întâmplă şi lui să vindece câteodată 
vreun bolnav. Apropo... Eşti de acord să conduci tu serviciile medicale ale 
armatei? 

— Nu mă interesează o asemenea funcţie, dar nu am dreptul să te las să 
pleci singur. 


Un chiup cu peşte uscat de la Casa Vieţii din Heliopolis şi şalul reginei 
Nefertari... Două furturi, un singur vinovat! Serramanna era sigur că-l 
descoperise: nu putea fi altul decât Rome, intendentul palatului. Sardul îl 
bănuia de mai multă vreme. Individul ăsta suspect de cumsecade îl trăda pe 
rege şi încercase chiar să-l ucidă. 

Ramses greşise când îl alesese ca intendent. 

Sardul nu putea vorbi cu regele nici despre Moise, nici despre Rome, fără 
a risca să provoace o reacţie violentă care n-ar fi dus la întemnițarea 
ticălosului de intendent şi nici n-ar fi zdruncinat prietenia care-l lega pe 
suveran de evreu. Cu cine să se poată sfătui dacă nu cu Ameni? Secretarul 
particular al lui Ramses, om cu capul pe umeri şi inteligent, doar el l-ar fi 
putut asculta. 

Serramanna trecu printre cei doi soldaţi care făceau de pază la uşa 
coridorului ce ducea către biroul lui Ameni. Neobositul scrib conducea un 
serviciu cu douăzeci de înalţi funcţionari însărcinaţi cu rezolvarea celor mai 
importante dosare. Ameni extrăgea din ele ceea ce era mai important şi-i 
comunica totul direct lui Ramses. 

Un zgomot grăbit de paşi se auzi din spatele sardului. 

Surprins, el se întoarse. Vreo zece soldaţi îşi îndreptau lăncile înspre el. 

— Ce v-a apucat? 


— Aşa avem ordin. 

— Eu sunt cel care dă ordine aici! 

— Trebuie să vă arestăm. 

— Ce tâmpenie e asta? 

— N-avem ce face, trebuie să executăm ordinul. 

— Plecaţi de aici sau vă ucid pe toţi! 

Uşa biroului lui Ameni se deschise şi secretarul particular al regelui apăru 
în prag. 

— Spune-le, Ameni, netoţilor ăstora să mă lase în pace! 

— Eu sunt cel care le-a dat ordin să te aresteze. 

Nici măcar un naufragiu nu l-ar fi zguduit mai rău pe fostul pirat. Timp 
de câteva clipe, nu fu în stare să facă nicio mişcare. Soldaţii profitară de 
aceasta şi-i luară armele, legându-i mâinile la spate. 

— Fă-mă să înţeleg... 

La un semn al lui Ameni, gărzile îl împinseră pe Serramanna în biroul 
secretarului particular al lui Ramses. Scribul se uită pe un papirus. 

— Cunoşti pe o anume Nenufar? 

— Cum să nu, este o iubită de-a mea. Mai exact, este ultima dintre ele. 

— V-aţi certat? 

— Ciondăneli ca între iubiţi, mai ales în focul dragostei. 

— Ai fost violent cu ea? 

Sardul zâmbi. 

— Ne-am luptat de câteva ori de-au sărit scântei, dar nu era decât ca 
plăcerea să fie deplină. 

— Deci, tu n-ai nimic să-i reproşezi fetei ăsteia? 

— Ba cum să nu! Mă sleieşte de puteri fără nicio ruşine. 

Privirea lui Ameni rămânea ca de gheaţă. 

— Nenufar asta ţi-a adus acuzaţii foarte grave. 

— Bine, dar... Ea era de acord cu toate astea, pot să jur! 

— Nu vorbesc acum de hârjoana voastră în pat, ci de trădarea ta. 

— Trădare... Am auzit bine? Asta-i cuvântul pe care l-ai folosit? 

— Nenufar te acuză că eşti un spion în slujba hitiţilor. 

— Îţi baţi joc de mine, Ameni! 

— Fata asta îşi iubeşte ţara. Când a dat peste nişte tăblițe de lemn destul 
de ciudate, ascunse în lada cu rufărie din dormitorul tău, a crezut de 
cuviinţă că era bine să mi le aducă. Le recunoşti? 

Ameni îi arătă sardului tăbliţele. 


— Nu sunt ale mele! 

— Sunt dovezile crimei tale. Din textele scrise cu o mână destul de 
neîndemânatică reiese că tu îl anunţi pe corespondentul tău hitit că vei face 
în aşa fel încât corpul de elită pe care-l comanzi să nu lupte cum se cuvine. 

— Absurd! 

— Mărturia iubitei tale a fost înregistrată de un judecător. El a citit-o cu 
voce tare, în faţa unor martori, şi ea a confirmat cele declarate. 

— Asta-i o manevră ca să mă discrediteze pe mine şi să-l pună în pericol 
pe Ramses. 

— Din datele de pe tăblițe rezultă că trădarea ta durează de opt luni. 
Împăratul hitit ţi-a făgăduit o adevărată avere pe care o vei primi după 
înfrângerea Egiptului. 

— Eu îi sunt credincios lui Ramses... Din moment ce el m-a iertat atunci 
când în mâinile lui era viaţa mea, aceasta îi aparţine pentru vecie. 

— Astea-s vorbe frumoase pe care nu le-ai dovedit prin fapte. 

— Mă cunoşti bine, Ameni! Am fost cândva pirat, aşa-i, dar nu mi-am 
trădat niciodată un prieten. 

— Credeam doar că te cunosc, dar tu te asemeni acelor curteni a căror 
dorinţă de a se îmbogăţi este singurul ţel. Un mercenar nu intră în slujba 
celui care-i oferă mai mult? 

Deşi era rănit în mândria sa, Serramanna nu se lăsă intimidat. 

— Dacă Faraonul m-a numit şeful gărzii sale personale şi comandant al 
unui corp de elită al armatei, înseamnă că avea încredere în mine. 

— O încredere acordată total greşit. 

— Nu recunosc să fi comis crimele de care mă acuzi. 

— Dezlegaţi-i mâinile. 

Serramanna simţi o mare uşurare. Ameni îl interogase cu asprimea lui 
obişnuită, dar pentru a se convinge de nevinovăția sa! 

Secretarul particular al regelui îi întinse sardului o bucată de trestie tăiată 
oblic, înmuiată la capăt în cerneală neagră, şi o plăcuţă de calcar cu 
suprafaţa bine lustruită. 

— Scrie-ţi aici numele şi funcţiile. 

Nervos, sardul făcu întocmai. 

— Este acelaşi scris ca acela de pe tăbliţele de lemn. Şi dovada asta va fi 
ataşată la dosar. Eşti vinovat, Serramanna. 

Ca ieşit din minţi, fostul pirat încercă să se arunce asupra lui Ameni, dar 
patru lănci se proptiră în coastele lui, făcând să apară câteva picături de 


sânge. 

— O mărturie de netăgăduit, nu crezi? 

— Vreau s-o văd pe fata asta şi s-o fac să-şi recunoască minciunile! 

— O s-o vezi atunci când vei fi judecat. 

— Asta-i o treabă bine ticluită, Ameni! 

— Pregăteşte-te să te aperi cât mai bine, Serramanna. Pentru trădători ca 
tine, nu există decât o singură pedeapsă: moartea. Şi nu te baza pe 
bunăvoința lui Ramses. 

— Lasă-mă să vorbesc cu regele, trebuie să-i spun unele lucruri foarte 
importante. 

— Armata noastră pleacă în campanie mâine. Prietenii tăi hitiţi o să fie 
tare surprinşi că n-o să te vadă luptând. 

— Lasă-mă să vorbesc cu regele, te rog din suflet! 

— Aruncaţi-l în temniţă şi păziţi-l bine, le porunci Ameni soldaţilor. 

Şenar era foarte bine dispus şi avea o poftă de mâncare grozavă. Micul 
său dejun, „clătitul gurii”, cum îi spunea el, se compunea dintr-o fiertură de 
orz, două prepelite fripte, brânză de capră şi prăjiturele rotunde cu miere. În 
această zi frumoasă în care Ramses pleca în Nord cu armata sa, el îşi făcu o 
favoare, o pulpă de gâscă, friptă şi aromatizată cu rozmarin, cu chimen şi cu 
hasmaţuchi. 

Cu Serramanna arestat şi aruncat într-o celulă, capacitatea de asalt a 
trupelor egiptene era redusă destul de mult. 

Şenar îşi muia buzele într-o cupă de lapte proaspăt muls, când Ramses 
intră în apartamentele sale private. 

— Fie ca faţa să-ţi fie apărată, spuse Şenar ridicându-se în picioare şi 
apelând la vechea formulă de politeţe, folosită pentru saluturile de 
dimineaţă. 

Regele purta o pânză albă în jurul mijlocului şi un soi de bluză cu mâneci 
scurte. La încheieturile mâinilor, avea brățări de argint. 

— Mi se pare că fratele meu mai mare nu este gata să plece la drum. 


— Dar... Credeai că o să mă iei cu tine, Ramses? 

— Nu s-ar putea spune că ai un suflet prea războinic. 

— Eu nu am nici forţa şi nici curajul tău. 

— lată care sunt instrucţiunile mele: pe timpul în care voi lipsi, tu vei 
aduna informaţiile care vin din străinătate şi le vei supune aprecierii 
consiliului meu de regență. Acesta va fi format din Nefertari, Tuya şi 
Ameni care vor avea dreptul să ia hotărâri. Cât despre mine, eu mă voi afla 
în prima linie, însoţit de Acha. 

— Pleacă şi el cu tine? 

— Prezenţa sa este neapărat necesară pentru că el cunoaşte cel mai bine 
terenul. 

— Din păcate, diplomaţia nu prea a dat roade... 

— Îmi pare rău, Şenar, dar nu mai avem timp pentru tratative. 

— Care va fi strategia ta? 

— Să restabilesc ordinea în provinciile care ne erau credincioase, apoi să 
fac o pauză înainte de a porni către Kadesh ca să-i înfrunt direct pe hitiţi. 
Când va începe această a doua parte a campaniei, poate că te voi chema să 
vii alături de mine. 

— Aş fi foarte fericit să fiu împreună cu tine la victoria finală. 

— Egiptul va supravieţui şi de data aceasta. 

— Fii prudent, Ramses; ţara noastră are nevoie de tine. 

Ramses se urcă în barcă şi traversă canalul care despărţea cartierul 
atelierelor şi al depozitelor de partea rămasă din vechea aşezare Pi-Ramses, 
oraşul Avaris, altădată capitală a ocupanților hicsoşi, asiatici de tristă 
amintire. Acolo se înălța templul lui Seth, teribilul zeu al furtunii şi al 
frământărilor cereşti, deţinător al celei mai impunătoare puteri care lucrează 
în univers, şi protector al tatălui lui Ramses, Seti, singurul rege al Egiptului 
care cutezase să poarte un asemenea nume. 

Ramses poruncise să se extindă şi să se înfrumuseţeze sanctuarul 
temutului Seth, chiar locul în care Seti îl adusese ca să-l înfrunte pe zeu, pe 
când îl pregătea, în secret, pentru funcţia supremă. 

În sufletul tânărului prinţ sălăşluiau în acelaşi timp teama şi forţa în stare 
s-o învingă; la sfârşitul acestei confruntări luase naştere un foc, al naturii lui 
Seth, pe care Seti îl transpusese într-un dicton: „A crede în bunătatea 
fiinţelor omeneşti este o greşeală pe care Faraonul nu o va putea comite”. 


În curtea din faţa templului acoperit fusese înălțată o stelă din granit 


roşu. În vârf, animalul ciudat în care se reîncarna Seth, un fel de câine cu 
ochii roşii, cu urechi mari şi ascuţite şi cu un bot lung, curbat în jos. Niciun 
om nu văzuse vreodată o asemenea creatură, niciun om nu o va vedea 
vreodată. La baza stelei, acelaşi Seth era reprezentat sub înfăţişare 
omenească. Pe cap avea o tiară conică, un disc al soarelui şi două coarne. În 
mâna dreaptă, cheia vieţii; în cea stângă, sceptrul „puterii”. 

Inscripţia purta data celei de-a patra zile din a patra lună a verii anului 
400°. În felul acesta, accentul era pus pe forța numărului patru, cel care 
dădea organizarea cosmosului. Textul hieroglific gravat pe stelă începea 
printr-o invocaţie: 


Te salut pe tine, Seth, fiu al zeiţei cerului, 

Tu a cărui putere este mare în barca milioanelor 
de ani. 

Tu care te afli la prova bărcii luminii şi-i izgoneşti 
pe duşmanii ei, 

Tu a cărui voce este tunătoare! 

Dă-i voie faraonului să-ţi semene întrutotul. 


Ramses intră în templul acoperit şi se reculese câtva timp în faţa statuii 
lui Seth. Energia zeului îi era neapărat necesară în lupta pe care urma să o 
ducă. 

Seth, cel în stare să transforme patru ani de domnie în patru sute de ani 
înscrişi în piatră, nu era el oare cel mai bun dintre aliaţii pe care-i putea 
avea? 

Biroul lui Ameni era plin de suluri de papirus, vârâte în teci de piele, 
înghesuite în vase de lut sau îndesate în cufere de lemn. Peste tot erau 
etichete care dezvăluiau conţinutul documentelor şi data la care fuseseră 
înregistrate. O ordine strictă domnea în această încăpere în care nimeni nu 
avea voie să intre pentru a face curat. Ameni în persoană îndeplinea cu 
minuţiozitate această operaţiune. 

— Mi-ar fi făcut plăcere să plec împreună cu tine, îi mărturisi el lui 
Ramses. 

— Locul tău este aici, prietene. În fiecare zi, vei vorbi cu regina şi cu 
mama mea. Oricare ar fi pretenţiile lui Şenar, el nu a primit din partea mea 
nicio putere de decizie. 


— Nu sta acolo prea mult timp. 

— Am de gând să lovesc repede şi cu toată forţa. 

— Va trebui să te lipseşti de Serramanna. 

— Din ce cauză? 

Ameni îi povesti împrejurările în care îl arestase pe sard. Ramses păru 
întristat. 

— Întocmeşte cu grijă actul de acuzare, îi ceru regele. Când mă voi 
întoarce, îl voi interoga eu însumi; îmi va dezvălui motivele pentru care a 
făcut toate astea. 

— Un pirat rămâne tot un pirat. 

— Vreau să aibă un proces şi o pedeapsă exemplare. 

— Un braţ atât de viteaz ţi-ar fi fost de folos acolo, îşi arătă regretul 
Ameni. 

— Sabia sa m-ar fi lovit pe la spate. 

— Trupele noastre sunt cu adevărat pregătite pentru luptă? 

— Nu mai au altă soluţie. 

— Maiestatea ta crede că am avea într-adevăr sorţi de izbândă? 

— Îi vom supune pe rebelii care răspândesc dezordine în ţinuturile aflate 
sub protecţia noastră, dar în continuare... 

— Înainte de a porni spre Kadesh, dă-mi ordin să vin alături de tine. 

— Nu, prietene. Aici, la Pi-Ramses, îmi eşti de cel mai mare folos. Dacă 
eu aş pieri, Nefertari va avea nevoie de ajutorul tău. 

— Strădania de a susţine războiul va continua, făgădui Ameni; vom 
continua să facem arme. l-am... i-am rugat pe Setau şi pe Acha să vegheze 
la siguranţa ta. În lipsa lui Serramanna, ai putea foarte uşor să comiţi vreo 
imprudenţă. 

— Dacă n-aş merge în fruntea armatei mele, n-ar fi ea învinsă încă înainte 
de a lupta? 


Pletele sale erau mai negre ca bezna nopţii, era mai dulce ca smochinele, 
dinţii îi erau mai albi ca pulberea de marmură, sânii săi semeţi erau ca două 
mere ale dragostei. 

Astfel era Nefertari, soţia sa. 

Nefertari, regina Egiptului, a cărei privire plină de lumină era bucuria 
celor Două Ţinuturi. 


— După ce m-am dus la Seth, îi mărturisi Ramses, am stat de vorbă cu 
mama. 

— Ce ţi-a spus? 

— Mi-a vorbit despre Seti, despre lungile clipe de meditaţie pe care le 
avea înainte de a da o bătălie, oricare ar fi fost ea, despre capacitatea sa de 
a-şi păstra energia în timpul nesfârşitelor zile de marş. 

— În tine a văzut sufletul tatălui tău. El va lupta alături de tine. 

— Las regatul în mâinile tale, Nefertari; Tuya şi Ameni vor fi aliaţii tăi 
credincioşi. Serramanna a fost arestat, Şenar se va strădui, cu siguranţă, să 
se impună. Ţine zdravăn cârma ţării şi a statului. 

— Nu te baza decât pe tine însuţi, Ramses. 

Regele o strânse în braţe pe soţia sa, ca şi cum nu i-ar fi fost dat s-o mai 
vadă niciodată. 


De la coroana albastră atârnau două panglici late de in încreţit, ajungând 
până în talie; Ramses purta un veşmânt de piele moale, o combinaţie de 
pieptar cu pânza din jurul mijlocului, formând un fel de platoşă acoperită cu 
plăcuţe mici de metal. O pelerină largă transparentă îi acoperea întreg 
trupul, dându-i o neasemuită măreție. 

Când Homer îl văzu pe faraon apărând într-o asemenea ţinută războinică, 
scoase pipa din gură şi se ridică în picioare. Hector, pisica tărcată negru cu 
alb, se refugie sub un scaun. 

— Aşadar, Maiestate, a sosit clipa. 

— Voiam să te salut înainte de a porni spre Nord. 

— Iată versurile pe care tocmai le-am scris: El are înhămaţi la carul său 
cei doi cai cu copitele de bronz, cu mers iute, cu coama bălaie ca aurul. 
Poartă o tunică strălucitoare, ţine în mână biciul şi, dintr-o plesnitură, îşi 
îndeamnă bidiviii la galop pentru ca ei să zboare între pământ şi cer. 

— Cei doi cai ai mei merită pe deplin o asemenea laudă; de mai multe 
zile îi pregătesc pentru încercarea prin care vom trece împreună. 

— Plecarea asta, ce păcat... Tocmai aflasem o reţetă interesantă. 
Amestecând pâine de orz cu sucul curmalelor pe care le cojesc eu însumi, 
obţin, după fermentația necesară, o bere bună pentru digestie. Mi-ar fi 
plăcut s-o fi gustat împreună. 

— Asta-i o reţetă egipteană străveche, Homer. 

— Preparată de un poet grec, ar trebui să aibă o savoare nemaiîntâlnită. 


— Când mă întorc, bem împreună din berea preparată de tine. 

— Deşi, îmbătrânind, devin tot mai morocănos, nu-mi place deloc să 
beau singur, mai ales când am invitat un prieten drag să împartă cu mine o 
asemenea plăcere. Maiestate, politeţea te obligă să te întorci cât mai repede. 

— Aceasta este şi intenţia mea. În plus, mi-ar face mare plăcere să-ţi 
citesc Iliada. 

— Îmi mai trebuie încă mulţi ani ca s-o termin; de aceea eu îmbătrânesc 
mai încet, ca să profit cât mai mult de timp. Domnia-ta comprimă zdravăn 
timpul în pumn. 

— Pe curând, Homer. 

Ramses urcă în carul tras de doi dintre cei mai buni cai ai săi, „Victorie în 
Theba” şi „Zeița Mut este mulţumită”. Tineri, viguroşi, inteligenţi, ei plecau 
bucuroşi la drum, cu mare poftă de a zbura în galop către noi orizonturi. 

Regele încredinţase câinele său, Străjerul, lui Nefertari; Voinicul, 
impunătorul leu libian, se aţinea de-a dreapta carului. Minunat de frumos şi 
peste măsură de puternic, fiara era parcă şi ea nerăbdătoare să dovedească 
stăpânului său ce bun războinic putea fi. 

Faraonul ridică braţul drept. 

Carul porni din loc, roţile sale începură să se învârtă tot mai repede, leul 
îşi potrivi alergarea pentru a rămâne în vecinătatea suveranului. Şi mii de 
infanterişti, încadraţi de şirurile carelor de luptă, îl urmară pe Ramses. 

Cu toată arşiţa de iunie, mai fierbinte decât în alţi ani, armata egipteană 
avu impresia că războiul urma să fie doar o plimbare plăcută la ţară. 
Traversarea Deltei pe la nord-est îi încântă pe soldaţi; fără a lua în seamă 
pericolul care ameninţa cele Două [inuturi, ţăranii secerau grâul copt. O 
briză uşoară, venind dinspre mare, stârnea valuri mărunte în lanurile 
strălucind de verde şi de auriu. Deşi regele conducea armata în marş forţat, 
infanteriştii priveau cu plăcere peste câmpuri, contemplând zborul 
bâtlanilor, al pelicanilor şi al flamingilor roşii. 


Trupele făceau popas în sate, fiind bine primiţi de localnici; respectând 
întru totul ordinele primite, militarii mâncau legume sau fructe proaspete şi 
beau apă îndoită cu un vin uşor de prin partea locului, fără să uite şi 
tradiţionalele înghiţituri de bere dulce. Cât de departe era de ei imaginea 
soldatului însetat şi flămând, copleşit de greutatea harnaşamentului din 
spinare! 

Ramses era comandantul suprem al armatei sale, aceasta fiind împărţită 
în patru regimente de câte cinci mii de oameni fiecare, puşi sub protecţia 
zeilor Ra, Amon, Seth şi Ptah. La aceşti douăzeci de mii de pedestraşi se 
adăugau rezerviştii, dintre care o parte urma să rămână în Egipt, şi corpul de 
elită, cei din carele de luptă. Pentru a face mai mobilă această alcătuire care 
se mişca destul de greoi, regele organizase şi companii de câte două sute de 
oameni, puse fiecare sub comanda unui port-drapel. 

Generalul carelor, generalii diviziilor, scribii armatei şi şeful intendenţei 
nu luau nicio iniţiativă şi-l consultau pe Ramses îndată ce apărea vreo 
situaţie dificilă. Din fericire, suveranul se putea baza pe intervenţiile rapide 
şi precise ale lui Acha de care ascultau toţi ofiţerii superiori. 

Cât despre Setau, el avusese nevoie de o căruţă pentru a căra în ea ceea ce 
el considera a fi bagajul unui om prevăzător care pleca în neliniştitoarele 
ţinuturi din Nord: cinci brice din bronz, borcane cu alifii şi balsamuri 
parfumate, o piatră de ascuţit, un pieptene din lemn, mai multe burdufuri cu 
apă proaspătă, ţăruşi şi stâlpi pentru instalarea cortului, o secure, sandale, 
rogojini, o mantie, tunici, bastoane de trestie, mai multe zeci de vase pline 
cu oxid de plumb, catran, ocru roşu şi piatră acră, chiupuri cu miere, 
săculeți cu chimen, ricin şi valeriană. Într-o altă căruță se aflau 
medicamente, poţiuni şi diferite leacuri, puse sub supravegherea atentă a lui 
Lotus, soţia lui Setau, singura femeie care făcea parte din expediţie. Întrucât 
toată lumea ştia că ea se foloseşte de nişte reptile fioroase ca de o armă, 
nimeni nu îndrăznea să se apropie de frumoasa nubiană cu corpul zvelt şi 
delicat. 

Setau purta în jurul gâtului un colier făcut din cinci căţei de usturoi care îl 
fereau de miasme şi de dureri de dinţi. Mulţi soldaţi făceau la fel, 
cunoscând virtuțile acestei plante care, după cum spunea legenda, apărase 
dinţii de lapte ai micului Horus, ascuns în mlaştinile Deltei împreună cu 
mama sa, Isis, pentru a scăpa de furia lui Seth, hotărât să-l ucidă pe fiul şi 
urmaşul lui Osiris. 


Chiar de la primul popas, Ramses se retrăsese în cortul său, împreună cu 
Acha şi cu Setau. 

— Serramanna avea intenţia să mă trădeze, le comunică el. 

— Mă surprinde, recunoscu Acha. Eu am pretenţia că îi cunosc bine pe 
oameni şi aveam impresia că individul acela îţi era credincios. 

— Ameni a strâns dovezi clare împotriva lui. 

— Ciudat, se miră Setau. 

— "Ţie nu-ţi plăcea prea tare Serramanna, tinu să-i amintească Acha. 

— Ne-am cam ciondănit noi, e drept, dar l-am putut cunoaşte destul de 
bine. Piratul ăsta este un om de onoare care-şi respectă cuvântul. Şi 
cuvântul acesta ţi l-a dat şi ţie. 

— Uiţi că există probe? 

— Se poate ca Ameni să se fi înşelat. 

— Nu prea are obiceiul. 

— Oricât de grozav ar fi Ameni, poate greşi şi el. Fii sigur că Serramanna 
nu te-a trădat; mai degrabă cineva a vrut să-l scoată din joc ca să-ţi 
slăbească forţa. 

— Tu ce crezi, Acha? 

— Presupunerea lui Setau nu mi se pare absurdă. 

— Îndată ce ordinea va fi restabilită în teritoriile aflate sub protecţia 
noastră, hotărî regele, şi hitiţii îşi vor cere iertare, o să lămurim povestea 
asta. O să aflăm dacă Serramanna este trădător sau dacă nu i-a fabricat 
cineva dovezile astea false; şi într-un caz şi în altul, vreau să cunosc 
adevărul curat. 

— lată un ideal la care eu am renunţat, recunoscu Setau. Peste tot unde 
trăiesc oameni, minciuna este la ea acasă. 

— Rolul meu este să lupt împotriva ei şi s-o înving, afirmă Ramses. 

— De aceea nici nu te invidiez. Şerpii, cel puţin, nu lovesc niciodată pe la 
spate. 

— Decât doar dacă o iei la fugă atunci când îi vezi, îl corectă Acha. 

— În cazul ăsta, tu meriti pedeapsa lor. 

Ramses înţelegea groaznica bănuială care străbătea cugetul celor doi 
prieteni ai săi. Ei ştiau ce era în sufletul lui şi ar fi putut discuta ore întregi 
ca să înlăture fantoma: şi dacă Ameni, el însuşi, a inventat acele dovezi? 
Ameni cel riguros, scribul neobosit în mâinile căruia regele avusese 
încredere să lase administrarea statului, fiind sigur că nu va fi trădat. Nici 


Acha, nici Setau nu îndrăzneau să-l acuze pe faţă, dar Ramses nu avea 
dreptul să se comporte ca şi cum n-ar fi avut urechi de auzit. 

— De ce ar fi putut face Ameni un asemenea lucru? întrebă el. 

Setau şi Acha schimbară o privire şi nu scoaseră nicio vorbă. 

— Dacă Serramanna descoperise lucruri compromiţătoare pe seama 
secretarului meu, continuă Ramses, m-ar fi informat. 

— Dar dacă Ameni l-a arestat tocmai ca să nu facă aşa ceva? sugeră 
Acha. 

— Greu de crezut, gândi cu voce tare Setau; discutăm degeaba. Când o să 
ne întoarcem la Pi-Ramses, o ştim ce s-a întâmplat. 

— Aşa-i cel mai înţelept, aprecie Acha. 

— Nu-mi place vântul acesta, spuse Setau, nu este ca într-o vară 
obişnuită. Aduce boli şi stricăciuni, ca şi cum anul s-ar sfârşi înainte de 
vreme. Nu te lăsa amăgit, Ramses; boarea asta bolnăvicioasă nu prevesteşte 
nimic bun. 

— luţeala cu care vom acţiona este cea mai bună garanţie a succesului 
nostru. Niciun fel de vânt nu ne va opri din drum. 

Construite la graniţa de nord-est a Egiptului, fortărețele care formau 
Zidul regelui comunicau între ele prin semnale optice şi trimiteau regulat 
rapoarte la curte; în vreme de pace, ele aveau misiunea să ţină sub control 
imigrația. De când fusese dată alarma generală, arcaşii şi pândarii 
supravegheau fără încetare zările de la înălţimea foişoarelor de pază. Toate 
aceste construcţii masive fuseseră înălțate, cu multe secole înainte, de 
Sesostris I pentru a-i împiedica pe beduini să vină la furat de vite din Deltă 
şi pentru a apăra ţara de orice încercare de invazie. 

„Oricine trece această frontieră devine unul dintre fiii faraonului” glăsuia 
stela legislativă aflată în fiecare dintre fortărețele întreţinute cu grijă şi 
apărate de o garnizoană bine înarmată şi bine plătită. Soldaţii trăiau acolo 
împreună cu vameşii care încasau taxele cuvenite de la neguţătorii dornici 
să aducă mărfuri în Egipt. 

Zidul regelui, consolidat pe parcursul timpului, asigura liniştea populaţiei 
egiptene. Datorită acestui sistem de apărare care îşi dovedise utilitatea, ţara 
nu avea motiv să se teamă nici de atacuri prin surprindere, nici de năvăliri 
ale barbarilor atraşi de bogăţia ținuturilor Deltei. 


Armata lui Ramses mergea înainte fără să întâmpine niciun obstacol. 
Câte unii dintre veterani începeau să creadă că mergeau într-una dintre acele 
obişnuite deplasări de inspecţie pe care faraonul avea datoria să le facă din 
vreme în vreme pentru a-şi demonstra puterea militară. 

Când soldaţii zăriră crenelurile primei fortărețe, cu o mulţime de arcaşi 
gata să tragă, optimismul mai scăzu întrucâtva. 

Dar uriaşa poartă dublă se deschise pentru a-l lăsa să treacă pe Ramses; 
îndată ce carul său se opri în mijlocul curţii largi, un personaj pântecos, 
adăpostit de soare sub umbrela ţinută de un servitor, se repezi în 
întâmpinarea suveranului. 

— Mărire vouă, Maiestate! Prezenţa voastră aici este un dar din partea 
zeilor. 

Acha îi făcuse lui Ramses un raport amănunţit asupra guvernatorului 
general al Zidului regelui. Mare proprietar de terenuri, scrib format la 
universitatea din Memphis, un mâncău fără pereche, tată a patru copii, ura 
viaţa militară şi era nerăbdător să scape de această funcţie, mult râvnită de 
toţi, dar plictisitoare, pentru a deveni înalt funcţionar la Pi-Ramses şi a se 
ocupa de administrarea cazărmilor. Guvernatorul general care avea în grijă 
Zidul regal nu mânuise niciodată o armă şi se temea de violenţe; dar 
socotelile pe care le ţinea erau ireproşabile şi, datorită preferinţei sale 
pentru lucruri bune, garnizoanele fortăreţelor se bucurau de o hrană 
excelentă. 

Regele se dădu jos din car şi mângâie cei doi cai; animalele îi răspunseră 
printr-o privire parcă plină de prietenie. 

— Am pus să se pregătească un banchet, Maiestate; aici, nu vă va lipsi 
nimic. Camera de culcare nu va fi la fel de confortabilă ca aceea de la palat, 
dar sper că vă va fi pe plac şi că vă veţi odihni de minune. 

— N-am venit până aici ca să dorm, ci să înăbuş o răscoală. 

— Desigur, Maiestate, desigur! Nu vă va lua decât câteva zile ca să faceţi 
asta. 

— De unde atâta siguranţă? 

— Rapoartele venite de la oamenii noştri din punctele strategice aflate în 
Canaan sunt liniştitoare. Rebelii nu sunt în stare să se organizeze şi se bat 
între ei pentru putere. 

— Poziţiile noastre au fost atacate? 

— În niciun fel, Maiestate! Iată ultimul mesaj pe care l-a adus porumbelul 
călător sosit azi-dimineaţă. 


Ramses citi documentul redactat într-un stil de un calm total. Reieşea că 
restabilirea ordinii în Canaan era o treabă destul de uşoară. 

— Caii mei să fie îngrijiţi cu cea mai mare atenţie, porunci suveranul. 

— Le va fi pe plac şi odihna şi hrana, promise guvernatorul. 

— Sala hărților unde este? 

— Vă conduc eu acolo, Maiestate. 

Străduindu-se ca regele să nu piardă nicio secundă, guvernatorul parcă îşi 
pierduse brusc din greutate. Chiar şi servitorul care-i ţinea umbrela reuşea 
cu greu să se ţină după el. 

Ramses îi instrui pe Acha, Setau şi pe generali. 

— De mâine, anunţă suveranul, indicând traseul cu ajutorul unei hărţi 
aflate pe masa scundă din faţa lor, o vom lua direct către nord, în marş 
forţat. Vom trece pe la vest de Ierusalim, de-a lungul malului mării, vom 
stabili contactul cu prima noastră fortăreață de acolo şi-i vom supune pe 
răsculații din Canaan. După aceea, ne vom instala tabăra la Megiddo, 
înainte de a relua din nou ofensiva. 

Generalii se arătară de acord, Acha rămase tăcut. 

Setau ieşi din încăpere, privi cerul şi reveni alături de Ramses. 

— Ce s-a întâmplat? 

— Nu-mi place deloc vântul ăsta. Este foarte înşelător. 

Soldaţii mărşăluiau în pas vioi şi cu plăcere, disciplina nu mai era 
respectată cu sfinţenie. Intrând în ţinutul Canaan-ului, supus faraonului şi 
plătindu-i acestuia tribut, armata egipteană nu avea câtuşi de puţin impresia 
că se aventurase într-o ţară străină şi că ar putea apărea vreun risc oricât de 
mic. Oare Ramses nu luase prea în serios posibilitatea unui incident local? 

Desfăşurarea forţelor egiptene era gândită astfel încât răsculații să predea 
în cea mai mare grabă armele şi să-l implore pe rege să-i ierte. Era încă o 
campanie care, în cel mai fericit caz s-ar fi putut încheia fără niciun mort 
sau rănit grav. 


În trecerea lor de-a lungul coastei marine, soldaţii observaseră că fusese 
distrusă o mică fortificaţie ocupată, de obicei, de trei oameni care aveau 
misiunea să supravegheze migraţia turmelor de animale, dar nimeni nu se 
îngrijorase făcând prea mare caz dintr-un asemenea lucru. 

Setau avea în continuare un aer posomorât. Conducându-şi singur căruţa, 
cu capul descoperit în ciuda soarelui arzător, el nu schimba nici măcar o 
vorbă cu Lotus aflată în centrul atenţiei infanteriştilor care aveau norocul să 
mărşăluiască în apropierea vehiculului frumoasei nubiene. 

Briza mării mai domolea arşiţa, drumul nu era greu pentru picioarele 
soldaţilor, sacagii le ofereau în permanenţă oamenilor ceva de băut. Chiar 
dacă era nevoie de o bună condiţie fizică şi chiar de plăcerea acestor 
deplasări în marş forţat, starea armatei nu semăna deloc cu iadul pe care-l 
descriseseră scribii, gata să ridice în slăvi meseria de militar în detrimentul 
altor ocupaţii. 

La dreapta stăpânului său, leul lui Ramses. Nimeni nu îndrăznea să se 
apropie prea mult de el, de frică să nu fie sfâşiat de labele fiarei, dar fiecare 
soldat era fericit de prezenţa ei pentru că reprezenta încarnarea unei forţe 
supranaturale pe care numai faraonul era sortit s-o stăpânească. În absenţa 
lui Serramanna, leul era cel mai bun paznic al lui Ramses. 

Se zărea prima fortăreață din ţinutul Canaan-ului. 

Construcţie impresionantă, cu zidurile sale de cărămizi aşezate în pantă 
dublă, înalte de şase metri, parapetele bine întărite, meterezele solide, 
turnurile de veghe şi numeroasele creneluri de tragere pentru arcași. 

— Cine este comandantul garnizoanei? îl întrebă Ramses pe Acha. 

— O căpetenie experimentată, originară din Ierihon. A fost crescut în 
Egipt, a fost foarte bine instruit şi a primit acest post abia după mai multe 
călătorii de inspecţie în Palestina. L-am cunoscut; omul ăsta este serios şi 
demn de toată încrederea. 

— Nu-i aşa că de la el veneau cele mai multe mesaje care ne dădeau veşti 
despre o răscoală în Canaan? 

— Exact, Maiestate. Fortăreaţa aceasta este un punct strategic esenţial în 
care se adună toate informaţiile din regiune. 

— Un asemenea comandant n-ar fi bun de guvernator al întregii provincii 
Canaan? 

— Sun convins şi eu de asta. 

— Pe viitor, o să evităm aceste tulburări. Provincia aceasta trebuie să 
încapă pe mâinile unui conducător priceput; depinde de noi să înlăturăm 


orice motiv de nesupunere. 

— Nu există decât o singură posibilitate, îşi dădu cu părerea Acha: să 
eliminăm influenţa hitită. 

— Exact asta am şi eu de gând. 

Un cercetaş înaintă în galop până la intrarea în fortăreață. Din înaltul 
meterezelor, un arcaş îi făcu un semn prietenesc. 

Cercetaşul se întoarse pe acelaşi drum. Un port-drapel dădu ordin 
oamenilor din fruntea coloanei să înainteze mai repede. Obosiţi, nu se mai 
gândeau decât să-şi potolească setea, să mănânce şi să doarmă. 

O ploaie de săgeți se abătu asupra lor şi-i ţintui locului. 

Zeci de arcaşi apăruseră din spatele meterezelor şi trăgeau săgeată după 
săgeată în şirurile de soldaţi care se apropiaseră şi nu aveau nicio 
posibilitate de a se apăra. Morți sau răniţi, cu câte o săgeată înfiptă în cap, 
în piept sau în stomac, infanteriştii egipteni căzură unii după alţii. Port- 
drapelul care comanda avangarda avu o zvâcnire de orgoliu: îi adună pe cei 
care scăpaseră nevătămaţi şi încercă să cucerească fortăreaţa. 

Precizia trăgătorilor nu dădu nicio şansă atacatorilor. Cu gâtul străpuns de 
o săgeată, curajosul comandant se prăbuşi la poalele zidurilor. 

În câteva minute, o mulţime de veterani şi soldaţi bine instruiți muriseră. 

Atunci când un grup de vreo sută de infanterişti cu lăncile în mâini se 
pregătea să-i răzbune pe camarazii ucişi, Ramses interveni. 

— Retrageţi-vă! 

— Maiestate, îl rugă cu lacrimi în ochi un gradat, lasă-ne să-i terminăm 
pe trădătorii ăştia! 

— Dacă o să porniţi la atac în dezordinea asta, o să fiţi ucişi cu toţii. Dați- 
vă înapoi. 

Soldaţii se supuseră. 

Un roi de săgeți se abătu la mai puţin de doi metri de rege, imediat 
înconjurat de ofiţerii săi superiori care intraseră în panică. 

— Oamenii voştri să înconjoare fortăreaţa, în afara bătăii săgeţilor; în 
prima linie arcaşii, apoi infanteriştii şi, în spatele lor, carele de luptă. 

Sângele rece al regelui îi linişti pe toţi. Soldaţii puseră în practică regulile 
pe care le învăţaseră la instrucţie şi se deplasară cu toţii în perfectă ordine. 

— Trebuie aduşi de acolo răniții ca să poată fi îngrijiţi, spuse Setau. 

— Imposibil, arcaşii inamici i-ar dobori imediat pe sanitari. 

— Am spus eu că vântul ăsta aduce nenorocire. 


— Nu mai înţeleg nimic, se miră Acha. Niciunul dintre agenţii mei nu mi- 
a raportat că răsculații au pus stăpânire pe fortăreaţa aceasta. 

— Probabil că au reuşit prin vicleşug, fu de părere Setau. 

— Chiar dacă aşa s-ar fi întâmplat, comandantul ar fi avut timp să trimită 
mai mulţi porumbei călători care să aducă mesaje de alarmă pregătite cu 
mai mult timp înainte. 

— Realitatea este simplă şi dezastruoasă, trase concluzia Ramses. 
Comandantul a fost ucis, garnizoana masacrată şi noi am primit nişte 
mesaje false trimise de răsculați. Dacă mi-aş fi răspândit trupele, trimițând 
regimentele către diferitele fortărețe din Canaan, am fi avut pierderi grele. 
Răscoala s-a întins mai mult decât credeam. Doar comandanții hitiţi ar fi 
fost în stare să organizeze o astfel de lovitură. 

— Crezi că ei se mai află în regiune? întrebă Setau. 

— Trebuie să ocupăm fără întârziere vechile noastre poziţii. 

— Cei care au ocupat această fortăreață nu vor putea rezista prea mult 
timp, aprecie Acha. Propune-le să se predea. Dacă printre ei se află şi hitiţi, 
i-am putea face să vorbească. 

— la o grupă de soldaţi, Acha, şi du tratative tu în persoană. 

— Mă duc şi eu cu el, se oferi Setau. 

— Lasă-l să-şi pună în valoare talentele de diplomat; măcar de am reuşi 
să-i salvăm pe răniţi. Tu pregăteşte-ţi doctoriile şi instalează infirmeria. 

Nici Acha, nici Setau nu comentară ordinele lui Ramses. Chiar şi 
îmblânzitorul de şerpi, care avea întotdeauna ceva de obiectat, se supuse 
autorităţii Faraonului. 

Cinci care aflate sub comanda lui Acha porniră în direcţia fortăreței. 
Alături de tânărul diplomat, un vizitiu ţinea în mână o lance care avea în 
vârf o pânză albă ca semn că egiptenii doreau să poarte negocieri. 

Carele nu avură timp nici măcar să se oprească. Îndată ce intrară în bătaia 
armelor, arcaşii canaaneni se dezlănţuiră. Două săgeți se înfipseră în gâtul 
vizitiului, a treia atinse braţul stâng al lui Acha, făcându-i o rană care 
sângera din belşug. 

— Întoarce! urlă el. 


— Nu te mai mişca atâta, îl certă Setau; dacă nu, compresa mea cu miere 
n-o să stea la locul ei. 
— Îţi convine, nu te doare pe tine, bombăni Acha. 


— Oi fi şi tu vreun sensibil? 

— Nu mă dau în vânt după răni şi aş preferat-o pe Lotus ca doctor. 

— În cazuri grave ca ăsta, eu sunt cel care trebuie să intervină. Dar, 
pentru că am folosit cea mai bună miere pe care o am, ar trebui să te 
vindeci. Rana o să se cicatrizeze repede, fără riscul unei infecţii. 

— Ce sălbatici... Nici măcar n-am avut timp să văd cum se apără. 

— N-are rost să-i mai ceri lui Ramses să le cruţe viaţa răsculaților: el nu 
rabdă ca viaţa prietenilor săi să fie ameninţată de cineva, chiar dacă ei s-au 
mai înşelat uneori pe căile întortocheate ale diplomaţiei. 

Acha se strâmbă de durere. 

— Uite că ai şi tu un motiv valabil ca să nu iei parte la atac! îl înţepă 
Setau. 

— Ai fi preferat ca săgeata să fie mai precisă? 

— Nu mai bate câmpii şi odihneşte-te. Dacă un hitit ne cade în mână, o să 
avem nevoie de interpret. Setau ieşi de sub uriaşul cort care servea drept 
spital de campanie în care Acha era primul internat; îmblânzitorul de şerpi 
alergă spre Ramses ca să-i dea ştirile rele. 

Însoţit de leul său, Ramses dăduse ocol fortăreței, cu privirea mereu 
aţintită asupra acelei mase de cărămidă care domina câmpia. Simbol al păcii 
şi al securităţii, ea devenise o ameninţare pe care el trebuia s-o înlăture. 

De la înălţimea meterezelor, cercetaşii canaaneni îl urmăreau cu privirile 
pe faraon. 

Nici strigăte, nici vorbe urâte. Le mai rămânea o speranţă: ca armata 
egipteană să renunţe la a mai cuceri acea fortificaţie şi să se împrăştie 
pentru a inspecta ţara Canaan-ului, înainte de a se decide pentru o anume 
strategie. Într-o asemenea eventualitate, ambuscadele pregătite de 
instructorii hitiţi ar fi forţat trupele lui Ramses să dea înapoi. 

Setau, convins că ghicise intenţiile inamicului, se întreba dacă o apreciere 
de ansamblu a situaţiei n-ar fi fost de preferat în locul atacării unei fortărețe 
bine apărate, fapt care ar fi dus la pierderea multor vieţi omeneşti. 

Generalii îşi puneau şi ei aceeaşi întrebare şi, după ce se sfătuiseră în 
această privinţă, voiau să-i propună suveranului să lase acolo suficienţi 
soldaţi pentru a-i împiedica pe asediați să iasă dintre zidurile fortăreței, în 
timp ce grosul trupelor urma să pornească spre nord pentru a afla care erau 
celelalte puncte în care izbucnise răscoala. 


Ramses părea cu totul cufundat în gândurile sale şi nimeni nu îndrăzni să 
deschidă gura decât după ce îl văzură mângâind coama leului care şedea 
alături de el, nemişcat şi într-o atitudine plină de demnitate. Între om şi fiară 
se stabilise o legătură perfectă care dădea naştere unei puteri atât de 
impunătoare încât intimida pe oricine s-ar fi apropiat de ei. 

Cel mai vârstnic dintre generali, unul dintre cei care serviseră în Siria sub 
comanda lui Seti, îşi luă inima în dinţi şi deschise vorba chiar cu riscul de a- 
| enerva pe suveran. 

— Maiestate... Aş putea să vă spun ceva? 

— Te ascult. 

— Colegii mei şi cu mine am tot discutat. Părerea noastră este că ar trebui 
să ne dăm seama cât de mult s-a întins această revoltă. Din cauza unor 
informaţii măsluite, noi nu vedem prea clar care este realitatea. 

— Ce propui pentru ca să ne lămurim? 

— Să nu ne înverşunăm împotriva acestei fortărețe şi să ne desfăşurăm pe 
tot teritoriul Canaan-ului. După aceea, putem lovi cu bună ştiinţă acolo 
unde trebuie. 

— Este o perspectivă interesantă. 

Bătrânul general răsuflă uşurat; aşadar, Ramses nu era împotriva unei 
tactici moderate şi logice. 

— Trebuie să convoc consiliul de război, ca să aflăm ce ordine va da 
Maiestatea voastră? 

— N-are niciun rost, răspunse regele, căci ele se pot rezuma în doar 
câteva cuvinte: atacăm imediat fortăreaţa asta. 

Cu arcul său făcut din lemn de salcâm pe care numai el reuşea să-l 
încordeze, Ramses trase prima săgeată. Struna arcului, făcută dintr-o vână 
de taur, cerea o forţă demnă de zeul Seth. 

Când războinicii de pe metereze îl văzură pe regele Egiptului luând 
poziţia de tragere, la mai mult de trei sute de metri de ziduri, zâmbiră 


neîncrezători. Credeau că nu era decât un gest simbolic care să încurajeze 
armata. 

Săgeata de trestie, cu vârful din lemn tare acoperit cu bronz şi cu coada 
crestată, descrise un arc de cerc prin aer şi se înfipse drept în inima primului 
dintre apărătorii de pe coama zidului. Uluit, acesta privi sângele care-i 
ţâşnea din piept după care, cu capul înainte, se prăbuşi în gol. Al doilea 
războinic simţi o izbitură puternică în frunte, se clătină şi-l urmă pe 
camaradul său. Al treilea, îngrozit, încercă să scape întorcându-se către ai 
săi, dar fu lovit între spete, prăbuşindu-se în curtea fortăreței. Un regiment 
de arcaşi se apropia deja de ziduri. 

Arcaşii canaaneni încercară să se înşire de-a lungul meterezelor, dar 
egiptenii, mult mai mulţi şi trăgând cu precizie, uciseră jumătate din ei încă 
de la prima salvă. 

Cei care îi înlocuiră avură aceeaşi soartă. Îndată ce numărul arcaşilor 
duşmani deveni neîndestulător pentru a apăra meterezele, Ramses ordonă 
infanteriştilor genişti să se apropie cu scările. Voinicul, leul cel uriaş, privea 
liniştit desfăşurarea luptei. 

După ce-şi rezemară scările de ziduri, soldaţii începură să urce. Dându-şi 
seama că egiptenii vor fi nemiloşi, canaanenii se luptară cu disperare. 
Aruncară bolovani de la înălţimea zidurilor acum aproape pustii şi reuşiră 
să doboare o scară. Mai mulţi atacatori îşi zdrobiră picioarele căzând la 
pământ. Dar arcaşii faraonului îi uciseră în scurt timp pe cei care se mai 
aflau sus. 

Sute de infanterişti se căţărară rapid pe scări şi puseră stăpânire pe creasta 
zidurilor. În acelaşi timp cu ei sosiră şi arcaşii care îi năpădiră cu săgeți pe 
duşmanii care se mai aflau în curtea fortăreței. 

Setau şi infirmierii săi luară în primire răniții, ducându-i pe tărgi până în 
tabăra egipteană. Lotus unea marginile rănilor cu ajutorul unor bandaje 
lipicioase aplicate în cruce; câteodată, frumoasa nubiană mai proceda şi la 
coaserea rănilor. Pentru a opri hemoragiile, punea fâşii de carne crudă pe 
răni; în câteva ore, ea le făcu tuturor pansamente cu miere, cu ierburi 


astringente şi cu pâine mucegăită . Cât despre Setau, el se folosi din plin de 
leacurile sale: decocturi, cocoloaşe de produse anesteziante, pastile, alifii şi 
poţiuni; reuşi să calmeze durerile, îi adormi pe soldaţii grav răniţi şi-i 
instală cât se putea de bine în cortul spital. Cei care mai puteau merge 
urmau să fie trimişi în Egipt, laolaltă cu morţii pentru că niciunul nu trebuia 


îngropat pe pământ străin. Dacă aveau familie, aceasta urma să primească o 
pensie pe viaţă. 

În interiorul fortăreței, canaanenii nu mai opuneau decât o rezistenţă 
firavă. Ultimele lupte se dădură corp la corp. Luptând unul contra zece, 
răsculații fură repede ucişi. Pentru a scăpa de un interogatoriu pe care-l 
bănuia nemilos, căpetenia lor îşi tăie el însuşi beregata cu pumnalul. 

Poarta mare fu deschisă şi Faraonul pătrunse în interiorul fortăreței 
recucerite. 

— Ardeţi cadavrele, ordonă el, şi purificaţi locul acesta. 

Soldaţii stropiră zidurile cu un dezinfectant aromatizat şi afumară spaţiile 
de locuit, depozitele de alimente şi de arme. Miresme plăcute mângâiară 
nările învingătorilor. 

Când fu servit prânzul, în sufrageria comandantului fortăreței, orice urmă 
a luptei dispăruse. 

Generalii lăudară puterea lui Ramses de a lua o decizie atât de drastică şi 
salutară rezultatul fericit al iniţiativei sale. Setau rămăsese printre bolnavi 
împreună cu Lotus iar Acha părea neliniştit. 

— Nu te bucuri de această victorie, prietene? 

— Câte alte lupte ca asta va trebui să mai dăm? 

— O să recucerim fortărețele una câte una şi Canaan-ul va fi pacificat. Nu 
mai avem de-a face cu o surpriză, aşa că nu mai riscăm să avem pierderi 
atât de grele. 

— Cincizeci de morţi şi cam o sută de răniţi... 

— Avem pierderi grele pentru că am căzut într-o capcană pe care nimeni 
n-o putea prevedea. 

— Ar fi trebuit să-mi închipui aşa ceva, recunoscu Acha. Hitiţii nu se 
mulţumesc doar cu forţa brutală; la ei, gustul pentru uneltiri este ca o a doua 
natură. 

— Niciun hitit printre morţi? 

— Nici măcar unul. 

— Deci, toate cetele lor s-au retras de îndată spre nord. 

— Ceea ce înseamnă că trebuie să ne aşteptăm şi la alte asemenea curse. 

— O să ne descurcăm noi. Culcă-te, Acha; de mâine pornim mai departe 
în campanie. 


Ramses lăsă pe loc o gamizoană puternică, bine aprovizionată cu tot ce 
era necesar. Mai mulţi curieri porniseră deja spre Pi-Ramses; îi transmiteau 
lui Ameni ordinul de a expedia convoaie cu alimente către fortăreaţa 
recucerită. 

Regele, în fruntea unei unităţi de o sută de care, deschise calea armatei 
sale. 

Aceeaşi poveste se repetă de încă zece ori. De la trei sute de metri 
distanţă de fortăreaţa ocupată, Ramses semănă de fiecare dată panică, 
omorându-i pe primii arcaşi aflaţi pe metereze. Sub acoperirea valului 
neîntrerupt de săgeți egiptene care îi împiedica pe canaaneni să riposteze, 
infanteriştii se urcau pe scările lor lungi şi puneau stăpânire pe ziduri. 
Niciodată nu încercară să spargă poarta mare de intrare în fortăreață. 

În mai puţin de o lună, Ramses devenise din nou stăpânul Canaan-ului. 
Şi, pentru că răsculații masacraseră micile garnizoane egiptene fără să cruţe 
măcar femeile şi copiii militarilor aflaţi la datorie, niciunul dintre ei nu 
încercă să se predea cerând îndurare faraonului. Din momentul primei sale 
victorii, faima lui Ramses îi înspăimânta pe rebeli. Cucerirea ultimei 
fortărețe, în nordul Canaan-ului, nu fu decât o simplă formalitate din 
moment ce apărătorii săi erau copleşiţi de spaimă. 

Galileea, valea de la nord de Iordan, drumurile comerciale se aflau din 
nou sub controlul egiptenilor. Locuitorii din această regiune îl primiră cu 
entuziasm pe faraon, jurându-i credinţă veşnică. 

Nu fusese capturat niciun hitit. 


Guvernatorul din Gaza, capitala Canaan-ului, oferi un ospăț minunat 
statului-major egiptean. Cu un devotament deosebit, concitadinii săi se 
puseseră la dispoziţia armatei faraonului pentru a îngriji şi hrăni caii şi 
catârii, precum şi pentru a oferi soldaţilor tot ce le era necesar. Scurtul 
război de recucerire lua sfârşit într-o atmosferă de fericire şi de prietenie. 

Guvernatorul regiunii ţinuse o cuvântare foarte violentă împotriva 
hitiţilor, aceşti barbari ai Asiei care încercau, fără succes, să rupă legăturile 
indestructibile dintre ţara sa şi Egipt. Luat de zei sub pavăza lor ocrotitoare, 
Faraonul zburase în ajutorul credincioşilor săi aliaţi şi vorbitorul era foarte 
sigur că suveranul nu-i va părăsi niciodată. Desigur, moartea tragică a 
egiptenilor care locuiau acolo provocase o mare durere. Dar Ramses 


acţionase în spiritul zeiţei Maat, luptând împotriva dezordinii şi restabilind 
ordinea. 

— Mă scârbeşte o asemenea ipocrizie, îi şopti regele lui Acha. 

— Nu spera să-i schimbi pe oameni. 

— Dar am puterea să-i mut dintr-un loc în altul. 

Acha zâmbi. 

— Să-l înlocuieşti pe ăsta cu un altul? Tu o poţi face, într-adevăr. Dar 
natura umană nu poate fi schimbată. Îndată ce noul guvernator din Canaan 
va descoperi că poate avea un avantaj dacă te va trăda, nu va sta nicio clipă 
la îndoială. Cel puţin, îl cunoaştem bine pe ăsta de acum: mincinos, corupt, 
lacom. Nu va fi nicio problemă să-l manipulăm cum vrem noi. 

— Uiţi că el a acceptat prezenţa detaşamentelor de hitiţi pe un teritoriu 
aflat sub controlul egiptenilor. 

— Un altul ar fi făcut la fel. 

— Mă sfătuieşti, aşadar, să-l păstrez în continuare pe nenorocitul ăsta? 

— Ameninţă-l că-l vei alunga la cea mai mică prostie pe care o va 
face. Efectul de descurajator va dura câteva luni. 

— Există o singură fiinţă omenească demnă de prețuirea ta, Acha? 

— Datorită funcţiei mele, am de-a face cu mulţi oameni care deţin 
puterea, gata să facă orice ca s-o păstreze sau ca s-o sporească; dacă le-aş 
acorda măcar o fărâmă de încredere, aş zbura imediat de pe locul meu. 

— Nu mi-ai răspuns la întrebare. 

— Te admir pe tine, Ramses, ceea ce este, pentru mine, un sentiment ieşit 
din comun. Dar nu eşti şi tu însuţi un om al puterii? 

— Eu sunt slujitorul Regulii şi al poporului meu. 

— Şi dacă, într-o zi, n-ai mai ţine seama de lucrurile acestea? 

— În ziua aceea, puterea mea magică ar dispărea şi înfrângerea mea va fi 
inevitabilă. 

— Fie ca zeii să nu permită o asemenea nenorocire, Maiestate. 

— Ce ai mai aflat din cercetările tale? 

— Negustorii din Gaza şi câţiva funcţionari bine stimulaţi au acceptat să 
se destăinuiască: chiar instructorii hitiţi au fost aceia care au stârnit revolta 
şi i-au sfătuit pe canaaneeni să ocupe prin vicleşuguri fortărețele. 

— În ce fel? 

— Transporturi obişnuite de marfă... cu oameni înarmaţi ascunși printre 
mărfuri. Toate fortărețele noastre au fost atacate în acelaşi moment. Ca să 
salveze viaţa femeilor şi a copiilor luaţi ostatici, comandanții au preferat să 


se predea. Greşeală fatală. Hitiţii îi asiguraseră pe locuitorii din Canaan că 
riposta egipteană va fi slabă şi ineficientă; masacrând gamizoanele noastre, 
cu care, totuşi, se aflau în relaţii excelente, răsculații credeau că nu pot păţi 
nimic. 

Ramses nu regreta că fusese atât de ferm. Era o adunătură de laşi pe care 
bratul înarmat al Egiptului îi lovise. 

— Ai mai aflat ceva despre Moise? 

— Nicio pistă serioasă. 


Consiliul de război se întruni în cortul regelui. Ramses îl prezida, aşezat 
pe un scaun pliant din lemn aurit, iar leul stătea culcat la picioarele sale. 

Monarhul îl invitase pe Acha, apoi pe fiecare ofiţer superior să ia 
cuvântul. Bătrânul general vorbi ultimul. 

— Moralul armatei este excelent, starea animalelor şi a materialului de 
asemenea; Maiestatea Voastră este pe cale să obţină o victorie strălucită 
care va fi menţionată la loc de cinste în anale. 

— Dă-mi voie să mă îndoiesc de asta. 

— Maiestate, noi suntem mândri că am luat parte la bătălia aceasta şi... 

— Bătălie? Păstrează cuvântul acesta pentru mai târziu; ne va folosi 
atunci când vom întâmpina o rezistenţă serioasă. 

— Pi-Ramses este gata să vă primească în triumf. 

— Pi-Ramses va mai aştepta. 

— Din moment ce ne-am restabilit stăpânirea asupra Palestinei, din 
moment ce în întregul Canaan domneşte pacea, n-ar fi mai potrivit să facem 
calea-ntoarsă? 

— Ce-i mai greu de-abia acum ne rămâne de făcut: să recucerim 
provincia Amurru. 

— Dar poate că hitiţii au adunat aici forţe importante. 

— Ţi-e, cumva, frică să lupti, generale? 

— Ne-ar trebui ceva timp ca să ne gândim la o strategie potrivită, 
Maiestate. 

— Este deja pregătită: pornim drept spre nord. 

Purtând o perucă scurtă care acoperea parţial o panglică lată de prins 
părul, acesta prelungindu-se în două şuviţe groase până pe umeri, îmbrăcată 
cu o tunică mulată pe corp şi strânsă în talie cu o centură roşie, Nefertari îşi 
purifică mâinile cu apa venită din lacul sacru şi intră în naosul templului lui 
Amon pentru a întruchipa prezenţa divinității care-i oferă zeului miresmele 
subtile ale serii. În calitatea sa de soţie a zeului, regina acţiona în numele 
fiicei luminii, născută din forţa creatoare datorită căreia universul era mereu 
perfecţionat. 

Regina închise porţile naosului, le zăvori, ieşi din templu şi-i urmă pe 
preoţii răspunzători de ritual care o conduseră către Casa Vieţii din Pi- 
Ramses unde, ca încarnare a îndepărtatei zeițe, moartă şi, în acelaşi timp, 
mamă, ea trebuia să ceară îndurare forţelor răului. Dacă ochiul Soarelui 
devenea propria sa imagine, ea putea face ca viaţa să continue, iar ciclurile 
din natură să se rotească neîntrerupt; fericirea liniştită a zilelor depindea de 
capacitatea sa de a transforma în armonie şi în pace forţa distrugătoare pe 
care o aduceau cu ele vânturile aducătoare de primejdii. 

Un preot îi întinse reginei un arc, iar o preoteasă îi dădu patru săgeți. 

Nefertari încordă arcul, slobozi prima săgeată înspre est, pe a doua către 
nord, a treia o îndreptă spre sud şi a patra luă direcţia vestului. În felul 
acesta, ea ucidea duşmanii nevăzuţi care-l pândeau ameninţători pe Ramses. 

Şambelanul reginei-mamă Tuya o aştepta pe Nefertari. 

— Stăpâna mea doreşte să vă vadă cât mai repede. 

O lectică o duse imediat acolo pe marea soţie regală. Subţirică în rochia 
sa lungă din in cu pliseuri mărunte, cu talia strânsă într-un corset lat din 
fâşii de stofă de două culori, purtând brățări de aur şi, în jurul gâtului, un 
colier din cinci rânduri de lapislazuli, Tuya era de o eleganţă impunătoare. 

— Nu te speria, Nefertari; un curier venit din Canaan tocmai ne-a adus 
veşti excelente. Ramses a pus stăpânire pe întreaga provincie şi ordinea a 
fost restabilită. 

— Când se întoarce? 

— N-a spus nimic despre asta. 

— Altfel spus, armata îşi continuă marşul spre nord. 


— Aşa s-ar părea. 

— Ai fi acţionat tot aşa? 

— Fără să stau nicio clipă la îndoială, răspunse Tuya. 

— La nord de Canaan se află provincia Amurru care reprezintă graniţa 
dintre zona de influenţă egipteană şi cea a hitiţilor. 

— Seti a dorit să fie aşa, pentru a evita noi războaie. 

— Dacă trupele hitite au trecut de această frontieră... 

— Se vor ciocni, Nefertari. 

— Am îndreptat săgeți în toate cele patru direcţii ale vânturilor. 

— Dacă ritualul a fost săvârşit, nu avem de ce să ne mai temem. 


Şenar îl ura pe Ameni. Faptul că era nevoit ca, în fiecare dimineaţă, să-l 
întâlnească pe scribul acesta pricăjit şi pretenţios ca să capete informaţii 
despre expediţia lui Ramses îl scotea din sărite. Când el, Şenar, va domni, 
Ameni va mătura printr-un grajd din provincie şi-şi va îngropa acolo dramul 
de sănătate pe care-l va mai avea. 

Singura satisfacţie: pe zi ce trecea, faţa gălbejită a secretarului particular 
regal nu înceta să se lungească, semn neîndoielnic că armata egipteană 
bătea pasul pe loc. Fratele mai mare al faraonului îşi lua un aer deznădăjduit 
şi promitea că se va ruga la zei pentru ca soarta să fie din nou prielnică 
Egiptului. 

Ocupat destul de puţin la ministerul Afacerilor externe, dar făcându-i pe 
toţi să creadă că muncea pe rupte, Şenar evita orice întâlnire cu negustorul 
sirian Raia. În asemenea vremuri agitate, ar fi fost nepotrivit ca un personaj 
de rangul lui Şenar să fie preocupat de cumpărarea unor vase rare aduse din 
alte ţări. Aşa că se mulțumea cu mesajele laconice ale lui Raia care era din 
ce în ce mai bine dispus. Din cele transmise de observatorii sirieni aflaţi în 
solda hitiţilor, Ramses căzuse în capcana întinsă de răsculații din Canaan. 
Prea îngâmfat, faraonul se lăsase purtat de avântul său obişnuit, uitând că 
duşmanii săi erau nişte maeştri ai uneltirilor. 

Şenar dezlegase mica enigmă care făcea vâlvă la curte: cine ar fi putut să 
fure şalul lui Nefertari şi chiupul cu peşti din Casa Vieţii de la Heliopolis? 
Vinovatul nu putea fi altul decât zâmbitorul intendent al casei regale, Rome. 
Aşa încât, înainte de obişnuita sa întâlnire obligatorie cu Ameni, îl chemase 


la el pe grăsanul acela, sub un pretext oarecare. Cu burta atâmând, cu 
obrajii umflaţi şi bărbia triplă, Rome îşi îndeplinea perfect îndatoririle. 
Mişcându-se cu greutate, el era un maniac al curăţeniei şi al amănuntelor, 
gusta el însuşi din felurile de mâncare pregătite pentru familia regală şi-şi 
supraveghea personalul cu multă pricepere. Numit în acest post de mare 
răspundere de rege în persoană, el le închisese gura celor din jurul său şi-şi 
impusese cerinţele tuturor servitorilor de la palat. Cine nu i se supunea, 
însemna că era imediat dat afară. 

— Ce aş putea face pentru voi, stăpâne? îl întrebă Rome pe Şenar. 

— Nu ţi-a spus intendentul meu? 

— A pomenit ceva despre o problemă de preferinţe la un banchet, dar nu 
văd... 

— Ce-ar fi să vorbim despre chiupul cu peşte uscat furat dintr-un depozit 
de la Casa Vieţii din Heliopolis? 

— Chiupul... dar eu nu ştiu nimic despre aşa ceva... 

— Şi despre şalul reginei Nefertari? 

— Am aflat şi eu despre asta, sigur că da, şi mi-a părut rău că s-a 
întâmplat aşa un necaz, dar... 

— Ai căutat să afli cine putea fi vinovatul? 

— Dar nu eu sunt acela care trebuie să facă astfel de cercetări, stăpâne 
Şenar! 

— Cu toate acestea, tu cam ştii totul, Rome. 

— Nu, nu cred... 

— Ei, cum să nu, ia gândeşte-te puţin! Tu eşti omul-cheie de la palat, cel 
care află fără să vrea tot ce se întâmplă. 

— Aveţi o părere prea bună despre mine. 

— De ce ai săvârşit asemenea nelegiuiri? 

— Eu? Doar nu credeţi că... 

— Nu bănuiesc, sunt chiar sigur de asta. Cui ai dat şalul şi chiupul cu 
peşti? 

— Mă acuzaţi pe nedrept! 

— Eu mă pricep la oameni, Rome. Şi am şi dovezi. 

— Dovezi... 

— De ce ai făcut ceva atât de periculos? 

Faţa răvăşită a lui Rome, roşeaţa bolnăvicioasă care-i năpădise fruntea şi 
obrajii, cărnurile care parcă îi atârnau şi mai tare erau tot atâtea indicii care- 
| dădeau de gol. 


Şenar nu se înşelase. 

— Ori ai fost foarte bine plătit, ori îl urăşti pe Ramses. Şi într-un caz şi în 
altul, este o crimă gravă. 

— Stăpâne Şenar... Eu... 

Disperarea grăsanului aproape că era înduioşătoare. 

— Pentru că eşti un intendent foarte priceput, eu vreau cu tot dinadinsul 
să uit de întâmplarea asta nenorocită. Dar, dacă vreodată o să am nevoie de 
tine, va trebui să-mi dovedeşti toată recunoştinţa ta. 


%* 


Ameni îşi întocmea raportul zilnic care urma să-i fie trimis lui Ramses. 
Scria cu o mână sigură şi rapidă. 

— Aş putea să te deranjez câteva clipe? întrebă politicos Şenar. 

— Nu mă deranjati. Ne supunem amândoi regelui care ne-a cerut să-l 
ţinem în fiecare zi la curent cu tot ce se întâmplă aici. 

Scribul puse jos tăbliţa pe care scria. 

— Pari obosit, Ameni. 

— Doar vi se pare. 

— N-ar trebui să-ți vezi mai mult de sănătate? 

— Doar sănătatea Egiptului mă îngrijorează. 

— Ai, cumva... veşti proaste? 

— Nu, dimpotrivă. 

— Poţi să vorbeşti mai limpede? 

— Am aşteptat să am o confirmare înainte de a vă vorbi despre succesele 
lui Ramses. Dat fiind că am fost induşi în eroare de mesajele false aduse de 
porumbeii călători, m-am învăţat să fiu mai prudent. 

— A fost o idee a hitiţilor? 

— Puțin a lipsit să ne coste scump! Fortăreţele noastre din Canaan 
căzuseră în mâinile răsculaților. Dacă regele şi-ar fi răspândit forţele în mai 
multe direcţii, pierderile noastre ar fi putut fi dezastruoase. 

— Din fericire, se pare că n-a fost aşa... 

— Provincia Canaan a fost din nou supusă, iar ieşirea la ţărmul mării este 
din nou liberă. Guvernatorul a jurat să i se supună cu credinţă faraonului. 

— Grozav succes... Ramses a făcut o treabă foarte bună şi a înlăturat 
ameninţarea hitită. Presupun că armata a pornit pe drumul spre casă. 

— Secret militar. 

— Cum aşa, secret militar? Sunt ministru al Afacerilor externe, nu uita! 


— Nu am şi alte informaţii. 

— Asta nu se poate! 

— Şi totuşi, aşa este. 

Furios, Şenar ieşi din încăpere. 

Ameni era chinuit de remuşcări. Nu din cauza atitudinii sale faţă de 
Şenar, ci pentru că avea îndoieli asupra modului cam grăbit în care 
rezolvase cazul Serramanna. Sigur, dovezile pe care le avea împotriva 
sardului erau zdrobitoare, dar scribul nu fusese, oare, cam prea credul? În 
agitația aceea de dinaintea plecării armatei, Ameni nu fusese la fel de 
exigent ca de obicei. Ar fi trebuit să verifice probele şi mărturiile care-l 
adusese pe mercenar în situaţia de a fi întemnițat. Poate că era inutil să-şi 
facă probleme, dar rigoarea i-o impunea. 

Furios pe el însuşi, Ameni luă din nou în mâini dosarul lui Serramanna. 

Bază militară care controla accesul în Siria, fortăreaţa Megiddo se înălța 
în vârful unei coline, putând fi zărită de la mare depărtare. Singurul punct 
de reper în mijlocul unei câmpii înverzite, ea părea imposibil de cucerit: 
ziduri de piatră, creneluri, turnuri pătrate înalte, accesorii din lemn, porţi 
largi şi masive. 

Garnizoana se compunea din egipteni şi din sirieni credincioşi faraonului, 
dar cum se putea da crezare mesajelor oficiale care afirmau că fortăreaţa nu 
căzuse în mâinile răsculaților? 

Ramses descoperea cu uimire o privelişte neobişnuită: dealuri înalte şi 
împădurite, stejari cu trunchiuri groase şi noduroase, râuri nămoloase, 
smârcuri, un sol câteodată nisipos... Un ţinut greu de străbătut, ostil şi plin 
de mistere, îndepărtat, atât de diferit de frumuseţea Nilului şi de blândeţea 
câmpiei egiptene. 

În două rânduri, o turmă de porci mistreți se năpustise asupra cercetaşilor 
egipteni, parcă pedepsindu-i pentru cutezanţa de a fi tulburat liniştea 
scroafelor şi a puilor lor. Împiedicaţi la mers de o vegetaţie deasă şi 
încurcată, călăreţii înaintau destul de greu prin îngrămădirea aceea de 


tufişuri şi se strecurau ocolind trunchiurile arborilor bătrâni care crescuseră 
înghesuiți unul într-altul. Erau destule inconveniente, dar exista şi o parte 
bună a lucrurilor: abundența izvoarelor şi a vânatului. 

Ramses dădu ordin să se facă un popas, dar fără a fi înălțate corturile. Cu 
ochii aţintiţi în depărtare, asupra fortăreței Megiddo, el aştepta întoarcerea 
cercetaşilor. 

Setau profită de oprire pentru a-i mai trata pe bolnavi, împrospătându-le 
alifiile şi bandajele. După ce răniții grav fuseseră trimişi în ţară, în armată 
nu mai rămăseseră decât cei aflaţi într-o formă fizică bună, cu excepţia 
celor care sufereau din cauza căldurii, a frigului sau a unor tulburări 
gastrice. Preparatele pe bază de chimen şi de ricin eliminau aceste mici 
neplăceri. Oamenii continuau să consume, preventiv, usturoi şi ceapă, a 
cărei varietate denumită „lemnul şarpelui”, provenind din deşertul oriental, 
era preferata lui Setau. 

Lotus era pe cale să salveze un catâr muşcat la picior de un şarpe de apă 
pe care ea reuşise să-l prindă. Călătoria aceasta în Siria îi oferea aspecte 
interesante; până atunci, ea nu întâlnise decât specimene cunoscute. Acesta 
de acum, în ciuda cantităţii reduse de venin, era o specie nouă. 

Doi infanterişti apelară la talentele nubienei, sub pretextul că fuseseră şi 
ei muşcaţi de un şarpe. Câteva palme zdravene îi pedepsiră pentru minciuna 
lor. Când Lotus lăsase să iasă dintr-un sac capul şuierător al unei vipere, cei 
doi şmecheri alergară cât îi ţineau picioarele şi se ascunseră printre 
camarazii lor. 

Se scurseseră mai bine de două ore. Cu permisiunea regelui, călăreţii 
descălecaseră, iar vizitii carelor şi infanteriştii se aşezaseră ca să se 
odihnească, având în jur numeroase santinele. 

— Cercetaşii au plecat cam de multişor, observă Acha. 

— Aşa zic şi eu, fu de acord Ramses. Ce-ţi face rana? 

— Aproape vindecată. Setau acesta este un adevărat vrăjitor. 

— Ce părere ai de locurile astea? 

— Nu prea îmi plac. În faţa noastră, până departe, se vede teren drept, dar 
sunt şi smârcuri. De o parte şi de alta, păduri de stejari, tufişuri, ierburi 
înalte. Trupele noastre sunt prea răsfirate. 

— Cercetaşii n-o să se mai întoarcă, afirmă Ramses. Ori au fost ucişi, ori 
au fost făcuţi prizonieri şi sunt ţinuţi acum în temniţele fortăreței. 

— Asta ar însemna că Megiddo a căzut în mâinile duşmanilor şi aceştia 
nu au de gând să se predea. 


— Fortăreaţa aceasta este cel mai important punct strategic al Siriei, îi 
aminti Ramses. Chiar dacă hitiţii s-au instalat acolo, suntem datori s-o 
recucerim. 

— Nu ar fi vorba despre o declaraţie de război, gândi cu voce tare Acha, 
ci de recuperarea unui teritoriu care face parte din zona noastră de influenţă. 
Aşa că putem ataca în orice clipă şi fără să dăm vreun avertisment. Din 
punct de vedere juridic, ne aflăm în cadrul unei rebeliuni care trebuie 
înăbuşită şi asta nu are nimic de-a face cu relaţiile dintre state. 

Din punctul de vedere al ţărilor din jur, analiza tânărului diplomat era 
foarte corectă. 

— Anunţă-i pe generali să se pregătească de atac. 

Acha nu avu timp nici măcar să apuce frâul calului. Din desişul pădurii, 
din stânga regelui, ţâşni într-un galop nebunesc o ceată de călăreţi, 
năpustindu-se către vizitiii egipteni care se odihneau. Mulţi nefericiţi fură 
străpunşi de lăncile scurte, mai mulţi cai căzură cu picioarele sau beregăţile 
tăiate. Oamenii rămaşi în viaţă încercară să se apere cu suliţele şi cu săbiile; 
câţiva reuşiră să se urce în care şi să se retragă înspre infanteriștii adăpostiţi 
în spatele scuturilor. 

Acest raid neaşteptat şi deosebit de violent păru încununat de succes. 
După fâşia de pânză care strângea părul des al atacatorilor, după barba lor 
tunsă ascuţit, după veşmintele lor cu franjuri ajungând până la glezne, după 
centura lor multicoloră acoperită de o eşarfă, erau uşor de recunoscut ca 
fiind sirieni. 

Ramses asista cu un calm desăvârşit la aceste scene. Acha strigă 
îngrijorat: 

— Sunt pe cale să pătrundă în rândurile noastre! 

— Degeaba se bucură de isprava lor. 

Iureşul sirienilor fu domolit. Infanteriştii egipteni îi obligară să se abată 
înspre poziţiile arcaşilor şi tirul acestora fu nimicitor. 

Leul mârâi. 

— Ne pândeşte un alt pericol, spuse Ramses. În clipele acestea se 
hotărăşte soarta luptei. 

Din aceeaşi pădure se iviră câteva sute de sirieni, purtând în mâini securi 
cu coada scurtă. Nu aveau de străbătut decât o mică distanţă ca să-i 
lovească din spate pe arcaşii egipteni. 

— Hai! îşi îndemnă regele caii. 


Auzind tonul pe care-l avea vocea stăpânului, cei doi bidivii simţiră că 
trebuiau să dea tot ce puteau. Leul ţâşni şi el, iar Acha împreună cu mai 
bine de cincizeci de care îl urmară pe rege. 

Ciocnirea fu de o violenţă nemaipomenită. Cu ghearele sale ascuţite, fiara 
sfâşia capul şi pieptul celor care îndrăzneau să se apropie de carul lui 
Ramses, în timp ce regele, trăgând săgeată după săgeată, străpungea inimi, 
gâtlejuri şi frunţi duşmane. Carele îi striviră sub roţi pe răniţi, iar 
infanteriştii sosiți în goana mare îi puseră pe fugă pe sirieni. 

Atenţia lui Ramses fu atrasă de un războinic mai ciudat care alerga în 
direcţia pădurii. 

— Prinde-l, îi porunci el leului. 

Voinicul îi mai sfâşie pe cei doi duşmani pe care-i avea în gheare, după 
care se aruncă asupra bărbatului, trântindu-l la pământ. Deşi încerca să nu 
se folosească de toată forţa sa, fiara îl rănise mortal şi omul zăcea acum la 
pământ cu spatele sfâşiat. Ramses îl examină cu atenţie pe războinicul care 
avea părul lung şi barba prost tăiată; veşmântul său lung, cu dungi roşii, era 
numai zdrenţe. 

— Aduceţi-l aici pe Setau, porunci suveranul. 

Lupta era pe sfârşite. Sirienii fuseseră ucişi până la ultimul şi pierderile în 
rândul egiptenilor erau foarte mici. 

Setau ajunse gâfâind lângă Ramses. 

— Îngrijeşte-l pe omul acela şi salvează-i viaţa; nu este sirian, ci un om al 
nisipurilor. Trebuie să ne spună ce caută aici. 

Atât de departe să se găsească de locurile sale de baştină unde se ocupă 
de obicei cu jefuirea caravanelor, venit din apropiere de Sinai... Setau fu 
surprins. 

— Leul tău l-a aranjat bine. 

Faţa rănitului era acoperită de sudoare, din nări îi curgea sânge, ceafa îi 
era înţepenită. Setau îi pipăi pulsul şi-i ascultă bătăile inimii, atât de slabe 
încât nu era prea greu de pus un diagnostic. Alergătorul nisipurilor era pe 
moarte. 

— Poate vorbi? întrebă regele. 

— Maxilarele îi sunt încleştate. Poate că ar mai exista o şansă. 

Setau reuşi să vâre în gura muribundului o ţeavă din lemn, înfăşurată într- 
o bucată de pânză, şi-i turmă pe gât un lichid preparat din rizomi de 
chiparoasă. 


— Băutura asta ar trebui să-i calmeze durerile. Dacă vlăjganul acesta este 
rezistent, mai poate trăi câteva ore. 

Beduinul dădu cu ochii de faraon. Înspăimântat, încercă să se ridice, 
sfărâmă între dinţi tubul de lemn, dădu din mâini ca o pasăre care încearcă 
şi nu reuşeşte să-şi ia zborul. 

— Linişteşte-te, amice, îl sfătui Setau. O să te îngrijesc. 

— Ramses... 

— Da, faraonul Egiptului în persoană doreşte să-ţi vorbească. 

Beduinul privea ţintă coroana albastră. 

— Vii din Sinai? îl întrebă regele. 

— Da, acolo este ţara mea... 

— Cum se face că lupţi alături de sirieni? 

— Pentru aur... Mi-au promis aur... 

— I-ai văzut pe hitiţi? 

— Ne-au dat un plan de luptă şi au plecat. 

— Mai sunt şi alţi beduini împreună cu tine? 

— Ceilalţi au fugit cu toţii. 

— Ai întâlnit, cumva, vreun evreu cu numele de Moise? 

— Moise... 

Ramses i-l descrise pe prietenul său. 

— Nu, nu-l cunosc. 

— Ai auzit vorbindu-se despre el? 

— Nu, cred că nu. 

— Câţi oameni sunt în fortăreață? 

— Eu... eu nu ştiu. 

— Nu minţi! 

Cu o mişcare fulgerătoare şi neaşteptată, rănitul îşi înşfăcă pumnalul şi se 
ridică în capul oaselor, încercând să-l ucidă pe rege. Cu o lovitură rapidă 
peste încheietura mâinii, Setau îl dezarmă pe agresor. 

Sforţarea pe care o făcuse beduinul fusese prea mare. Faţa i se 
schimonosi, corpul său se încordă ca un arc şi căzu la loc fără viaţă. 

— Sirienii au încercat să se alieze cu beduinii, comentă Setau. Ce prostie! 
Niciodată oamenii ăştia nu vor ajunge să se înţeleagă între ei. 

Setau se întoarse la răniții egipteni care primeau deja primul ajutor de la 
Lotus şi de la infirmieri. Morţii fuseseră înfăşuraţi în rogojini şi încărcaţi în 
căruţe. Un convoi pus sub paza unei escorte puternice urma să plece în 


Egipt, unde nefericiţii trebuiau să aibă parte de ritualurile prin care puteau 
spera să reînvie cândva. 

Ramses îşi mângâie caii şi nu-l uită nici pe leu care mârâia încetişor de 
parcă torcea. Numeroşi soldaţi se adunară în jurul suveranului lor, îşi 
ridicară armele spre cer şi-l aclamară pe cel care-i condusese la victorie cu 
măiestria sa de războinic experimentat. 

Generalii reuşiră să-şi facă loc printre ei şi se grăbiră să-l felicite la 
rândul lor pe Ramses. 

— Aţi mai zărit şi alţi sirieni prin pădurile din jur? 

— Nu, Maiestate. Ne daţi voie acum să instalăm tabăra? 

— Avem altceva mai bun de făcut: să recucerim Megiddo. 

După ce mâncă o mulţime de linte, un fel de mâncare de pe urma căreia 
nu se îngrăşa nici măcar cu un gram, Ameni îşi petrecuse noaptea la birou, 
pentru a mai câştiga câteva ore din ceea ce avea de făcut a doua zi şi pentru 
a avea timp să se ocupe din nou de dosarul lui Serramanna. Când simţea că 
spatele îl durea peste măsură, atingea cu mâna suportul pentru pensule, 
sculptat în lemn şi aurit, având forma unei coloane deasupra căreia se afla 
un crin, un dar oferit de Ramses atunci când îl angajase ca secretar. Prin 
acest gest îşi recăpăta imediat energia. 

Încă din copilărie, Ameni se simţea unit cu Ramses prin legături 
invizibile şi-şi putea da seama instinctiv dacă fiul lui Seti se afla sau nu în 
pericol. De mai multe ori, el simţise că aripa morţii atingea umărul regelui 
şi că numai puterea magică a fiinţei sale de neam regal îi permisese să 
îndepărteze primejdia; dacă această barieră protectoare ridicată de zeități în 
jurul lui Ramses s-ar fi destrămat, cutezanţa faraonului nu l-ar fi condus, 
oare, la un eşec? 

Şi dacă Serramanna era una dintre pietrele acestui zid magic, Ameni 
comisese o gravă greşeală împiedicându-l să-şi îndeplinească menirea. Dar 
un asemenea regret era el justificat? 


Acuzaţia se baza în mare parte pe mărturia fetei aceleia, Nenufar, iubita 
lui Serramanna; aşa că Ameni trebuia să ceară poliţiei să i-o aducă la palat 
ca s-o interogheze mai amănunţit. Dacă fata minţise, el o putea obliga să 
spună adevărul. 

La ora şapte dimineaţa, polițistul care răspundea de ancheta aceea, un 
bărbat serios, de vreo cincizeci de ani, se prezentă în biroul secretarului 
general al regelui. 

— Nenufar nu vine, anunţă el. 

— N-a vrut cumva să vină? 

— Nu era nimeni la ea acasă. 

— Locuia la adresa pe care a declarat-o? 

— După cum spun vecinii, da, dar a părăsit casa de mai multe zile. 

— Fără să spună unde se duce? 

— Nimeni nu ştie nimic. 

— Ai percheziţionat locuinţa? 

— Niciun rezultat. Chiar şi cuferele cu rufărie erau golite, de parcă 
femeia asta ar fi vrut să şteargă orice urmă a existenţei sale. 

— Ce ai aflat despre ea? 

— O tânără foarte uşuratică după cum se pare. Gurile rele spun chiar că 
trăia vânzându-şi farmecele personale. 

— Se pare că lucra într-o făbricuţă de bere. 

— Nici vorbă de aşa ceva. Am făcut toate cercetările necesare. 

— Veneau mulţi bărbaţi în vizită la ea? 

— Vecinii spun că nu; dar lipsea ea deseori, mai ales noaptea. 

— Trebuie s-o găseşti şi pe ea şi pe cei care i-au fost cumva clienţi. 

— Aşa o să facem. 

— Daţi-i zor. 

După plecarea poliţistului, Ameni citi din nou plăcuţele din lemn pe care 
Serramanna îi scrisese complicelui său hitit textul care-i dovedea vinovăția. 

În liniştea adâncă a biroului său, la ora aceea a dimineţii la care spiritul 
este deosebit de ascuţit, apăru o nouă ipoteză. Pentru a verifica dacă avea 
sau nu temei, trebuia să aştepte întoarcerea lui Acha. 


%* 
Înălţată pe un pinten stâncos, fortăreaţa Megiddo făcu o impresie 


puternică armatei egiptene desfăşurate pe câmpie. Judecând după înălţimea 
turnurilor, probabil că geniştii urmau să construiască scări înalte care nu se 


puteau sprijini prea uşor de ziduri; săgețile şi pietrele venite de sus riscau să 
producă pierderi grele printre atacatori. 

Avându-l pe Acha alături, Ramses înconjură fortăreaţa conducându-şi 
carul în cea mai mare viteză pentru a nu putea fi lovit de săgețile arcaşilor 
de pe ziduri. 

Nicio săgeată nu zbură în direcţia lui, niciun arcaş nu se arătă pe 
metereze. 

— O să rămână ascunşi până în ultima clipă, aprecie Acha. În felul 
acesta, nu vor irosi niciun proiectil. Cea mai bună soluţie ar fi să-i 
înfometăm. 

— Proviziile din Megiddo le vor permite să reziste mai multe luni. Ce 
poate fi mai sâcâitor decât să menţinem un asediu interminabil? 

— Dacă am da atac după atac, am pierde mulţi oameni. 

— Mă crezi atât de insensibil încât să nu visez decât la o nouă victorie? 

— Gloria Egiptului nu este ea mai importantă decât soarta oamenilor? 

— Fiecare viaţă este prețioasă pentru mine, Acha. 

— Ce ai de gând? 

— Ne vom aşeza carele de luptă în jurul fortăreței, la o distanţă 
convenabilă, şi arcaşii noştri îi vor ucide pe sirienii care vor apărea la 
creneluri. Trei echipe de voluntari vor înălța scările şi se vor apăra cu 
scuturile. 

— Şi dacă Megiddo nu poate fi cucerită? 

— Mai întâi să încercăm s-o cucerim; dacă pornim cu gândul că nu vom 
izbuti, suntem dinainte învinşi. 

Energia pe care o inspira Ramses parcă dădu noi puteri soldaţilor. Se 
prezentară nenumărați voluntari, arcaşii se înghesuiră ca să se urce în carele 
de luptă ce încercuiră fortăreaţa, namilă tăcută şi neliniştitoare. 

Ducând pe umăr scări lungi, mai multe coloane de infanterişti înaintară 
cu pas iute în direcţia zidurilor. Pe când le înălţau, arcaşii sirieni apărură pe 
cel mai înalt turn şi-şi încordară arcurile. Niciunul nu avu timp să tragă vreo 
săgeată. Ramses şi arcaşii egipteni îi doborâră. Un al doilea val de apărători 
având părul des, legat cu o panglică şi barba tăiată ascuţit, apăru în locul 
celorlalţi; sirienii reuşiră să tragă câteva săgeți, dar ele nu atinseră niciun 
egiptean. Regele şi trăgătorii săi de elită îi eliminară şi pe aceştia. 

— Cam slăbuţă rezistenţa, îi mărturisi bătrânul general lui Setau. Aş fi în 
stare să jur că oamenii aceia nu au luptat niciodată. 


— Cu atât mai bine, voi avea mai puţin de lucru şi aş putea petrece şi eu o 
noapte liniştită alături de Lotus. Luptele astea mă sleiesc de puteri. 

Infanteriştii începeau să urce pe scări când pe ziduri apărură cam 
cincizeci de femei. 

Armata egipteană nu avea obiceiul să ucidă femei şi copii. Ele erau duse 
în Egipt, împreună cu copiii lor, ca prizonieri de război, şi deveneau 
servitoare ale marilor moşieri egipteni. După ce îşi schimbau numele, ele se 
integrau în societatea egipteană. 

Bătrânul general rămase uluit. 

— Credeam că am văzut totul... Nenorocitele alea sunt nebune! 

Două sirience aduseră un vas de încălzit, îl urcară pe muchia zidului şi-l 
răsturnară în capul infanteriştilor care tocmai urcau. Atacatorii încercară să 
se ferească de cărbunii încinşi, lipindu-se şi mai tare de treptele scărilor. 
Săgeţile arcaşilor se înfipseră în ochii femeilor şi ele se prăbuşiră în gol. 
Cele care le înlocuiră, cu un nou vas plin cu jăratic, avură aceeaşi soartă. 
Agitată peste măsură, o fată puse un cărbune mai mare într-o praştie, o 
învârti de câteva ori şi o lansă la distanţă. 

Proiectilul îl atinse pe bătrânul general în şold. El se prăbuşi, încercând să 
potolească arsura cu mâna. 

— Nu pune mâna, îl sfătui Setau; stai liniştit, lasă-mă pe mine. 

Ridicându-şi pânza din jurul şoldurilor, îmblânzitorul de şerpi urină pe 
arsură. Ca şi el, generalul ştia că urina, spre deosebire de apa din fântână 
sau de la râu, era un mediu steril şi curăța rănile, înlăturând riscul de 
infecţie. Brancardierii îl transportară pe rănit la cortul-spital. 

Infanteriştii ajunseră pe meterezele acum pustii. 

Câteva minute mai târziu, poarta cea mare a fortăreței Megiddo fu 
deschisă. 

În interior mai rămăseseră doar câteva femei şi nişte copii înspăimântați. 

— Sirienii au încercat să ne respingă aruncând toate forţele într-o luptă în 
afara fortăreței, observă Acha. 

— O asemenea manevră ar fi putut reuşi, fu de părere Ramses. 

— Nu te cunoşteau pe tine. 

— Cine s-ar putea lăuda, prietene, că mă cunoaşte cu adevărat? 

Vreo zece soldaţi se apucaseră să jefuiască tezaurul fortăreței, plin cu 
vase din alabastru şi cu statuete din argint. 

Mârâitul leului îi împrăştie. 


— Oamenii aceia să fie arestaţi, hotărî Ramses. Camerele de locuit să fie 
curățate şi purificate cu fum. 

Regele numi un guvernator şi acesta fu însărcinat să aleagă ofiţeri şi 
soldaţi pentru garnizoana care urma să rămână la Megiddo. În depozite mai 
rămăsese hrană suficientă pentru mai multe săptămâni. Un grup de soldaţi 
pornise deja în căutarea vânatului şi, eventual, a unor turme de oi sau de 
vite. 

Ramses, Acha şi noul guvernator reorganizară economia regiunii; pentru 
că nu mai ştiau de cine să asculte, ţăranii întrerupseseră muncile de pe 
ogoare. În mai puţin de o săptămână, datorită prezenţei egiptenilor, se 
instală din nou liniştea şi pacea. 

Regele porunci să se construiască mici forturi, ocupate de patru cercetaşi 
cu caii lor, la oarecare distanţă de Megiddo. În cazul unui atac hitit, mica 
garnizoană ar fi avut timpul să se pună la adăpost. 

De la înălţimea turnului principal, Ramses avea în faţa ochilor o 
privelişte care nu-l atrăgea deloc. Viaţa departe de Nil, de palmieri, de 
câmpiile înverzite şi de deşert era o adevărată suferinţă. În aceste clipe 
liniştite ale zilei, Nefertari îndeplinea ritualurile serii. Cât de mult îi lipsea! 

Acha întrerupse clipele de visare ale regelui. 

— Aşa cum mi-ai cerut, am stat de vorbă cu ofiţerii şi cu soldaţii. 

— Ce este în sufletele lor? 

— Simt o încredere totală în tine, dar nu visează decât la întoarcerea 
acasă. 

— Îţi place Siria, Acha? 

— Este o ţară periculoasă, plină de capcane. Ca s-o cunoşti cu adevărat, 
trebuie să trăieşti mult timp aici. 

— Ţinutul hitiţilor seamănă cu ea? 

— Este mai sălbatic şi mai primitiv. larna, pe platourile înalte din 
Anatolia, bate un vânt îngheţat. 

— Crezi că ar putea începe să-mi placă o asemenea ţară? 

— Tu eşti Egiptul, Ramses. Nicio altă ţară nu-şi va găsi loc în inima ta. 

— Până în provincia Amurru nu mai este mult. 

— Nici până la duşmani. 

— Crezi că armata hitită a năvălit în Amurru? 

— Nu avem informaţii demne de crezare. 

— Convingerea ta care este? 

— Nu mă îndoiesc că ne aşteaptă chiar acolo. 

Întinsă de-a lungul mării, între oraşele-port Tyr şi Byblos, provincia 
Amurru se afla la est de muntele Hermon şi de oraşul comercial Damasc. 
Era ultimul protectorat egiptean până la zona de influenţă hitită. 

La mai mult de patru sute de kilometri de Egipt, soldaţii faraonului 
înaintau cu greu. Contrar recomandărilor pe care i le făcuseră generalii săi, 
Ramses evitase drumul pe malul mării şi preferase un drum de munte, 
dificil de străbătut atât pentru animale cât şi pentru oameni. Nimeni nu mai 
râdea, nimeni nu mai schimba vreo vorbă, cu toţii se pregăteau pentru 
confruntarea cu hitiţii a căror faimă îi înfricoşa chiar şi pe cei mai curajoşi. 

După analiza diplomatului Acha, recucerirea provinciei Amurru nu avea 
să se facă în urma unui război deschis, dar câţi vor cădea sub soarele 
însângerat? Mulţi speraseră că regele se va mulţumi cu Megiddo şi vor lua 
drumul întoarcerii spre casă. Dar Ramses nu acordase decât un scurt timp 
de odihnă armatei sale înainte de a o supune acestui nou efort. 

În goana mare, un cercetaş ajunse din urmă coloana şi se opri drept în 
faţa lui Ramses. 

— Sunt acolo, la capătul drumului, între faleză şi mare. 

— Mulţi? 

— Mai multe sute de oameni înarmaţi cu lănci şi cu arcuri, ascunşi în 
spatele tufişurilor. Cum ei ţin sub observaţie drumul de pe malul mării, noi 
le putem cădea în spate. 

— Hitiţi? 

— Nu, Maiestate, oameni din provincia Amurru. 

Ramses era surprins. Ce cursă i se mai întindea armatei egiptene? 

— Du-mă acolo. 

Generalul de la carele de luptă interveni. 

— Faraonul nu trebuie să-şi asume un asemenea risc. 

Ramses îl fulgeră cu privirea. 

— Eu trebuie să văd, să judec şi să hotărăsc. 


Regele porni pe urma cercetaşului. Cei doi bărbaţi parcurseră o porţiune 
de drum pe jos şi ajunseră într-un loc povârnit de care se agăţau stânci gata 
să se prăvălească. 

Regele se opri. 

Marea, drumul care mergea de-a lungul malului, îngrămădeala de tufişuri, 
inamicii pitiţi pe după ele, faleza... Niciun loc în care s-ar fi putut afla 
forţele hitite pentru a pregăti o ambuscadă. Dar la orizont nu se putea vedea 
nimic din cauza unei alte faleze. Zeci de care de luptă anatoliene nu puteau 
fi ascunse la o distanţă oarecare, putând interveni în luptă în mare viteză? 

În mâinile lui Ramses se aflau acum vieţile soldaţilor săi, ei înşişi chezaşi 
ai securităţii Egiptului. 

— Să ne desfăşurăm, şopti el. 


Infanteriştii prinţului din Amurru moţăiau. Când primii egipteni ar fi 
ajuns venind dinspre sud pe malul mării, i-ar fi doborât prin surprindere. 

Prinţul Benteshina aplica strategia pe care i-o impuseseră instructorii 
hitiţi. Aceştia erau convinşi că Ramses, după atâtea curse câte îi întinseseră 
pe drum, n-ar mai fi putut ajunge până acolo. Şi dacă totuşi ajungea, forţele 
sale ar fi fost atât de mult diminuate încât această ultimă capcană ar fi fost 
de-ajuns ca să le distrugă cu totul. 

Bărbat cam de cincizeci de ani pe care nu-i arăta, cu o falnică mustață 
neagră, Benteshina nu-i iubea pe hitiţi, dar îi era teamă de ei. Amurru era 
atât de aproape de zona lor de influenţă că nu avea niciun interes să-i 
supere. Desigur, era vasal al Egiptului şi plătea tribut faraonului; dar hitiţii 
nu-l mai acceptau astfel şi-i cereau să se răscoale dând în acest fel o ultimă 
lovitură unei armate egiptene sleite de puteri. 

Simţindu-şi gura uscată, prinţul îi ceru paharmicului să-i aducă vin 
proaspăt. Benteshina se ascundea într-o grotă de sub faleză. 

Servitorul nu apucă să facă decât câţiva paşi. 

— Stăpâne... Uitaţi-vă! 

— Grăbeşte-te, mi-e sete. 

— Priviţi acolo, pe faleză... Sute, mii de egipteni! 

Benteshina se ridică mut de uimire. Paharnicul nu se înşelase. 

Un bărbat înalt de statură, purtând o coroană albastră şi veşminte cu 
reflexe aurii, cobora pe cărarea care ducea până pe plajă. La dreapta sa un 
leu uriaş. 


Mai întâi câte unul, apoi în cete, soldaţii libanezi se întoarseră şi văzură 
acelaşi spectacol pe care-l văzuse şi căpetenia lor. Cei care aţipiseră fură 
imediat treziti. 

— Unde te ascunzi tu, Benteshina? întrebă vocea gravă şi răsunătoare a 
lui Ramses. 

Tremurând din toate încheieturile, prinţul din Amurru înaintă către 
faraon. 

— Nu eşti tu vasalul meu? 

— Maiestate, eu am servit întotdeauna cu credinţă Egiptul! 

— De ce îmi pregăteau oamenii tăi o ambuscadă? 

— Ne gândeam... la securitatea provinciei noastre... 

Un zgomot surd, asemănător cu tropotul unor cai umplu zările. Ramses 
privi în depărtare, în direcţia acelei faleze după care se puteau ascunde 
carele hitite. 

Pentru faraon fu clipa adevărului. 

— M-ai trădat, Benteshina. 

— Nu, Maiestate! Hitiţii m-au forţat să fac ce spuneau ei. Dacă aş fi 
refuzat, ne-ar fi ucis şi pe mine şi pe supuşii mei. Noi aşteptam venirea 
voastră ca să ne eliberaţi de jugul lor. 

— Unde sunt ei acum? 

— Au plecat, convinşi că aici nu vor mai ajunge decât rămăşiţe din 
armata voastră, dacă ar fi reuşit să treacă de numeroasele piedici pe care vi 
le puseseră în drum. 

— Ce este zgomotul acela ciudat? 

— Vine de la valurile mari care iau naştere în mare, se rostogolesc spre 
stânci şi se sparg la mal. 

— Oamenii tăi erau gata să poarte o bătălie împotriva mea. Ai mei sunt 
hotărâți să lupte. 

Benteshina îngenunche. 

— Cât de trist este, Maiestate, să cobori pe tărâmul tăcerii, acolo unde 
domneşte moartea! Omul viu îşi doarme acolo somnul de veci, este toropit 
toată ziua. Cei care locuiesc acolo sunt atât de departe în adâncuri încât 
glasurile lor nu mai ajung până la noi, căci nu există nici uşi, nici ferestre. 
Nicio rază de soare nu luminează în bezna acelui regat al răposaţilor, nicio 
adiere de vânt nu le răcoreşte sufletele. Nimeni nu doreşte să păşească în 
acest îngrozitor ţinut. Cer cu umilinţă Faraonului să mă ierte! Să-i cruţe şi 
pe locuitorii din Amurru ca să-l poată sluji pe mai departe. 


Văzându-l pe stăpânul lor atât de supus, soldaţii libanezi aruncară armele. 
Când Benteshina fu văzut plecându-se cu umilinţă în faţa lui Ramses, 
strigăte de bucurie izbucniră din piepturile egiptenilor şi ale aliaţilor lor. 


Când ieşi din biroul lui Ameni, Şenar era distrus. 

După o campanie militară purtată cu o rapiditate de necrezut, Ramses 
recucerise provincia Amurru care trecuse, totuşi, nu demult, sub influenţa 
hitită! Cum era posibil ca acest rege fără experienţă, conducându-şi pentru 
prima oară armata pe un teritoriu duşman, să reuşească să treacă peste toate 
obstacolele şi să obţină o victorie atât de strălucită? 

Trecuse mult timp de când Şenar începuse să nu mai creadă în existenţa 
zeilor, dar era evident că Ramses se bucura de o protecţie magică lăsată ca 
moştenire de Seti, datorită vreunui ritual secret. O asemenea forţă era aceea 
care îi conducea paşii. 

Şenar întocmi o notă de serviciu spre ştiinţa lui Ameni. În calitatea sa de 
ministru al Afacerilor externe, se ducea el în persoană la Memphis ca să 
anunţe notabilităţilor de acolo vestea excelentă a victoriilor egiptene. 

— Unde este magul? o întrebă Şenar pe sora sa, Dolenta. 

Femeia brună şi înaltă, cu forme languroase, o strânse alături de ea pe 
blonda Lita, moştenitoarea lui Akhenaton, care stârnea mânia fratelui mai 
mare al lui Ramses. 

— Lucrează. 

— Vreau să-l văd imediat. 

— Ai răbdare un pic, pregăteşte o nouă serie de descântece cu şalul lui 
Nefertari. 

— Mare scofală a făcut! Află că Ramses a recucerit Amurru, a luat toate 
fortărețele din Canaan şi şi-a impus din nou autoritatea asupra 
protectoratelor noastre din Nord! Pierderile noastre sunt mici de tot, iubitul 
meu frate nu are nici cea mai mică zgârietură şi a devenit de-a dreptul un 
zeu pentru soldaţi! 

— Eşti sigur de toate astea? 


— Ameni este o sursă sigură de informaţii. Scribul ăsta blestemat este atât 
de şiret că trebuie să fie întotdeauna mai presus de adevăr. Canaan, Amurru 
şi Siria de Sud nu se vor mai întoarce în zona hitită. Fii sigură că Ramses va 
face din aceste teritorii o bază bine fortificată şi o zonă tampon peste care 
niciun duşman nu va mai trece. În loc să-l doborâm pe fratele meu, i-am 
întărit sistemul de apărare... Grozav rezultat! 

Blonda Lita îl privea admirativ pe Şenar. 

— Viitoarea noastră domnie se îndepărtează, draga mea. Şi dacă voi m-aţi 
tras pe sfoară, tu şi magul tău? 

Şenar apucă de partea de sus a rochiei tinerei femei şi o sfâşie, rupându-i 
bretelele. Pe pieptul ei se vedeau urmele unor arsuri adânci. 

Lita începu să suspine şi se ghemui în braţele Dolentei. 

— N-o chinui, Şenar; ea şi cu Ofir sunt aliaţii noştri cei mai preţioşi. 

— Grozavi aliaţi, n-am ce spune! 

— Să nu te îndoieşti de asta, stăpâne, spuse încet un glas grav. 

Şenar se întoarse. 

Figura de pasăre de pradă a magului Ofir îl impresionă şi de data aceasta 
pe fratele mai mare al lui Ramses. Privirea ochilor de un verde închis ai 
libianului părea să aducă descântece în stare să doboare un duşman în 
câteva clipe. 

— Nu sunt mulţumit de serviciile tale, Ofir. 

— Aţi văzut cu ochii voştri că şi Lita şi eu însumi nu precupeţim niciun 
efort. Aşa cum v-am explicat, mergem foarte departe şi ne trebuie timp ca 
să izbândim. Atât timp cât şalul lui Nefertari nu va fi mistuit cu totul, 
protecţia magică nu va fi înlăturată. Dacă ne grăbim, o vom omorî pe Lita şi 
nu vom mai avea nicio speranţă să-l detronăm pe uzurpator. 

— Cât mai durează, Ofir? 

— Lita este plăpândă pentru că este un medium excelent. După fiecare 
şedinţă de magie, Dolenta şi cu mine trebuie să-i oblojim rănile şi trebuie să 
aşteptăm vindecarea lor înainte de a-i folosi din nou calităţile. 

— Nu puteţi folosi un alt cobai? 

Privirea magului se înăspri. 

— Lita nu este un cobai, ci viitoarea regină a Egiptului, soţia voastră. S- 
au împlinit câţiva ani buni de când ea se pregăteşte pentru această luptă 
nemiloasă din care noi vom ieşi învingători. Nimeni n-ar putea s-o 
înlocuiască. 

— Am înţeles... Dar gloria lui Ramses creşte pe zi ce trece! 


— O nenorocire i-ar putea pune capăt doar într-o clipă. 

— Fratele meu nu-i deloc un om obişnuit, este însufleţit de o putere 
ciudată. 

— Nu uit aceasta, stăpâne Şenar. Este motivul pentru care mă folosesc de 
cele mai profunde resurse ale ştiinţei mele. Graba ar fi o mare greşeală. Cu 
toate acestea... 

Şenar rămase cu ochii aţintiţi la buzele lui Ofir. 

— Cu toate acestea, voi încerca o acţiune directă asupra lui Ramses. Un 
om victorios devine prea sigur pe el şi nu mai este atât de prevăzător ca 
înainte. Noi o să profităm de un moment de slăbiciune. 

Provincia Amurru era în plină sărbătoare. Prinţul Benteshina ţinuse cu tot 
dinadinsul să marcheze printr-o atmosferă sărbătorească prezenţa lui 
Ramses şi reinstaurarea păcii. Declaraţii solemne de credinţă fuseseră 
menţionate în papirusuri şi prinţul se angajase ca, în cel mai scurt timp, să 
trimită cu corăbiile un număr de trunchiuri de cedru care urmau să fie 
înălțate în faţa coloanelor templelor egiptene. Soldaţii libanezi deveniră cei 
mai buni prieteni ai camarazilor egipteni, vinul curse în valuri, iar femeile 
din provincia recucerită ştiură să-şi pună în valoare farmecele în faţa celor 
care urmau să le protejeze din nou. 

Încântaţi de o asemenea ocazie, chiar dacă nu prea aveau încredere în 
această veselie cam forţată, Setau şi L.otus luară parte şi ei la petreceri şi se 
bucurară întâlnind un bătrân vrăjitor iubitor al şerpilor. Deşi speciile din 
partea locului erau lipsite de o calitate deosebită a veninului şi nu erau atât 
de agresive ca acelea care trăiau în Egipt, specialiştii se folosiră de ocazie 
pentru a-şi împărtăşi reciproc secrete ale meseriei. 

În ciuda atenţiei cu care încerca să-l copleşească gazda sa, Ramses nu era 
deloc bine dispus. Benteshina puse această atitudine pe seama seriozităţii pe 
care faraonul, omul cel mai puternic din lume, trebuia să şi-o păstreze în 
orice împrejurare. 

Acha nu era de aceeaşi părere. 


La sfârşitul unui banchet la care luaseră parte ofiţerii superiori din Egipt 
şi cei din Amurru, Ramses se retrăsese pe terasa palatului princiar unde 
Benteshina îl găzduise pe ilustrul său oaspete. 

Privirea faraonului era aţintită spre Nord. 

— Aş putea să-ţi întrerup pentru câteva clipe gândurile? 

— Ce doreşti, Acha? 

— S-ar părea că nu apreciezi deloc ospitalitatea prinţului din Amurru. 

— A trădat şi va trăda mereu. Dar îţi urmez sfatul: de ce să-l înlocuiesc 
din moment ce-i cunosc păcatele? 

— Dar tu nu la el te gândeşti. 

— Ştii tu ce mă frământă pe mine? 

— Privirea ta este aţintită înspre Kadesh. 

— Kadesh, mândria hitiţilor, simbolul dominaţiei lor asupra Siriei de 
Nord, pericolul permanent care pândeşte Egiptul! Da, visez la Kadesh. 

— A ataca această cetate înseamnă a pătrunde în zona de influenţă hitită. 
Dacă iei o asemenea hotărâre, trebuie să le facem o declaraţie de război în 
toată regula. 

— Dar ei au respectat aceste reguli stâmind răscoalele în ţinuturile aflate 
sub protecţia noastră? 

— Acelea nu erau decât nişte forme de nesupunere. Dacă ataci Kadesh, 
înseamnă că încalci frontiera stabilită între Egipt şi imperiul hitit. Altfel 
spus, război în toată puterea cuvântului. Un conflict care ar putea dura mai 
multe luni şi care ne-ar putea duce la pierzanie. 

— Suntem gata de orice. 

— Nu, Ramses. Succesele tale nu trebuie să te facă să-ţi pierzi cumpătul. 

— Victoriile acestea ţi se par un lucru de nimic? 

— Tu n-ai învins decât nişte războinici mediocri; ăştia din Amurru au 
depus armele fără luptă. Nu acelaşi lucru se va întâmpla şi cu hitiţii. În plus, 
oamenii noştri sunt obosiţi şi dornici să se vadă cât mai curând pe la casele 
lor. Dacă ne angajăm în momentele acestea într-o confruntare atât de 
serioasă putem risca să ajungem la un dezastru. 

— Este, oare, armata noastră atât de slabă? 

— Trupurile şi spiritele oamenilor noştri erau pregătite pentru o campanie 
de recucerire, nu pentru atacarea unui imperiu cu posibilităţi militare mai 
mari decât ale noastre. 

— Prudenţa ta nu este cumva periculoasă? 


— Bătălia de la Kadesh va avea loc, dacă asta este dorinţa ta; dar trebuie 
să ştii să te pregăteşti pentru ea. 
— O să iau o hotărâre în noaptea asta. 

Petrecerea se terminase. 

În zori, un zvon se răspândi prin tabără: armata se pregăteşte de luptă. 
Două ore mai târziu, Ramses apăru în carul de luptă tras de credincioşii săi 
cai. Regele era îmbrăcat cu platoşa de luptă. 

În stomacurile oamenilor se puse un nod. Era oare întemeiat zvonul care 
circulase astă-noapte? Atacăm cetatea Kadesh, pornim asupra invincibilei 
capitale hitite, dăm piept cu barbarii aceia de o cruzime fără egal... Nu, 
tânărul rege n-ar fi putut urzi un plan atât de nesăbuit! Moştenind 
înţelepciunea tatălui său, el va respecta zona de influenţă a duşmanului şi va 
alege o soluţie paşnică. 

Suveranul îşi trecu trupele în revistă. Feţele erau crispate şi îngrijorate; de 
la cel mai tânăr recrut, până la veteranul cel mai experimentat, oamenii 
înţepeniseră, cu muşchii atât de încordaţi încât parcă îi dureau. De vorbele 
pe care urma să le spună Faraonul depindea existenţa lor în continuare. 

Pentru că nu-i plăceau asemenea momente solemne, Setau stătea lungit 
pe burtă în căruţa sa şi o pusese pe Lotus să-i facă un masaj, bucurându-se 
că sânii ei îi mângâiau omoplaţii. 

Prinţul Benteshina se refugiase în palatul său şi nu mai avea chef să 
înfulece prăjiturile cu cremă care-i plăceau atât de mult la micul dejun. 
Dacă Ramses declara război hitiţilor, provincia Amurru urmă să servească 
drept bază de sprijin a armatei egiptene şi locuitorii ar fi fost înrolați ca 
mercenari. În caz că Ramses ar fi fost învins, hitiţii ar fi trecut ţinutul prin 
foc şi sabie. 

Acha încercă să-şi dea seama ce intenţii avea regele, dar figura lui 
Ramses rămase imobilă şi inexpresivă. 

Terminând inspecția, Ramses îşi întoarse carul în direcţie opusă. Pentru o 
clipă, caii părură s-o pornească spre Nord, în direcţia cetăţii Kadesh. Apoi, 
Faraonul se întoarse către sud şi se îndreptă spre Egipt. 

Setau se bărbieri cu un brici de bronz, îşi aranjă părul cu pieptenele său 
din lemn, cu dinţii inegali, îşi masă faţa cu o alifie care alunga insectele, îşi 
curăţă sandalele şi-şi făcu sul rogojina. Nu era la fel de elegant ca Acha, dar 
se străduia să pară mai dichisit ca de obicei, în ciuda râsetelor maliţioase ale 
lui Lotus. De când armata egipteană, plină de entuziasm, luase drumul spre 
casă, Setau şi Lotus avuseseră, în sfârşit, timp destul să se iubească pe 
săturate în căruţa lor. De jur împrejur, infanteriştii nu încetau să cânte 
imnuri închinate gloriei lui Ramses, în timp ce oamenii din carele de luptă, 
armă nobilă, se mulţumeau doar să fredoneze aceleaşi cântece. Toți militarii 
aveau o convingere comună: viaţa de soldat era neînchipuit de frumoasă 
atunci când nu mergeau la luptă! 

Mărşăluind în pas vioi, armata traversase Amurru, Galileea şi Palestina, 
ai căror locuitori îi aşteptau cu strigăte de bucurie, oferindu-le fructe şi 
legume proaspete. Înainte de a parcurge ultima etapă care îi ducea la 
intrarea în Deltă, tabăra fu instalată la nord de Sinai şi la vest de deşertul 
Negev, într-o regiune călduroasă în care poliţia deşertului supraveghea 
mişcările populațiilor nomade şi proteja deplasarea caravanelor. 

Setau era nespus de bucuros. Locurile acelea era pline de vipere şi de 
cobre superbe, cu venin foarte puternic. Cu obişnuita sa îndemânare, Lotus 
prinsese deja vreo zece, umblând doar prin tabără; fata zâmbea atunci când 
îi vedea pe soldaţi ferindu-se din calea ei. 

Ramses privea deşertul. Ochii săi erau aţintiţi către nord, acolo unde se 
afla Kadesh. 

— Ai luat o hotărâre lucidă şi înţeleaptă, recunoscu Acha. 

— Înţelepciune înseamnă să baţi în retragere în faţa inamicului? 

— Nu înseamnă nici a te lăsa masacrat, nici a încerca imposibilul. 

— Te înşeli, Acha; adevăratul curaj ţine de imposibil. 

— Pentru prima oară, Ramses, tu mă sperii; în ce direcţie vrei să îndrepţi 
Egiptul? 

— Crezi că ameninţarea care vine dinspre Kadesh se va risipi de la sine? 

— Diplomaţia permite rezolvarea unor conflicte în aparenţă de 
nerezolvat. 

— Diplomaţia ta îi va dezarma oare pe hitiţi? 

— De ce nu? 

— Oferă-mi tu, Acha, adevărata pace pe care o doresc; dacă nu, o voi 
construi eu însumi. 


Erau o sută cincizeci. 

O sută cincizeci de bărbaţi, alergători ai nisipurilor, beduini şi evrei, 
colindând de mai multe săptămâni prin deşertul Negev în căutare de 
caravane rătăcite. Se aflau cu toţii sub comanda unui bărbat chior, cam de 
patruzeci de ani, care reuşise să evadeze dintr-o închisoare militară chiar 
înainte de a fi executat. Avea la activ treizeci de atacuri asupra caravanelor 
şi asasinase douăzeci şi trei de negustori egipteni sau străini, aşa că Vargoz 
apărea drept un erou în ochii tribului său. 

Când armata egipteană apăruse la orizont, i se păruse a fi un miraj. Carele 
de luptă, călăreţii, infanteriştii... Vargoz şi oamenii săi se adăpostiseră într- 
o peşteră, hotărâți să nu iasă de acolo până când nu dispărea inamicul. 

În timpul nopţii, în visele lui Vargoz apăruse un chip. 

Un cap ca al unei păsări de pradă, o voce blândă şi convingătoare, cea a 
unui mag libian, Ofir, pe care Vargoz îl cunoscuse încă din tinereţe. Într-o 
oază pierdută undeva între Libia şi Egipt, magul îl învățase să citească şi să 
scrie şi se folosise de el ca medium. 

Şi iată că astă-noapte figura poruncitoare se întorsese din trecut, iar vocea 
aceea pătrunzătoare îi dădea din nou ordine pe care Vargoz nu putea să nu le 
execute. 

Cu privirile rătăcite, cu buzele albite din care parcă se scursese tot 
sângele, şeful bandei îi trezi pe ciracii săi. 

— Cea mai tare lovitură a noastră, le explică el. Veniţi după mine. 

Aşa cum făceau întotdeauna, se supuseră cu toţii. Acolo unde îi ducea 
Vargoz era rost de pradă bogată. 

Când ajunseră în preajma taberei armatei egiptene, o bună parte dintre 
bandiți rămaseră pe loc. 

— Pe cine vrei tu să jefuieşti? 

— Cel mai frumos cort, cel de acolo... Sunt comori mari în el. 

— N-avem nicio şansă! 

— Nu sunt multe santinele şi cele care sunt nu se aşteaptă la un atac. 
Mişcaţi-vă iute şi o să fiţi nişte oameni bogaţi! 

— Este oastea faraonului, îi atrase atenţia unul dintre alergătorii 
nisipurilor. Chiar dacă am reuşi, o să ne prindă imediat! 

— Dobitocule... Crezi că mai rămânem mult pe aici? Cu aurul pe care o 
să-l furăm, putem fi mai bogaţi decât prinții! 


— Aurul... 

— Faraonul nu pleacă nicăieri fără să ia cu el o grămadă de aur şi de 
pietre preţioase. Cu asta îi cumpără pe vasalii săi. 

— Cine ţi-a spus aşa ceva? 

— Am visai. 

Beduinul îl privi cu o uimire fără margini. 

— Îţi baţi joc de mine? 

— Faci ce spun eu sau nu? 

— Să-mi pun eu pielea în joc pentru un vis... Nu eşti zdravăn la minte? 

Securea lui Vargoz îl lovi fulgerător pe alergătorul nisipurilor, retezându-i 
gâtul pe jumătate. Şeful tribului îi mai îndesă muribundului câteva lovituri 
de picior şi-i dădu lovitura de graţie despărţindu-i capul de trunchi. 

— Mai vrea careva să spună ceva? 

Cei o sută cincizeci de bărbaţi înaintară târâş către cortul faraonului. 

Vargoz executa întocmai ordinul primit de la Ofir: să-i taie lui Ramses un 
picior, lăsându-l infirm. 


Capitolul 21 


Mulţi dintre soldaţii care făceau de pază moţăiau. Alţii visau cu ochii 
deschişi la căminul şi familia lor. O singură santinelă observă o umbră 
ciudată care se târa înspre cort, dar Vargoz fu iute de mână şi-l sugrumă 
înainte ca soldatul să dea alarma. Membrii tribului se văzură nevoiţi să 
recunoască, o dată în plus, că şeful lor avea dreptate. Nu era deloc greu să te 
apropii de cortul regelui. 

Vargoz habar nu avea dacă Ramses ducea într-adevăr cu el o comoară şi 
nu se gândea la clipa în care tâlharii aveau să-şi dea seama că-i păcălise. Era 
împins înainte doar de obsesia care i se întipărise în minte: să se supună 
poruncii lui Ofir, să scape de faţa şi de vocea lui. 

Fără să ia în seamă riscurile, el alergă spre ofiţerul aţipit lângă intrarea în 
cortul cel mare. Atacul lui Vargoz fu atât de violent încât egipteanul nu avu 
timp nici măcar să-şi scoată sabia din teacă. Cu răsuflarea tăiată de lovitura 


în cap pe care o primise de la atacator, fu trântit la pământ şi-şi pierdu 
cunoştinţa. 

Calea era liberă acum. 

Chiar dacă Faraonul era un zeu, el nu putea ţine piept unui agresor 
dezlănţuit. 

Dintr-o lovitură cu securea, pânza cortului fu despicată. 

Trezit brusc din somn, Ramses tocmai se ridica în capul oaselor. Cu arma 
ridicată, Vargoz se năpusti asupra regelui. 

O greutate enormă îl făcu una cu pământul. O durere puternică îi sfâşie 
spatele, ca şi cum o mulţime de cuțite îi brăzdau carnea. Întorcând capul, el 
văzu, preţ de o secundă, un leu uriaş ale cărui fălci tocmai se închideau pe 
ţeasta sa, făcând-o să trosnească de parcă ar fi fost un fruct copt. 

Urletul de groază al beduinului care venea pe urmele lui Vargoz dădu 
alarma. În lipsa căpeteniei, zăpăciţi, fără să mai ştie dacă trebuiau să atace 
sau s-o rupă la fugă, hoţii fură străpunşi de săgeți. Voinicul singur omori 
cinci dintre ei apoi, văzând că arcaşii egipteni îşi făceau foarte bine datoria, 
se întoarse ca să doarmă mai departe lângă patul stăpânului său. 

Înfuriaţi, egiptenii răzbunară moartea santinelelor ucigându-i pe toţi 
membrii tribului de tâlhari. Rugăminţile de iertare ale unuia dintre răniţi îi 
atraseră atenţia unui ofiţer care-l anunţă pe rege. 

— Un evreu, Maiestate. 

Rănit în burtă de două săgeți, hoţul era pe moarte. 

— Ai trăit în Egipt, evreule? 

— Mă doare... 

— Vorbeşte, dacă vrei să te îngrijim! îl somă ofiţerul. 

— Nu, nu în Egipt... Întotdeauna am trăit aici... 

— Tribul tău l-a găzduit cumva pe unul, Moise? îl întrebă Ramses. 

— Nu... 

— De ce ne-aţi atacat? 

Evreul bolborosi câteva cuvinte de neînțeles şi-şi dădu duhul. 

Acha se apropie de rege. 

— Pe toţi zeii, eşti teafăr! 

— Voinic m-a apărat. 

— Cine sunt bandiții ăştia? 

— Nişte beduini, alergători ai nisipurilor, şi cel puţin unul dintre ei era 
evreu. 

— Atacul acesta al lor era adevărată sinucidere. 


— Cineva i-a îndemnat să pornească la o asemenea ispravă nesăbuită. 

— Să fie mâna hitiţilor? 

— S-ar putea. 

— La ce te gândeşti? 

— Demonii tenebrelor sunt nenumărați. 

— Eu nu reuşeam să adorm cu niciun chip, mărturisi Acha. 

— Din ce cauză ai avut o asemenea insomnie? 

— Reacţia hitiţilor. Nu vor sta cu mâinile în sân. 

— Poate îmi reproşezi că nu am pornit atacul asupra cetăţii Kadesh. 

— Trebuie să consolidăm cât se poate de repede sistemul de apărare a 
protectoratelor noastre. 

— Asta o să fie, Acha, misiunea ta pentru viitor. 


%* 


Ca să mai facă economii, Ameni răzuia o plăcuţă veche din lemn ca s-o 
folosească din nou pentru scris. Funcţionarii din serviciul său ştiau că 
secretarului particular al regelui nu-i plăcea risipa şi că ţinea la respectul 
faţă de materiale. 

Triumful lui Ramses în campania din protectorate şi creşterea perfectă a 
apelor aduseseră mare bucurie în capitala Pi-Ramses. Bogaţi şi săraci se 
pregăteau cu toţii să-l întâmpine pe rege, bărcile aduceau zi şi noapte 
alimentele solide şi lichide destinate unui banchet uriaş la care urmau să ia 
parte toţi locuitorii oraşului. 

În această perioadă de inactivitate forţată datorată revărsării Nilului, 
ţăranii se odihneau sau mergeau cu bărcile în vizită la membri ai familiei 
aflaţi la o depărtare mai mică sau mai mare. Delta devenise o adevărată 
mare din care se mai vedeau doar insuliţele pe care erau construite satele. 
Capitala lui Ramses părea o corabie ancorată în mijlocul acestei întinderi 
imense de ape. 

Doar sufletul lui Ameni era răvăşit. Dacă aruncase un nevinovat în 
închisoare, în plus, un om credincios lui Ramses, o asemenea nedreptate 
urma să atârne greu în balanţă la judecata de pe lumea cealaltă. Scribul nu 
îndrăznise să-i facă vreo vizită lui Serramanna care continua să susţină că 
era nevinovat. 

Polițistul pe care Ameni îl însărcinase să-l ancheteze pe martorul 
principal al acuzaţiei, Nenufar, iubita lui Serramanna, se prezentă seara 
târziu în biroul său. 


— Ai obţinut ceva rezultate? 
Polițistul se codea să răspundă. 


— Afirmativ. 

Ameni răsuflă uşurat; în sfârşit, lucrurile se puteau clarifica întrucâtva! 
— Nenufar? 

— Am găsit-o. 


— De ce n-ai adus-o aici? 

— Pentru că a murit. 

— Un accident? 

— După cum spune medicul care i-a examinat cadavrul, este vorba de o 
crimă. Nenufar a fost strangulată. 

— O crimă... Aşadar, cineva a vrut să elimine acest martor. Dar de ce... 
Pentru că ea minţise sau pentru că exista riscul să spună prea multe? 

— Cu tot respectul, drama asta nu aruncă o umbră de îndoială asupra 
vinovăţiei lui Serramanna? 

Ameni se făcu mai palid decât de obicei. 

— Aveam dovezi împotriva lui. 

— Sigur că existau dovezi, nici nu încape vorbă, admise polițistul. 

— Ei bine, da, încape vorbă! Imaginează-ţi că această Nenufar ar fi fost 
plătită pentru a-l acuza pe Serramanna, că s-a speriat după aceea la gândul 
că va trebui să apară în faţa unui tribunal, că a minţit sub jurământ şi faţă de 
Regulă. Cel care îi ceruse aşa ceva nu mai avea încotro: trebuia s-o ucidă. 
Bineînţeles, ne rămâne o dovadă de netăgăduit! Şi dacă şi aceasta este un 
fals, dacă scrisul sardului a fost imitat de cineva? 

— Asta nu era greu de făcut: Serramanna scria în fiecare săptămână o 
notă de serviciu pe o plăcuţă lăsată la uşa cazărmii în care se află garda 
personală a regelui. 

— Serramanna să fi căzut victimă a unei maşinaţii... Asta crezi, nu-i aşa? 

Polițistul dădu din cap aprobator. 

— Îndată după întoarcerea lui Acha, spuse Ameni, aş putea, eventual, să-l 
scot de sub acuzare pe Serramanna, fără a mai aştepta arestarea adevăratului 
vinovat... Ai vreo idee? 

— Nenufar nu s-a zbătut când a fost omorâtă. Probabil că îl cunoştea pe 
cel care a asasinat-o. 

— Unde a fost găsită? 

— Într-o căsuţă din cartierul comercial. 

— Proprietatea cui? 


— Cassa fiind neocupată de mult timp, vecinii n-au putut să-mi spună. 

— O să cercetez la serviciul de cadastru şi precis o să aflu ceva. Dar 
vecinii ăia n-au băgat de seamă nimic neobişnuit? 

— O femeie bătrână, pe jumătate oarbă, susţine că ar fi văzut un bărbat 
scund de statură ieşind din casă, în toiul nopţii, dar nu este în stare să spună 
cum arăta. 

— O listă a celor cu care avea relaţii Nenufar? 

— N-are rost să ne gândim la aşa ceva... S-ar putea ca Serramanna să fi 
fost primul său iubit cu adevărat. 


Nefertari se bucura îndelung de un duş călduţ. Cu ochii închişi, ea visa la 
fericirea nebunească al cărei parfum îl simţea apropiindu-se clipă de clipă, 
la întoarcerea lui Ramses a cărui absenţă i se părea o adevărată tortură. 

Servitoarele îi frecară delicat corpul cu cenuşă şi cu natron, un amestec 
de carbonat şi bicarbonat de sodiu care înlătura uscăciunea pielii şi curăța 
porii. După o ultimă îmbăiere, regina se culcă pe dalele calde şi o altă 
servitoare îi făcu masaj cu o pomadă pe bază de terebint, ulei şi lămâie care 
înmiresma corpul pentru toată durata zilei. 

Visătoare, Nefertari se lăsă în grija pedichiuristei, a manichiuristei şi a 
machieuzei care îi făcu în jurul ochilor o linie de fard verde crud, 
ornamental şi, totodată, protector. Pentru că se apropia sosirea lui Ramses, 
servitoarea dădu pe părul superb al reginei cu un parfum sărbătoresc, 
preparat, printre altele, cu mosc şi cu smirnă. Apoi, ea îi întinse frumoasei 
Nefertari o oglindă de bronz lustruit al cărei mâner întruchipa o fată tânără 
goală, reprezentare pământeană a frumuseţii cereşti a zeiţei Hathor. 

Mai rămânea de pus o perucă din păr omenesc, despărţit în faţă în două 
şuviţe bogate care-i ajungeau până la sâni, iar în spate ondulat, numai bucle. 
Pentru a doua oară se privi în oglindă şi fu mulţumită de ceea ce văzu. 

— Dacă-mi permiteţi, şopti coafeza. Maiestatea Voastră n-a fost niciodată 
atât de frumoasă. 

Cameristele o îmbrăcară pe regină într-o rochie de in, de un alb imaculat, 
lucrată în atelierul de ţesătorie al palatului. 

Îndată ce regina se aşeză ca să vadă cât de larg era minunatul veşmânt, un 
câine galben auriu, îndesat, musculos, cu urechile atârnând, cu coada 
încolăcită şi cu botul scurt terminat cu o trufă neagră îi sări pe genunchi. 


Câinele venea din grădina proaspăt udată şi labele lui lăsară pete de noroi 
pe rochia reginei. 

Îngrozită, o cameristă puse mâna pe o paletă cu care se omorau muştele şi 
vru să lovească animalul. 

— Nu-l atinge, îi porunci Nefertari; este Străjerul, câinele lui Ramses. 
Dacă se agită aşa, înseamnă că a simţit ceva. 

O limbă roşie, umedă şi moale linse obrajii reginei, ştergându-i 
machiajul. Ochii mari şi credincioşi ai Străjerului aveau o expresie de 
bucurie neţărmurită. 

— Ramses va fi aici chiar mâine dimineaţă, nu-i aşa? 

Străjer îşi puse labele din faţă pe bretelele rochiei şi dădu din coadă cu un 
entuziasm care nu mai lăsa loc pentru nicio îndoială. 


Capitolul 22 


Prin semnale luminoase, cercetaşii din fortărețe şi din forturile de 
supraveghere anunțau: sosea Ramses. 

Capitala fu cuprinsă imediat de o agitaţie neobişnuită. Din cartierul care 
se învecina cu templul lui Ra până la atelierele de lângă port, de la vilele 
înalţilor funcţionari până la căsuţele oamenilor simpli, de la palat până la 
depozite, toată lumea alerga într-un suflet ca să se achite de misiunea pe 
care o primise şi totul să fie gata pentru momentul extraordinar al intrării 
suveranului în Pi-Ramses. 

Intendentul Rome îşi ascundea chelia impozantă sub o perucă tunsă scurt. 
Nedormit de două zile şi două nopţi, îşi muştruluia subordonații, făcându-i 
pe toţi molâi şi nepricepuţi. Numai pentru masa la care urma să stea regele 
trebuiau sute de porţii de vită friptă la proţap, câteva zeci de gâşte, de 
asemenea fripte, două sute de coşuri de carne şi de peşte uscat, cincizeci de 
vase cu smântână, vreo sută de porţii de peşte pregătit cu mirodenii, fără a 
mai pune la socoteală legumele şi fructele. Vinurile trebuia să fie de o 
calitate fără cusur, ca şi berea potrivită pentru petreceri. Şi mii de banchete 
trebuia organizate în diferite cartiere ale oraşului, astfel încât chiar şi cel 
mai umil locuitor să participe în ziua aceea la glorificarea regelui şi la 


fericirea Egiptului. La cea mai mică încurcătură pe cine l-ar fi arătat cu 
degetul dacă nu pe el, pe Rome? 

El citi ultimul papirus cu lista alimentelor aduse: mii de pâini de forme 
diferite, dar din făină de cea mai bună calitate, două mii de pâiniţe mici 
rumenite şi crocante, douăzeci de mii de prăjituri cu miere, cu suc de 
roşcove şi cu smochine, trei sute cincizeci şi doi de saci cu struguri care 
urmau să fie puşi în cupe, o sută doisprezece de rodii şi tot atâţia de 
smochine... 

— Uite-l! exclamă paharnicul. 

În picioare pe acoperişul bucătăriei, un bucătar dădea din mâini ca un 
apucat. 

— Nu se poate... 

— Ba da, el este! 

Bucătarul sări de pe acoperiş, paharnicul o luă la goană în direcţia marii 
alei a capitalei. 

— Rămâneţi pe loc! urlă Rome. 

În câteva clipe, bucătăria şi dependinţele palatului se goliră. Rome se 
prăvăli pe un scăunel cu trei picioare. Cine avea să mai scoată acum 
ciorchinii de strugure din saci şi să-i aranjeze cu măiestrie pentru a fi 
serviţi? 


El fascina. 

El era soarele, taurul plin de forţă, protectorul Egiptului şi învingătorul 
unor ţări străine, regele cu victorii mărete, cel pe care însăşi lumina divină îl 
alesese. 

El era Ramses. 

Purtând pe cap o coroană de aur, îmbrăcat cu o platoşă argintie şi cu un 
veşmânt scurt cu găitane de aur, ţinând un arc în mâna stângă şi o sabie în 
dreapta, el se ţinea drept pe platforma carului său împodobit cu crini şi 
condus de Acha. Voinic, leul nubian cu coama roşcovană, înainta şi el pe 
lângă car, în acelaşi pas cu caii. 

În frumuseţea lui Ramses puterea se contopea cu strălucirea. În el era 
întruchipată imaginea cea mai completă a Faraonului. 

Mulțimea se îmbulzea de o parte şi de alta a căii pentru procesiunea care 
ducea la templul lui Amon. Cu braţele pline de flori, mirosind frumos a 
uleiuri speciale pentru sărbători, muzicanți şi cântăreţi proslăveau 


întoarcerea regelui printr-un imn de bun venit. „Văzându-l pe Ramses, 
spunea un vers, îţi simţi sufletul fericit”; mulţimea se îngrămădea la 
trecerea suveranului ca să-l vadă măcar pentru o clipă. 

În pragul încăperii sacre, se afla Nefertari, marea soţie regală. Femeia cea 
dulce prin dragoste, cea al cărei glas aducea fericirea, suverana celor Două 
Ţări, cea a cărei coroană cu două pene înalte atingea cerul, iar colierul său 
de aur, împodobit cu un scarabeu de lapislazuli, păstra secretul reînvierii, 
ţinea în mâini o pană de strut, reprezentând-o pe Maat, Regula eternă. 

Când Ramses cobori din car, în mulţime se făcu tăcere. 

Cu paşi rari, regele se îndreptă către regină. Se opri la trei metri de ea, 
lăsă jos arcul şi sabia şi-şi duse pumnul drept deasupra inimii. 

— Cine eşti tu, cel care ai îndrăzneala s-o priveşti pe Maat? 

— Eu sunt Fiul luminii, moştenitorul testamentului zeilor, cel care este 
garantul dreptăţii şi nu face nicio diferenţă între cel puternic şi cel slab. 
Trebuie să apăr întregul Egipt de nenorociri, în interior ca şi în exterior. 

— Ai respectat Maat, aflându-te departe de pământul sacru? 

— Am aplicat Regula şi îi înfăţişez zeiţei faptele mele pentru ca ea să mă 
judece. În felul acesta, ţara se va sprijini cu nădejde pe adevăr. 

— Fie ca Regula să te recunoască drept unul dintre cei drepţi. 

Nefertari ridică pana de struţ care străluci în razele soarelui. 

Multe minute în şir, mulţimea îşi aclamă regele. Chiar şi Şenar, 
impresionat, nu se putu împiedica să şoptească numele fratelui său. 

Sub cerul liber, în prima curte mare a templului lui Amon, era permisă 
intrarea doar a notabilităţilor din Pi-Ramses, nerăbdători cu toţii să asiste la 
ceremonia de înmânare a „aurului vitejiei”. Pe cine avea să decoreze 
faraonul, cine urma să fie avansat? Circulau mai multe nume şi se făcuseră 
chiar pariuri. 

Când regele şi regina se arătară la „fereastra apariţiei”, cu toţii îşi reţinură 
răsuflarea. Generalii se ţineau ţepeni în primul rând al asistenţei, spionându- 
se unul pe altul cu coada ochiului. 

Doi purtători de evantai erau gata să-i conducă sub fereastră pe fericiţii 
aleşi. De data aceasta, secretul fusese bine păstrat; nici măcar bârfitoarele 
de la curte nu aveau habar de nimic şi pluteau în nesiguranţă. 

— Să fie lăudat mai întâi cel mai viteaz dintre soldaţii mei, declară 
Ramses, cel care nu a ezitat niciodată să-şi rişte viaţa pentru a o proteja pe 


aceea a Faraonului. Înaintează, Voinic. 

Înfricoşaţi, cei de faţă se dădură în lături lăsând loc de trecere leului care 
păru chiar plăcut impresionat să vadă că toate privirile erau aţintite asupra 
lui. Cu pasul său elastic şi legănat animalul merse până în dreptul ferestrei 
apariţiei. Ramses se aplecă, îl mângâie între urechi şi-i petrecu în jurul 
gâtului un lănţişor subţire de aur care făcea din fiară una dintre 
personalităţile de vază de la curte. Mulţumit, leul se culcă în faţa ferestrei în 
poziţia sfinxului. 

Regele şopti două nume la urechea purtătorilor de evantai. Ocolindu-l pe 
Voinic, ei trecură de rândul generalilor, apoi de cel al ofiţerilor şi de al 
scribilor şi ajunseră la Setau şi la Lotus pe care-i rugară să vină cu ei. 
Îmblânzitorul de şerpi protestă, dar frumoasa lui soţie îl apucă de mână şi-l 
trase după ea. 

Imaginea nubienei cu pielea aurie şi cu talia ca de viespe îi însufleţi chiar 
şi pe cei mai plictisiţi, dar aspectul de necioplit al lui Setau, încotoşmănat în 
haina lui din piele de antilopă, cu o sumedenie de buzunare, nu stârni tot 
atâta interes. 

— Să fie onoraţi cei care i-au îngrijit pe răniţi şi au salvat o mulţime de 
vieţi, spuse Ramses. Datorită ştiinţei şi devotamentului lor, nişte oameni 
viteji au învins suferinţa şi s-au întors în ţara lor. 

Aplecându-se iarăşi, regele înşiră mai multe cercuri de aur la încheietura 
mâinii lui Setau şi apoi a lui Lotus. Frumoasa nubiană era emoţionată, 
îmblânzitorul de şerpi mormăia ceva. 

— Îi însărcinez pe Setau şi pe Lotus să conducă laboratorul palatului, 
adăugă Ramses. Misiunea lor va fi să perfecţioneze leacurile obţinute din 
veninul reptilelor şi să aibă în grijă distribuirea lor în toată ţara. 

— Preferam casa mea din deşert, bombăni Setau. 

— Nu-ţi place că vei fi mai aproape de noi? îl întrebă Nefertari. 

Zâmbetul reginei îl dezarmă pe nemulţumitul medic. 

— Maiestatea Voastră... 

— Prezenta ta la palat, Setau, va fi o adevărată bucurie pentru curte. 

Încurcat, Setau se înroşi. 

— Va fi precum doreşte Maiestatea Voastră. 

Generalii, oarecum şocaţi, se feriră cu străşnicie să critice în vreun fel 
cele întâmplate. Nu apelaseră ei, oare, într-un moment sau altul, la 
priceperea lui Setau şi a lui Lotus, pentru a uşura o digestie rebelă sau 
pentru a înlesni o respiraţie dificilă? Îmblânzitorul de şerpi şi soţia sa îşi 


făcuseră datoria în timpul campaniei. Răsplata care le fusese oferită, deşi în 
ochii ofiţerilor apărea ca fiind exagerată, nu era nemeritată. 

Cei de faţă mai aveau de aflat care dintre generali va fi evidenţiat şi urma 
să avanseze în postul de comandant-şef al armatei Egiptului, sub ordinele 
directe ale faraonului. Miza era importantă căci numele fericitului ales 
putea oferi unele indicaţii asupra politicii viitoare a lui Ramses. Alegerea 
celui mai vârstnic dintre generali ar fi fost un semn de pasivitate şi de 
retragere în faţa duşmanului; dacă în cauză ar fi fost şeful carelor de luptă, 
aceasta însemna anunţarea unui război inevitabil. 

Cei doi purtători de evantai îl încadrară pe Acha. 

Rasat, elegant, degajat, tânărul diplomat înălţă către perechea regală o 
privire plină de respect. 

— Îţi ofer această onoare, nobil şi credincios prieten, declară Ramses, 
căci sfaturile tale au fost foarte preţioase pentru mine. Tu, de asemenea, n-ai 
pregetat să te expui primejdiei şi ai ştiut să mă convingi că trebuia să 
modific unele planuri de-ale mele, atunci când situaţia o cerea. Este pace 
din nou, dar ea rămâne destul de şubredă. Noi i-am surprins pe răsculați 
prin rapiditatea cu care am intervenit; dar cum vor reacţiona hitiţii, 
adevărații autori ai acestor tulburări? Sigur, noi am instalat garnizoane mai 
puternice în fortărețele noastre din Canaan şi am lăsat trupe şi în provincia 
Amurru, aceasta fiind cea mai expusă unei răzbunări crunte din partea 
inamicului. Dar trebuie să ne coordonăm eforturile în vederea apărării 
protectoratelor noastre, pentru ca acolo să nu izbucnească o nouă revoltă. Îi 
încredinţez această misiune lui Acha. De acum înainte, securitatea Egiptului 
se reazemă în mare parte pe umerii săi. 

Acha se înclină, Ramses îi aşeză în jurul gâtului trei colane de aur. 
Tânărul diplomat primea statutul de mare personalitate a Egiptului. 

Generalii se simteau uniţi printr-un sentiment comun de nemulţumire. Nu 
se făcea ca unui demnitar lipsit de experienţă militară să i se încredinţeze o 
misiune atât de dificilă. Regele greşise grav; lipsa aceasta de respect faţă de 
ierarhia militară era de neiertat. 

Şenar pierdea un om de bază din ministerul Afacerilor externe, dar 
câştiga un aliat preţios, cu puteri mult mai largi. Numindu-l pe prietenul său 
în această funcţie, Ramses se îndrepta spre pierzanie. Privirile pline de 
satisfacţie pe care le schimbară Acha şi Şenar fură, pentru acesta din urmă, 


cel mai fericit moment al ceremoniei. 

Însoţit de câinele său şi de leu, amândoi bucuroşi că se puteau juca din 
nou împreună, Ramses părăsise templul şi se urcase din nou în car ca să-şi 
respecte o promisiune. 

Homer parcă întinerise. Aşezat sub lămâiul din faţa casei lui, el scotea 
sâmburii curmalelor pe care Hector, pisica sa tărcată, negru cu alb, hrănită 
numai cu carne proaspătă, le privea cu cea mai deplină indiferenţă. 

— Îmi pare foarte rău că nu am asistat şi eu la ceremonie, Maiestate; 
picioarele mele bătrâne au devenit în ultima vreme şi mai leneşe şi nu mai 
pot să stau în picioare timp de mai multe ceasuri. Sunt fericit să vă revăd 
teafăr. 

— Îmi dai şi mie să beau din berea aceea făcută din suc de curmale 
preparată chiar de tine? 

În liniştea serii, cei doi bărbaţi se desfătară împreună din băutura aceea cu 
gust atât de delicat. 

— Îmi faci o plăcere rar întâlnită, Homer: aceea de a avea impresia, 
pentru o clipă, că sunt un om ca toţi ceilalţi care se bucură de o clipă de 
tihnă fără a mai visa la ziua de mâine. Ai mai lucrat la Iliada ta? 

— În ea întâlneşti la tot pasul, la fel ca în amintirile mele, omoruri, 
cadavre, prietenii destrămate şi uneltiri divine. Dar au, oare, oamenii alt 
destin decât propria lor nebunie? 

— Marele război de care se teme poporul meu încă nu a izbucnit; 
protectoratele Egiptului s-au întors din nou la sânul lui şi sper să înalt o 
barieră de netrecut între noi şi hitiţi. 

— lată cât de înţelept poate judeca un tânăr suveran care urmăreşte un 
asemenea ţel! Să însemne asta, oare, miraculoasa contopire dintre 
cumpătarea lui Priam şi cutezanţa lui Ahile? 

— Sunt convins că hitiţii se vor simţi umiliti de această victorie a mea. 
Pacea de acum nu-i decât un simplu armistițiu... Mâine, soarta lumii se va 
hotărî la Kadesh. 

— De ce o seară atât de liniştită să fie tulburată de gândul la ce va fi 
mâine? Zeii sunt cruzi. 

— Vrei să fii oaspetele meu la banchetul de astă-seară? 

— Cu condiţia să mă întorc devreme acasă; la vârsta mea, somnul este 
principala virtute. 

— Ai visat vreodată că nu mai există pe lume război? 


— Scriind Iliada, telul meu este să-l înfăţişez în culori atât de 
îngrozitoare încât oamenii să renunţe la dorinţa lor de a distruge; dar crezi 
că generalii ascultă vocea unui poet? 

Ochii mari şi migdalaţi ai Tuyei, severi şi pătrunzători, se îmblânziră la 
vederea lui Ramses. Semeaţă, arătând minunat în rochia sa de in, cu o 
croială perfectă adunând în talie un mănunchi de cute care cădeau drepte 
până la glezne, ea nu se mai sătura să-l privească pe faraon. 

— Chiar nu eşti rănit deloc? 

— M-ai crede în stare să-ţi ascund aşa ceva? Eşti neînchipuit de 
frumoasă! 

— Da de unde; am atâtea zbârcituri şi pe frunte şi pe gât; fetele care mă 
machiază nu pot face minuni. 

— Tinereţea se simte încă în toată fiinţa ta. 

— Poate că este forţa lui Seti... Pentru mine, tinereţea este o ţară străină 
în care locuieşti numai tu. Dar de ce să ne lăsăm pradă nostalgiei într-o 
seară a bucuriei? Fii liniştit, o să mă vezi pe locul meu obişnuit la banchet. 

Regele o strânse în braţe. 

— Tu eşti sufletul Egiptului. 

— Nu, Ramses, eu nu sunt decât memoria sa, oglindirea unui trecut 
căruia tu trebuie să-i fii credincios. Sufletul Egiptului este cuplul pe care-l 
formezi tu cu Nefertari. Ai restabilit o pace trainică? 

— O pace, da; trainică, nu. Am restabilit autoritatea noastră asupra 
protectoratelor, inclusiv în Amurru, dar mă aştept la o reacţie violentă din 
partea hitiţilor. 

— Ai visat să ataci cetatea Kadesh, nu-i aşa? 

— Acha m-a convins să renunţ. 

— A avut dreptate. Tatăl tău renunţase să poarte acel război, ştiind că 
pierderile noastre ar fi fost foarte grele. 

— Nu sunt alte vremuri acum? Kadesh este o ameninţare pe care noi nu o 
vom putea răbda prea mult timp. 


— Lasă asta, invitaţii ne aşteaptă. 


Nicio notă falsă nu tulbură strălucirea banchetului prezidat de Ramses, 
Nefertari şi Tuya. Rome alerga fără încetare de la sala de banchete la 
bucătării şi înapoi, luând seama la fiecare fel de mâncare, gustând din 
fiecare sos şi sorbind câte o înghiţitură din fiecare soi de vin. 

Acha, Setau şi Lotus erau aşezaţi la loc de mare cinste. Conversaţia 
sclipitoare a tânărului diplomat captivase doi generali până atunci 
morocănoşi, Lotus se distrase ascultând nenumăratele complimente care-i 
lăudau frumuseţea, în timp ce Setau îşi concentrase atenţia asupra farfuriei 
de alabastru pe care o avea în faţă, umplând-o mereu cu mâncăruri care mai 
de care mai gustoase. 

Nobilimea şi casta militară petrecuseră împreună o seară plină de bună 
dispoziţie, departe de neliniştea pe care o putea produce viitorul. 

În cele din urmă, Ramses şi Nefertari se retraseră în camera lor de culcare 
din palat, înmiresmată de zeci de buchete de flori. Cel mai tare se simţea 
parfumul de iasomie şi de căprişoară. 

— Regii nu au şi ei voie să se bucure de câteva ceasuri împreună cu 
femeia iubită? 

— Lungă, tare lungă a fost călătoria ta... 

Se întinseră pe un pat larg, umăr lângă umăr, mână în mână, gustând din 
plin plăcerea de a fi din nou alături unul de celălalt. 

— Ciudat, spuse ea, absenţa ta era un chin pentru mine, dar gândul tău era 
mereu prezent în mintea mea. În fiecare dimineaţă, mergând la templu ca să 
împlinesc ritualurile zorilor, imaginea ta parcă izvora din ziduri şi-mi 
veghea toate mişcările. 

— În cele mai grele momente ale acestei campanii, am avut mereu în 
gând chipul tău. Te simţeam în preajma mea, ca şi cum ai fi făcut să fâlfâie 
aripile lui Isis, atunci când ea îl redă vieţii pe Osiris. 

— Legătura dintre noi este ca o adevărată vrajă; nimic nu trebuie s-o 
tulbure. 

— Dar cine ar putea s-o facă? 

— Uneori, simt ceva ca o umbră rece... Se apropie, se îndepărtează, se 
apropie iar, se pierde în neant. 

— Dacă există, o s-o alung eu. Dar, în privirea ta, eu nu văd decât o 
lumină dulce şi, totodată, arzătoare. 


Ramses se sprijini în cot şi contemplă trupul perfect al soţiei sale. Îi 
răsfiră părul, desfăcu bretelele rochiei şi o dezgoli încet, atât de încet că ea 
se înfioră din cap până în picioare. 

— 'Ţi-e cumva frig? 

— Nu, dar eşti prea departe de mine. 

O acoperi cu trupul său, o ţinu strâns lipită de el şi dorinţele li se 
contopiră. 


La şase dimineaţa, după ce făcu un duş şi-şi frecă pielea cu natron, 
Ameni poruncise să i se aducă în birou micul dejun, fiertură de orz, iaurt, 
brânză proaspătă şi smochine. Secretarul particular al lui Ramses mânca 
grăbit, cu ochii aţintiţi asupra unui papirus. 

Un târşâit de sandale pe dalele pardoselii îl surprinse şi-l făcu să-şi 
întrerupă lectura. Aşa devreme venea unul dintre funcţionarii săi? Ameni se 
şterse la gură cu un şervet. 

— Ramses! 

— De ce nu ai fost la banchet? 

— Uite, sunt ocupat până peste cap! Aş putea jura că dosarele astea se 
înmulţesc între ele. Şi, de altfel, mie nu-mi plac chestiile astea mondene, tu 
ştii foarte bine. Aveam intenţia să-ţi cer o audienţă în dimineaţa asta, ca să- 
ţi prezint rezultatele activităţii mele. 

— Sunt sigur că ele nu pot fi decât foarte bune. 

Un surâs fugar lumină figura serioasă a lui Ameni. Încrederea pe care i-o 
arăta Ramses era bunul lui cel mai de preţ. 

— Spune-mi... De ce această vizită atât de devreme? 

— Din cauza lui Serramanna. 

— Era primul subiect despre care voiam să vorbim. 

— I-am simţit cu toţii lipsa în timpul acestei campanii. Tu eşti acela care 
l-a acuzat de trădare, nu-i aşa? 

— Dovezile erau zdrobitoare, dar... 

— Dar ce? 

— Dar am reluat ancheta. 

— De ce? 

— Am avut impresia că eram manipulat. Şi faimoasele probe împotriva 
lui Serramanna, mi se par din ce în ce mai puţin convingătoare. Cea care l-a 
acuzat, o femeie de moravuri uşoare, Nenufar, a fost asasinată. Cât despre 


documentul care demonstrează complicitatea sa cu hitiţii, ard de nerăbdare 
să-l supun analizei agere a lui Acha. 

— Hai să-l trezim, nu vrei? 

Bănuielile pe care le avea Acha în privinţa lui Ameni nu mai aveau 
niciun temei. O asemenea fericire regele o păstră doar pentru el. 


%* 


Laptele proaspăt amestecat cu miere îl trezi pe Acha şi el o dădu pe 
femeia cu care-şi petrecuse noaptea în grija mâinilor pricepute ale 
maseurului şi frizerului său. 

— Dacă Maiestatea Sa în persoană nu s-ar fi aflat aici, în faţa mea, n-aş fi 
avut curajul să deschid ochii. 

— Ba deschide-ţi şi urechile, îl sfătui Ramses. 

— Regele şi secretarul său nu dorm niciodată? 

— Soarta unui om întemnițat pe nedrept face mai mult decât o trezire 
bruscă, îl lămuri Ameni. 

— Despre cine vorbeşti? 

— Despre Serramanna. 

— Bine, dar... Nutu ai... 

— Uită-te la plăcuţele astea de lemn. 

Acha se frecă la ochi şi citi mesajele pe care Serramanna le trimisese 
corespondentului său hitit, promiţându-i că, în caz de război, nu va intra în 
luptă cu trupele sale de elită. 

— Este o glumă, nu-i aşa? 

— De ce spui asta? 

— Pentru că toate persoanele importante de Ia curtea hitită sunt extrem de 
simandicoase. Ei pun un preţ neînchipuit de mare pe formalismul 
exprimării, chiar şi în mesajele secrete. Pentru ca scrisori ca aceasta să 
ajungă la Hattuşaş, există un anumit mod de a formula observaţii şi 
întrebări, lucru de care Serramanna nu are habar. 

— Aşadar, a fost imitat scrisul lui Serramanna! 

— Fără nicio dificultate: textul este foarte stângaci. Şi sunt convins că 
aceste mesaje nici nu au fost vreodată expediate. 

La rândul său, Ramses examină şi el tăbliţele. 

— Nu vă atrage atenţia niciun indiciu? 

Acha şi Ameni căzură pe gânduri. 


— Nişte foşti elevi la kap, universitatea din Memphis, ar trebui să aibă un 
spirit de observaţie mai ascuţit. 

— O fi din cauza orei atât de matinale, se scuză Acha. Bineînţeles, cel 
care a scris acest text nu poate fi decât un sirian. El vorbeşte bine egipteana, 
dar întorsăturile frazei sunt caracteristice pentru limba siriană. 

— Un sirian, repetă Ameni. Sunt convins că este unul şi acelaşi cu cel 
care a plătit-o pe Nenufar, iubita lui Serramanna, ca să depună mărturie 
falsă împotriva lui! De teamă ca femeia să nu trăncănească, a socotit că era 
neapărat necesar s-o elimine. 

— Să omori o femeie! exclamă Acha. Este un lucru monstruos! 

— Există o mulţime de sirieni în Egipt, le aminti Ramses. 

— Să sperăm că a făcut vreo greşeală, o greşeală cât de mică, interveni 
Ameni; o să fac o anchetă administrativă şi am mari speranţe că o să ajung 
pe drumul cel bun. 

— Un asemenea personaj nu poate fi decât un asasin, presupuse Ramses. 

— Ce vrei să spui? îl întrebă Acha. 

— Un sirian care are legături strânse cu hitiţii... S-a instalat, oare, o reţea 
de spionaj pe teritoriul nostru? 

— Nimic nu ne face să credem că ar exista o legătură directă între omul 
care a încercat să-l vâre la închisoare pe Serramanna şi inamicul nostru cel 
mai important. 

Ameni îl atinse pe Acha în punctul cel mai sensibil. 

— Tu ai o asemenea convingere, prietene, pentru că eşti furios. Tu, şeful 
serviciului nostru de informaţii, tu în persoană descoperi acum un adevăr 
care nu-ţi place câtuşi de puţin! 

— Ziua asta începe prost, constată diplomatul, şi cele care vor veni s-ar 
putea să fie destul de agitate. 

— Găsiţi-l cât se poate de repede pe sirianul acesta, le ceru Ramses. 

În celula sa, Serramanna făcea ceea ce ştia mai bine; în timp ce striga 
neîncetat că este nevinovat, încerca să dărâme zidurile cu lovituri de pumn. 
În ziua în care ar fi fost judecat, el le-ar fi făcut zob capetele acuzatorilor 
săi, oricare ar fi fost aceştia. Îngroziţi de furia fostului pirat, temnicerii îi 
strecurau mâncarea printre zăbrelele uşii masive de lemn a celulei. 

Când aceasta fu, în sfârşit, deschisă, Serramanna dădu să se arunce 
asupra bărbatului care îndrăznea să-i apară în faţa ochilor. 


— Maiestate! 

— Şederea în mizeria de aici nu te-a descurajat prea mult, Serramanna. 

— Eu nu v-am trădat, Maiestate! 

— Ai fost victima unei greşeli şi am venit să-ţi redau libertatea. 

— Chiar o să ies din beciul acesta? 

— Pui la îndoială spusele regelui? 

— Mai aveţi... încredere în mine? 

— Tu eşti şeful gărzii mele personale. 

— Atunci, Maiestate, am să vă spun totul. Tot ce am aflat, tot ceea ce 
bănuiesc, toate adevărurile din cauza cărora cineva a vrut să-mi închidă 
gura. 

Sub privirile lui Ramses, ale lui Ameni şi ale lui Acha, Serramanna 
înfuleca de zor. Aşezat comod în sufrageria palatului, înghiţea în grabă 
pateu de ficat de porumbel, carne friptă de vită, bob frecat cu grăsime de 
gâscă, castraveți cu smântână, pepene verde, brânză de capră. Având o 
teribilă poftă de mâncare, cu greu mai găsea timp să soarbă câte o 
înghiţitură de vin roşu şi gros pe care nu-l mai îndoia cu apă. 

În cele din urmă, sătul, îi aruncă lui Ameni o privire ucigătoare. 

— De ce m-ai închis, scribule? 

— Te rog să mă ierţi. Nu numai că am fost tras pe sfoară, dar am făcut 
totul în grabă, presat de plecarea armatei către Nord. N-am avut altceva de 
gând decât să-l apăr pe rege. 

— Iertare... Intră tu la închisoare în locul meu şi o să vezi cum este! 
Unde este Nenufar? 

— A murit, îi răspunse Ameni. A murit asasinată. 

— N-am de ce să plâng după ea. Cine a manevrat-o din umbră şi cine a 
încercat să scape de mine? 

— Deocamdată nu ştim, dar o să aflăm. 

— Eu ştiu! 

Sardul mai goli o cupă de vin şi-şi şterse cu grijă mustăţile. 


— Vorbeşte, îl îndemnă regele. 

Serramanna începu pe un ton solemn. 

— Maiestate, v-am avertizat. Când Ameni m-a arestat, mă pregăteam să 
vă fac o serie de dezvăluiri care s-ar putea să nu vă facă plăcere. 

— Te ascultăm, Serramanna. 

— Omul care a vrut să mă elimine, Maiestate, este Rome, intendentul pe 
care l-aţi ales chiar voi. Când cineva a adus un scorpion în camera voastră, 
pe corabie, l-am bănuit pe Setau şi n-am avut dreptate; când prietenul vostru 
m-a îngrijit, am avut ocazia să-l cunosc mai bine. Este un om cinstit, nu este 
în stare să mintă, să înşele şi să facă rău cuiva. Rome, în schimb, este 
corupt. Cine ar fi putut, mai bine ca el, să fure şalul reginei Nefertari? Şi tot 
el sau vreunul dintre oamenii lui a furat chiupul cu peşte uscat. 

— De ce să fi făcut toate astea? 

— Habar n-am. 

— Ameni crede că nu am de ce să-l bănuiesc pe Rome. 

— Ameni poate greşi şi el, protestă vehement sardul. În cazul meu s-a 
înşelat... În cazul lui Rome, s-a întâmplat acelaşi lucru! 

— Am să-l interoghez eu însumi, anunţă Ramses. Continui să-i iei 
apărarea lui Rome, Ameni? 

Secretarul particular al Faraonului scutură din cap în semn că nu. 

— Mai ai şi alte lucruri să-mi spui, Serramanna? 

— Da, Maiestate. 

— În ce privinţă? 

— Prietenul vostru, Moise. În ce-l priveşte pe el, mi-am format o 
convingere; pentru că am în continuare misiunea de a vă proteja, trebuie să 
fiu sincer. 

Privirea lui Ramses deveni pe dată amenințătoare şi ar fi speriat pe 
oricine. Sorbind încă o înghiţitură zdravănă din vinul acela tare, 
Serramanna îşi făcu curaj. 

— Pentru mine, Moise este un trădător şi un complotist. Scopul său era de 
a ajunge în fruntea poporului evreu pentru a întemeia o comunitate 
independentă în Deltă. S-ar putea să mai aibă sentimente de prietenie pentru 
voi; dar, la momentul potrivit, dacă încă mai trăieşte, el va fi cel mai 
nemilos dintre duşmanii voştri. 

Ameni se aştepta ca regele să reacționeze violent, dar Ramses rămase 
surprinzător de calm. 

— Este o simplă bănuială sau rezultatul vreunei anchete? 


— Am făcut cercetări cât se poate de amănunțite. În plus, am aflat că 
Moise se întâlnise de mai multe ori cu un străin care se dădea drept arhitect. 
Omul acesta venise aici ca să-l încurajeze, mai bine zis ca să-l ajute; 
prietenul vostru evreu se afla în centrul acestui complot împotriva 
Egiptului. 

— Ai aflat cine era acest aşa-zis arhitect? 

— N-am mai avut când, din cauza lui Ameni. 

— Să dăm uitării neînţelegerea asta, chiar dacă tu ai avut de suferit. 
Trebuie să ne unim forţele şi să acţionăm împreună. 

După ce se codiră o vreme, Ameni şi Serramanna se îmbrăţişară, chiar 
dacă fără prea mult chef. Scribul aproape că se înăbuşi în strânsoarea 
sardului. 

— N-ar trebui să plecăm de la o presupunere greşită, aprecie regele. 
Moise este o fiinţă încăpăţânată; dacă tu ai dreptate, Serramanna, va merge 
până la capăt. Dar astăzi, cine îi cunoaşte cu adevărat idealul îl cunoaşte şi 
pe el însuşi? Înainte de a-l acuza de înaltă trădare, ar trebui mai întâi să-l 
înţelegem. Şi, ca să-l înţelegem, trebuie să-l găsim. 

— Acest fals arhitect, interveni Acha, îngrijorat, n-o fi cumva un 
manipulator dintre cei mai importanţi? 

— Înainte de a ne face o părere definitivă, aprecie Ameni, multe lucruri 
neclare ar trebui lămurite. 

Ramses puse o mână pe umărul sardului. 

— Firea ta deschisă este o calitate rară, Serramanna; ai grijă să nu ţi-o 
pierzi. 

În săptămâna care se scurse după întoarcerea triumfală a lui Ramses, 
Şenar, în calitatea sa de ministru al Afacerilor externe, nu avu prea multe 
veşti bune să-i dea fratelui său. Hitiţii nu făcuseră niciun protest oficial şi 
rămâneau în continuare fără nicio reacţie în faţa faptului împlinit. 
Demonstrația de forţă a armatei egiptene şi rapiditatea cu care acţionase 
aceasta îi convinsese că era mai bine să se menţină în limitele pactului de 
neagresiune impus de Seti. 

Înainte ca Acha să plece într-un turneu de inspecţie prin protectorate, 
Şenar oferi un banchet la care vechiul său colaborator fu invitat ca oaspete 
de onoare. Aşezat la dreapta stăpânului casei, ale cărui petreceri atrăgeau ca 
un magnet toată înalta societate din Pi-Ramses, tânărul diplomat admiră 


felul în care dansau cele trei fete aproape goale, cu excepţia unei centuri de 
stofă colorată care nu ascundea mai nimic; se mişcau cu multă graţie în 
ritmul unei melodii când vioaie, când languroasă, interpretată de o orchestră 
feminină, formată dintr-o harpistă, trei flautiste şi o oboistă. 

— Pe care ai alege-o pentru la noapte, dragă Acha? 

— O să te surprindă, Şenar, dar am avut o săptămână tare istovitoare cu o 
văduvă mereu nesătulă, aşa că nu mă mai gândesc decât să dorm vreo 
douăsprezece ore înainte de a porni la drum către Canaan şi Amurru. 

— Datorită muzicii acesteia şi sporovăielii invitaţilor mei, o să putem 
discuta liniştiţi. 

— Nu mai lucrez în minister, dar noua mea funcţie ar trebui să-ţi facă 
plăcere. 

— Nici nu puteam spera la ceva mai potrivit, nici eu nici tu. 

— Sigur că da, Şenar. Ramses ar fi putut să fie ucis, rănit sau umilit. 

— Nu mă aşteptam ca el să aibă şi calităţi de strateg pe lângă forţa sa 
înnăscută. Gândindu-mă mai bine, victoria sa nu este decât relativă. Ce 
mare lucru a făcut în afară de a recuceri nişte protectorate? Lipsa de reacţie 
a hitiţilor mă surprinde. 

— Ei întorc pe toate feţele situaţia de acum şi o analizează. După ce va 
trece momentul de surpriză, vor lovi. 

— Cum ai de gând să procedezi mai departe, Acha? 

— Dându-mi puteri depline în protectorate, Ramses mi-a oferit o armă 
decisivă. Sub pretextul că reorganizez sistemul nostru de apărare, eu o să-l 
distrug prin mici modificări. 

— Nu te temi că te-ar putea da de gol cineva? 

— Am reuşit deja să-l conving pe Ramses că trebuie să-i păstreze pe 
prinții din Canaan şi din Amurru la conducerea acestor provincii. Sunt nişte 
oameni de nimic, nişte corupți care se vor vinde celui care dă mai mult; o 
să-mi fie uşor să-i conving să treacă în tabăra hitită, aşa că faimoasa centură 
protectoare la care visează Ramses nu va rămâne decât ca o iluzie. 

— Să nu faci imprudenţe, Acha; miza este foarte importantă. 

— Nu putem câştiga această partidă fără să ne asumăm şi unele riscuri. 
Cel mai greu de aflat va fi strategia hitiţilor; din fericire, în privinţa asta, eu 
am câteva calităţi prin care sper să reuşesc. 

Un imperiu imens, începând din Nubia şi ajungând până în Anatolia, un 
imperiu care se va afla sub stăpânirea lui... Şenar nici nu îndrăznea să 
viseze la aşa ceva, dar iată că visul său se transforma, puţin câte puţin, în 


realitate. Ramses nu ştia să-şi aleagă prietenii: Moise, un asasin şi un 
complotist; Acha, un trădător; Setau, un tip trăsnit, fără prea mare valoare. 
Rămânea doar Ameni, inabordabil şi incoruptibil, dar lipsit de ambiţii. 

— Ramses va trebui convins să pornească un război nesăbuit, continuă 
Acha. El va apărea în ochii egiptenilor ca acela care a condus ţara la 
dezastru, iar tu, ca un salvator: iată direcţia în care trebuie să mergem şi pe 
care nu trebuie s-o uităm. 

— Ramses ţi-a mai încredinţat şi vreo altă misiune? 

— Da, să-l găsesc pe Moise. Regele are un adevărat cult pentru prietenie. 
Chiar dacă şi sardul îl crede pe Moise vinovat de înaltă trădare, faraonul nu- 
| va condamna înainte de a-l asculta. 

— Ai vreo pistă serioasă? 

— Niciuna. Evreul ori a murit de sete în deşert, ori se poate să se fi 
ascuns pe la vreunul dintre nenumăratele triburi care rătăcesc prin Sinai şi 
prin Negev. Dacă apare prin Canaan sau prin Amurru, o să aflu până la 
urmă. 

— Dacă s-ar afla în fruntea unuia dintre triburile rebele, Moise ne-ar 
putea fi de folos. 

— Există aici un amănunt tulburător, îl lămuri Acha. Serramanna crede că 
Moise a avut nişte întâlniri de taină cu un străin misterios. 

— Aici, în Pi-Ramses? 

— Chiar aici. 

— S-a aflat cine era? 

— Nu, se ştie doar că se dădea drept arhitect. 

Şenar îşi luă o mină indiferentă. 

Aşadar, Ofir nu mai era câtuşi de puţin un necunoscut. Sigur că, 
deocamdată, vrăjitorul nu era decât o umbră, dar el putea deveni o 
eventuală ameninţare. Nicio legătură, de orice fel ar fi fost ea, nu trebuia să 
se poată stabili între el şi Şenar. Cine folosea magia neagră împotriva 
faraonului era pasibil de pedeapsa cu moartea. 

— Ramses ne cere să aflăm cine este acest personaj, mai spuse Acha. 

— N-am nicio îndoială că este un evreu aflat într-o situaţie ilegală... 
Poate că el l-a convins pe Moise să ia calea exilului. Pun pariu că n-o să-i 
mai găsim nici pe unul nici pe celălalt. 

— Probabil... Ne bazăm pe Ameni ca să facă lumină în această afacere, 
mai ales după ce a greşit atât de grav. 

— Crezi că Serramanna o să i-o ierte? 


— Sardul mi se pare destul de ranchiunos. 

— Nu cumva a căzut într-un fel de capcană? se întrebă Şenar. 

— Un sirian se pare că a plătit o prostituată ca să-i fie complice şi, după 
ce ea l-a acuzat pe sard, a strangulat-o ca să nu mai poată vorbi. Şi acelaşi 
străin a imitat scrisul lui Serramanna pentru a da impresia că ar fi un spion 
în slujba hitiţilor. O minciună nu lipsită de ingeniozitate, dar prea 
superficială. 

Şenar reuşi cu greu să pară în continuare indiferent. 

— Asta ar însemna... 

— Că pe teritoriul nostru ar putea exista o reţea de spionaj. 

Raia, negustorul sirian, cel mai important aliat al lui Şenar, era în pericol. 
Şi Acha însuşi, celălalt principal aliat al său, căuta să-l descopere şi să-l 
arunce în închisoare! 

— Vrei ca ministerul meu să facă o anchetă asupra acestui sirian? 

— Ameni şi cu mine ne vom ocupa de această chestiune. E mai bine să 
acţionăm într-o manieră discretă ca să nu speriem vânatul. 

Şenar sorbi o înghiţitură zdravănă de vin alb din Deltă. Acha nu-şi va 
putea da seama niciodată ce sprijin nepreţuit îi oferea. 

— O persoană importantă va avea nişte necazuri serioase, îi mai 
destăinui, cu zâmbetul pe buze, tânărul diplomat. 

— Cine? 

— Grăsanul de Rome, sperietoarea aia de intendent al palatului. 
Serramanna l-a luat la ochi pentru că este convins că locul lui Rome este la 
închisoare. 

Pe Şenar îl durea cumplit spatele, de parcă ar fi fost un luptător sleit de 
puteri, dar reuşi să iasă cu bine din încurcătură. 

Trebuia să acţioneze repede, foarte repede, ca să împrăştie norii de 
furtună care începeau să se adune din ce în ce mai ameninţător. 


Capitolul 25 


Perioada inundaţiilor se apropia de sfârşit. Țăranii îşi scoseseră la iveală 
şi-şi reparaseră plugurile care, trase de doi boi, urmau să lucreze mâlul 


foarte moale trăgând brazde nu prea adânci pentru ca, după aceea, să treacă 
semănătorii. Dat fiind că inundaţiile din acest an fuseseră perfecte, cu apă 
nici prea multă, nici prea puţină, specialiştii în irigaţii aveau la dispoziţie 
cantitatea ideală de apă care făcea ca recoltele să fie îmbelşugate. Zeii erau 
de partea lui Ramses: şi anul acesta, grânarele aveau să fie pline iar poporul 
faraonului putea mânca pe săturate. 

Lui Rome, intendentul palatului, nu-i plăcea prea tare blândeţea unui 
sfârşit de octombrie, răcorit uneori de câte o furtună. Când era îngrijorat de 
ceva, Rome se îngrăşa. Şi, cum era sâcâit din ce în ce mai des, rotunjimea 
sa în creştere îl făcea câteodată să nu mai poată răsufla şi-l obliga să se 
aşeze undeva timp de câteva minute, după care îşi relua istovitoarea 
activitate. 

Serramanna îl urmărea peste tot, nedându-i nicio clipă de răgaz. Când nu 
era sardul în persoană, era unul dintre agenţii săi, un bărbat a cărui statură 
nu trecea neobservată nici la palat, nici în pieţele de unde intendentul 
cumpăra el însuşi produsele care trebuiau să ajungă la bucătăria palatului. 
Mai nou, în ultima vreme, lui Rome îi făcea plăcere ideea de a inventa o 
nouă reţetă amestecând rădăcini de lotus, aşa-numita cafeluţă, care se 
fierbea în mai multe ape, dovlecei, năut, usturoi dulce, migdale şi bucățele 
mici de biban fript, dar chiar şi o asemenea preocupare, atât de captivantă, 
nu reuşea să-i scoată din minte faptul că era urmărit atât de insistent. 

De când fusese scos din închisoare şi repus în toate drepturile, monstrul 
acela de Serramanna credea că totul îi era permis. Dar Rome nu putea 
protesta în niciun fel. Atunci când eşti mic la suflet, iar conştiinţa îţi este 
pătată, cum poţi face pace cu tine însuţi? 

Serramanna era răbdător ca un veritabil pirat. El pândea o greşeală a 
prăzii sale, a acestui intendent grăsan cu figura bleagă şi cu sufletul negru. 
Instinctul nu-l înşelase: de mai multe luni îl bănuia pe Rome de moliciune a 
sufletului, acest defect care ducea la cele mai urâte trădări. Chiar dacă 
obținuse un post de o asemenea importanţă, Rome suferea de o boală 
mortală: lăcomia. Nu se mulțumea cu poziţia pe care o avea şi voia să 
adauge şi bogăţie la puterea destul de mare de care dispunea. 

Printr-o supraveghere permanentă,  Serramanna punea nervii 
intendentului la o grea încercare. Urma să facă până la urmă o greşeală 
gravă, poate chiar să-şi mărturisească toate crimele. 


Aşa cum prevăzuse Serramanna, intendentul nu îndrăznea să facă vreo 
reclamaţie. Dacă ar fi fost nevinovat, nu ar mai fi stat nicio clipă pe gânduri 
şi s-ar fi dus să vorbească de îndată cu regele. În raportul său zilnic către 
Ramses, sardul nu uita să sublinieze acest fapt semnificativ. 

După ce îl supunea mai multe zile la acest tratament, Serramanna voia să- 
i pună pe oamenii săi să continue urmărirea, dar, de data aceasta, fără ca 
intendentul să observe. Crezându-se în sfârşit scăpat de acest chin, poate că 
Rome s-ar fi dus valvârtej la un eventual complice, poate chiar la acela 
care-l plătise pentru ceea ce furase. 

Sardul intră în biroul lui Ameni la mult timp după asfinţitul soarelui. 
Secretarul aşeza papirusurile la care lucrase în ziua aceea pe rafturile unui 
dulap mare, din lemn de sicomor. 

— Ceva nou, Serramanna? 

— Încă nimic. Rome este mai tare decât îmi închipuiam. 

— Tot mai eşti supărat pe mine? 

— Ei bine... Necazul în care m-ai vârât nu-i prea uşor de uitat. 

— N-ar avea niciun rost să-mi cer scuze din nou; am ceva mai bun să-ţi 
propun. Ai fi de acord să vii cu mine la biroul de cadastru? 

— Vrei să particip şi eu la ancheta pe care o faci tu? 

— Exact asta voiam să spun. 

— Asta face ca şi ultima rămăşiţă din ranchiuna împotriva ta să dispară ca 
un vis urât! Merg cu tine. 


Meticuloşii funcţionari ai cadastrului avuseseră nevoie de mai multe luni 
ca să-i egaleze în eficienţă pe colegii lor din Memphis. Ca să se cunoască 
amănunţit o capitală nouă, să se inventarieze terenurile şi casele, să se afle 
cine erau proprietarii şi locatarii, era nevoie de un mare număr de verificări. 
Acesta era motivul pentru care solicitarea lui Ameni, deşi intrase la 
categoria urgenţelor, avea de parcurs un drum lung până să fie rezolvată. 

Serramanna îşi dădu seama că directorul cadastrului, un bărbat cam de 
şaizeci de ani, chel şi slab, era şi mai ceva decât Ameni. Pielea sa albă ca 
brânza era a unuia care nu se expusese niciodată la soare şi nici nu umblase 
deloc în aer liber. Funcţionarul îi primi pe vizitatori cu o politeţe rece şi-i 
conduse printr-un adevărat labirint de plăcuţe din lemn, stivuite una peste 
alta, şi de papirusuri orânduite pe stelaje speciale. 

— Vă mulţumesc că ne primiţi la o oră atât de târzie, spuse Ameni. 


— Am bănuit că aţi vrea ca vizita aceasta să fie cât se poate de discretă. 

— Aşa şi este. 

— Nu o să vă ascund faptul că, pentru a da un răspuns la solicitarea 
voastră, a fost nevoie de mult mai multă muncă decât de obicei, dar am 
reuşit în cele din urmă să-l identificăm pe proprietarul casei menţionate. 

— Despre cine este vorba? 

— Despre un negustor originar din Memphis, pe nume Renuf. 

— Ştiţi, cumva, care este domiciliul său stabil în Pi-Ramses? 

— Locuieşte într-o vilă, în oraşul vechi. 

Trecătorii se fereau cât puteau de repede când trecea carul cu doi cai pe 
care-l conducea Serramanna. Cu stomacul în gât de frică, Ameni nu putea 
face altceva decât să închidă ochii. Vehiculul intră fără să micşoreze viteza 
pe podul de curând construit peste canalul care despărţea noile cartiere ale 
capitalei de vechiul oraş, Avaris. Roţile scrâşniră, chesonul se zgâlţâi din 
încheieturi, dar carul nu se răsturnă. 

În zona aceea veche, se aflau câteva vile frumoase, având în jur grădini 
bine îngrijite şi o mulţime de case modeste cu etaj. În această seară 
răcoroasă de toamnă, cei mai friguroşi începuseră să-şi încălzească 
locuinţele cu surcele sau cu resturi uscate de vegetaţie. 

— Aici este, spuse Serramanna. 

Ameni strângea atât de tare una dintre curelele de sprijin ale carului, încât 
nu-şi mai putu descleşta mâna. 

— Nu reuşeşti? 

— Ba da... cum să nu? 

— Atunci, hai, să intrăm! Dacă păsărica se află în cuib, rezolvăm afacerea 
cum nu se poate mai repede. 

Ameni reuşi, în sfârşit, să se elibereze; cu picioarele tremurând, porni în 
urma sardului. 

Portarul lui Renuf era aşezat în faţa zidului care înconjura grădina, clădit 
din cărămizi nearse şi acoperit de plante agăţătoare. Omul mânca brânză cu 
pâine. 

— Dorim să vorbim cu negustorul Renuf, spuse Serramanna. 

— Nu este aici. 

— Unde îl putem găsi? 

— E plecat în Egiptul de Mijloc. 


— Când se întoarce? 

— Nu ştiu asta. 

— Ar putea şti cineva? 

— Nu cred. 

— Anunţă-ne îndată ce se întoarce. 

— De ce aş face-o? 

Cu o căutătură cruntă, Serramanna îl apucă pe portar de subsuori şi-l 
ridică de la pământ. 

— Pentru că faraonul o cere. Dacă întârzii numai cu o oră, o să ai de-a 
face cu mine. 


Şenar suferea de insomnie şi-l mai chinuiau şi nişte arsuri la stomac. Raia 
lipsea din Pi-Ramses, aşa că el însuşi trebuia să plece cât mai repede la 
Memphis, atât pentru a-l avertiza pe negustorul sirian de pericolul care îl 
pândea, cât şi pentru a-l întâlni pe Ofir. Ministrul Afacerilor externe avea, 
însă, nevoie de o justificare a deplasărilor sale în vechea capitală; printr-un 
noroc, el găsi un pretext şi anume discutarea unor dispoziţii administrative 
cu înalţi funcţionari de acolo. Aşa că, în numele faraonului, Şenar făcu 
această călătorie oficială la bordul unei bărci mult prea încete pentru 
pretenţiile sale. 

În cazul lui Ofir, ori acesta găsea o soluţie pentru a-l reduce la tăcere pe 
Rome, ori Şenar era obligat să scape de vrăjitor în caz că descântecul 
pregătit de el nu dădea rezultate. 

Şenar nu regreta deloc că înălţase adevărate ziduri pentru a-i separa pe 
aliaţii săi; ceea ce avea să se petreacă îi demonstra cât de întemeiată fusese 
această strategie a sa. O fiinţă şireată şi periculoasă ca Acha nu ar fi fost 
câtuşi de puţin încântată să descopere legăturile pe care le avea Şenar cu o 
reţea de spionaj prohitită pe care tânărul diplomat nu o controla. Un individ 
viclean şi crud ca Raia, care credea că-l manipulează pe fratele mai mare al 
lui Ramses, nu ar fi acceptat să se implice într-un joc prea personal, 
nepotrivit cu ataşamentul lui faţă de hitiţi. Cât despre Ofir, era de preferat ca 
el să rămână izolat în domeniul puterilor şi al nebuniei incurabile. 

Acha, Raia, Ofir... Trei fiare pe care Şenar era în stare să le îmblânzească 
pentru a-şi asigura un viitor favorabil, cu condiţia să înlăture ameninţarea 
care plana asupra lui din cauza imprudenţei comise de ei. 


În prima zi a şederii în Memphis, Şenar îi primi pe funcţionarii superiori 
cu care trebuia să se întâlnească şi organiză în vila sa una dintre acele 
somptuoase serate al căror secret numai el îl cunoştea. Cu această ocazie, el 
îi ceruse intendentului său să-l invite pe negustorul Raia. Acesta urma să 
aducă şi alte vase rare cu care urma să-şi împodobească sala de banchete. 

Când afară se făcu prea frig, invitaţii părăsiră grădina şi intrară în vilă. 

— Negustorul este aici, îl anunţă intendentul pe Şenar. Dacă ar fi crezut 
în puterea zeilor, fratele mai mare al lui Ramses le-ar fi fost recunoscător. 
Prefăcându-se nepăsător, el se îndreptă spre uşa de la intrarea vilei sale. 

Omul care-l salută nu era Raia. 

— Cine eşti tu? 

— Girantul magazinului său din Memphis. 

— Aha... Eu vorbesc de obicei cu patronul tău. 

— Este plecat la Theba şi la Elephantine ca să negocieze un transport cu 
conserve de lux. În lipsa lui, am adus, totuşi, câteva minunate vase pe care 
aş vrea să vi le arăt. 

— Arată-mi-le. 

Şenar examină obiectele. 

— Nu-i ceva prea grozav.... Cu toate acestea, am să cumpăr două. 

— Preţul este foarte convenabil, stăpâne. 

Şenar se tocmi formal şi îi încredinţă vasele intendentului său. 

Pentru Şenar nu fu uşor să zâmbească, să sporovăiască vrute şi nevrute cu 
musafirii şi să împartă complimente în stânga şi în dreapta, dar se dovedi la 
înălţimea reputației sale. Nimeni nu bănuia că ministrul Afacerilor externe, 
fermecător şi guraliv ca de obicei, ar fi căzut pradă unei nelinişti cumplite. 

— Eşti tare frumoasă, îi spuse el surorii sale, Dolenta. 

Languroasă ca de obicei, femeia înaltă şi brună se lăsa curtată de un grup 
de tineri nobili. 

— Petrecerea ta este minunată, Şenar. 

El îi oferi braţul şi o conduse pe sub porticul care mărginea sala de 
banchete. 

— O să mă duc la Ofir mâine dimineaţă. Ai grijă, spune-i să nu iasă din 
casă: este în pericol. 

Dolenta deschise chiar ea uşa vilei sale. 

Şenar se răsuci pe călcâie, uitându-se în urmă. Nu-l urmărise nimeni. 

— Intră, Şenar. 

— Totul este în regulă? 

— Da, fii liniştit. Experiențele lui Ofir merg înainte, îl asigură femeia 
înaltă şi brună. Lita se comportă admirabil, dar sănătatea ei este delicată şi 
nu ne putem permite să ne grăbim. De ce eşti aşa de neliniştit? 

— Magul s-a trezit? 

— Mă duc să văd. 

— Nu merge prea departe cu atâta încredere în el, dragă surioară. 

— Este un om minunat şi va aduce în lume domnia adevăratului Zeu. Are 
convingerea că tu eşti o veritabilă unealtă a destinului. 

— Cheamă-l încoace, mă cam grăbesc. 

Îmbrăcat într-un veşmânt lung, negru, magul libian se înclină în faţa lui 
Şenar. 

— Trebuie să te muţi încă de azi, Ofir. 

— Ce s-a întâmplat, stăpâne? 

— Te-a văzut cineva pe când vorbeai cu Moise, la Pi-Ramses. 

— M-a descris cu exactitate? 

— S-ar părea că nu, dar cei care fac cercetări ştiu că te-ai dat drept 
arhitect şi că eşti străin. 

— Asta-i o nimica toată, stăpâne. Eu am darul de a trece neobservat 
atunci când este necesar. 

— Ai fost imprudent. 

— Era neapărat necesar să vorbesc cu Moise. Mâine poate că o să ne 
felicităm pentru asta. 

— Ramses s-a întors viu şi nevătămat din expediţia prin protectoratele 
noastre, vrea să-l regăsească pe Moise şi acum a aflat de existenţa ta. Dacă 
martorii o să te recunoască, o să fii arestat şi interogat. 

Zâmbetul lui Ofir îi îngheţă sângele în vine lui Şenar. 

— Credeţi că poate fi arestat un om ca mine? 

— Mă tem să nu fi făcut o greşeală fatală. 

— Care? 

— Să-i acorzi încredere lui Rome. 

— Aveţi impresia că am încredere în el? 


— La ordinul tău, el a furat şalul reginei Nefertari şi chiupul cu peşti de la 
Casa Vieţii din Heliopolis, lucruri de care aveai nevoie pentru descântecele 
tale. 

— Este o deducție demnă de remarcat, stăpâne Şenar, dar ea conţine un 
amănunt inexact: Rome a furat şalul şi unul dintre prietenii lui, un furnizor 
din Memphis, s-a ocupat de chiupul cu peşti. 

— Un furnizor... Şi dacă acest om vorbeşte? 

— Nefericitul acela a murit din cauza unei crize de inimă. 

— O moarte... naturală? 

— Orice moarte este, până în cele din urmă, naturală, stăpâne Şenar, 
atunci când inima se opreşte. 

— Mai rămâne grăsanul acela de Rome... Serramanna este convins de 
vinovăția lui şi nu încetează să-l hărţuiască. Dacă Rome vorbeşte, te va 
denunta. Vrăjitorii care fac descântece pentru a ataca persoana regelui sunt 
condamnaţi la moarte. 

Ofir continua să zâmbească. 

— Să mergem în laboratorul meu. 

Încăperea largă era plină de papirusuri, de bucăţi de fildeş având ceva 
scris pe ele, de creuzete în care se vedeau substanţe de diferite culori şi tot 
felul de frânghiuţe. Totul era aşezat în ordine şi se simţea un miros plăcut de 
tămâie. Locul acela semăna mai degrabă cu atelierul unui meşter sau cu 
biroul bine îngrijit al unui scrib, decât cu bârlogul în care se practica magia 
neagră. 

Ofir întinse mâinile deasupra unei oglinzi de aramă, aşezată orizontal pe 
un trepied. Apoi turnă puţină apă şi-l rugă pe Şenar să vină mai aproape. 

Puțin câte puţin, pe suprafaţa udă a oglinzii începu să se întrezărească un 
chip. 

— Rome! exclamă Şenar. 

— Intendentul lui Ramses este un om de treabă, comentă Ofir, dar slab, 
lacom şi influenţabil. Nu era nevoie să fii un mare vrăjitor ca să-l descânţi. 
Datorită caracterului său, furtul pe care l-a comis îl macină din interior ca 
un acid. 

— Dacă Ramses îl interoghează, Rome va spune tot. 

— Nu, stăpâne Şenar. 

Mâna stângă a lui Ofir se roti, desenând un cerc pe deasupra oglinzii. Apa 
se tulbură şi arama crăpă. 

Impresionat, Şenar se dădu un pas înapoi. 


— Semnul acesta magic va fi suficient ca să-l facă pe Rome să tacă? 

— Consideraţi problema aceasta ca deja rezolvată. N-am impresia că ar 
trebui neapărat să mă mut; casa aceasta nu este a surorii voastre? 

— Ba da. 

— Oricine o poate vedea plecând şi venind aici. Lita şi cu mine suntem 
servitorii ei devotați şi nu avem niciun chef să ne plimbăm prin oraş. Atât 
timp cât nu vom înlătura forţele magice care apără perechea regală, nici ea 
nici eu nu vom ieşi de aici. 

— Şi cu adepţii lui Aton ce se va întâmpla? 

— Sora voastră ne serveşte drept agent de legătură. La ordinul meu, ei se 
vor comporta cu o discreţie desăvârşită, în aşteptarea unui eveniment de 
seamă. 

Şenar plecă liniştit doar pe jumătate. N-avea niciun pic de încredere în 
adunătura acesta de iluminaţi nostalgici şi era îngrijorat mai ales de faptul 
că nu-l putea elimina pe intendentul Rome cu propriile sale mâini. Nu-i 
rămânea decât să spere că magul nu se lăuda. 

Oricum, trebuia să fie cât mai precaut. 

Nilul era un fluviu minunat. Datorită puternicului său curent, care făcea 
ca o barcă rapidă să plutească în mod obişnuit cu peste treizeci de kilometri 
la oră, Şenar parcurse în mai puţin de două zile distanţa dintre Memphis şi 
Pi-Ramses. 

Fratele mai mare al lui Ramses trecu pe la minister, organiză o întâlnire 
rapidă cu principalii săi colaboratori, luă cunoştinţă de mesajele venite din 
străinătate şi le parcurse şi pe cele expediate de diplomaţii aflaţi la post în 
protectorate. O lectică îl duse după aceea la palatul regal, sub un cer 
acoperit de nori groşi din care stătea să pornească ploaia. 

Pi-Ramses era un oraş frumos, dar îi lipseau patina clădirilor din 
Memphis şi farmecul pe care îl dau întotdeauna vestigiile trecutului. Când 
avea să domnească, Şenar îi va anula statutul de capitală, mai ales pentru că 
Ramses îl marcase prea evident cu amprenta personalităţii sale. O populaţie 
însufleţită şi veselă îşi vedea netulburată de treburile din fiecare zi, ca şi 
cum pacea ar fi fost veşnică, ca şi cum întinsul imperiu hitit s-ar fi pierdut 
în hăul fără capăt al uitării. Pentru o clipă, Şenar se lăsă atras de mirajul 
acestei vieţi simple care se supunea ritmului netulburat al anotimpurilor. 
Oare n-ar fi trebuit şi el, la fel ca întregul popor al Egiptului, să accepte 
suveranitatea lui Ramses? 

Nu, el nu era un servitor. 


El avea stofa unui rege de care Istoria avea să-şi amintească, a unui 
monarh cu o viziune total diferită şi mult mai vastă decât cea a lui Ramses 
şi a „marelui şef” hitit. Din gândirea sa urma să se nască o lume nouă al 
cărei stăpân va fi chiar el. 

Faraonul nu-şi lăsă fratele să aştepte. Ramses tocmai termina de discutat 
cu Ameni pe care Străjer îl linsese conştiincios pe faţă. Secretarul particular 
al regelui şi Şenar se salutară cu răceală în timp ce câinele galben-auriu se 
duse să se culce pe pardoseală, exact în locul în care mai pătrundea o ultimă 
rază firavă de soare. 

— Ai călătorit bine, Şenar? 

— Grozav. O să mă ierţi, dar mie îmi place tare mult Memphis. 

— Cine te-ar putea condamna? Este un oraş excepţional pe care Pi- 
Ramses nu-l va egala niciodată. Dacă ameninţarea hitită n-ar fi luat 
asemenea proporţii, n-aş fi avut nevoie să construiesc o altă capitală. 

— Administraţia de acolo rămâne un adevărat model de conştiinţă 
profesională. 

— Diferitele servicii din Pi-Ramses lucrează şi ele cu sârg; ministerul tău 
nu este şi el un exemplu în acest sens? 

— Crede-mă că eu nu-mi precupeţesc eforturile; n-am primit niciun 
mesaj alarmant, nici oficial, nici din alte surse. Hitiţii tac în continuare. 

— Nici cel mai mic comentariu din partea diplomaților noştri? 

— Anatolienii au fost puşi la respect prin intervenţia ta; nu-şi închipuiau 
că armata egipteană ar fi în stare să acţioneze atât de rapid şi de eficient. 

— S-ar putea ca asta să fie o explicaţie. 

— De ce ne-am îndoi? Dacă ar fi fost siguri că erau invincibili, hitiţii ar fi 
exprimat măcar un protest energic. 

— Ei cum asta? Să respecte ei frontiera impusă de Seti... Nu cred aşa 
ceva. 

— Ai devenit pesimist, Maiestate? 

— Rațiunea de a exista a imperiului hitit este expansiunea teritorială. 

— Egiptul nu este, oare, o îmbucătură prea greu de înghiţit, chiar şi 
pentru un inamic înfometat? 

— Când o castă militară doreşte o înfruntare, aprecie Ramses, nici 
înţelepciunea, nici raţiunea nu o pot convinge să renunţe la ea. 

— Doar un adversar impunător îi va face pe hitiţi să dea înapoi. 

— Pledezi pentru o înarmare serioasă, Şenar, şi pentru creşterea 
efectivelor noastre? 


— Ar exista vreo soluţie mai bună? 

Raza de soare de pe pardoseală dispăru, aşa că Străjer sări pe genunchii 
regelui. 

— Aceasta n-ar fi ca un fel de declaraţie de război? se îngrijoră Ramses. 

— Hitiţii nu vor înţelege o altă limbă decât aceea a forţei; asta gândeşti şi 
tu, dacă nu mă înşel. 

— Eu ţin, însă, şi la întărirea sistemului nostru de apărare. 

— Să facem din protectoratele noastre o zonă tampon, ştiu asta... O 
misiune grea pentru prietenul tău Acha, chiar dacă el nu este lipsit de 
ambiţie. 

— Ți se pare exagerată ambiția lui? 

— Acha este tânăr, tu tocmai l-ai decorat şi ai făcut din el unul dintre cei 
mai importanţi oameni din stat. O avansare atât de rapidă i s-ar putea urca la 
cap... Nimeni nu-i contestă calităţile excepţionale, dar poate că n-ar strica 
şi puţină prudenţă. 

— Ierarhia militară nu s-a simţit evidenţiată suficient, mi-am dat seama; 
dar Acha este omul potrivit pentru această situaţie. 

— Ar mai fi un amănunt fără prea mare importanţă, dar este de datoria 
mea să discut cu tine această chestiune. Ştii bine că personalul palatului are 
tendinţa să trăncănească pe nedrept şi să umble cu tot felul de bârfe; nu-i 
mai puţin adevărat că unele destăinuiri poate că nu sunt lipsite de interes. 
După cum pretinde intendentul meu, care este foarte bun prieten cu una 
dintre cameristele reginei, această servitoare susţine că l-a văzut pe Rome 
pe când fura şalul reginei Nefertari. 

— Va depune mărturie despre asta? 

— Rome o terorizează. Ea se teme că intendentul tău ar putea s-o 
snopească în bătaie dacă ea îl acuză. 

— Ne aflăm într-un ţinut al tâlharilor sau într-o ţară guvernată de Maat? 

— Poate că mai întâi ar trebuie ca tu să-l faci pe Rome să recunoască; 
după aceea, fata o să depună mărturie. 

Schiţând o critică la adresa lui Acha şi, mai ales, denunţându-l pe Rome 
şi grăbindu-l pe Ramses să intervină, Şenar intra într-un joc periculos, dar 
devenea, în schimb, din ce în ce mai demn de crezare în ochii faraonului. 

Dacă descântecele lui Ofir se dovedeau a fi zadarnice, Şenar era în stare 
să-l strângă de gât cu mâinile sale. 

Rome nu reuşise să găsească decât o singură soluţie pentru a-şi calma 
neliniştea care-l făcea bulimic: să prepare o marinată absolut nouă pe care 
ar fi botezat-o „desfătarea lui Ramses” şi a cărei reţetă s-ar fi transmis de la 
maestru la ucenic. Intendentul se închise în uriaşa bucătărie a palatului în 
care voia să fie singur. Alesese el însuşi usturoiul dulce, ceapă de cea mai 
bună calitate, un excelent vin roşu de la viile din oaze, ulei de măsline de la 
Heliopolis, oţet sărat cu cea mai bună sare de pe pământul lui Seth, mai 
multe feluri de ierburi aromatice deosebit de fine, fileuri delicate de biban 
de Nil şi carne de vită demnă de a fi oferită până şi zeilor. Marinata avea să 
dea acestui amestec de alimente un parfum inimitabil care-l va bucura peste 
măsură pe rege şi va face ca Rome să fie de neînlocuit. 

Cu toate ordinele severe pe care le dăduse, uşa bucătăriei se deschise. 

— V-am spus să... Maiestate! Maiestate, locul vostru nu este aici! 

— Există vreun loc în regat în care să nu-mi fie permis să intru? 

— Nu asta voiam să spun. lertaţi-mă, eu... 

— Îmi dai voie să gust şi eu? 

—  Marinata mea încă nu este gata, acum sunt abia la pregătirea 
alimentelor. Dar va fi o mâncare deosebită care va intra în cronicile culinare 
ale Egiptului! 

— Îţi place să ţii tot felul de secrete? 

— Nu, nu... Dar adevărata bucătărie de calitate cere şi discreţie. Eu 
mărturisesc că îmi păzesc cu toată grija invențiile. 

— Nu ai avea, cumva, şi alte lucruri de mărturisit? 

Statura înaltă a lui Ramses parcă-l strivea pe Rome. 

Făcându-se parcă şi mai mic, intendentul coborî privirea. 

— În viața mea nu există niciun mister, Maiestate; eu trăiesc la palat ca să 
vă servesc, numai pentru a vă servi. 

— Eşti absolut sigur de asta? Se spune că orice om are slăbiciunile lui; 
ale tale care sunt? 

— Eu... eu nu ştiu. Sunt un mâncău, fără îndoială. 

— Eşti, cumva, nemulțumit de salariul pe care-l primeşti? 

— Nu, sigur că nu! 


— Postul de intendent este de invidiat şi mulţi îl râvnesc, dar el nu 
îmbogăţeşte pe cel care-l ocupă. 

— Eu nu alerg după bogăţie, vă asigur! 

— Cine ar putea refuza o ofertă avantajoasă, în schimbul unor servicii 
mărunte? 

— Faptul că sunt în serviciul Maiestăţii Voastre este o răsplată mult mai 
importantă decât... 

— Nu minţi mai mult, Rome. Îţi mai aduci aminte de întâmplarea aceea 
neplăcută cu scorpionul adus în camera mea? 

— Din fericire, nu aţi păţit nimic! 

— "Ţi se promisese că insecta aceea nu mă va omorî şi că tu nu vei fi 
niciodată acuzat, nu-i aşa? 

— Nu-i adevărat, Maiestate, nu-i adevărat nimic! 

— Nu ar fi trebuit să cedezi ispitei, Rome. A mai fost încercată şi a doua 
oară lăcomia ta, când ţi s-a cerut să furi şalul preferat al reginei. Şi nu mă 
îndoiesc că nu eşti străin nici de furtul chiupului cu peşte sărat. 

— Nu, Maiestate, nu... 

— Cineva te-a văzut. 

Rome simţea că nu mai are aer. Pe frunte i se adunaseră broboane de 
sudoare. 

— Nu se poate aşa ceva... 

— Este ceva rău în sufletul tău, Rome, sau poate că ai fost silit de 
împrejurări? 

Intendentul simţi un junghi puternic în capul pieptului. Simţea nevoia să-i 
destăinuiască regelui tot ce avea pe suflet, să scape de remuşcările care-l 
rodeau. 

Îngenunche şi se lovi cu fruntea de marginea mesei pe care adunase tot ce 
îi era necesar pentru prepararea marinatei. 

— Nu, nu sunt rău... Am fost slab, prea slab. Vă rog să mă iertaţi, 
Maiestate. 

— Te iert, Rome, dar cu condiţia să-mi spui tot adevărul. 

În ceața tulburării care-l cuprinsese, figura lui Ofir apăru în mintea lui 
Rome. Figură de vultur, cu ciocul încovoiat, care îi scormonea trupul şi 
ajunsese să-i devoreze inima. 

— Cine te-a îndemnat să faci toate aceste nelegiuiri? 

Rome vru să vorbească, dar numele lui Ofir nu trecu de bariera buzelor 
sale. O groază copleşitoare îl înăbuşi, o groază care îl făcea să alunece în 


abisuri în speranţa că poate scăpa de pedeapsă. 

Îşi înălță privirile încărcate de o rugă disperată către Ramses, iar mâna 
dreaptă alunecă pe masă şi răsturnă vasul cu amestecul abia pregătit pentru 
marinată. Sosul cu mirodenii îi împroşcă faţa şi intendentul se prăbuşi la 
pământ fără suflare. 


— E foarte mare, spuse Kha privind la Voinic, leul lui Ramses. 

— Ți-e frică de el? îl întrebă regele pe fiul său. 

La nouă ani câţi avea, Kha, fiul lui Ramses şi al lui Iset cea frumoasă, era 
serios ca un scrib bătrân. Jocurile copiilor de vârsta lui îl plictiseau, nu-i 
plăcea decât să citească şi să scrie şi cea mai mare parte a timpului o 
petrecea în biblioteca palatului. 

— Mă cam sperie. 

— Ai dreptate, Kha; Voinic este un animal foarte periculos. 

— Dar ţie, ţie nu ţi-e frică pentru că tu eşti faraonul. 

— Leul acesta şi cu mine am devenit prieteni. Pe când era mic de tot, a 
fost muşcat de un şarpe, în Nubia; eu l-am găsit, Setau l-a îngrijit şi, de 
atunci, am rămas împreună. La rândul său, Voinic mi-a salvat şi el viaţa. 

— Cu tine, este întotdeauna cuminte? 

— Întotdeauna. Dar numai cu mine. 

— Vorbeşte cu tine? 

— Da, prin priviri, prin mişcarea labelor, prin sunetele pe care le scoate... 
Şi înţelege tot ce-i spun eu. 

— Mi-ar plăcea să-l mângâi pe coamă. 

Culcat asemenea unui sfinx, uriaşul leu privea cu atenţie bărbatul şi 
copilul. Când scoase un mârâit, pe un ton grav şi prelung, micul Kha se 
strânse imediat lângă şoldul tatălui său. 

— E supărat? 

— Nu, este de acord să-l mângâi. 

Încurajat de tatăl său, Kha prinse curaj şi se apropie. La început cu 
oarecare sfială, mâna sa micuță se afundă în coama strălucitoare a 
animalului, apoi prinse curaj şi începu să-l mângâie la rădăcina părului. 
Leul începu să toarcă asemenea unei pisici. 

— Pot să-l scarpin şi pe spate? 

— Nu, Kha. Voinic este un luptător şi o fiinţă foarte mândră; ţi-a făcut o 
mare favoare, dar nu trebuie să-i ceri prea mult. 


— O să scriu povestea lui şi o să i-o povestesc surorii mele, Meritamon. E 
mai bine că a rămas în grădina palatului cu regina... O fetiţă ca ea s-ar fi 
speriat grozav de un leu atât de mare. 

Ramses îi dărui fiului său o planşetă nouă de scrib şi o teacă pentru 
pensule. Băieţaşul primi cadoul cu mare bucurie şi încercă imediat 
pensulele, lăsându-se absorbit de scris. Tatăl său îl lăsă în pace, fericit că 
mai are parte şi de asemenea momente de linişte, după ce asistase la 
moartea îngrozitoare a intendentului Rome şi-i văzuse faţa care, în câteva 
clipe, se făcuse ca pergamentul, asemănându-se cu aceea a unui om bătrân. 

Hoţul murise de spaimă, fără să poată dezvălui numele celui care-l 
împinsese la propria sa distrugere. 

Cineva din umbră lupta împotriva faraonului. Şi inamicul acesta nu era 
mai puţin periculos decât hitiţii. 


Şenar era bucuros nevoie mare. 

Dispariţia tragică a lui Rome, răpus de un stop cardiac, înlătura pista care 
ducea la Ofir. Magul nu se lăudase degeaba. Vrăjile sale îl uciseseră pe 
umflatul acela de intendent care nu rezistase la un interogatoriu nemilos. 
Moartea sa nu a surprins pe nimeni din cei de la palat; obsedat de tot ceea 
ce însemna hrană, Rome nu înceta să se îngraşe şi să se agite. Asaltat de 
grăsime, măcinat de o nervozitate permanentă, inima sa nu reuşise să mai 
facă faţă. 

La satisfactia de a vedea că dispăruse problema spinoasă pe care o punea 
însăşi existenţa lui Rome se adăuga o altă bucurie: întoarcerea la Pi-Ramses 
a lui Raia, negustorul sirian, care dorea să-l vadă pe Şenar ca să-i mai arate 
încă un vas cu totul deosebit. Întâlnirea fusese fixată într-o dimineaţă târzie 
de noiembrie, blândă şi însorită. 

— A fost frumoasă călătoria ta în Sud? 

— Foarte obositoare, stăpâne Şenar, însă de mare folos. 

Barbişonul ascuţit al sirianului era tuns cu mare grijă; ochii săi căprui, 
vioi, priveau cu atenţie de jur-împrejur în sala de primire cu coloane, locul 
în care Şenar avea expuse capodoperele adunate de atâta timp. 

Raia ridică vălul care acoperea un vas pântecos din bronz, decorat cu 
ramuri şi frunze de viţă stilizate. 

— Este din Creta; l-am căpătat de la o tebană bogată care se plictisise de 
el. Niciun meşter nu mai face astăzi aşa ceva. 


— Minunat! Târgul este ca şi încheiat, prietene. 

— Mă bucur să aud asta, stăpâne, dar... 

— Doamna în cauză pune condiţii? 

— Nu, dar preţul este destul de mare... Piesa aceasta este unică, într- 
adevăr unică. 

— Pune minunea asta pe un soclu şi vino în biroul meu. O să negociem şi 
sunt sigur că o să ne înţelegem. 

Uşa masivă din lemn de sicomor se închise în urma lor. Nimeni nu mai 
putea să-i audă. 

— Unul dintre ajutoarele mele mi-a dat de ştire că aţi venit la Memphis 
pentru a mai cumpăra un vas de la mine; mi-am întrerupt călătoria şi m-am 
întors cât am putut de repede la Pi-Ramses. 

— Era absolut necesar. 

— De ce? Ce s-a întâmplat? 

— Serramanna a fost eliberat şi se bucură din nou de încrederea lui 
Ramses. 

— Neplăcut. 

— Ameni, care-şi vâră nasul peste tot, a avut îndoieli cu privire la dovezi, 
după care s-a amestecat în această chestiune şi Acha. 

— Aveţi grijă cu acest tânăr diplomat; este inteligent şi cunoaşte bine 
Asia. 

— Din fericire, nu mai lucrează în ministerul meu; Ramses l-a decorat şi 
l-a trimis în protectoratele noastre pentru a întări sistemul de apărare de 
acolo. 

— O sarcină destul de delicată, dacă nu chiar imposibilă. 

— Acha şi Ameni au ajuns la nişte concluzii foarte periculoase: cineva a 
imitat scrisul lui Serramanna pentru a da impresia că el purta corespondenţă 
cu hitiţii şi acel cineva se pare că ar fi un sirian. 

— Foarte neplăcut, se arătă îngrijorat Raia. 

— A fost găsit corpul lui Nenufar, iubita lui Serramanna, pe care tu ai 
folosit-o ca să-l înfunzi pe sard. 

— Trebuia să scăpăm de ea; era posibil ca nebuna aia să trăncănească. 

— Sunt de acord cu tine, dar ai comis o imprudenţă. 

— Ce imprudenţă? 

— Alegerea locului în care a fost ucisă. 

— N-am avut de ales. Ea era gata să asmută întreg cartierul împotriva 
noastră, aşa că a trebuit să acţionez repede şi să mă fac nevăzut. 


— Ameni îl caută pe proprietarul acestei case ca să-l interogheze. 

— Este un negustor care călătoreşte foarte mult; l-am întâlnit la Theba. 

— O să dea anchetatorilor numele tău? 

— Mă tem că da, din moment ce eu sunt chiriaşul lui. 

— Asta-i o adevărată catastrofă, Raia! Ameni este convins că o reţea de 
spionaj hitită acţionează pe teritoriul nostru. Deşi îl arestase cu ceva timp 
înainte pe Serramanna, cei doi bărbaţi par să se fi împăcat şi acum se ajută 
unul pe altul. Căutarea celui care s-a aflat la originea acuzării pe nedrept a 
sardului şi a asasinării iubitei sale a devenit o adevărată afacere de stat. Şi 
mai multe indicii fac ca atenţia autorităţilor să se îndrepte către tine. 

— Nu-i totul pierdut. 

— Ce ai de gând? 

— Să-l găsesc pe negustorul egiptean. 

— Şi... 

— Şi să-l ucid, bineînţeles. 

lama se apropia, ziua scădea, soarele încălzea din ce în ce mai puţin. 
Monarhul prefera puterea verii şi fierbinţeala astrului său protector la care 
numai el putea privi direct fără a fi în primejdie de a-şi pierde vederea. Dar 
ziua aceasta de toamnă, de o blândeţe plină de vrajă, îi oferea o bucurie rar 
întâlnită: un sfârşit de după-amiază în grădinile palatului, alături de 
Nefertari, de fiica lor Meritamon şi de fiul lor Kha. 

Aşezaţi pe scaune pliante, la marginea unui ochi de apă, regele şi regina 
priveau la ce făceau copiii lor. Kha se străduia s-o facă pe Meritamon să 
înţeleagă un text dificil despre moralitatea pe care trebuie s-o aibă un scrib, 
Meritamon voia să-l înveţe pe Kha să înoate pe spate. În ciuda caracterului 
său dintr-o bucată, băiatul cedase insistențelor surorii lui, dar după ce 
obiectase că apa era prea rece şi că, din cauza asta, ar fi putut răci. 

— Meritamon este puternică şi seamănă cu mama ei, aprecie Ramses. O 
să subjuge cu farmecul ei întreg pământul. 


— Kha este un magician în devenire... Uită-te la el, o atrage deja către 
papirus. Sora lui va citi textul fie că vrea, fie că nu vrea. 

— Preceptorii sunt mulţumiţi de ei? 

— Kha este un copil excepţional. După spusele lui Nedjem, ministrul 
Agriculturii, care se ocupă în continuare de educaţia lui, va fi capabil să 
treacă examenul de scrib începător. 

— Are chemare pentru aşa ceva? 

— Nu se gândeşte la altceva în afară de învăţătură. 

— Să-i dăm hrana de care are nevoie sufletul lui pentru ca adevărata sa 
natură să dea roade. Nu mă îndoiesc că va avea parte de multe încercări pe 
care va trebui să le depăşească, asta pentru că cei mediocri încearcă 
întotdeauna să pună piedici în calea fiinţelor ieşite din comun. Eu sper că 
măcar Meritamon va avea parte de o viaţă mai lipsită de griji. 

— Ea nu are ochi decât pentru tatăl ei. 

— Şi eu îi acord atât de puţin timp... 

— Egiptul este mai important decât copiii noştri, aşa este Regula. 

Culcaţi la intrarea în grădină, leul şi câinele galben-auriu făceau 
conştiincios de pază. Nimeni nu s-ar fi putut apropia fără ca Străjerul să-l 
trezească pe Voinic. 

— Vino, Nefertari. 

Tânăra regină cu părul despletit se aşeză pe genunchii lui Ramses şi-şi 
rezemă fruntea pe umărul lui. 

— Tu eşti parfumul vieţii şi îmi dăruieşti fericirea de a trăi. Am putea fi 
un cuplu ca oricare, la fel ca altele, bucurându-ne de clipe obişnuite ca 
aceasta... 

— Este grozav să visezi în grădina asta; dar zeii şi tatăl tău au făcut din 
tine faraon şi tu ţi-ai consacrat viaţa poporului tău. Ceea ce ţi-a fost dat, nu 
ţi se poate lua înapoi. 

— În clipa asta nu există decât pletele frumos mirositoare ale unei femei 
de care sunt îndrăgostit peste poate, plete în care se joacă adierea serii şi 
care îmi mângâie obrazul. 

Buzele li se împreunară într-un sărut fierbinte al unor tineri care se iubesc 
cu înflăcărare. 


Raia trebuia să acţioneze de unul singur. 


Se îndreptă, de aceea, către portul din Pi-Ramses, mai mic decât cel din 
Memphis, dar cu o activitate tot atât de intensă. Beneficiind de o autoritate 
mult mai mare, poliţia fluvială asigura ordinea la acostarea şi la descărcarea 
vaselor. 

Raia îl invitase pe tovarăşul său, Renuf, la un prânz copios, într-un han 
bun, în prezenţa unui mare număr de martori care, la nevoie, ar fi putut 
declara că-i văzuseră glumind şi petrecând plini de voie bună. S-ar fi putut 
stabili astfel că relaţiile dintre ei erau dintre cele mai cordiale. În aceeaşi 
seară, Raia avea să se strecoare în vila lui Renuf şi să-l stranguleze. Dacă ar 
fi apărut vreun servitor, ar fi avut aceeaşi soartă. În taberele de instrucţie 
hitite din nordul Siriei, negustorul învățase nenumărate moduri de a ucide. 
Bineînţeles, această nouă crimă ar fi fost pusă tot pe seama celui care o 
ucisese pe Nenufar. Dar ce importanţă mai avea? Dacă Renuf dispărea, Raia 
era în afara oricărui pericol. 

Pe chei, micii negustori vindeau fructe, legume, sandale, ţesături, coliere 
şi brățări de tot felul. Cumpărătorii preferau în special trocul cu diferite alte 
mărfuri, plăcerea sporovăielii interminabile fiind condiţia absolut necesară 
pentru a încheia în mod satisfăcător o achiziţie. Dacă ar fi avut timpul 
necesar şi permisiunea, Raia ar fi pus ordine în această activitate 
dezorganizată pentru a obţine din ea un profit cât mai mare. 

Sirianul se opri în dreptul unuia dintre controlorii portului. 

— Corabia lui Renuf a sosit? 

— Cheiul numărul cinci, alături de şlep. 

Raia porni cu paşi grăbiţi în direcţia arătată. 

Pe puntea corăbiei lui Renuf, un marinar dormea liniştit. Sirianul urcă pe 
pasarelă şi-l trezi pe paznic. 

— Unde este stăpânul tău? 

— Renuf... Habar n-am. 

— Când aţi sosit? 

— În zori. 

— Aţi călătorit noaptea? 

— Autorizaţie specială datorită brânzeturilor proaspete de la lăptăria cea 
mare din Memphis. Unii nobili de pe aici nu vor să cumpere decât de acolo. 
— După formalităţile de ancorare, patronul tău s-a dus, probabil, acasă. 

— M-ar mira. 

— De ce? 


— Pentru că sardul acela uriaş, cu mustăţi lungi, l-a obligat să se urce în 
carul lui. Nu este deloc plăcut să ai de-a face cu individul acela. 
Cerul părea să se prăvălească peste capul lui Raia. 


%* 


Renuf era un bărbat mereu zâmbitor, împlinit la trup, tatăl a trei copii, 
trăgându-se dintr-o familie de navigatori şi de comercianţi. Când 
Serramanna venise pe neaşteptate pe corabia lui, îndată ce acostase la Pi- 
Ramses, se simţise cuprins de o mare nelinişte. Pentru că sardul părea foarte 
prost dispus, negustorul găsi cu cale că era mai bine să meargă cu el pentru 
a lămuri cât mai repede neînţelegerea căreia îi căzuse victimă. 

Serramanna îl transportă în cea mai mare viteză la palat şi-l conduse în 
biroul lui Ameni. Era prima oară când Renuf dădea ochii cu secretarul 
particular al regelui, a cărui reputaţie creştea neîncetat. Lumea îi lăuda 
seriozitatea, puterea de muncă şi devotamentul; ca un adevărat Prim- 
Ministru din umbră, el conducea cu o cinste desăvârşită buna desfăşurare a 
activităţii statului şi nu lua seama nici la recompense, nici la bârfele din 
înalta societate. 

Paloarea feţei lui Ameni îl impresionă pe Renuf. După cum se zvonea, 
scribul nu ieşea aproape niciodată din biroul său. 

— Vizita aceasta este o onoare pentru mine, spuse Renuf, dar nu prea am 
înţeles care este motivul ei. Mărturisesc că modul brutal în care am fost 
adus aici mă surprinde. 

— Te rog să ne ierţi, anchetăm o afacere gravă. 

— O afacere... care mă priveşte pe mine? 

— S-ar putea. 

— În ce fel v-aş putea fi de folos? 

— Răspunzând sincer la întrebările mele. 

— Te rog să mi le pui. 

— O cunoşti pe o anume Nenufar. 

— Numele este destul de obişnuit... Cunosc vreo zece femei cu acest 
nume! 

— Cea despre care vorbim este tânără, foarte frumoasă, singură, are pe 
vino-ncoace şi locuieşte în Pi-Ramses unde îşi vinde farmecele. 

— 0... prostituată? 

— Ceva mai aparte. 


— Eu îmi iubesc soţia, Ameni. Deşi călătoresc foarte mult, n-am înşelat-o 
niciodată. Pot să te asigur că ne înţelegem de minune. Întreabă-i pe prietenii 
şi pe vecinii mei, dacă nu mă crezi. 

— Sub jurământ şi în faţa regulii Maat, ai putea declara că nu ai întâlnit-o 
niciodată pe fata aceasta, Nenufar? 

— Aş declara, promise Renuf pe un ton solemn. 

Cuvintele negustorului îl impresionară pe Serramanna care, în deplină 
tăcere, asista la interogatoriu. Omul părea să fie sincer. 

— Ciudat, constată Ameni, puţin nervos. 

— De ce ciudat? Noi, negustorii, nu avem o reputaţie prea bună, dar eu 
sunt un om cinstit şi mă mândresc cu asta! Angajaţii mei au o leafă bună, 
corabia mea este bine întreţinută, eu îmi hrănesc familia, socotelile mele 
sunt în regulă, îmi plătesc dările, fiscul n-a avut niciodată ceva să-mi 
reproşeze... Asta vi se pare ciudat? 

— Oameni de calitate, ca dumneata, sunt destul de rari, Renuf. 

— Îmi pare rău că se întâmplă astfel. 

— Ceea ce mi se pare ciudat este locul în care a fost găsit corpul lui 
Nenufar. 

Negustorul tresări, surprins. 

— Corpul... Vrei să spui... 

— A fost ucisă. 

— Oh, ce groaznic! 

— Nu era decât o fată de moravuri uşoare, dar orice asasinat este pasibil 
de pedeapsa cu moartea. La fel de ciudat este şi faptul că fata moartă se afla 
într-o casă din Pi-Ramses care îţi aparţine. 

— La mine, în vila mea? 

Renuf era din cale-afară de tulburat. 

— Nu în vila dumitale, interveni Serramanna, ci în locul acesta. 

Sardul puse degetul arătător pe un punct anume de pe harta oraşului pe 
care Ameni o desfăşurase în faţa lui. 

— Nu înţeleg, eu... 

— Este proprietatea dumitale, da sau nu? 

— Da, dar acolo nu este o casă. 

Ameni şi Serramanna schimbară o privire scurtă; Renuf îşi pierdea 
minţile? 

— Nu este o casă, îi lămuri el, ci un depozit. Credeam că o să am nevoie 
de un sediu pentru mărfurile mele, de aceea am cumpărat zidurile acelea. 


Dar m-am întins mai mult decât puteam; la vârsta mea, nu mai am chef să- 
mi extind prea mult activitatea. Îndată ce voi putea, intenţionez să mă retrag 
la ţară, undeva pe lângă Memphis. 

— Ai de gând să vinzi depozitul acela? 

— L-am închiriat. 

Un licăr de speranţă apăru imediat în privirea lui Ameni. 

—Cui? 

— Unui coleg pe nume Raia. Este un om bogat, foarte activ, care are în 
proprietate mai multe corăbii şi o mulţime de magazine în tot Egiptul. 

— Cu ce se ocupă? 

— Importul de conserve de lux şi vase rare pe care le vinde unor clienţi 
din înalta societate. 

— Ştii de unde este originar? 

— Este sirian, dar s-a instalat în Egipt de foarte mulţi ani. 

— Mulţumesc Renuf; ne-ai fost de mare ajutor. 

— Nu... nu mai aveţi nevoie de mine? 

— Nu, cred că nu, dar să nu vorbeşti cu nimeni despre discuţia noastră. 

— Aveţi cuvântul meu. 

Raia, un sirian... Dacă Acha ar fi fost şi el de faţă, ar fi văzut cât de 
multă dreptate avea în deducţiile sale. Ameni nici nu avusese timp să se 
ridice că sardul alerga deja către carul său. 

— Serramanna, aşteaptă-mă şi pe mine! 

Deşi era cam frig, Uri-Teşub nu avea în jurul şoldurilor decât o stofă de 
lână ţesută grosolan. Cu bustul gol, gonea într-un galop susţinut, obligându- 
i pe călăreţii de sub comanda lui să-şi îndemne neîncetat caii ca să ţină 
pasul cu el. Masiv, musculos, cu corpul acoperit de păr roşcovan şi cu plete 
lungi, Uri-Teşub, fiul împăratului hitit Muwattalis, era mândru de faptul că 
fusese numit general comandant al armatei, după eşecul răscoalei din 
protectoratele egiptene. 


Rapiditatea şi vigoarea cu care reacţionase Ramses îl surprinseseră pe 
Muwattalis. Dacă ar fi fost să se ia după afirmaţiile lui Baduk, fostul 
general care trebuia să pregătească această insurecție, s-o conducă şi să 
ocupe teritoriile respective după reuşita revoltei, operaţiunea nu prezenta în 
niciun caz vreo dificultate importantă. 

Spionul sirian, infiltrat în Egipt cu mai mulţi ani în urmă, transmisese 
mesaje mai puţin liniştitoare. În opinia lui, Ramses era un mare faraon, cu 
un caracter integru şi cu o voinţă inflexibilă; în replică la aceste informaţii, 
Baduk spusese că hitiţii nu aveau niciun motiv să se teamă de un rege fără 
experienţă şi de o armată de mercenari, de fricoşi şi de nepricepuţi. Pacea 
impusă de Seti era convenabilă pentru Hatti în măsura în care Muwattalis 
trebuia să dispună de timpul necesar pentru a-şi consolida autoritatea, 
zădărnicind uneltirile celor care aveau ambiția de a domni în locul lui. În 
prezent, el guverna de unul singur. 

Politica de expansiune putea fi reluată. Şi, dacă exista o ţară pe care 
anatolienii voiau s-o cucerească, pentru a deveni stăpânii lumii, aceasta era, 
fără îndoială, Egiptul faraonilor. 

După părerea lui Baduk, fructul era copt. Dacă Amurru şi Canaan s-ar fi 
aflat în mâinile hitiţilor, ar fi fost suficient ca armata să pornească înspre 
Deltă, să anihileze fortărețele care formau Zidul regelui şi, după aceea, să 
năvălească în Egiptul de Jos. 

Era un plan măreț care provocase entuziasmul statului-major hitit. 

Nu se ţinea seama de un singur element: Ramses. 


În capitala hitită, Hattuşaş , toată lumea se întreba cu ce greşise imperiul 
în faţa zeilor. Doar Uri-Ieşub nu-şi punea nicio întrebare: el punea eşecul 
pe seama prostiei şi a nepriceperii generalului Baduk. Aşa încât fiul 
împăratului colinda în lung şi în lat teritoriul hitit nu numai pentru a 
inspecta fortărețele, ci şi pentru a-l găsi pe Baduk care întârzia să se 
întoarcă în capitală. 


Credea că-l va găsi la Gavur Kalesi”, cetate construită pe culmea unui 
deal, făcând parte dintre primele fortificații construite în munti, la marginea 
platoului anatolian. Trei statui uriaşe înfăţişând soldaţi înarmaţi dezvăluiau 
caracterul războinic al imperiului hitit, în faţa căruia duşmanii nu aveau 
decât două soluţii: să se supună sau să fie exterminați. De-a lungul 
drumurilor, pe stâncile de pe malurile râurilor, pe bolovani uriaşi risipiţi pe 
câmpii, sculptorii creaseră imagini agresive reprezentând infanterişti în 


marş, cu o suliță în mâna dreaptă şi cu un arc atârnat de umărul stâng. Peste 
tot, în ţara hitiţilor, domnea dragostea pentru război. 

Uri-Teşub străbătuse în goana galopului câmpiile fertile, brăzdate de ape 
şi mărginite de păduri de nuci. Nu-şi încetinise cursa nici atunci când 
traversa pădurile de arţari, întrerupte din loc în loc de mlaştini. Storcând de 
puteri oameni şi animale, fiul împăratului se încăpăţânase să ajungă cât mai 
repede la fortăreaţa de la Masat’. 

Era ultimul loc în care generalul Baduk s-ar fi putut refugia. 

În ciuda rezistenţei lor fizice şi a severei instrucții la care fuseseră supuşi, 
călăreţii hitiţi ajunseră sleiţi de puteri sub zidurile cetăţii Masat, construită 
pe o colină care se înălța în mijlocul unei câmpii deschise, între două lanţuri 
muntoase. De la înălțimea acestui deal, împrejurimile puteau fi ţinute cu 
uşurinţă sub observaţie. Zi şi noapte, arcaşii se aflau la post pe meterezele 
turnurilor de pază. Aleşi din rândul familiilor nobile, ofiţerii garnizoanei 
impuneau o disciplină nemiloasă. 

Uri-leşub se opri la mai puţin de o sută de metri de poarta cetăţii. O 
suliță se înfipse adânc în pământ, chiar în faţa calului său. 

Fiul împăratului descălecă şi înaintă pe jos către ziduri. 

— Deschideţi! urlă el. Nu ştiţi cine sunt? 

Poarta fortăreței Masat se întredeschise. În prag, zece soldaţi îşi 
îndreptară lăncile către noul-venit. 

Uri-Teşub îi dădu la o parte. 

— Fiul împăratului doreşte să-l vadă pe guvernator. 

Acesta din urmă cobori în fugă de pe ziduri, cu riscul de a-şi frânge gâtul. 

— Prinţe, ce onoare pentru noi! 

Soldaţii ridicară suliţele şi se aşezară pe două şiruri, ca o gardă de onoare. 

— Generalul Baduk este aici? 

— Da, l-am găzduit în locuinţa mea. 

— Du-mă la el. 

Cei doi bărbaţi urcară pe o scară de piatră cu trepte înalte şi lustruite de 
vreme. 

În partea de sus a fortăreței, curentul de aer făcea vârtejuri. Locuinţa 
guvernatorului era clădită din blocuri mari de piatră poroasă, fiind iluminată 
de lămpi cu ulei care scoteau un fum gros din cauza căruia tavanele erau 
înnegrite. 

Îndată ce-l văzu pe Uri-Teşub, un bărbat cam de cincizeci de ani, peste 
măsură de gras, se ridică în picioare. 


— Prinţe Uri-Teşub... 

— Ce mai faci, generale Baduk? Ce ai de zis? 

— Nu pot să-mi explic de ce a eşuat planul meu. Dacă armata egipteană 
n-ar fi acţionat atât de rapid, răsculații din Canaan şi din Amurru ar fi avut 
timp să se organizeze. Dar nu este pierdut totul... Intervenţia victorioasă a 
egiptenilor este doar aparentă. Căpeteniile care se declară fidele Faraonului 
visează să intre până la urmă sub tutela noastră. 

— De ce nu ai dat ordin trupelor noastre staționate în apropiere de 
Kadesh să atace armata egipteană când aceasta a ocupat Amurru? 

Generalul Baduk păru surprins de o asemenea întrebare. 

— Ar fi fost nevoie de o declaraţie de război bine ticluită, conform 
regulilor... şi nu era de competenţa mea să fac aşa ceva! Numai împăratul 
ar fi putut lua o asemenea decizie. 

Niciodată Baduk nu fusese atât de impetuos şi de războinic ca Uri-Ieşub, 
dar acum el nu era decât un bătrân lipsit de vlagă. Părul şi barba sa 
încărunţiseră deja. 

— Ai făcut vreun bilanţ al felului în care ai acţionat? 

— Tocmai de aceea am venit să stau aici câtva timp, în deplină linişte... 
Vreau să întocmesc un raport amănunţit, fără să ocolesc niciun aspect. 

— Aş putea să mă retrag? întrebă guvernatorul cetăţii, nedorind să afle 
secrete militare la care nu avea acces decât înaltul comandament. 

— Nu, îi răspunse Uri-Teşub. 

Guvernatorului nu-i făcea nicio plăcere să asiste la umilirea generalului 
Baduk, un mare soldat, devotat trup şi suflet patriei sale. Dar supunerea faţă 
de ordinele superiorilor era prima calitate a hitiţilor şi ceea ce hotăra fiul 
împăratului nu putea fi pus în discuţie. Orice formă de nesupunere era 
imediat pedepsită cu moartea, pentru că, altfel, nu se putea menţine 
coeziunea unei armate care se afla în permanenţă pe picior de război. 

— Fortăreţele din Canaan au opus o rezistenţă destul de puternică în faţa 
asalturilor egiptene, explică Baduk; garnizoanele de acolo, alcătuite prin 
grija mea, au refuzat să se predea. 

— O asemenea comportare nu schimbă cu nimic rezultatul, aprecie Uri- 
Teşub. Răsculaţii au fost ucişi, Canaan-ul se află din nou sub dominaţia 
egiptenilor. Acelaşi eşec l-am avut şi la Megiddo. 

— Da, din păcate! Instructorii trimişi acolo i-au pregătit, totuşi, foarte 
bine pe aliaţii noştri. Conform dorinţei împăratului, ei s-au întors cu toţii la 


Kadesh astfel încât să nu mai poată exista nicio urmă a prezenţei hitite în 
Canaan şi Amurru. 

— Ce să mai vorbim de Amurru! De câte ori mi-ai garantat că prinţul de 
acolo îţi mănâncă din palmă şi că nu se va mai supune niciodată lui 
Ramses? 

— Asta-i cea mai mare greşeală a mea, fu de acord Baduk. Manevra 
armatei egiptene a fost demnă de remarcat; în loc să înainteze pe drumul de 
la marginea mării, ajungând în ambuscada pregătită de noii noştri aliaţi, ea 
s-a deplasat prin interior. Surprins din spate, prinţul din Amurru nu avea 
altă posibilitate decât să depună armele şi să se predea. 

— Să se predea, să se predea! urlă din toate puterile Uri-Teşub; nu ştii să 
spui decât cuvintele astea! Strategia pe care ai gândit-o nu avea drept scop 
să slăbească armata egipteană, iar infanteria şi carele nu ar fi trebuit 
nimicite? În locul unui asemenea succes, pierderi neînsemnate printre 
soldaţii Faraonului, trupe încrezătoare în vitejia lor şi o victorie răsunătoare 
a lui Ramses! 

— Îmi dau seama de eşecul meu şi nu caut să mă dezvinovăţesc. N-am 
avut dreptate să-i acord încredere prinţului din Amurru care a preferat 
dezonoarea în locul luptei. 

— Înfrângerea nu-şi găseşte locul în cariera unui general hitit. 

— Nu este vorba despre înfrângerea oamenilor mei, prinţe, cât, mai 
degrabă, despre aplicarea greşită a unui plan de destabilizare a 
protectoratelor egiptene. 

— "Ţi-a fost frică de Ramses, nu-i aşa? 

— Forţele sale erau mult mai mari decât ne închipuiam noi, iar misiunea 
mea era să stârnesc răscoalele şi nu să înfrunt armata egipteană. 

— Câteodată, Baduk, trebuie să ştii să te mai descurci şi în situaţii 
neprevăzute. 

— Sunt soldat, printe, şi trebuie să execut ordinele! 

— De ce te-ai ascuns aici în loc să te întorci la Hattuşaş? 

— V-am spus, voiam să am parte de puţină linişte ca să-mi scriu raportul. 
Şi am o veste bună: datorită aliaţilor noştri din Amurru, insurecția va 
izbucni din nou. 

— Visezi, Baduk. 

— Nu, prinţe... Daţi-mi un răgaz şi voi reuşi. 

— Nu mai eşti generalul comandant al armatei hitite. Împăratul a hotărât: 
eu sunt acela care te va înlocui. 


Baduk făcu câţiva paşi către uriaşul şemineu în care ardeau câteva 
trunchiuri groase de stejar. 

— Felicitările mele, Uri-Ieşub. O să ne conduci la victorie. 

— Mai am şi un alt mesaj pentru dumneata, Baduk. 

Fostul general îşi încălzi mâinile la foc, întorcându-se cu spatele către fiul 
împăratului. 

— Vă ascult, prinţe. 

— Eşti un laş. 

Trăgând sabia din teacă, Uri-Ieşub o înfipse în şalele lui Baduk. 

Guvernatorul rămase înmărmurit. 

— Laşul acesta era şi un trădător, declară Uri-Ieşub; a refuzat să-şi 
recunoască înfrângerea şi m-a atacat. Tu eşti martor la toate acestea. 

Guvernatorul se înclină în tăcere. 

— [a-i tu însuţi cadavrul în spate, du-l în mijlocul curţii şi arde-l, fără să 
îndeplineşti ritualul pentru funeraliile care se cuvin războinicilor. Aşa pier 
generalii învinşi. 

În timp ce cadavrul lui Baduk ardea, sub privirile soldaţilor din 
garnizoană, Uri-Teşub unse singur, cu grăsime de oaie, osiile carului său de 
luptă care avea să-l ducă până în capitală pentru a porni de acolo un război 
total împotriva Egiptului. 

Uri-Teşub nici nu putea visa la o capitală mai frumoasă. Construită pe 
platoul Anatoliei centrale, acolo unde stepele aride alternau cu nenumărate 
cursuri de apă şi cu văgăuni adânci, Hattuşaş, inima imperiului hitit, purta 
pecetea climei sale capricioase, cu veri arzătoare şi ierni geroase. Oraş de 
munte, avea o suprafaţă de 18 000 de ari, pe un relief foarte accidentat, 
astfel încât constructorii fuseseră nevoiţi să facă adevărate minuni. Format 
dintr-un oraş de jos şi dintr-unul de sus, dominat de o colină ca o acropolă 
pe care se înălța palatul împăratului, Hattuşaş apărea, la o primă privire, ca 
un uriaş complex de fortificaţii din piatră încadrate în relieful haotic. 
Înconjurată de masive muntoase care formau bariere de netrecut pentru un 


eventual năvălitor, capitala hitită semăna cu o fortăreață ridicată pe piscuri 
stâncoase şi formată din blocuri uriaşe de piatră aşezate în rânduri ordonate. 
Peste tot, în interior, piatra fusese folosită pentru temelii, iar cărămida 
nearsă şi lemnul pentru ziduri. 

Hattuşaş cea mândră şi sălbatică. Hattuşaş cea războinică şi de neînvins, 
în care numele lui Uri-Teşub avea să fie în curând aclamat. 

Cei nouă kilometri de ziduri înconjurătoare, cu o mulţime de turnuri şi de 
creneluri, umpleau de încântare sufletul unui soldat; ele urmau toate 
denivelările terenului, ajungeau până pe creste, dominau văile torentelor. 
Mâna omului supusese natura, furând de la aceasta secretul unei forţe atât 
de temute de-a lungul veacurilor. 

Două porţi se deschideau în zidul oraşului de jos, trei în cel al oraşului de 
sus. Nevrând să aleagă Poarta Leilor sau pe cea a Regelui, Uri-Teşub se 
îndreptă către locul de acces cel mai înalt, Poarta Sfinxului, caracterizată 
printr-o uşiţă secretă la care se ajungea printr-un tunel lung de 45 de metri, 
comunicând cu exteriorul. 

Desigur, oraşul de jos se mândrea cu o clădire impozantă, templul 
închinat zeului furtunii şi zeiţei soarelui, iar cartierul sanctuarelor cuprindea 
nu mai puţin de douăzeci şi unu de monumente diferite, dar Uri-Ieşub 
prefera oraşul de sus şi palatul regal. De pe această acropolă, îi plăcea să 
admire terasele obţinute prin straturi de pietre aşezate una peste alta, 
deasupra lor fiind construite clădiri oficiale şi locuinţe ale notabilităţilor, 
fiecare urmând conturul povârnişurilor. 

Intrând în oraş, fiul împăratului rupsese trei pâini şi vărsase câteva 
picături de vin pe un bloc de piatră, rostind formula rituală: „Fie ca piatra 
aceasta să trăiască veşnic”. Din loc în loc erau aşezate vase pline cu ulei şi 
cu miere, pentru a-i îmbuna pe demoni. 

Palatul trona pe o stâncă impunătoare cu trei piscuri; ziduri cu turnuri 
înalte, păzite în permanenţă de soldaţi de elită, separau reşedinţa regală de 
restul capitalei şi împiedicau orice asalt. Muwattalis, şiret şi prevăzător, nu 
uitase episoadele şocante din istoria hitită şi luptele înverşunate pentru 
cucerirea puterii; sabia şi otrava fuseseră argumentele cel mai frecvent 
folosite şi destul de puţini dintre „marii şefi” hitiţi muriseră de moarte bună. 
Aşa încât era de preferat ca „marea fortăreață”, aşa cum o numea poporul, 
să fie inaccesibilă din trei părţi; doar o singură intrare şi aceea strâmtă, 
păzită zi şi noapte, permitea accesul vizitatorilor, aceştia fiind obligatoriu 
percheziţionaţi. 


Uri-Ieşub se lăsă controlat de gărzi care, la fel ca marea majoritate a 
soldaţilor, primise cu satisfacţie numirea lui în funcţia de comandant al 
armatei. Tânăr, curajos, nu avea să fie atât de şovăitor ca generalul Baduk. 

În interiorul palatului, mai multe rezervoare de apă, neapărat necesare în 
lunile de vară. Grajduri, armurării, sala oamenilor de gardă, toate dădeau 
înspre o curte pavată. Planul reşedinţei regale era, de altfel, asemănător cu 
acela al altor locuinţe hitite, mici sau mari, adică un număr de camere 
construite în jurul unui spaţiu central de formă pătrată. 

Un ofiţer îl salută pe Uri-leşub şi-l conduse într-o sală cu coloane 
masive, locul în care împăratul obişnuia să-şi primească musafirii. Lei şi 
sfincşi din piatră se vedeau ca nişte paznici la uşă, ca şi la intrarea spre sala 
arhivelor în care se păstrau suveniruri de la victoriile armatei hitite. În acest 
măreţia şi răspunderea misiunii sale. 

Doi oameni intrară în sală. Primul era împăratul Muwattalis, bărbat cam 
la cincizeci de ani, de statură potrivită, cu un trunchi solid şi cu picioare 
scurte. Fiind friguros, se înfăşurase într-o mantie lungă de lână, roşu cu 
negru. Ochii săi căprui parcă erau permanent în stare de alertă. 

Al doilea era Hattuşil, fratele mai mic al împăratului. Mic de statură, 
firav, părul strâns pe frunte cu o panglică, gâtul împodobit cu un colier de 
argint, o brățară la cotul stâng, era îmbrăcat cu un veşmânt dintr-o stofă 
multicoloră care-i lăsa umerii dezgoliţi. Preot al zeiţei soarelui, el o luase de 
soţie pe frumoasa Putuhepa, fiica unui mare preot, inteligentă şi influentă. 
Uri-Teşub îi ura pe amândoi, dar împăratul le asculta cu plăcere sfaturile. În 
ochii noului general comandant, Hattuşil nu era decât un intrigant care se 
ascundea în umbra celui care deţinea puterea, pentru ca, la momentul 
potrivit, să pună mâna pe ea. 

Uri-Teşub îngenunche în faţa tatălui său şi-i sărută mâna. 

— L-ai găsit pe generalul Baduk? 

— Da, tată. Se ascundea în fortăreaţa Masat. 

— Cum şi-a explicat comportarea? 

— M-a atacat şi l-am ucis. Guvernatorul fortăreței a fost de faţă. 

Muwattalis se întoarse către fratele său. 

— O dramă îngrozitoare, trase concluzia Hattuşil, dar nimeni nu-l va 
putea readuce la viaţă pe acest general învins. Dispariţia sa este ca o 
pedeapsă a zeilor. 


Uri-Teşub nu-şi putu ascunde surpriza. Pentru prima oară, Hattuşil se afla 
de partea sa! 

—  Înţelepte cuvinte, aprecie împăratul. Poporului hitit nu-i plac 
înfrângerile. 

— Eu sunt de părere să ocupăm imediat Amurru şi Canaan, propuse Uri- 
Teşub, după care să atacăm Egiptul. 

— Zidul regelui este o linie de apărare solidă, îi atrase atenţia Hattuşil. 

— Aiurea! Forturile sunt prea depărtate unele de altele. Le vom izola şi le 
vom ocupa pe toate dintr-un singur val de asalt. 

— Optimismul tău mi se pare exagerat. Egiptul nu a făcut de curând 
dovada curajului armatei sale? 

— Cei pe care i-a învins Egiptul nu erau decât nişte laşi! Când egiptenii o 
să aibă de-a face cu hitiţii o s-o ia imediat la fugă. 

— Uiţi că mai există şi Ramses? 

Întrebarea aceasta a împăratului îl potoli pe fiul său. 

— Tu vei comanda o armată victorioasă, Uri-Ieşub, dar triumful acesta 
trebuie pregătit cu grijă. Ar fi o greşeală să dăm o bătălie departe de 
teritoriul nostru. 

— Bine, dar... unde o să ne lansăm ofensiva? 

— Într-un loc în care forţele egiptene vor fi, ele, departe de teritoriul lor. 

— Vrei să spui... 

— La Kadesh. Acolo se va da marea bătălie care va însemna înfrângerea 
lui Ramses. 

— Mi-ar plăcea mai mult să atac protectoratele faraonului. 

— Am studiat cu mare atenţie rapoartele informatorilor noştri şi am tras 
concluziile care se impuneau după eşecul lui Baduk. Ramses este un 
adevărat maestru al războiului, mult mai redutabil decât ne închipuim noi. 
Va fi nevoie de o pregătire îndelungată. 

— Ne pierdem vremea în zadar! 

— Nu, fiul meu. Trebuie să lovim în forţă şi cu precizie. 

— Armata noastră este cu mult mai bună decât o adunătură de soldaţi 
egipteni şi de mercenari! Forţa, o avem; precizia, o voi dovedi aplicând 
propriile mele planuri. În mintea mea, totul este pregătit; vorbăria n-are 
niciun rost. Îmi va fi suficient să dau comanda pentru ca trupele mele să 
pornească într-un iureş de nestăvilit! 

— Eu domnesc în Hatti, Uri-Ieşub. Tu o să acţionezi la ordinul meu şi 
numai la ordinul meu. Acum, pregăteşte-te pentru ceremonia care urmează; 


o să mă adresez curţii în mai puţin de un ceas. 

Împăratul ieşi din sala cu coloane. 

Uri-Teşub îl atacă pe Hattuşil. 

— Tu eşti acela care încerci să-mi pui mereu, în tot ce vreau să fac, bețe 
în roate, nu-i aşa? 

— Eu nu mă ocup de armată. 

— Îţi baţi joc de mine? Mă întreb, câteodată, dacă nu cumva tu guvernezi, 
de fapt, imperiul. 

— Nu insulta măreţia tatălui tău, Uri-Teşub; Muwattalis este împăratul, 
iar eu îl slujesc cum pot mai bine. 

— Aşteptându-i moartea! 

— Cuvintele tale sunt mai urâte decât ceea ce gândeşti. 

— Curtea asta nu ştie decât să ţese intrigi, iar tu eşti marele maestru în 
această privinţă. Dar să nu crezi că o să ieşi învingător. 

— Îmi pui în cârcă intenţii pe care nu le am. Eşti în stare să admiţi că un 
om şi-ar putea limita ambițiile. 

— Nu-i cazul tău, Hattuşil. 

— Bănuiesc că în zadar aş încerca să te conving. 

— N-are absolut niciun rost. 

— Împăratul te-a numit general comandant al armatei şi a avut dreptate. 
Eşti un soldat grozav, trupele noastre au încredere în tine; dar să nu speri că 
vei acţiona de capul tău, fără niciun control. 

— Uiţi un lucru esenţial, Hattuşil: la hitiţi, armata este aceea care face 
legea. 

— Ştii tu ce iubesc cei mai mulţi dintre oameni, aici, în ţara noastră? Îşi 
iubesc casa, ogorul, via, turma de vite... 

— Ai fi adeptul păcii? 

— După câte ştiu, războiul încă nu a fost declarat. 

— Oricine va vorbi în favoarea păcii cu Egiptul, va trebui considerat un 
trădător. 

— Nu-ţi permit să-mi răstălmăceşti astfel spusele. 

— Dă-te la o parte din calea mea, Hattuşil. Dacă nu, o să-ţi pară rău. 

— Amenințarea este arma celor slabi, Uri-Teşub. 

Fiul împăratului duse mâna la mânerul sabiei. Hattuşil îl înfruntă. 

— Eşti în stare să ridici arma asupra fratelui lui Muwattalis? 

Uri-Ieşub scoase un urlet de furie şi ieşi din marea sală tropăind furios pe 
pardoseala de piatră. 

Uri-Teşub, Hattuşil, Putuhepa, marele preot al zeului furtunii, cel al zeiţei 
soarelui, şeful muncitorilor, inspectorul pieţelor şi toţi ceilalţi demnitari ai 
imperiului se adunaseră pentru a asculta cuvântul împăratului. 

Nereuşita planului de răzvrătire a protectoratelor egiptene tulburase toate 
spiritele. Nimeni nu se îndoia că vinovat de aceasta era generalul Baduk, 
mort în condițiuni tragice; dar la ce politică se gândea Muwattalis? Clanul 
militarilor, patronat de clocotitorul Uri-Teşub, dorea o confruntare directă şi 
imediată cu Egiptul; cel al negustorilor, a căror putere financiară era demnă 
de luat în seamă, prefera prelungirea stării de „nici război, nici pace”, 
favorabilă dezvoltării schimburilor comerciale. Hattuşil îi primise pe 
reprezentanţii lor şi-l sfătuise pe împărat să nu nesocotească punctul lor de 
vedere. Hatti era o ţară de tranzit prin care circulau caravanele, acestea 
plătind taxe imense statului hitit, asigurând în felul acesta şi banii necesari 
castei militare. Un catâr de putere mijlocie nu transporta, oare, 65 de 
kilograme de mărfuri diferite şi până la 80 de kilograme de textile? În oraşe 
ca şi în sate, negustorii înfiinţaseră adevărate centre comerciale, datorită 
folosirii listelor de alimente, a instrucţiunilor de transport, a contractelor, a 
recunoaşterii datoriilor, totul reglementat prin proceduri juridice speciale. 

Dacă, de exemplu, un negustor era dovedit ca autor al unui asasinat, el 
putea scăpa de tribunal şi de închisoare, plătindu-şi libertatea cu un preţ 
uriaş. 

Armata şi comerţul: aceştia erau cei doi stâlpi ai puterii împăratului. El 
nu putea trece nici peste unul, nici peste celălalt. Din moment ce Uri-Leşub 
devenea idolul militarilor, Hattuşil avea grijă să fie interlocutorul preferat al 
negustorilor. Cât despre preoţi, ei se aflau la mâna soţiei sale Putuhepa, a 
cărei familie era cea mai bogată din aristocrația hitită. 

Muwattalis era prea perspicace ca să nu observe cât de aprinsă era lupta 
ascunsă dintre fiul şi fratele său. Acordându-le fiecăruia dintre ei un 
domeniu limitat de influenţă, le satisfăcea ambiția şi putea ţine sub control 
situaţia, dar pentru cât timp? Destul de curând, trebuia să tranşeze într-un 
fel această rivalitate. 


Hattuşil nu era împotriva cuceririi Egiptului, în măsura în care acest lucru 
nu făcea din Uri-Ieşub un erou şi un viitor împărat; era necesar, deci, să-şi 
asigure mai întâi câteva relaţii prietenești în rândul militarilor şi, mai apoi, 
să submineze puterea lui Uri-Teşub. Pentru fiul împăratului, o moarte eroică 
pe câmpul de luptă n-ar fi fost soarta cea mai de dorit? 

Hattuşil admira felul în care guverna Muwattalis şi ar fi fost mulţumit să- 
] slujească, dacă Uri-Ieşub n-ar fi devenit o ameninţare pentru echilibrul 
imperiului. Muwattalis nu putea spera să aibă din partea fiului său nici 
respect, nici recunoştinţă; la hitiţi, legăturile familiale nu aveau decât o 
importanţă relativă. Din punctul de vedere al legislatorului, incestul era un 
obicei care putea fi acceptat, în măsura în care el nu aducea prejudicii 
nimănui; cât despre viol, el nu era pedepsit prea aspru şi cel vinovat putea 
scăpa fără nicio pedeapsă dacă exista o simplă prezumție de consimţământ 
din partea femeii agresate. Fapta unui fiu care-şi ucidea părintele pentru a 
pune mâna pe putere nu interesa deloc morala publică. 

Ideea de a-i oferi comanda armatei lui Uri-Ieşub fusese genială; fiul 
împăratului, ocupat acum să-şi consolideze prestigiul, nu mai visa, cel puţin 
în viitorul apropiat, să-l elimine pe tatăl său. Dar, cândva, pericolul urma să 
apară din nou. Hattuşil avea astfel ocazia să exploateze în folosul său 
această perioadă şi să reducă posibilităţile lui Uri-Ieşub de a face rău cuiva. 

Un crivăţ îngheţat se abătuse peste oraşul de sus, anunțând o iarnă 
timpurie. Demnitarii fură invitaţi să intre în sala de audienţe care era 
încălzită cât de cât de vasele cu jăratic. 

Atmosfera era apăsătoare şi plină de tensiune. Lui Muwattalis nu-i 
plăceau nici discursurile, nici adunările; prefera să acţioneze din umbră, 
manipulându-şi supuşii unul câte unul, fără a fi nevoit să se încurce cu 
prezenţa vreunui consiliu. 

În primul rând al celor prezenţi, strălucitoarea platoşă nouă a lui Uri- 
Teşub contrasta cu îmbrăcămintea modestă a lui Hattuşil. Putuhepa, soţia 
acestuia, apariţie splendidă în rochia sa roşie, arbora aerul unei adevărate 
regine; printre numeroasele bijuterii pe care le purta, puteau fi admirate şi 
brăţările de aur aduse din Egipt. 

Muwattalis se aşeză pe tronul său, un jilt din piatră fără niciun fel de 
omamente. 


Cu prilejul rarelor sale apariţii, fiecare dintre cei prezenţi se întreba cum 
se făcea că acest bărbat cu o înfăţişare obişnuită, în aparenţă inofensiv, era 
împăratul unui popor atât de războinic; dar un observator atent îşi dădea 
imediat seama că, din privirile şi din gesturile sale, emana o agresivitate 
reţinută, gata să erupă cu o violenţă extremă. Forţei brutale, Muwattalis îi 
adăuga şiretenia şi se pricepea să lovească precum un scorpion. 

— Mie şi nimănui altcuiva, declară pentru început împăratul, zeul furtunii 
şi zeiţa soarelui mi-au încredinţat această ţară, capitala şi oraşele sale. Eu, 
împăratul, le voi apăra, căci puterea şi carul de luptă mi-au fost date mie şi 
nimănui altcuiva. 

Folosind vechile formule, Muwattalis le amintea tuturor că el era singurul 
care hotăra şi că fiul şi fratele său, oricare ar fi fost influenţa lor, îi datorau o 
supunere absolută. La primul pas greşit, ei ar fi fost eliminaţi fără milă şi 
nimeni nu putea contesta hotărârea sa. 

— La nord, la sud, la est şi la vest, continuă Muwattalis, ţinutul Anatoliei 
este mărginit de munţi care ne apără. Frontierele noastre sunt de netrecut. 
Dar menirea poporului nostru nu este aceea de a rămâne cuibărit doar pe 
propriul său teritoriu. Înaintaşii mei au spus: „Ţara hitită să fie mărginită de 
mare atât într-o parte cât şi în cealaltă.” Iar eu vă declar: Ţărmurile Nilului 
să ne aparţină nouă. 

Muwattalis se ridică, semn că discursul său se încheiase. 

În numai câteva cuvinte, el anunţase începerea războiului. 

Recepţia organizată de Uri-Ieşub, pentru a sărbători avansarea sa, era 
strălucitoare şi toată lumea se simţea bine. Guvernatori de fortărețe, ofiţeri 
superiori şi soldaţi de elită vorbeau despre fapte de armă din trecut şi despre 
victoriile care urmau să vină. Fiul împăratului anunţă că va lua din nou sub 
comanda sa carele de luptă pe care le va dota cu echipamente noi. 

În aer plutea, însă, presimţirea unei ciocniri violente şi radicale. 

Hattuşil şi soţia sa îşi părăsiră locurile când în sală îşi făcură apariţia cam 
o sută de sclave tinere pe care Uri-Ieşub le oferea ca pe un desert oaspeţilor 
săi. Bietele fete primiseră ordin să dea frâu liber oricăror fantezii, pentru că 
altfel riscau să fie biciuite şi trimise în minele de sare, una dintre bogăţiile 
naturale ale ţării. 

— Cum, plecaţi aşa de devreme, dragii mei? se prefăcu nedumerit fiul 
împăratului. 


— Mâine avem o zi foarte încărcată, îi răspunse Putuhepa. 

— Hattuşil ar trebuie să se distreze şi el un pic... Printre fetele astea se 
află şi nişte asiatice de şaisprezece ani, frumoase ca nişte iepşoare. Cel care 
mi le-a vândut mi-a promis că sunt în stare să facă nişte lucruri 
extraordinare. Du-te acasă, dragă Putuhepa, şi lasă-l pe soţul tău să se 
distreze puţin. 

— Nu toţi bărbaţii sunt nişte porci, îi replică ea. Scuteşte-ne altă dată de 
asemenea invitaţii. 

Hattuşil şi Putuhepa se întoarseră în aripa palatului în care locuiau. Era 
un loc auster pe care doar covoarele din lână colorată îl mai înveseleau 
puţin. Pe pereţi atârnau trofee, capete de urs şi lănci încrucişate. 

Furioasă, Putuhepa o dădu afară pe cameristă şi-şi făcu singură toaleta de 
seară. 

— Uri-Teşub este un nebun periculos, izbucni ea. 

— Este, în primul rând, fiul împăratului. 

— Dar tu, tu eşti fratele lui! 

— În ochii multora dintre cei de la curte, Uri-Teşub apare ca succesorul 
desemnat de însuşi Muwattalis. 

— Desemnat... Împăratul a făcut o asemenea greşeală? 

— Deocamdată, nu pare să fie decât un zvon. 

— De ce nu încerci să faci ceva ca să înlături o asemenea posibilitate? 

— Situaţia nu mă nelinişteşte prea mult. 

— Seninătatea ta nu este, cumva, artificială? 

— Nu, draga mea; provine dintr-o analiză logică a realităţii. 

— N-ar trebui să mă lămureşti şi pe mine? 

— Uri-Teşub a obţinut postul pe care-l râvnea; el nu mai are nevoie să 
comploteze împotriva împăratului. 

— Ai devenit chiar aşa de naiv? El tronul şi-l doreşte! 

— Asta este evident, Putuhepa, dar este el capabil să-l obţină? 

Preoteasa rămase puţin descumpănită. Plăpând şi prea puţin atrăgător, 
Hattuşil o cucerise, totuşi, prin inteligenţa şi perspicacitatea sa. Avea stofă 
de adevărat bărbat de stat. 

— Lui Uri-Teşub îi lipseşte luciditatea, continuă Hattuşil, şi nu este 
conştient de importanţa enormă a misiunii sale. Unui comandant al armatei 
hitite i se cer anumite calităţi pe care el nu le are. 

— Nu este el un războinic destoinic care nu ştie ce este teama? 


— Sigur că este, dar un general comandant al armatei trebuie să ştie să 
păstreze echilibrul între două tendinţe diferite, chiar contradictorii. Pentru a 
reuşi aşa ceva, este nevoie de experienţă şi de răbdare. 

— Ceea ce spui tu acum nu este portretul lui Uri-Teşub! 

— Ce argumente mai vrei? Un asemenea exaltat nu va întârzia să facă 
greşeli mari, spre nemulţumirea unuia sau a altuia dintre generali. Taberele 
de acum se vor întări şi se vor diviza, nemulţumirile vor ieşi la suprafaţă şi 
fiarele cu colţi ascuţiţi vor încerca să sfâşie un tiran incapabil să se impună. 

— Împăratul a anunţat intrarea în stare de război... El îi oferă rolul 
principal lui Uri-Teşub! 

— În aparenţă, doar în aparenţă. 

— Eşti tu sigur de asta? 

— Am spus şi îţi repet: Uri-Teşub îşi face iluzii în privinţa priceperii sale. 
Va descoperi în scurt timp o lume complexă şi crudă. Visurile lui de 
războinic se vor face ţăndări izbindu-se de scuturile infanteriştilor şi vor fi 
strivite sub roţile carelor. Şi încă nu este tot ce se poate întâmpla... 

— O să mă faci să aştept cu nerăbdare aşa ceva, dragul meu soţ? 

— Muwattalis este un mare împărat. 

— Intenţionează, oare, să profite de defectele fiului său? 

Hattuşil zâmbi. 

— Imperiul este, în acelaşi timp, şi puternic, dar şi fragil. Puternic pentru 
că forţa sa militară este demnă de luat în seamă; fragil pentru că este 
ameninţat de nişte vecini invidioşi, gata să tragă un profit din cea mai mică 
slăbiciune. Atacarea şi ocuparea Egiptului este o intenţie bună, dar 
improvizaţia ar duce la un dezastru. Hultanii de pretutindeni se vor folosi de 
o asemenea ocazie şi se vor năpusti asupra rămăşiţelor noastre. 

— Muwattalis în persoană ar putea să ţină sub control un nebun războinic 
ca acest Uri-Ieşub? 

— Uri-Teşub nu cunoaşte adevăratele planuri ale tatălui său şi maniera în 
care el vrea să le înfăptuiască. Împăratul i-a spus multe în această privinţă, 
convingându-l că are încredere în el, dar nu i-a dezvăluit esentialul. 

— Ţie... ţi l-a dezvăluit? 

— Mi-a făcut această onoare, Putuhepa. Şi împăratul chiar mi-a 
încredinţat o misiune: să pun în aplicare planul său de acţiune fără a-l pune 
la curent cu aceasta pe fiul său. 


De pe terasa locuinţei sale, din oraşul de sus, Uri-leşub admira luna 
nouă. În ea spera să vadă secretul viitorului, al propriului său viitor. Aşa 
încât îi vorbi timp îndelungat şi îi împărtăşi dorinţa de a conduce armata 
hitită spre victorie, zdrobind pe oricine ar fi încercat să se opună înaintării 
sale. 

Fiul împăratului ridică în direcţia astrului nopţii o cupă plină cu apă. 
Datorită acestei oglinzi naturale, spera să descifreze secretele cerului. La 
hitiţi, orice om cunoştea ritualul ghicitului; dar puţini dintre ei îndrăzneau 
să înfrunte riscul de a se adresa direct lunii. 

Când i se tulbura liniştea, luna se transforma într-o sabie încovoiată care 
reteza gâtul celui imprudent, iar corpul lui era găsit, zdrobit, la poalele 
zidurilor. Celor care o iubeau şi o respectau, ea le dădea şansa de a lupta. 

Uri-Ieşub o venera pe regina nopţii, neruşinată şi infidelă. 

Timp de un ceas, ea rămase mută. 

Apoi, suprafaţa apei se încreţi şi începu să bolborosească. Cupa deveni 
fierbinte, dar Uri-Teşub nu-i dădu drumul din mână. 

Apa se linişti. Pe suprafaţa sa, acum netedă, se profilă figura unui bărbat 
care purta o coroană dublă, a Egiptului de Sus şi a celui de Jos. 

Ramses! 

Aceasta era grandiosul destin care i se arăta lui Uri-Teşub: îl va ucide pe 
Ramses şi va face din Egipt un sclav supus voinţei sale. 


Capitolul 32 


Cu barba perfect tunsă, purtând o tunică groasă, negustorul sirian Raia se 
prezentă în biroul lui Ameni. Secretarul particular al faraonului îl primi 
imediat. 

— Mi s-a spus că mă căutaţi prin tot oraşul, declară Raia cu o voce nu 
prea sigură. 

— Aşa este. Serramanna fusese însărcinat să vă aducă aici, de bunăvoie 
sau cu forţa. 

— Cu forţa? Dar din ce cauză? 

— Asupra dumitale planează bănuieli grave. 


Sirianul păru speriat. 

— Bănuieli... asupra mea... 

— Unde te ascunzi? 

— Dar... Nu mă ascundeam? Mă aflam în port, într-un depozit, şi 
pregăteam un transport de conserve de lux. Îndată ce am auzit zvonul acela 
de necrezut, am alergat aici? Sunt un comerciant cinstit şi locuiesc în Egipt 
de mai mulţi ani; n-am comis nicio faptă rea, de niciun fel. Întrebaţi-i pe 
prietenii mei, pe clienţi... Trebuie să ştiţi că-mi extind activitatea şi că sunt 
pe punctul de a mai cumpăra încă o corabie de transport. Conservele mele 
sunt servite la mesele unor persoane de vază, iar vasele mele de preţ sunt 
capodopere care împodobesc cele mai frumoase locuinţe din Theba, din 
Memphis şi din Pi-Ramses... Sunt chiar unul dintre furnizorii palatului! 

Raia îşi înşirase toate aceste activităţi pe un ton iritat. 

—Nu pun la îndoială calităţile dumitale comerciale, spuse Ameni. 

— Dar... De ce anume sunt acuzat? 

— Cunoşti pe o anume Nenufar, o femeie uşoară care locuieşte în Pi- 
Ramses? 

— Nu. 

— Nu eşti însurat? 

— Meseria mea nu mi-ar lăsa timpul liber necesar pentru a mă ocupa de o 
soţie şi de o familie. 

— Poate că ai vreo legătură... 

— Viaţa mea personală... 

— Este în interesul dumitale să răspunzi. 

Raia avu câteva clipe de ezitare. 

— Am nişte prietene, pe ici pe acolo... Ca să fiu sincer, muncesc atât de 
mult, încât distracţia mea preferată este somnul. 

— Deci nu recunoşti că ai întâlnit-o pe această fată, Nenufar? 

— Nici vorbă. 

— Recunoşti că ai un depozit în Pi-Ramses? 

— Bineînţeles! Am închiriat un depozit încăpător pe cheu, dar în curând 
nu va mai fi suficient. Aşa că m-am hotărât să mai închiriez unul, chiar în 
oraş. Îl voi folosi începând de luna viitoare. 

— Cine este proprietarul? 

— Un coleg egiptean, Renuf. Un om cumsecade şi un negustor cinstit 
care cumpărase clădirea cu speranţa că-şi va putea extinde activitatea; 
pentru că a renunţat, mi l-a oferit la un preţ care mi-a convenit. 


— În momentul acesta, depozitul este gol? 

— Da, aşa este. 

— Te duci deseori acolo? 

— N-am fost decât o singură dată, împreună cu Renuf, ca să semnez 
contractul de închiriere. 

— Raia, chiar în clădirea aceea a fost descoperit cadavrul lui Nenufar. 

Această ultimă afirmaţie păru să-l doboare pe negustor. 

— Sărmana fată a fost strangulată, continuă Ameni, pentru că era pe 
punctul de a dezvălui numele omului care o obligase să depună o mărturie 
falsă. 

Mâinile lui Raia începură să tremure, buzele i se albiră. 

— Un omor... Un omor, aici, în capitală! Ce grozăvie... O asemenea 
violenţă... Sunt pur şi simplu năucit. 

— De ce origine eşti? 

— Siriană. 

— Din cercetările noastre a reieşit că vinovatul era un sirian. 

— Sunt mii de sirieni în Egipt! 

— Eşti sirian şi, în depozitul dumitale, Nenufar a fost asasinată. Sunt 
nişte coincidenţe grozave, nu-i aşa? 

— Doar coincidenţe, nimic altceva! 

— Crima aceasta este legată de o altă crimă, de o gravitate extremă. 
Tocmai de aceea regele mi-a cerut să acţionez cât se poate de repede. 

— Eu nu sunt decât un negustor, un simplu negustor! Poate că averea pe 
care am început s-o adun a stârnit invidie şi astfel de calomnii! Dacă eu mă 
îmbogăţesc, asta este datorită muncii mele neîncetate! N-am furat nimic de 
la nimeni. 

„Dacă este chiar omul pe care-l căutăm, gândi în sinea lui Ameni, 
individul acesta este un actor nemaipomenit.” 

— Citeşte aici, îi ceru scribul, întinzându-i sirianului procesul-verbal de 
la descoperirea cadavrului lui Nenufar, purtând data crimei. 

— Unde te aflai în ziua şi în noaptea aceea? 

— Lăsaţi-mă să mă gândesc, sunt atât de tulburat... Şi, cu toate drumurile 
pe care le fac, e greu să-mi amintesc... Poftim, am găsit! Făceam inventarul 
mărfurilor în magazinul meu din Bubastis. 

Bubastis, frumosul oraş al zeiţei cu cap de pisică, Bastet, aflat la 80 de 
kilometri de Pi-Ramses. Cu o barcă rapidă şi un curent favorabil, până în 
capitală nu se făceau mai mult de cinci sau şase ore. 


— Te-a văzut cineva acolo? 

— Da, magazionerul şef şi directorul meu de vânzări pentru regiunea 
aceea. 

— Cât timp ai rămas la Bubastis? 

— Am sosit acolo în ajunul dramei şi am plecat din oraş a doua zi, spre 
Memphis. 

— Un alibi perfect, Raia. 

— Alibi... Dar nu-i decât adevărul! 

— Cum se numesc oamenii aceia doi? 

Raia le scrise pe o bucată de papirus folosit de mai multe ori. 

— O să verific, promise Ameni. 

— O să vă daţi seama că sunt nevinovat! 

— Te rog să nu pleci din Pi-Ramses. 

— Mă... mă arestaţi? 

— Poate că va fi necesar să te mai chemăm la un interogatoriu. 

— Dar... negustoria mea! Trebuie să plec în provincie ca să vând nişte 
vase. 

Comerciantul era gata să izbucnească în plâns. 

— Risc să pierd încrederea familiilor bogate... Eu aduc întotdeauna 
marfa în ziua fixată. 

— Ar fi un caz de forţă majoră. Unde locuieşti? 

— Într-o căsuţă modestă, în spatele depozitului meu din port... Cât timp 
ar putea dura situaţia aceasta? 

— O să ne lămurim cât de curând, fii sigur. 

Fură necesare nu mai puţin de trei cupe de bere tare pentru a potoli furia 
uriaşului sard, întors de la Bubastis, după o călătorie fulger. 

— l-am interogat pe angajaţii lui Raia, îi spuse el lui Ameni. 

— Îi confirmă alibiul? 

— Îl confirmă. 

— Ar depune mărturie sub jurământ, în faţa unui tribunal? 

— Ăştia sunt sirieni, Ameni! Ce-i interesează pe ei judecata morţilor? O 
să mintă cu neruşinare, în schimbul unei plăţi grase! Pentru ei, Regula nu 
contează. Dacă aş fi putut să-l interoghez cu metodele mele, ca în vremea în 
care eram pirat... 


— Nu mai eşti pirat, iar justiţia este bunul cel mai de preţ al Egiptului. 
Maltratarea unei fiinţe umane este o crimă. 

— Dar a lăsa în libertate un criminal care, pe deasupra, mai este şi spion 
nu este o crimă? 

Apariţia uneia dintre gărzi puse capăt discuţiei. Ameni şi Serramanna 
erau invitaţi să meargă în spaţiosul birou al lui Ramses. 

— În ce stadiu ne aflăm? îl întrebă regele pe Ameni. 

— Serramanna este convins că negustorul sirian Raia este un spion şi un 
asasin. 

— Şi tu ce zici? 

— Şi eu cred la fel. 

Sardul îi aruncă scribului o privire plină de recunoştinţă. Orice urmă de 
supărare dispăruse dintre ei. 

— Dovezi? 

— Niciuna, Maiestate, recunoscu Serramanna. 

— Dacă este arestat doar pe simple presupuneri, Raia va cere să fie adus 
în faţa unui tribunal şi acolo va fi achitat. 

— Suntem conştienţi de acest lucru, mărturisi Ameni. 

— Lăsaţi-mă pe mine să fac ce ştiu eu, se rugă Serramanna. 

— Trebuie să-i amintesc aceluia care este şeful gărzii mele personale că 
orice brutalitate comisă asupra persoanei unui suspect aduce după ea o 
pedeapsă grea... pentru agresor? Serramanna oftă resemnat. 

— Ne aflăm într-un impas, mărturisi Ameni. Probabil că acest Raia face 
parte dintr-o reţea de spionaj în slujba hitiţilor, poate că este chiar şeful ei. 
Omul este inteligent, şiret şi joacă bine teatru. Îşi controlează reacţiile, ştie 
să lăcrimeze şi să pară indignat şi se pretinde a fi un negustor cinstit şi 
muncitor care în întreaga lui existenţă nu ştie decât să muncească. Nu mai 
are importanţă că se deplasează prin tot Egiptul, merge din oraş în oraş şi se 
întâlneşte cu un mare număr de oameni; există, oare, vreo altă metodă mai 
bună pentru a observa ceea ce se petrece în ţara noastră, pentru a trimite 
inamicului o mulţime de informaţii precise? 

— Raia se culca, fără îndoială, cu Nenufar, afirmă Serramanna, şi a plătit- 
o ca să mintă. Credea că ea o să tacă; a fost greşeala lui. Ea a vrut să-l 
toamne, el a ucis-o. 

— Din relatările voastre, constată Ramses, sirianul ar fi ucis-o pe această 
fată într-o clădire comercială pe care o avea cu chirie. De ce să fi comis o 
asemenea imprudenţă? 


— Nu deţinea clădirea aceea pe numele său, sublinie Ameni. N-a fost 
prea uşor să ajungem până la adevăratul proprietar, care este străin de toată 
povestea, apoi până la Raia. 

— Cu siguranţă, Raia ar fi dorit să-l suprime şi pe proprietar, adăugă 
Serramanna, temându-se ca el să nu scoată la iveală numele său; dar am 
intervenit noi la timp. Dacă nu o făceam, sirianul acesta ar fi rămas în ceaţă. 
După părerea mea, Raia nu a plănuit din vreme uciderea lui Nenufar. 
Întâlnindu-se cu ea în acest loc izolat, într-un cartier în care nimeni nu-l 
cunoştea, n-ar fi planat asupra lui nicio bănuială. Un avertisment sever ar fi 
trebuit, în opinia lui, să fie suficient ca s-o calmeze. Dar evenimentele s-au 
precipitat; fetei i-a venit ideea de a-i stoarce o mică avere în schimbul 
tăcerii ei. Dacă nu, îl ameninţa că va merge la poliţie şi va da totul în vileag. 
Raia a ucis-o şi a fugit, fără a mai avea posibilitatea să scape de cadavru. 
Totuşi, a reuşit să-şi creeze un alibi cu ajutorul complicilor săi sirieni. 

— Dacă ne aflăm în preajma unei confruntări directe cu hitiţii, aprecie 
Ramses, prezenţa unei reţele de spionaj pe teritoriul nostru este un handicap 
serios. Reconstituirea faptelor aşa cum aţi făcut-o voi este convingătoare, 
dar cel mai important este să aflăm cum îşi trimite Raia mesajele în tabăra 
duşmană. 

— Un interogatoriu ca lumea... propuse iarăşi Serramanna. 

— Un spion adevărat nu va vorbi aşa uşor. 

— Ce propune Maiestatea Voastră? întrebă scribul. 

— Ia-l din nou la întrebări, apoi lasă-l în pace. Încearcă să-l convingi că 
nu putem să-l acuzăm de nimic. 

— Nu se va lăsa păcălit aşa de uşor! 

— Bineînţeles, recunoscu regele; dar, simțindu-se strâns între fălcile 
menghinei, va fi obligat să le comunice asta şi hitiţilor. Vreau să ştiu cum o 
să se descurce. 

In aceste ultime zile ale lui noiembrie începea perioada în care cerealele 
începeau să se coacă. Grânele semănate în lanuri îşi proclamau victoria 


asupra tenebrelor şi aduceau în dar poporului egiptean viaţa pe care o 
purtau în boabele lor. 

Ramses îl ajută pe Homer să coboare din lectica purtată de servitori şi să 
se aşeze într-un fotoliu, în faţa unei mese încărcate cu diferite gustări, la 
umbra palmierilor, pe malul unui canal. Nu departe de ei, un vad permitea 
turmelor să treacă apa. Soarele blând al primelor zile de iamă mângâia 
fruntea bătrânului poet. 

— Prânzul acesta la ţară îţi face plăcere? întrebă regele. 

— Zeii au fost foarte buni cu Egiptul şi i-au făcut multe daruri. 

— Dar faraonul nu le-a construit, drept recunoştinţă, lăcaşuri în care ei să 
fie veneraţi? 

— Pământul acesta ascunde o taină, Maiestate, şi voi înşivă sunteţi un 
mister. Această linişte, această bucurie a vieţii paşnice, frumuseţea acestor 
palmieri, limpezimea acestui aer plin de lumină, gustul neasemuit al acestor 
bunătăţi... Este ceva supranatural în toate acestea. Voi cei de aici, egiptenii, 
aţi creat un miracol şi trăiţi în plină vrajă. Dar câte secole va mai dura ea? 

— Tot atâta timp cât Regula Maat va însemna principiul nostru de bază. 

— Uitaţi lumea exterioară, Maiestate; acolo, Regula este luată în 
derâdere. Credeţi că Maat va opri armata hitită? 

— Ea va fi cel mai bun bastion al nostru împotriva nenorocirilor. 

— Am văzut războiul cu ochii mei, am văzut cruzimea oamenilor, furia 
dezlănţuindu-se, nebunia ucigaşă punând stăpânire pe fiinţe care, până 
atunci, păreau liniştite. Războiul... El este viciul strecurat în sângele 
omului, maladia care va distruge orice formă de civilizaţie. Egiptul nu va 
face excepţie de la această regulă. 

— Da, Homer. Țara noastră este un miracol, ai dreptate, dar un miracol pe 
care noi îl clădim în fiecare zi. Şi voi zădărnici orice invazie, de oriunde ar 
veni. 

Poetul închise ochii. 

— Eu nu mai sunt în exil, Maiestate. Niciodată nu voi uita Grecia, 
asprimea şi farmecul ei, dar aici, pe acest pământ negru şi fertil, spiritul 
meu comunică nestingherit cu cerul. Un cer pe care războiul îl va tulbura. 

— De ce eşti atât de pesimist? 

— Hitiţii nu visează decât la cuceriri; a lupta este raţiunea lor de a fi, aşa 
cum era şi aceea a mulțimilor de greci care se înverşunau să se sugrume 
unii pe alţii. Proaspăta voastră victorie nu-i va descuraja. 

— Armata mea va fi gata de luptă. 


— Vă asemănaţi cu o mare fiară, Maiestate; gândindu-mă la voi am scris 
aceste versuri: O panteră care stă să înfrunte un vânător nu tremură ci îşi 
păstrează sufletul liniştit, chiar când aude urletele unei haite de câini; chiar 
şi rănită de o suliță, ea continuă să lupte şi atacă pentru a trăi sau a muri. 


Nefertari reciti mişcătoarea scrisoare pe care o primise datorită lui Şenar. 
Curieri călare o aduseseră din Hatti până în nordul Siriei, de aici o 
preluaseră alţii până în Egipt, unde îi fusese înmânată de ministrul 
Afacerilor externe. 


Surorii mele, regina cea mai dragă Egiptului, 
Nefertari. 

Eu, Putuhepa, soția lui Hattuşil, fratele împăratului 
hitiţilor, îţi trimit gândurile mele prieteneşti. Suntem 
departe una de alta, ţările şi popoarele noastre sunt 
atât de diferite, dar nu-şi doresc ele aceeaşi pace? 
Dacă tu şi cu mine vom reuşi să aducem buna 
înțelegere între popoarele noastre, nu s-ar putea spune 
că am făcut o faptă minunată? În ce mă priveşte, mă 
voi strădui. Aş putea s-o rog pe respectata mea soră să 
facă şi ea la fel? 

Ar fi o plăcere şi o onoare să primesc o scrisoare 
din mâna sa. Zeii să te aibă în pază. 


— Ce poate însemna mesajul acesta curios? îl întrebă regina pe Ramses. 

— Forma celor două sigilii de noroi uscat şi scrisul nu lasă nicio îndoială 
asupra autenticităţii acestei scrisori. 

— Trebuie să-i răspund lui Putuhepa? 

— Ea nu este regină, dar trebuie considerată drept prima doamnă a 
imperiului hitit după moartea soţiei lui Muwattalis. 

— Soţul ei, Hattuşil, va fi viitorul împărat? 

— Preferinţa lui Muwattalis se îndreaptă către fiul său, Uri-Teşub, un 
susţinător înverşunat al războiului împotriva Egiptului. 

— Mesajul acesta nu are, aşadar, niciun sens. 


— Din ce scrie acolo rezultă că există şi o altă tendinţă, susţinută de casta 
preoţilor şi de cea a negustorilor, a căror putere financiară nu este deloc de 
lepădat, după spusele lui Acha. Ei ar vrea să evite un război care le-ar 
stânjeni afacerile. 

— Influenţa lor este suficientă pentru a îndepărta pericolul unei 
confruntări? 

— Cu siguranţă, nu. 

— Dacă Putuhepa este sinceră, de ce nu i-aş da o mână de ajutor? Ar 
exista o fărâmă de speranţă că am putea evita miile de morţi. 


%* 


Nervos, negustorul sirian Raia se scărpină în barbă. 

— Ți-am verificat alibiul, îl anunţă Ameni. 

— Cu atât mai bine! 

— Cu atât mai bine pentru dumneata, într-adevăr; angajaţii au confirmat 
ce ne-ai spus. 

— Am spus adevărul şi nu am nimic de ascuns. 

Ameni nu contenea să se joace cu o pensulă. 

— Trebuie să-ţi mărturisesc... să recunosc că, poate, ne-am înşelat. 

— În sfârşit, vocea raţiunii! 

— Trebuie să recunoşti că împrejurările nu-ţi erau deloc favorabile! În 
consecinţă, îţi prezint scuzele mele. 

— Justiţia egipteană nu este o vorbă goală. 

— Ne bucurăm cu toţii că este aşa. 

— Sunt liber să merg unde am treabă sau îmi face plăcere? 

— Poţi să-ţi continui munca în deplină libertate. 

— Sunt absolvit de toate acuzaţiile? 

— De toate, Raia. 

— Vă apreciez corectitudinea şi sper că-l veţi găsi cât se poate de repede 
pe ucigaşul sărmanei fete. 


Cu gândurile în cu totul altă parte, Raia îşi făcea de lucru cu listele de 
livrări şi bătea drumul pe chei între depozit şi vasul său. 

Comedia jucată de Ameni nu-l păcălise nici măcar o clipă. Secretarul 
particular al lui Ramses era prea insistent ca să-l scape din mână aşa de 


uşor, dând crezare mărturiei celor doi sirieni. Renunţând să folosească 
violenţa, scribul îi întindea o capcană. El spera ca Raia, crezându-se scăpat 
de orice acuzaţie, îşi va relua activităţile secrete şi-l va conduce pe 
Serramanna până la membrii reţelei sale. 

Gândindu-se bine, situaţia era mult mai gravă decât bănuise la început. 
Orice ar fi făcut, reţeaua părea să fie condamnată. Ameni va înţelege repede 
că aproape toţi angajaţii săi lucrau pentru Hatti şi formau o adevărată 
armată din umbră, teribil de eficientă. Un val de arestări ar fi distrus-o. 

Să lucreze în continuare ca un comerciant, după cum îi obişnuise pe toţi 
să-l vadă... Soluţia aceasta, provizorie, nu l-ar fi dus prea departe. 

Avea nevoie să-l avertizeze cât mai repede pe Şenar, fără a atrage asupra 
lui nici cea mai mică bănuială. 


Raia duse vase de preţ la mai multe notabilităţi din Pi-Ramses. Şenar, 
cumpărătorul său obişnuit, figura şi el pe listă. Aşa că sirianul se duse la 
vila fratelui mai mare al regelui şi dădu peste intendentul său. 

— Stăpânul Şenar nu este aici. 

— Aha... Se întoarce curând? 

— Nu ştiu. 

— Din păcate, nu am timp să-l aştept căci trebuie să plec la Memphis. 
Câteva întâmplări neprevăzute din ultimele zile m-au făcut să întârzii mult. 
Sunteţi atât de amabil să-i daţi acest obiect stăpânului Şenar? 

— Bineînţeles. 

— Transmiteţi-i, vă rog, salutări din partea mea. Ah, era să uit... Preţul 
este foarte mare, dar calitatea acestei mici capodopere îl merită. O să 
rezolvăm această mică problemă când o să mai vin eu pe aici. 

Raia mai vizită şi alţi trei clienţi obişnuiţi înainte de a se îmbarca pe 
corabia sa cu destinaţia Memphis. 

Luase o hotărâre: dată fiind starea de alarmă, era nevoit să-l contacteze pe 
şeful său şi să-i ceară sfatul, după ce scăpa de oamenii lui Serramanna care- 
| urmăreau peste tot. 


Scribul ministerului Afacerilor externe, însărcinat cu redactarea 
mesajelor urgente care se primeau, îşi uitase peruca şi, o dată cu ea, 


emblema biroului său, aşa că alergă până în biroul lui Şenar sub privirile 
critice ale colegilor săi. Prima calitate a unui om al scrisului nu era 
stăpânirea de sine? 

Şenar nu era în birou. 

Îngrozitoare dilemă... Să aştepte întoarcerea ministrului sau să sară peste 
o treaptă ierarhică şi să ducă mesajul direct regelui? Cu toate că îl putea 
aştepta o mustrare, înaltul funcţionar alese cea de-a doua soluţie. 

Stupefiaţi, colegii săi îl văzură părăsind ministerul în timpul orelor de 
serviciu, tot fără perucă, şi sărind în carul său de serviciu care îi permitea să 
ajungă la palat în numai câteva minute. 

Ameni îl primi pe funcţionar şi-i înţelese emoția. 

Scrisoarea, transmisă prin curier diplomatic din Siria de Sud, purta 
sigiliile lui Muwattalis, împăratul hitiţilor. 

— Ministrul meu fiind absent, am crezut că fac bine... 

— Bine ai făcut. Să nu te temi pentru cariera ta: regele o să aprecieze 
spiritul tău de iniţiativă. 

Ameni cântări în palmă scrisoarea, o tăbliță de lemn învelită într-o 
țesătură pătată de mai multe sigilii de noroi uscat, acoperite de un scris în 
limba hitită. 

Scribul închise câteva clipe ochii, sperând că era vorba despre un coşmar. 
Când îi deschise din nou, mesajul nu dispăruse şi continua, parcă, să-i ardă 
degetele. 

Cu gâtul uscat, el parcurse cu paşi foarte înceţi distanţa care îl despărţea 
de biroul lui Ramses. După ce petrecuse ziua lucrând cu ministrul 
Agriculturii şi cu cei răspunzători de irigaţii, regele era singur şi pregătea un 
decret care viza îmbunătăţirea activităţii de întreţinere a digurilor. 

— Pari tulburat, Ameni. 

Mâinile întinse ale scribului îi prezentară scrisoarea oficială a împăratului 
din Hatti, adresată faraonului. 

— Declaraţia de război, şopti Ramses. 

Fără să se grăbească, Ramses sfărâmă sigiliile, rupse țesătura de protecţie 
şi citi mesajul. 

Ameni închise din nou ochii, bucurându-se de ultimele clipe de pace 
înainte de iad, adică înainte ca faraonul să-i dicteze răspunsul care ar fi 
consemnat intrarea în război a celor două state: Egiptul şi Hatti. 

— Întotdeauna eşti aşa de încruntat, Ameni? 

Întrebarea îl surprinse pe scrib. 

— Eu, încruntat? Da, bineînţeles. 

— Păcat, am fi putut bea împreună un vin tare bun. La şi citeşte. 

Ameni citi cu atenţie ce scria pe plăcuţă. 


De la împăratul din Hatti, Muwattalis, către fratele 
său Ramses, Fiul luminii, faraonul Egiptului. 

Cum o duci? Sper că mama ta Tuya, soţia ta 
Nefertari şi copiii tăi sunt bine şi ei. Faima ta şi a 
marii soţii regale nu încetează să crească, iar vitejia 
ta este cunoscută de toți locuitorii din Hatti. 

Ce-ţi mai fac caii? Aici, noi avem mare grijă de ai 
noştri. Sunt nişte animale splendide, cele mai 
frumoase care au fost create vreodată. 

Zeii să aibă în paza lor Hatti şi Egiptul. 


Un zâmbet larg se aştemu pe faţa lui Ameni. 

— Este... este minunat! 

— Eu nu sunt prea convins de asta. 

— Sunt formulele diplomatice obişnuite şi suntem departe de o declaraţie 
de război! 

— Numai Acha ne-ar putea lămuri. 

— Tu nu ai niciun pic de încredere în Muwattalis... 

— Şi-a întemeiat puterea îngemănând violenţa cu şiretenia; în ochii lui, 
diplomaţia nu este decât o armă în plus şi nu o cale către pace. 

— Şi dacă s-a săturat de atâtea războaie? Faptul că tu ai recucerit Canaan 
şi Amurru i-a demonstrat că ar trebui să ia în serios armata egipteană! 

— Muwattalis nu o disprețuiește; tocmai de aceea el se pregăteşte pentru 
război şi încearcă să înlăture temerile noastre prin câteva demonstraţii de 
prietenie. Homer, a cărui privire vede departe în timp, nu crede într-o pace 
durabilă. 


— Şi dacă el s-a înşelat, dacă Muwattalis s-a schimbat, dacă în Hatti casta 
negustorilor s-a dovedit a fi mai influentă decât cea a războinicilor? 
Scrisoarea lui Putuhepa ar fi o dovadă în acest sens. 

— Economia imperiului hitit este clădită pe război, poporul său iubeşte 
din toată inima războiul. Comerciantii îi vor susţine pe războinici şi vor găsi 
într-un mare război ocazia de a stoarce noi câştiguri. 

— Aşadar, confruntarea ţi se pare inevitabilă. 

— Sper din toată inima să nu am dreptate. Dacă Acha nu observă nici 
manevre importante, nicio înarmare neobişnuită, nici mobilizare generală, 
speranţa mea o să renască. 

Ameni se simţi cuprins de o mare tulburare; o idee stranie îi trecu prin 
minte. 

— Misiunea oficială a lui Acha este de a reorganiza sistemul de apărare a 
protectoratelor noastre; ca să obţină informaţiile de felul acestora pe care le 
doreşti, n-ar trebui ca el... să pătrundă pe teritoriul hitit? 

— Aşa este, recunoscu Ramses. 

— Este o nebunie ce spun! Dacă este prins... 

— Acha era liber să accepte sau să refuze. 

— Este prietenul nostru, Ramses, prietenul nostru din copilărie, îţi este 
credincios aşa cum îţi sunt şi eu, îţi... 

— Ştiu asta, Ameni, şi îi apreciez curajul la adevărata lui valoare. 

— N-are nicio şansă să se întoarcă în viaţă! Chiar dacă va reuşi să ne 
transmită câteva mesaje, până la urmă tot va fi capturat. 

Pentru prima oară, scribul simţi că încearcă un sentiment de ciudă faţă de 
Ramses. Dând întâietate interesului superior al Egiptului, faraonul nu făcea 
nicio greşeală. Dar acum sacrifica un prieten, o fiinţă deosebită, un bărbat 
care ar fi meritat să trăiască o sută zece ani, la fel ca înţelepţii de altădată. 

— Trebuie să-ţi dictez un răspuns, Ameni; să-l liniştim pe fratele nostru, 
împăratul din Hatti, în privinţa stării de sănătate a familiei mele şi a cailor 
mei. 


Ronţăind cu muşcături mici un măr, Şenar privea minunatul vas pe care 
intendentul său îl pusese în faţa lui. 

— Eşti sigur că negustorul acela care ţi l-a adus era chiar Raia în 
persoană? 

— Da, stăpâne. 


— Repetă-mi ce a spus. 

— A pomenit preţul mare al acestei capodopere şi a spus că veţi rezolva 
această problemă când se va întoarce el în capitală. 

— Mai dă-mi un măr şi vezi să nu mă deranjeze nimeni. 

— Stăpâne, ar trebui să primiţi pe o tânără persoană... 

— Trimite-o aici. 

Şenar îşi menținea privirile aţintite asupra vasului din faţa sa. 

O copie. 

O copie stângace şi urâtă care nu făcea nici măcar cât o pereche de 
sandale de calitate mediocră. Chiar şi un mic burghez de provincie ar fi 
ezitat să-l expună în camera sa de primiri. 

Mesajul lui Raia era limpede. Spionul fusese demascat şi nu va mai intra 
în niciun caz în legătură cu Şenar. O parte importantă a strategiei plănuite 
de fratele mai mare al lui Ramses se năruia. Lipsindu-i posibilitatea de a 
mai intra în legătură cu hitiţii, cum ar mai fi putut acţiona? 

Două elemente îl mai liniştiră. 

Mai întâi, hitiţii nu vor putea renunţa, într-o perioadă atât de fierbinte, la 
păstrarea unei reţele de spionaj pe pământ egiptean; ei îl vor înlocui pe Raia 
cu altcineva şi această persoană va intra neapărat în legătură cu Şenar. 

Apoi, mai era şi poziţia privilegiată a lui Acha. În timp ce el acţiona 
pentru dezorganizarea sistemului de apărare a protectoratelor, nu va întârzia 
să reia legăturile cu hitiţii şi să-l anunţe despre aceasta şi pe Şenar. 

Mai rămânea magul Ofir, a cărui tehnică de descântare ar fi putut reuşi în 
cele din urmă. 

Având în vedere toate acestea, nenorocirea care-l lovise pe Raia nu-l 
putea atinge şi pe el. Spionul sirian era în stare să iasă cu bine din această 
încurcătură. 


Templele din Pi-Ramses erau scăldate într-o lumină gălbuie şi caldă. 
După ce împliniseră ritualurile asfinţitului, Ramses şi Nefertari se 
reîntâlniră în faţa templului închinat lui Amon a cărui construcţie era încă în 
curs. Cu fiecare zi care trecea, capitala devenea tot mai frumoasă, părând 
consacrată păcii şi fericirii. 

Perechea regală porni la plimbare prin grădina plantată de curând în faţa 
sanctuarului; piersici, sicomori şi o sumedenie de arbuşti alternau cu tufe 
întinse de leandri. Câţiva grădinari udau arborii abia sădiţi, adresându-le în 


şoaptă cuvinte prieteneşti; fiecare dintre ei ştia că plantele apreciau acest 
lucru, la fel cum se bucurau şi de apa care-i hrănea. 

— Ce părere ai despre scrisorile pe care tocmai le-am primit? 

— Nu mă liniştesc deloc, răspunse Nefertari; hitiţii caută să ne ia ochii cu 
mirajul unui răgaz. 

— Speram să ai o părere mai încurajatoare. 

— Dacă te-aş minţi, ar însemna să trădez dragostea noastră. Trebuie să-ţi 
spun cum văd eu lucrurile, chiar dacă fac aceasta în culorile alarmante ale 
unui cer prevestitor de furtună. 

— Cum să admiţi imaginea unui război în care o mulţime de bărbaţi tineri 
îşi vor pierde viaţa, în timp ce noi ne bucurăm de frumuseţea acestei 
grădini? 

— Noi nu avem dreptul să ne refugiem într-un asemenea paradis şi să 
uităm de furtuna care ameninţă să-l distrugă. 

— Armata mea va fi ea, oare, capabilă să reziste în faţa asalturilor hitite? 
Prea mulţi veterani care nu visează decât să fie lăsaţi la vatră, prea mulţi 
soldaţi tineri şi fără experienţă, prea mulţi mercenari preocupaţi doar de 
solda pe care o primesc... Inamicul ne cunoaşte punctele slabe. 

— Noi nu le cunoaştem pe ale lor? 

— Serviciile noastre de informaţii sunt prost organizate; vor fi necesari 
ani de eforturi pentru a le face eficiente. Noi am crezut că Muwattalis va 
respecta frontiera impusă de tatăl meu, atunci când el ajunsese la porţile 
oraşului Kadesh; dar, la fel ca înaintaşii săi, împăratul nu visează decât la 
noi cuceriri şi nicio pradă nu este mai atrăgătoare decât Egiptul. 

— Acha ţi-a trimis până acum vreun raport? 

— N-am de la el nicio veste. 

— Te temi pentru viaţa sa, nu-i aşa? 

— l-am încredinţat o misiune periculoasă care îl obligă să pătrundă în 
teritoriul inamic pentru a culege de acolo cât mai multe informaţii. Ameni 
nu-mi iartă cu niciun chip această hotărâre. 

— Cine a avut o asemenea idee? 

— N-am să-ţi ascund niciodată adevărul, Nefertari; eu am avut-o, şi nu 
Acha. 

— Ar fi putut să refuze. 

— Ar putea cineva să refuze o propunere a faraonului? 

— Acha are o personalitate puternică şi este în stare să-şi aleagă singur 
soarta. 


— Dacă dă greş, eu voi fi răspunzător pentru arestarea şi pentru moartea 
sa. 

— Acha şi-a dedicat viaţa Egiptului, la fel ca şi tine; plecând în Hatti, el 
speră să salveze ţara noastră de la dezastru. 

— Am vorbit împreună de acest ideal o noapte întreagă; dacă el îmi aduce 
nişte informaţii utile despre forţele hitite şi despre planurile lor, poate că 
vom reuşi să-i respingem pe invadatori. 

— Şi dacă ai ataca tu primul? 

— Mă gândeam şi eu la asta... Dar trebuie să-i las lui Acha timp ca să se 
mişte. 

— Scrisorile pe care le-am primit arată că hitiţii încearcă să câştige timp, 
fără îndoială din cauza unor neînţelegeri dintre ei. N-ar trebui să lăsăm să 
treacă momentul potrivit. 

Cu vocea sa melodioasă şi blândă, Nefertari exprima rigoarea şi voinţa 
neabătută a unei regine a Egiptului. La fel cum făcuse Tuya alături de Seti, 
ea modela sufletul regelui şi-i hrănea forţa. 

— Mă gândesc deseori la Moise. Cum ar fi procedat el, astăzi, când însăşi 
existenţa acestor Două Țări este în pericol? Cu toate că ideile care-l mânau 
în viaţă erau ciudate, sunt convins că ar fi luptat alături de noi pentru a salva 
ţara faraonilor. 

Soarele asfinţise, Nefertari fu cuprinsă de fior. 

— Acum aş fi avut nevoie de şalul meu cel vechi, îmi ţinea aşa de cald! 


Capitolul 35 


La est de golful Aqaba şi la sud de Edom, ţinutul Madian se mulțumea cu 
o existenţă liniştită şi retrasă, oferind câteodată găzduire nomazilor care 
parcurgeau peninsula Sinai. Oamenii din Madian, iubindu-şi condiţia de 
păstori, se ţineau la distanţă de luptele care se ţineau lanţ între triburile 
arabe din ţinutul Moab. 

Un preot bătrân, tatăl a nouă fete, domnea peste micuța comunitate a 
madianiţilor care nu se plângea nici de sărăcia sa, nici de asprimea climei. 


Bătrânul tocmai îngrijea copita unui miel, când un zgomot neobişnuit îi 
ajunse la urechi. 

Tropot de cai. 

Cai şi care de luptă care se apropiau cu repeziciune. 

O patrulă a armatei egiptene... Curios, egiptenii nu veneau niciodată în 
ţinutul Madian, ai cărui locuitori nu aveau nicio armă şi nici nu ştiau să 
lupte. Fiind atât de săraci, ei nu plăteau impozite, iar poliţia deşertului ştia 
că n-ar fi riscat să-i adăpostească pe beduinii prădători pentru că altfel oaza 
lor ar fi fost distrusă şi oamenii ar fi fost alungaţi de pe pământul lor. 

Când carele egiptene pătrunseră în tabără, bărbaţii, femeile şi copiii se 
făcură nevăzuţi în corturile din pânză grosolană. Bătrânul preot se ridică şi 
ieşi în întâmpinarea noilor veniţi. 

Comandantul patrulei era un tânăr ofiţer plin de aroganță. 

— Cine eşti? 

— Preotul din Madian. 

— Tu eşti cel mai mare peste adunătura asta de păduchioşi. 

— Am această onoare. 

— Din ce trăiţi voi aici? 

— Creştem oi, mâncăm curmale din pomii de pe aici şi bem apă din 
fântânile noastre. Micile grădini pe care le avem ne mai dau şi nişte legume. 

— Aveţi arme? 

— Nu avem obiceiul acesta. 

— Am ordin să vă controlez corturile. 

— Puteţi intra peste tot, noi nu avem nimic de ascuns. 

— Se spune că îi adăpostiţi pe beduinii criminali. 

— Am fi atât de nesocotiţi ca să stârnim mânia faraonului? Chiar dacă 
petecul acesta de pământ este sărac şi uitat de toţi, este al nostru şi ţinem la 
el. Am fi pierduţi dacă am încălca legea. 

— Eşti un înţelept, bătrâne, dar, cu toate acestea, o să-mi fac datoria. 

— Îţi repet, corturile noastre îţi stau la dispoziţie. Dar, mai întâi de asta, ai 
vrea să iei parte la o umilă sărbătoare? Una dintre fiicele mele tocmai a 
născut un băiat. O să mâncăm carne de miel friptă şi o să bem vin de 
palmier. 

Ofiţerul egiptean era încurcat. 

— Aşa ceva nu prea este permis de regulament... 

— În timp ce soldaţii tăi fac ce au de făcut, vino să te aşezi aici, lângă 
foc. 


Înspăimântaţi, madianiţii se buluciră în jurul bătrânului preot care îi 
linişti şi îi îndemnă să uşureze misiunea egiptenilor. 

Şeful patrulei fu de acord să se aşeze şi să guste din bucatele pregătite. 
Tânăra mamă stătea încă lungită pe o pătură, dar soţul ei, un bărbos cu o 
figură trudită, încovoiat, îşi ţinea copilul în braţe şi-l legăna. 

— Un păstor care se temea că nu poate avea copii, explică bătrânul preot; 
copilul acesta va fi lumina bătrâneţii sale. 

Soldaţii nu dădură nici de arme, nici de beduini. 

— Respectă şi pe mai departe legea, îl sfătui ofiţerul pe preotul din 
Madian şi oamenii tăi nu vor avea de suferit. 

Carele şi călăreţii porniră prin deşert şi se pierdură în zare. 

Când norul de nisip de pe urma lor se risipi, tatăl noului-născut se ridică. 
Dacă ar mai fi fost acolo, ofiţerul ar fi fost surprins să vadă un păstor 
pipernicit transformându-se într-un uriaş cu umerii largi. 

— Suntem salvaţi, Moise, îi spuse bătrânul preot aşa-zisului său ginere. 
N-o să se mai întoarcă. 


Pe malul apusean al Thebei, arhitecţi, cioplitori în piatră şi sculptori nu-şi 
precupeţeau forţele pentru a înălța Ramesseum, templul milioanelor de ani 
ai Fiului luminii. Ca o aplicare a Regulei, construcţia începuse cu naosul în 
care se afla zeul ascuns, a cărui înfăţişare oamenii nu i-o cunoşteau 
niciodată. O cantitate uriaşă de blocuri de gresie, de granit cenuşiu şi de 
bazalt fusese depozitată pe şantierul care se bucura de o organizare foarte 
bine pusă la punct. Se ridicau deja zidurile sălilor cu coloane, se înălța 
viitorul palat regal. Aşa cum ceruse Ramses, templul său urma să fie o 
construcţie nemaivăzută care avea să dăinuie peste secole. Acolo avea să fie 
cinstită memoria tatălui său, acolo aveau să fie celebrate mama şi soţia sa, 
acolo se va transmite energia nevăzută fără de care exercitarea unei puteri 
bazate pe dreptate nu era posibilă. 

Nebu, marele preot de la Karnak, avea motiv să fie zâmbitor. Desigur, 
bătrânul obosit şi chinuit de reumatism primise sarcina de a administra cel 
mai mare şi mai bogat dintre sanctuarele egiptene şi toată lumea apreciase 
că alegerea făcută de Ramses era cinică şi strategică; aproape senil, Nebu 
părea doar un om de paie, înlocuit rapid de un alt slujbaş al monarhului, la 
fel de vârstnic şi de servil. 


Nimeni nu ar fi putut prevedea că Nebu va îmbătrâni la fel ca granitul. 
Chel, cu un mers şovăitor, vorbind rar, conducea totul fără a avea nevoie de 
ajutoare. Credincios regelui său, el nu visa, aşa cum o făcuseră predecesorii 
săi, să ducă o politică partizană. Faptul că-l servea pe Ramses era pentru el 
ca un fel de cură de întinerire. 

Astăzi, însă, Nebu dăduse uitării imensul templu, mulţimea de oameni de 
sub comanda sa, ierarhia, pământurile, satele, pentru a se ocupa de un mic 
copăcel, acacia pe care o plantase Ramses pe locul templului pentru 
veşnicie, în anul al doilea al domniei sale. Marele preot de la Karnak îi 
promisese suveranului că va lua în grija sa creşterea acestui arbore a cărui 
vigoare era impresionantă. Bucurându-se de vraja acelui loc, el se înălța 
către cer mult mai repede decât alţi semeni ai lui. 

— Eşti mulţumit de această acacia a mea, Nebu? 

Marele preot se întoarse încet către el. 

— Maiestate... Nu m-a anunţat nimeni de vizita voastră! 

— Să nu cerţi pe nimeni, călătoria asta a mea nu a fost anunţată de palat. 
Copacul acesta este grozav. 

— Nu cred că am mai văzut vreodată ceva atât de uimitor; nu i-aţi 
transmis, cumva, ceva din vigoarea voastră? Eu am privilegiul să-i veghez 
copilăria, Maiestatea Voastră îl va admira când va ajunge la maturitate. 

— Îmi doream să mai văd o dată Theba, templul meu pentru veşnicie, 
mormântul meu şi această acacia, înainte de a intra în vâltoarea 
evenimentelor. 

— Războiul este inevitabil, Maiestate? 

— Hitiţii încearcă să ne convingă să credem cu totul altceva, dar cine 
poate avea încredere în declaraţiile lor liniştitoare? 

— Pe aici, totul este în ordine. Bogăţiile de la Karnak sunt ale voastre şi 
am avut grijă ca domeniile pe care mi le-aţi încredinţat să fie bine 
administrate şi să aducă profit. 

— Cum o duci cu sănătatea? 

— Cât timp canalele inimii n-o să se astupe, o să-mi fac datoria. Totuşi, 
dacă Maiestatea Voastră avea de gând să pună pe altcineva în locul meu, nu 
aş fi nemulţumit. Să locuiesc lângă lacul sacru şi să meditez asupra zborului 
rândunelelor este cea mai mare ambiţie a mea. 

— Cu riscul de a te dezamăgi, eu nu văd de ce ar fi necesar să modific 
ierarhia actuală a şantierului. 

— Picioarele mă lasă, urechile mi se înfundă, oasele mă dor... 


— Dar mintea ta rămâne vie ca zborul unui şoim şi precisă ca acela al 
unei păsări ibis. Continuă să munceşti aşa, Nebu, şi veghează asupra acestei 
acacia. Dacă eu nu m-aş mai întoarce, tu ar trebui să fii tutorele ei. 

— O să vă întoarceţi. Trebuie să vă întoarceţi. 

Ramses vizită şantierul, amintindu-şi de perioada şederii printre 
cioplitorii în piatră şi muncitorii pietrari din cariere. El clădea zi de zi 
Egiptul, ei construiau templele şi monumentele eterne fără de care ţara 
aceea dublă s-ar fi cufundat în anarhie şi în josnicie, defecte inerente speciei 
umane. A venera puterea luminii şi a respecta Regula lui Maat însemna a-l 
învăţa pe om să respecte dreptatea, a încerca abaterea sa de la egoism şi 
vanitate. 

Visul suveranului devenea realitate. Templul pentru veşnicie prindea 
contur, acest formidabil izvor de energie magică începea să funcţioneze de 
sine-stătător, prin simpla prezenţă a hieroglifelor şi a scenelor gravate pe 
zidurile sanctuarului. Parcurgând sălile al căror contur fusese deja delimitat, 
reculegându-se în viitoarele capele, Ramses îşi lua de peste tot forţa lui ka, 
născută din împerecherea cerului cu pământul. El o asimila, nu pur şi 
simplu pentru el însuşi, ci pentru a fi în stare să înfrunte tenebrele cu care 
hitiţii voiau să acopere pământul îndrăgit de zei. 

Ramses se simţi încărcat cu energia tuturor dinastiilor, a acestei stirpe a 
faraonilor care modelaseră Egiptul după chipul şi asemănarea cosmosului. 

O clipă, tânărul suveran de douăzeci şi şapte de ani şovăi; dar trecutul 
deveni o forţă şi nu o povară. În acest templu pentru veşnicie, predecesorii 
săi îi arătară calea pe care trebuia să meargă. 

Raia duse o mulţime de vase la persoane importante din Memphis. Dacă 
urmăritorii sirianului i-ar fi interogat pe angajaţii săi, ar fi aflat că 
negustorul avea intenţia de a continua să-şi satisfacă pe mai departe clienţii 
şi să rămână furnizorul recunoscut al familiilor nobile. Astfel, Raia aplica 
tot metoda sa obişnuită de vânzare, bazată pe contacte directe, sporovăială 
şi complimente. 

După aceea, plecă la marele harem de la Mer-Our, pe care nu-l mai 
vizitase de doi ani, sigur de faptul că o asemenea vizită îi va lăsa cu gura 
căscată pe poliţiştii lui Ameni şi ai lui Serramanna. Ei credeau că spionul 
avea complici în această nobilă şi străveche instituţie, pierzând mult timp şi 
energie pentru a cerceta această pistă falsă. 


Raia le mai oferi încă una, poposind într-un mic sat din apropierea 
haremului, unde stătu timp îndelungat de vorbă cu nişte ţărani pe care nici 
măcar nu-i cunoştea. Erau şi aceştia, evident, alţi complici din punctul de 
vedere al anchetatorilor egipteni. 

Lăsându-i pe urmăritorii săi încurcaţi în toate aceste piste false, 
negustorul se întoarse la Memphis pentru a supraveghea condiţiile în care 
era pregătit transportul mai multor încărcături de conserve de lux, unele cu 
destinaţia Pi-Ramses, iar altele Theba. 


Serramanna tuna şi fulgera. 

— Spionul ăsta îşi bate joc de noi! Ştie că îl urmărim şi se distrează 
plimbându-ne aiurea. 

— Calmează-te, îl sfătui Ameni. Nu se poate să nu comită el vreo 
greşeală. 

— Ce fel de greşeală? 

— Mesajele pe care le primeşte din Hatti sunt ascunse fie în conserve, fie 
în vasele lui de preţ. Eu pariez că în acestea din urmă, pentru că ele vin, în 
cea mai mare parte, din Siria de Sud şi din Asia. 

— Ei bine, atunci, hai să le examinăm! 

— Ar fi ca o lovitură de sabie în apă. Cel mai important este să aflăm 
felul în care expediază mesajele şi reţeaua pe care o foloseşte. Dată fiind 
situaţia în care se află, este nevoit să-i avertizeze pe hitiţi că nu-şi mai poate 
continua activitatea. Să pândim momentul în care va expedia un transport 
cu cine ştie ce obiecte spre Siria. 

— Eu am o altă idee, mărturisi Serramanna. 

— Sper că una legală, nu-i aşa? 

— Dacă nu fac valuri absolut deloc şi dacă îţi ofer posibilitatea de a-l 
aresta pe Raia respectând în totalitate legea, îmi dai voie să acţionez? 

Ameni îşi examină cu cea mai mare atenţie pensula de scris. 

— De cât timp ai nevoie? 

— Mâine, şi voi termina totul. 


Capitolul 36 


La Bubastis, avea loc sărbătoarea beţiei simţurilor. Timp de o săptămână, 
fete şi băieţi gustau din primii fiori ai dragostei sub privirea protectoare a 
zeiţei pisică Bastet, încarnarea bucuriei de a trăi. La ţară, întreceri de lupte 
le permiteau băieţilor să-şi arate puterile şi să le seducă pe frumoasele 
spectatoare prin ardoarea cu care luptau. 

Angajaţii lui Raia avuseseră dreptul la două zile libere. Magazionerul-şef, 
un sirian slab şi cocârjat, încuiase cu lacătul uşa depozitului în care se aflau 
cam zece vase nu prea valoroase. Se gândea cu plăcere că se va amesteca în 
mulţime şi-şi va încerca norocul pe lângă vreo femeiuşcă petrecăreaţă, chiar 
dacă ar fi fost ceva mai coaptă. Raia era un patron sever şi trebuia să profite 
de această ocazie de a se distra. 

Îi lăsa gura apă gândindu-se la plăcerile de care urma să aibă parte aşa 
încât, fredonând un cântecel deşucheat, o luă pe o ulicioară care ducea la o 
mică piaţă în care se adunau deja amatorii de distracţii. 

O mână uriaşă i se înfipse în chică şi-i trase capul pe spate; o altă mână 
care i se lipi de buze îi înăbuşi strigătul de durere. 

— Stai liniştit, îi porunci Serramanna, sau te strâng de gât. 

Înspăimântat, sirianul se lăsă târât într-o magazie în care se aflau 
îngrămădite o mulţime de coşuri împletite. 

— De când lucrezi pentru Raia? întrebă sardul. 

— Patru ani. 

— Ai salariu bun? 

— Este cam zgârcit. 

— Ți-e frică de el? 

— Mai mult sau mai puţin... 

— Raia va fi arestat, îi spuse Serramanna, şi va fi condamnat la moarte 
pentru spionaj în favoarea hitiţilor. Complicii lui vor avea parte de aceeaşi 
pedeapsă. 

— Eu nu sunt decât un simplu angajat de-al lui! 

— Este o mare greşeală să minţi. 

— M-a angajat ca magaziner, nu ca spion! 

— Ai greşit când ai minţit susţinând că se afla aici, la Bubastis, când, de 
fapt, el comitea o crimă la Pi-Ramses. 

— Un omor... Nu, aşa ceva nu se poate... Nu ştiam nimic! 

— Acum ai aflat. Îţi mentii declaraţia de atunci? 


— Nu... Ba da, altfel o să se răzbune! 

— Amice, văd că nu-mi laşi altă soluţie: dacă mai continui să ascunzi 
adevărul, îţi crăp capul de zidul ăsta. 

— N-o să îndrăzneşti! 

— Am ucis zeci de laşi de teapa ta. 

— Raia... O să se răzbune... 

— N-o să-l mai vezi niciodată. 

— Eşti sigur? 

— Absolut. 

— Atunci, sunt de acord... Mi-a plătit ca să spun că era aici. 

— Ştii să scrii? 

— Nu prea bine. 

— Mergem împreună la biroul unui scrib public. El o să-ţi scrie 
declaraţia, după aceea, o să te poţi duce după fete. 

Cu ochii de un verde atrăgător, cu buzele machiate discret, graţioasă, 
vioaie şi zglobie, Iset cea frumoasă, mama micului Kha, nu-şi pierduse 
câtuşi de puţin din aerul său tineresc. În seara aceea răcoroasă de iarnă, 
tânăra femeie îşi acoperise umerii cu un şal de lână. 

Pe câmpia din jurul 'Thebei, vântul sufla destul de tare. Cu toate acestea, 
Iset cea frumoasă se ducea la întâlnirea fixată printr-o scrisoare ciudată: 
„Coliba de stuf. Caută una care seamănă cu cea de la Memphis, pe malul de 
vest, în faţa templului de la Luxor, la marginea unui lan de grâu.” 

Scrisul lui... Nu se putea înşela. Dar de ce această neobişnuită invitaţie şi 
amintirea unui trecut atât de intim? 

Iset cea frumoasă merse de-a lungul unui canal de irigaţii, văzu lanul de 
grâu, auriu în lumina asfinţitului, şi observă coliba. Se pregătea să intre, 
când o rafală de vânt îi ridică poala rochiei care se agăţă în ghimpii unui 
tufiş. 

Pe când se apleca pentru ca stofa să nu se sfâşie, o mână o ajută să se 
elibereze şi să se ridice. 

— Ramses... 

— Eşti întotdeauna la fel de încântătoare, Iset. Îţi mulţumesc că ai venit. 

— Mesajul tău m-a tulburat. 

— Voiam să ne întâlnim departe de palat. 

Regele o atrăgea peste măsură. 


Corpul său perfect clădit, noblețea gesturilor, fascinația privirii sale 
trezeau în ea aceeaşi dorinţă de altădată. Nu încetase nicicând să-l iubească, 
deşi nu se considera în stare să rivalizeze cu Nefertari. Marea soţie regală 
invadase sufletul lui Ramses peste care domnea fără nicio concurenţă. Iset 
cea frumoasă nu era nici geloasă, nici invidioasă; ea îşi accepta destinul şi 
se simţea mândră că-i dăruise regelui un fiu ale cărui daruri excepţionale se 
puteau vedea de pe acum. 

Da, îl urâse pe Ramses când acesta se căsătorise cu Nefertari, dar acest 
sentiment nu era decât o formă dureroasă a dragostei sale. Iset se opusese 
complotului care-l ameninţase pe rege, deşi se încercase şi atragerea ei. 
Niciodată nu l-ar fi trădat pe bărbatul care îi dăruise atâta fericire, 
revărsându-i lumină în suflet şi în trup. 

— De ce atâta taină... şi amintirea primelor noastre întâlniri, într-o colibă 
ca asta? 

— Nefertari este cea care vrea ca totul să se petreacă astfel. 

— Nefertari... Nu înţeleg. 

— Ea cere ca noi să avem un al doilea fiu pentru a asigura un urmaş la 
tron, dacă i s-ar întâmpla ceva rău lui Kha. 

Iset cea frumoasă se clătină şi căzu în braţele lui Ramses. 

— Este un vis, şopti ea, un vis minunat. Tu nu eşti regele, eu nu sunt Iset, 
nu suntem la Theba, suntem pe cale să facem dragoste ca să-i dăm un frăţior 
lui Kha. Nu-i decât un vis, dar vreau să-l trăiesc până în adâncul fiinţei mele 
şi să-l păstrez pentru vecie. 

Ramses îşi scoase tunica şi o aşternu pe pământ. Înfierbântată, Iset se lăsă 
dezbrăcată de mâinile bărbatului. 

Era fericirea nebunească de o clipă în care corpul său crea un copil pentru 
Ramses, străfulgerarea unei bucurii la care nu mai spera. 


Pe corabia care îl ducea înapoi la Pi-Ramses, regele, retras în singurătatea 
sa, contempla Nilul. Chipul lui Nefertari nu-l mai părăsea. Da, dragostea pe 
care i-o purta Iset era aceeaşi, iar farmecul ei neschimbat; dar nu încerca 
pentru ea acel sentiment imperios ca soarele şi nesfârşit ca deşertul care-i 
cuprinsese întreaga fiinţă încă de la prima întâlnire cu Nefertari, această 


dragoste care nu înceta să crească în intensitate cu fiecare zi trăită 
împreună. Aşa cum Ramesseum-ul şi capitala se măreau graţie activităţii 
neîntrerupte a constructorilor, şi dragostea pe care Ramses o nutrea pentru 
soţia sa nu înceta să se amplifice şi să se consolideze. 

Regele nu voise să-i dezvăluie lui Iset adevăratele dorinţe ale lui 
Nefertari: regina voia ca Iset să îndeplinească în mod real funcţia de a doua 
soţie şi să-i dăruiască mai mulţi copii suveranului, a cărui forţă şi 
personalitate copleşitoare riscau să descurajeze mai mulţi potenţiali 
succesori. Egiptul cunoscuse un grav precedent: Pepi al Doilea, mort la 
vârsta de peste o sută de ani, le supravieţuise copiilor săi şi, atunci când a 
încetat din viaţă, a lăsat ţara pradă unui vid de putere care s-a transformat 
într-o criză prelungită. Dacă Ramses ar fi trăit până la o asemenea vârstă 
înaintată, ce s-ar fi întâmplat cu regatul, dacă Meritamon sau Kha, dintr-un 
motiv oarecare, nu ar fi putut să-i urmeze la tron? 

Nu era posibil ca un faraon să aibă o existenţă ca a unui om obişnuit. 
Iubirile sale, familia sa trebuiau să contribuie la păstrarea pe vecie a 
instituţiei pe care o reprezenta. 

Dar exista Nefertari, femeie între femei, şi dragostea sublimă pe care 
aceasta i-o oferea. Ramses nu voia nici să-şi trădeze înalta menire, nici să-şi 
împartă dorinţele intime cu o altă femeie, chiar dacă aceasta era Iset cea 
frumoasă. 

Şi Nilul fu acela care-i oferi răspunsul, Nilul a cărui energie fecunda prin 
revărsările sale cele două maluri, cu o generozitate inepuizabilă. 


%* 


Curtea se reunise în marea sală de primire de la Pi-Ramses şi toată lumea 
discuta aprins. Urmând exemplul lui Seti, tatăl său, Ramses era destul de 
zgârcit cu acest gen de ceremonii; el prefera să lucreze separat cu miniştrii 
săi, decât să piardă vremea în discuţii plictisitoare dintr-o adunare ai cărei 
membri nu doreau decât să-l linguşească. 

Când apăru faraonul, ţinând în mâna dreaptă o vergea în jurul căreia era 
înfăşurată o frânghie, mulţi dintre cei prezenţi simţiră că li se taie pentru 
câteva clipe răsuflarea. Acest simbol arăta că Ramses urma să adopte un 
decret ce căpăta de îndată forţa unei legi. Vergeaua simboliza Cuvântul, iar 
frânghia legătura cu realitatea pe care regele o făcea să ia fiinţă imediat 
anunțând prevederile unei hotărâri luate după o matură chibzuinţă. 


E.moţia şi îngrijorarea puseră stăpânire pe curteni. Nimeni nu se mai 
îndoia: Ramses avea să decreteze starea de război cu hitiţii. Un ambasador 
urma să fie trimis în Hatti ca să-i prezinte împăratului mesajul faraonului, 
precizând data la care se declanşa conflictul. 

— Cuvintele pe care le voi spune acum constituie un decret regal, declară 
Ramses. El va fi gravat pe stelele de piatră oficiale, crainicii regali îl vor 
anunţa în oraşe şi în sate, fiecare locuitor ai celor Două Țări va afla de el. 
Începând de astăzi şi până la ultima mea suflare, voi ridica la rangul de „fiu 
regal” şi de „fiică regală” copii care vor fi educați la şcoala palatului şi vor 
primi aceeaşi învăţătură ca fiul meu Kha şi fiica mea Meritamon. Numărul 
lor este nelimitat şi dintre ei îl voi alege pe urmaşul meu la tron, fără ca el 
să ştie de acest lucru înainte de momentul potrivit. 

Curtea fu uluită şi, în acelaşi timp, încântată. Fiecare tată şi fiecare mamă 
avură speranţa secretă că şi copilul lor putea fi ridicat pe o asemenea 
treaptă; unii visau, deja, să se laude cu meritele vlăstarelor pentru a 
influenţa preferinţele lui Ramses şi ale lui Nefertari. 


Ramses acoperi cu un şal călduros umerii lui Nefertari, care tocmai 
scăpase de o răceală. 

— Vine de la cel mai bun atelier din Sais; marea preoteasă a templului l-a 
ţesut cu mâna ei. 

Zâmbetul reginei păru să ilumineze cerul mohorât al Deltei. 

— Mi-ar fi plăcut atât de mult să plec în Sud, dar ştiu că este imposibil. 

— Îmi pare rău pentru tine, Nefertari, dar trebuie să supraveghez 
instrucţia trupelor mele. 

— Iset îţi va dărui un alt fiu, nu-i aşa? 

— Acest lucru îl vor hotărî zeii. 

— Aşa este cel mai bine. Când o s-o mai vezi din nou? 

— Nu ştiu. 

— Dar... mi-ai promis... 

— Am dat deja un decret. 

— Ce legătură are cu Iset? 

— Voința a fost îndeplinită, Nefertari: vom avea mai mult de o sută de fii 
şi de fiice, iar succesiunea mea va fi asigurată. 


Capitolul 37 


— Am dovada că Raia a minţit, afirmă Serramanna plin de entuziasm. 

Ameni nu reacţionă în niciun fel. 

— Ai auzit ce am spus? 

— Da, da, răspunse secretarul particular al regelui. 

Sardul înţelese motivul pentru care Ameni era atât de morocănos; şi de 
această dată, scribul nu dormise decât două sau trei ore şi încă nu se trezise 
de-a binelea. 

— Am aici declaraţia magazionerului lui Raia, semnată şi autentificată de 
martori. Angajatul sirianului declară fără ocol că patronul său, care nu se 
afla la Bubastis în ziua uciderii lui Nenufar, l-a plătit ca să facă o declaraţie 
mincinoasă. 

— Felicitările mele, Serramanna, ai făcut o treabă grozavă. Magazionerul 
tău este... întreg? 

— Când a ieşit din biroul scribului, ardea de dorinţa de a lua parte la 
marea serbare din oraş şi de a găsi pe acolo câteva femeiuşti mai bune la 
suflet. 

— O treabă bună, într-adevăr... 

—Tu nu înţelegi: alibiul lui Raia este anulat, aşa că putem să-l arestăm şi 
să-l interogăm din nou! 

— Imposibil. 

— Imposibil? Cine ar fi împotrivă... 

— Raia a scăpat de cei care-l urmăreau şi a dispărut pe o străduţă din 
Memphis. 


Şenar fiind avertizat şi în afară de orice pericol, Raia trebuia să se facă 
nevăzut. Convins că Ameni va controla orice transport de-al său cu 
destinaţia Siria de Sud, chiar dacă nu era vorba decât despre nişte biete 
conserve, nu mai avea nicio posibilitate de a-i informa pe hitiţi. Să 
încredinţeze un mesaj unuia dintre membrii reţelei sale i se părea prea 


riscant; un om nevoit să se ascundă şi căutat de poliţia Faraonului putea fi 
foarte uşor trădat! Singura soluţie la care se gândise încă din clipa în care 
începuseră să-l bănuiască: să intre în legătură cu şeful său de reţea, în ciuda 
interdicţiei stricte de a face acest lucru. 

Să scape de poliţiştii care-l filau în permanenţă nu fusese o treabă prea 
uşoară; noroc cu zeul furtunii care pusese stăpânire pe Memphis încă din 
zori, astfel încât el reuşise să scape de urmăritori furişându-se într-un atelier 
care avea două ieşiri. 

Trecând peste mai multe acoperişuri, el intrase în locuinţa şefului său de 
reţea, când furtuna ajunsese la apogeu şi când fulgerele brăzdau cerul, iar 
un vânt năprasnic ridica nori de praf pe străduţele pustii. 

Casa era cufundată în întuneric şi părea nelocuită. Raia aşteptă ca ochii să 
i se obişnuiască treptat cu bezna din interior şi intră cu paşi furişaţi în 
camera de primire, fără a face nici cel mai mic zgomot. Un geamăt îi ajunse 
la urechi. 

Nedumerit, negustorul mai înaintă câţiva paşi. 

Un nou vaiet, parcă provocat de o durere sfâşietoare, dar reţinută. În 
dreapta sa zări o rază de lumină strecurându-se pe sub o uşă. 

Şeful reţelei fusese oare arestat şi torturat? Nu, aşa ceva nu era posibil! 
Numai Raia ştia cine este. 

Uşa se deschise, flacăra unei torţe îl orbi pe sirian care se dădu înapoi 
acoperindu-şi ochii cu mâinile încrucişate. 

— Raia... Ce faci tu aici? 

— lertaţi-mă, dar nu aveam altă soluţie. 

Negustorul sirian nu-l întâlnise pe şeful său de reţea decât o singură dată, 
la curtea lui Muwattalis, dar nu-i uitase figura: înalt, slab, cu pomeţii 
proeminenţi, ochii de un verde întunecat, expresia unei păsări de pradă. 

Pentru o clipă, Raia se temu ca Ofir să nu-l ucidă pe loc. Dar libianul era 
de un calm neliniştitor. 

În laborator, blonda Lita continua să geamă. 

— O pregăteam pentru o nouă experienţă, îi explică Ofir închizând la loc 
uşa. 

Întunericul îl sperie pe Raia; nu era cel mai potrivit mediu pentru magia 
neagră? 

— Aici, vom putea sta de vorbă în linişte. Ai încălcat toate consemnele. 

— Ştiu, dar oamenii lui Serramanna erau gata să mă aresteze. 

— Presupun că ei încă se mai află în oraş. 


— Da, dar mi-au pierdut urma. 

— Dacă te-au urmărit în continuare, nu vor întârzia să dea năvală şi aici. 
Într-un asemenea caz, voi fi nevoit să te ucid şi să le spun că am fost atacat 
de un tâlhar. 

Dolenta, care dormea la etaj, sub efectul unui somnifer, ar fi confirmat 
versiunea lui Ofir. 

— Îmi cunosc meseria, nu m-au mai urmărit. 

— Să sperăm, Raia. Ce ţi s-a întâmplat? 

— Un lanţ de ghinioane. 

— Nu cumva ar fi mai bine spus o serie de neghiobii? 

Sirianul îi povesti totul fără a neglija nici cel mai mic amănunt. În faţa lui 
Ofir era de preferat să nu bată câmpii; vrăjitorul acela nu avea puterea de a 
citi chiar şi gândurile oamenilor? 

O lungă tăcere se aşternu după ce Raia termină de povestit. Ofir reflecta 
adânc la cele auzite, înainte de a da un verdict. 

— Este adevărat că n-ai avut niciun pic de noroc; dar trebuie să 
recunoaştem că reţeaua ta nu mai poate funcţiona. 

— Magazinele, marfa din depozit, averea pe care am reuşit s-o adun... 

— O să-ţi recuperezi paguba când Hatti va cuceri Egiptul. 

— Să vă audă demonii războiului! 

— Te îndoieşti, cumva, de victoria noastră finală? 

— Nici măcar o clipă! Armata egipteană nu este pregătită. După ultimele 
mele informaţii, programul său de înarmare este în întârziere, iar ofiţerii 
superiori se tem de o confruntare directă cu forţele hitite. Soldaţii cuprinşi 
de teamă sunt dinainte învinşi. 

— O prea mare încredere poate duce la o înfrângere, îl corectă Ofir; nu 
trebuie să scăpăm din vedere nimic din ce l-ar putea duce pe Ramses la 
dezastru. 

— O să continuaţi să-l manipulaţi pe Şenar? 

— Faraonul îl bănuieşte cumva? 

— Nu are o încredere prea mare în fratele său, dar nu poate crede că 
Şenar ar putea deveni aliatul nostru. Cum să-şi închipuie că un egiptean, 
membru al familiei regale şi ministru al Afacerilor externe, şi-ar putea trăda 
ţara? După cum îmi dau eu seama, Şenar rămâne, pentru noi, un pion 
extrem de important. Cine o să mă înlocuiască? 

— Tu n-ai cum să afli asta. 

— Veţi fi obligat să faceţi un raport asupra mea... 


— Va fi unul plin de laude. Tu ai servit Hatti cu credinţă, iar împăratul va 
ţine seamă de asta şi va şti să te răsplătească. 

— Care va fi următoarea mea misiune? 

— O să-i propun un plan lui Muwattalis şi el va hotărî. 

— Tabăra asta a atonienilor... Este ceva serios? 

— Eu îmi bat joc de adepţii lui Aton, la fel ca şi de ceilalţi credincioşi; 
dar sunt ca nişte oi pe care le poţi duce cu uşurinţă la abator. Din moment ce 
ei îmi mănâncă din palmă, de ce să nu mă folosesc de credulitatea lor? 

— Fata asta care este cu voi... 

— O iluminată şi o imbecilă, dar un medium excelent. Datorită ei pot 
obţine informaţii preţioase la care, fără ajutorul ei, nu aş fi avut cum să 
ajung. Şi sper că voi reuşi să slăbesc mijloacele de apărare ale lui Ramses. 

Ofir îşi aduse din nou aminte de Moise, un potenţial aliat a cărui fugă şi 
dispariţie le regretase. Interogând-o pe Lita pe când aceasta era în transă, 
căpătase convingerea că evreul era încă în viaţă. 

— N-aş putea să mă odihnesc aici câteva zile? întrebă sirianul. Nervii mei 
au trecut printr-o încercare prea grea. 

— Prea riscant. Du-te imediat în port, la capătul dinspre sud, şi îmbarcă- 
te pe şalanda care pleacă spre Pi-Ramses. 

Ofir îi dădu sirianului parolele şi numele oamenilor de contact, necesare 
pentru a părăsi Egiptul, apoi pentru a trece prin Canaan şi prin Siria de Sud, 
ajungând, astfel, în zona de influenţă hitită. 

Îndată după ce Raia plecă, magul verifică dacă Lita se cufundase într-un 
somn adânc şi părăsi vila. 

Vremea rea care domnea peste oraş îi convenea; putea astfel să circule 
neobservat şi să se întoarcă în bârlogul său după ce îi ordona celui care îl 
înlocuia pe Raia să intre în acţiune. 


Şenar înfuleca de zor. Deşi se gândise bine la toate şi se liniştise, simţea 
nevoia să-şi potolească îngrijorarea mâncând. Tocmai dăduse gata o 
prepeliţă friptă când intendentul îi anunţă vizita lui Meba, fostul ministru al 
Afacerilor externe căruia el îi luase locul făcându-i să creadă că numai 
Ramses era vinovat pentru destituirea lui. 

Meba era unul dintre acei funcţionari superiori tipicari şi scorţoşi, scribi 
din tată în fiu, obişnuiţi să se simtă în largul lor prin hăţişurile 
administraţiei, să evite grijile de zi cu zi şi să nu se gândească decât la 


posibilităţile de a avansa. Devenind ministru, Meba ajunsese pe o culme pe 
care spera să rămână până când avea să se retragă la pensie; dar intervenţia 
inopinată a lui Şenar, despre care nu avea să afle niciodată, îi răpise acest 
post. Rămas fără nicio ocupaţie, diplomatul se retrăsese la întinsul său 
domeniu de lângă Memphis şi se mulțumea doar cu câteva apariţii la curtea 
din Pi-Ramses. 

Şenar se spălă pe mâini şi la gură, se dădu cu parfum şi-şi verifică 
pieptănătura. Ştia cât de cochet era musafirul său şi nu voia să rămână mai 
prejos. 

— Dragul meu Meba! Ce plăcere să te văd aici, în capitală... Îmi faci 
onoarea să vii la recepţia pe care o dau mâine seară? 

— Sigur că da, cu plăcere. 

— Ştiu că momentul de faţă nu este câtuşi de puţin potrivit pentru 
petreceri, dar nu trebuie să ne lăsăm cuprinşi de disperare. Regele însuşi 
doreşte să nu se schimbe nimic din obiceiurile de la palat. 

Cu o figură destinsă şi plină de bunăvoință, Meba rămânea un bărbat 
seducător, cu gesturi elegante şi cu o voce plăcută. 

— Eşti mulţumit de funcţie, Şenar? 

— Nu-mi este uşor, dar mă descurc cum pot mai bine, pentru a-mi servi 
ţara. 

— Îl cunoşti pe Raia, negustorul sirian? 

Şenar înlemni. 

— Îmi vinde tot felul de vase de preţ, de foarte bună calitate şi la un preţ 
destul de piperat. 

— Nu aţi discutat şi despre alte lucruri când v-aţi întâlnit? 

— Ce te-a apucat să mă întrebi aşa ceva, Meba? 

— Nu ai motiv să te temi de mine, Şenar, dimpotrivă. 

— Să mă tem... ce vrei să spui? 

— Îl aştepţi pe înlocuitorul lui Raia, nu-i aşa? Iată-mă, eu sunt. 

— Tu, Meba... 

— Îmi face rău să stau degeaba. Când reţeaua hitită a luat legătura cu 
mine, am profitat de ocazie ca să mă răzbun pe Ramses. Că inamicul te-a 
ales pe tine ca să-i iei locul, nu mă surprinde, cu condiţia să-mi dai din nou 
ministerul Afacerilor externe, atunci când vei prelua puterea. 

Fratele mai mare al regelui părea lovit în moalele capului. 

— Îmi dai cuvântul tău, Şenar? 

— Ți-l dau, Meba, ţi-l dau... 


— Îţi voi transmite directivele prietenilor noştri. Dacă ai vreun mesaj să 
le trimiti, treci pe la mine. Din moment ce mă angajezi încă de azi ca 
adjunct al tău, în locul lui Acha, vom avea ocazia să ne vedem mult mai 
des. Nimeni nu mă va bănui de nimic. 


Capitolul 38 


O ploaie îngheţată cădea peste Hattuşaş, capitala imperiului hitit. Era ger 
şi oamenii ardeau turbă şi vreascuri ca să se încălzească. Într-o asemenea 
perioadă mulţi copii mureau; băieţii care rămâneau în viaţă deveneau 
soldaţi extraordinari. Cât despre fete, ele nu aveau dreptul să moştenească 
nimic, aşa că nu le mai rămânea decât speranţa unei căsătorii reuşite. 

În ciuda climei aspre, Uri-Teşub, fiul împăratului şi noul comandant al 
armatei, înăsprise instrucţia. Nemulțumit de performanţele fizice ale 
infanteriştilor săi, el îi punea să mărşăluiască ore în şir, purtând în spate 
arme şi hrană, ca şi cum ar fi plecat pe drumurile unei campanii de lungă 
durată. Sleiţi de puteri, mai mulţi soldaţi pieriseră. Uri-Ieşub le lăsase 
cadavrele pe marginea drumului, considerând că asemenea neputincioşi nici 
nu meritau să fie îngropaţi. Vulturii se ospătau în voie din numeroasele 
leşuri. 

Fiul împăratului nu menaja deloc nici echipajele carelor, obligându-i să 
forţeze caii şi vehiculele dincolo de limitele posibilităţilor. Numeroase 
accidente mortale îl convinseseră că unii conducători de care nu stăpâneau 
materialele nou introduse în armată şi se cam leneviseră în timpul acestei 
prea lungi perioade de pace. 

Niciun protest nu se auzea din rândurile militarilor. Fiecare soldat 
presimţea că Uri-leşub pregătea armata pentru apropiatul război şi că 
victoria depindea de severitatea instrucției. Încântat de faptul că devenea pe 
zi ce trecea tot mai popular, generalul nu uita că, totuşi, comandantul 
suprem al armatei rămânea Muwattalis. Faptul că era atât de departe de 
curte, ocupat cu conducerea manevrelor în ţinuturi izolate ale Anatoliei, 
prezenta un anumit risc: aşa că Uri-Ieşub plătise pe unii curteni pe care îi 


însărcinase să-i facă rost de cât mai multe informaţii despre toate mişcările 
tatălui său şi ale lui Hattuşil. 

Aflând că acesta din urmă plecase într-o călătorie de inspecţie în ţările 
vecine, aflate sub influenţă hitită, Uri-Ieşub fu pe rând îngrijorat, dar şi 
liniştit. Îngrijorat, pentru că fratele împăratului nu pleca decât rareori din 
capitală; liniştit, pentru că absenţa sa îl împiedica să-i facă vreun rău prin 
strecurarea sfaturilor sale perfide în favoarea castei negustorilor. 

Lui Uri-Teşub nu-i plăceau deloc negustorii. După ce avea să-l învingă pe 
Ramses, îl va alunga pe Muwattalis, va urca pe tronul din Hatti, îl va trimite 
pe Hattuşil să-şi lase oasele prin minele de sare şi o va închide pe soţia 
acestuia, Putuhepa, arogantă şi maestră în uneltiri, într-un bordel de 
provincie; cât despre negustori, ei vor fi înrolați cu forţa în armată. 

Viitorul era trasat pentru Hatti: ţara va avea parte de o dictatură militară 
în care el, Uri-Teşub va fi stăpânul absolut. 

Ar fi fost un gest prematur să-l atace acum pe împărat al cărui prestigiu 
rămânea intact, după mai mulţi ani de domnie abilă şi crudă; în pofida 
caracterului său nestăpânit, Uri-Ieşub ştia să se arate răbdător şi să aştepte 
prima greşeală a tatălui său. Fie Muwattalis accepta să abdice, fie era 
suprimat chiar de fiul său. 

Înfofolit într-o mantie groasă de lână, împăratul se trăsese lângă un 
şemineu a cărui căldură nu reuşea să-l încălzească. Vârsta îşi spunea 
cuvântul şi el suporta din ce în ce mai greu iernile, dar nu se putea lipsi de 
spectacolul grandios pe care i-l ofereau munţii acoperiţi de zăpadă. 

Uneori, era tentat să renunţe la politica de permanente cuceriri pentru a se 
mulţumi doar cu exploatarea bogățiilor naturale din ţara sa; dar iluzia 
aceasta se risipea în numai câteva clipe, pentru că expansiunea era neapărat 
necesară pentru ca poporul său să supravieţuiască. Cucerirea Egiptului 
însemna să aibă la dispoziţie un com al abundentei pe care l-ar fi încredinţat 
spre administrare fratelui mai mare al lui Ramses, ambiţiosului Şenar, 
pentru a-i linişti pe egipteni. Mai apoi, urma să scape de trădătorul acela şi 
să impună în cele Două Ţări o administraţie hitită care, în scurt timp, ar fi 
înăbuşit orice încercare de revoltă. 

Principalul pericol era fiul său, Uri-Teşub. Împăratul avea nevoie de el 
pentru a reda trupelor sale vigoarea şi dorinţa de a lupta, dar trebuia să-l 
împiedice să exploateze în folosul său rezultatele unui triumf asupra 


egiptenilor. Războinic îndrăzneţ, Uri-Teşub nu avea stofa unui bărbat de stat 
şi ar fi fost un administrator jalnic. 

Cu Hattuşil era altceva. Deşi plăpând şi cu sănătatea şubredă, fratele 
împăratului avea calităţile unui domnitor şi se pricepea să tragă sforile din 
umbră, ascunzându-şi adevărata sa influenţă. Ce-şi dorea el în realitate? 
Muwattalis nu era în măsură să răspundă la o asemenea întrebare, aşa că, 
pur şi simplu, nu avea încredere în fratele său. 

Hattuşil îşi făcu apariţia în faţa împăratului. 

— Ai călătorit cu folos, frate? 

— Rezultatele sunt pe măsura aşteptărilor noastre. 

Hattuşil strănută de câteva ori. 

— Ai răcit? 

— Stațiile de poştă nu sunt bine încălzite; soţia mea mi-a pregătit vin fiert 
şi câteva băi fierbinţi la picioare o să mă scape de guturaiul ăsta păcătos. 

— Aliaţii noştri te-au primit bine? 

— Au rămas surprinşi de vizita mea; se temeau de o nouă creştere a 
impozitelor. 

— Este bine să întreţinem o stare de teamă printre vasalii noştri. Când 
şira spinării nu este suficient de mlădioasă, nesupunerea este pe-aproape. 

— Tocmai de aceea le-am adus aminte de rătăcirile din trecut ale unuia 
sau ale altuia dintre prinți, precum şi de bunăvoința pe care o manifestă 
împăratul faţă de ei, înainte de a intra în miezul discuţiei. 

— Şantajul rămâne arma preferată a diplomaţiei, Hattuşil; se pare că tu o 
mânuieşti cu multă îndemânare. 

— Este o artă dificilă şi nu poţi spune niciodată că o stăpâneşti la 
perfecţie, dar efectele ei se dovedesc a fi pozitive. Toţi vasalii noştri, fără 
excepţie, au răspuns la... invitaţia noastră. 

— Nu pot să fiu decât pe deplin mulţumit, dragă frate. Când îşi vor 
termina pregătirile? 

— În trei sau patru luni. 

— Este neapărat necesar să întocmim şi să trimitem documente oficiale? 

— Mai bine ar fi să evităm aşa ceva, aprecie Hattuşil; noi am infiltrat 
spioni pe teritoriul inamic, egiptenii au făcut şi ei acelaşi lucru pe al nostru. 

— Puțin probabil, dar trebuie să fim prevăzători. 

— Pentru aliaţii noştri, prăbuşirea Egiptului este o prioritate. Dându-şi 
cuvântul reprezentantului oficial trimis de Hatti, ei şi l-au dat împăratului. 
Vor păstra secretul până la declanşarea acţiunii. 


Cu ochii strălucindu-i de febră, Hattuşil se simţea bine în căldura camerei 
ale cărei ferestre fuseseră astupate cu obloane din scânduri căptuşite cu 
pânză. 

— Cum se desfăşoară pregătirea armatei noastre? 

— Uri-Teşub se achită perfect de misiunea sa, îi răspunse Muwattalis; 
eficacitatea trupelor noastre va atinge în curând nivelul maxim. 

— Crezi că scrisoarea ta şi cea a soţiei mele au risipit neîncrederea 
perechii regale? 

— Ramses şi Nefertari au răspuns într-o manieră foarte amabilă şi vom 
continua acest schimb de scrisori. Cel puţin, îi vor induce oarecum în 
eroare. Ce s-a mai întâmplat cu reţeaua noastră de spionaj? 

— Cea a negustorului sirian Raia a fost distrusă, iar membrii ei s-au 
risipit. Dar cel mai important agent al nostru, libianul Ofir, va continua să 
ne transmită informaţii preţioase. 

— Ce este de făcut cu sirianul acesta, Raia? 

— O eliminare brutală mi se părea a fi o soluţie destul de bună, dar Ofir a 
avut o idee mai bună. 

— Du-te mai bine să te odihneşti alături de simpatica ta soţie. 

Vinul fierbinte, cu mirodenii, înlătură febra şi desfundă nasul lui Hattuşil, 
baia fierbinte la picioare îi dădu o senzaţie de bine care îl făcu să uite de 
multele ceasuri de călătorie pe drumurile Asiei. O servitoare îi masă umerii 
şi ceafa, iar bărbierul îi rase barba, sub supravegherea atentă a Putuhepei. 

— Ţi-ai îndeplinit misiunea? îl întrebă ea când rămaseră singuri. 

— Eu aşa cred, draga mea. 

— În ce mă priveşte, eu mi-am îndeplinit-o pe-a mea. 

— A ta... Despre ce anume vorbeşti? 

— Ştii bine că temperamentul meu nu mă lasă să stau fără să fac nimic. 

— Explică-mi, te rog! 

— Tu, care eşti atât de ager la minte, n-ai înţeles încă? 

— Să nu-mi spui că... 

— Ba bine că nu, scumpul meu diplomat! În timp ce tu executai ordinele 
împăratului, eu mă ocupam de rivalul tău, de singurul tău rival. 

— Uri-Teşub? 

— Cine altul îţi încetineşte ascensiunea şi încearcă să-ţi contracareze 
influența? Numirea aceea i-a sucit capul de tot. Deja se vede împărat! 


— Muwattalis este cel care-l dirijează, nu invers! 

— Şi tu şi el subestimaţi pericolul. 

— Te înşeli, Putuhepa; împăratul este lucid. Dacă i-a încredinţat fiului său 
acest rol, este pentru a dinamiza armata şi a-i da o eficacitate deplină, în 
ziua în care va pomi la luptă. Dar Muwattalis nu crede că Uri-ITeşub va fi în 
stare să guverneze în Hatti. 

— Ţi-a mărturisit el asta? 

— Acesta este sentimentul meu. 

— Sentimentul tău nu-mi este suficient! Uri-leşub este violent şi 
periculos, ne urăşte, pe tine şi pe mine, şi visul lui este să ne înlăture de la 
putere. Pentru că tu eşti fratele împăratului, pe tine nu îndrăzneşte să te 
atace, dar te va lovi pe la spate. 

— Ai răbdare, Uri-Teşub se va condamna el singur. 

— Prea târziu. 

— Cum, prea târziu? 

— Am procedat aşa cum trebuia să procedez. 

Hattuşil nu ştia ce să mai creadă. 

— Un reprezentant al castei negustorilor este pe drum către cartierul 
general al lui Uri-Teşub, îi explică Putuhepa. Îi va cere să-l primească şi, 
pentru a-i câştiga încrederea, îi va dezvălui faptul că mai mulţi negustori 
bogaţi ar vedea cu ochi buni sfârşitul lui Muwattalis şi urcarea pe tron a 
fiului său. Omul nostru îl va înjunghia pe Uri-Ieşub şi ne va scăpa de 
monstrul ăsta. 

— Hatti are nevoie de el... Este prea devreme, mult prea devreme! Este 
neapărat necesar ca Uri-Teşub că pregătească trupele noastre pentru luptă. 

— Doar n-o să încerci să-l salvezi? îl întrebă Putuhepa, ironică. 

Gemând de durere, chinuit de febră, cu genunchii ţepeni, Hattuşil se 
ridică în picioare. 

— Plec chiar în clipa asta. 

Era imposibil de recunoscut elegantul şi rafinatul Acha sub mantia uzată 
şi grosolană a unui poştaş care parcurgea călare drumurile Siriei de Nord. 
Cocoţat pe un catâr zdravăn de care erau legaţi alţi doi, fiecare dintre 
animale cărând câte şaizeci de kilograme de documente diferite, Acha 
pătrundea în zona de influenţă hitită. 

Petrecuse mai multe săptămâni în Canaan şi în Amurru pentru a examina 
de aproape sistemele de apărare ale celor două protectorate, a discuta cu 
ofiţerii egipteni însărcinaţi cu organizarea rezistenţei împotriva unei invazii 
hitite şi a-şi completa lista de iubite cu mai bine de o duzină de tinere femei 
pricepute într-ale amorului. 

Lui Benteshina, prinţul din Amurru, îi plăcuse mult comportarea lui 
Acha. Musafir delicat, iubitor de mâncăruri bune, egipteanul nu ceruse 
nimic deosebit sau exagerat, mulţumindu-se doar să-i ceară prinţului să-l 
anunţe pe Ramses îndată ce ar fi observat vreo manevră agresivă a hitiţilor. 

După aceea, Acha luase drumul înapoi, spre Egipt, cel puţin aşa lăsase să 
se bănuiască. Respectându-i ordinele, escorta sa o pornise pe drumul care 
urma ţărmul mării, în direcţia Sudului, în timp ce diplomatul îşi distrugea 
veşmintele egiptene şi, înarmat cu o legitimaţie de serviciu hitită, perfect 
imitată, se îmbrăca în costumul unui poştaş, pornind, apoi, spre Nord. 

Din rapoarte contradictorii conţinând informaţii vagi, cum şi-ar fi putut 
forma o imagine realistă asupra adevăratelor intenţii ale hitiţilor, dacă nu 
cercetându-le ţara? Pentru că dorinţa lui Ramses corespundea cu a lui, Acha 
acceptase misiunea fără a face mofturi; având informaţii de la faţa locului, 
putea conduce jocul după cum dorea. 

Marea forţă a hitiţilor nu stătea în a-i face pe toţi să creadă că erau 
invincibili şi capabili să cucerească întreaga lume? lată care era întrebarea 
crucială la care trebuia să găsească un răspuns, pornind de la elemente 
concrete. 

Postul de control de la graniţa hitită era păzit de vreo treizeci de soldaţi 
înarmaţi, cu figuri de candidaţi la spânzurătoare. Câteva minute bune, patru 
infanterişti se învârtiră în jurul lui Acha şi a celor trei catâri ai săi. Falsul 
poştaş rămase nemişcat, complet năucit. 

Vârful ascuţit al unei lănci îi atinse obrazul stâng. 

— Să-ţi văd legitimatia. 

Acha scoase de sub mantie o tăbliță având pe ea ceva scris în limba hitită. 

Soldatul o citi şi o dădu unui camarad care o citi şi el. 

— Unde mergi? 


— Trebuie să duc scrisori şi chitante la negustorii din Hattuşaş. 

— Să le vedem. 

— Corespondenţa este confidențială. 

— Nimic nu este confidenţial pentru armată. 

— N-aş vrea să am necazuri cu destinatarii. 

— Dacă mai vorbeşti mult, chiar că o să ai multe necazuri. 

Cu degetele înţepenite din cauza frigului, Acha trase de sforile care 
închideau la gură sacii cu tăblițe. 

— Păsărească din aia comercială, constată soldatul. Treci aici să te 
percheziţionăm. 

Factorul poştal nu avea arme. Dezamăgiţi, hitiţii n-aveau de ce să se lege. 

— Înainte de a intra în vreun sat, prezintă-te la postul de control. 

— Asta-i o regulă mai nouă. 

— N-ai de ce să mai pui atâtea întrebări. Dacă nu te prezinţi la fiecare 
post de control, o să fii considerat inamic şi s-a zis cu tine. 

— Dar nu există inamici pe teritoriul hitit! 

— Te supui şi asta-i tot. 

— Bine, bine... 

— Şterge-o de aici, ne-am săturat să-ţi vedem mutra! 

Acha se îndepărtă, fără grabă, ca un om paşnic care nu făcuse nimic rău. 
Mergând alături de catârul din frunte, îşi reglă pasul după mersul animalului 
şi o porni pe drumul care ducea la Hattuşaş, în inima Anatoliei. 

De mai multe ori, părea să caute din priviri Nilul. Nu putea să se 
obişnuiască aşa uşor cu un peisaj accidentat, departe de simplitatea văii pe 
care o iriga fluviul divin. Acha ducea deja dorul separării clare dintre 
ogoare şi deşert, între verdele câmpurilor şi galbenul nisipurilor, între miile 
de culori ale asfinţiturilor de soare. Dar trebuia să le uite şi să nu aibă în faţă 
decât Hatti, acest pământ rece şi duşmănos ale cărui secrete voia să le afle. 

Cerul era acoperit de nori groşi, la mică înălţime, şi, din când în când, se 
porneau averse violente. Catârii ocoleau băltoacele din drum şi se opreau, 
când aveau chef, ca să ia în gură câte un smoc de iarbă udă. 

Un asemenea peisaj nu era potrivit pentru o convieţuire paşnică. Prin aer 
plutea, parcă, o ferocitate care-i împingea pe locuitori să conceapă existenţa 
ca un război permanent şi viitorul ca distrugere a altora. De câte generaţii ar 
fi fost nevoie pentru a face să devină rodnice aceste văi pustii, străjuite de 
munţi golaşi, transformându-i pe soldaţi în simpli ţărani? Aici, omul se 
năştea pentru luptă şi lupta ţinea toată viaţa. 


Instalarea posturilor de control, la intrarea în sate, îl puse pe gânduri pe 
Acha. Hitiţii se temeau de prezenţa spionilor pe teritoriul lor, împânzit, 
totuşi, de forţe care să asigure securitatea locurilor? Această măsură 
neobişnuită era un adevărat indiciu. Armata nu făcea, oare, manevre de 
mare amploare pe care o privire curioasă nu trebuia să le observe? 

În două rânduri, patrule mobile verificară documentele pe care le 
transporta şi-l întrebară încotro mergea. Răspunsurile sale fiind considerate 
satisfăcătoare, i se dădu voie să-şi continue drumul. La postul de control al 
primului sat pe care-l întâlni în cale, poştaşul fu din nou percheziţionat cu 
cea mai mare atenţie. Soldaţii erau nervoşi şi puşi pe harţă; totuşi, Acha 
îndură totul fără să crâcnească. 

După o noapte petrecută într-un grajd, mâncă în grabă pâine cu brânză şi- 
şi continuă călătoria, mulţumit să vadă că personajul pe care-l întruchipa era 
perfect credibil. Pe la jumătatea după-amiezii, o luă pe un drumeag care 
ducea de-a dreptul către un lăstăriş în care mai scăpă de câteva tăblițe 
destinate unor negustori care nu existau. Treptat şi pe măsură ce înainta 
către capitală, mai uşură puţin câte puţin povara de pe spatele catârilor. 
Lăstărişul se întindea deasupra unei văgăuni în care se zăreau nişte bolovani 
uriaşi, rostogoliţi cândva de la înălţimea unui pisc măcinat de ploi şi de 
zăpezi. Pe povârmniş se încăpăţânau să reziste cu rădăcinile aproape cu totul 
în aer câţiva stejari chinuiti. 

Deschizând unul dintre sacii pe care-i purta catârul din frunte, Acha avu 
senzaţia că este privit insistent. Animalele dădură semne de nelinişte. 
Speriaţi, măcălendrii zburară în toate direcţiile. 

Egipteanul culese o piatră de pe jos şi o bucată de lemn uscată, arme de 
nimic în faţa unui eventual agresor. Când auzi clar un tropot de copite, Acha 
se trânti pe burtă în spatele unui trunchi de copac. 

Patru oameni călări ieşiră din lăstăriş şi înconjurară catârii. Nu erau 
soldaţi, ci bandiți înarmaţi cu arcuri şi cu pumnale. Chiar şi prin Hatti mai 
colindau jefuitorii de caravane; când erau prinşi, erau executaţi pe loc. 

Acha se făcu una cu noroiul în care se trântise. Dacă acei patru tâlhari îl 
observau, aveau să-i ia beregata. 

Căpetenia lor, un bărbos cu faţa ciupită de vărsat, adulmecă aerul ca un 
câine de vânătoare. 

— La te uită aici, îi spuse unul dintre tovarăşi, halal pradă. Nimic altceva 
decât tăblițe... Tu ştii să citeşti, cumva? 

— Da” ce, crezi că am avut timp de aşa ceva? 


— Or fi valorând ceva? 

— Nu pentru noi. 

Furios, tâlharul rupse tăbliţele şi aruncă bucăţelele în râpă. 

— Proprietarul catârilor... Nu trebuie să fie prea departe şi precis are 
ceva bani la el. 

— Să ne răspândim, le porunci căpetenia. Trebuie să dăm de el. 

Cuprins de frig şi înspăimântat, Acha nu-şi pierdu, totuşi, cumpătul. În 
direcţia sa nu venea decât un singur bandit. Egipteanul se târî într-o parte, 
agăţându-se de o rădăcină. Şeful tâlharilor trecu pe lângă el fără să-l 
observe. 

Acha sări în picioare şi-i zdrobi ceafa cu o piatră mare. Omul căzu ca 
secerat cu faţa în noroi. 

— Acolo! urlă unul dintre tovarăşii săi, care văzuse scena. 

Punând mâna pe pumnalul celui doborât, Acha îl aruncă fulgerător, cu 
forţă şi cu precizie. Arma se înfipse în pieptul hoţului. 

Ceilalţi doi puseră mâna pe arcuri. 

Acha nu mai avea altă soluţie decât să fugă. O săgeată îi fluieră pe la 
ureche pe când cobora povârnişul către fundul râpei. Alergând din toate 
puterile, îşi puse în gând să ajungă la un pâlc de vegetaţie, format din 
tufişuri şi mărăciniş, unde s-ar fi făcut nevăzut. 

Încă o săgeată îl zgârie la pulpa stângă, dar reuşi să se arunce în adăpostul 
său de moment. Zdrelit, cu mâinile însângerate, alergă spre o tufă deasă de 
mărăcini, căzu, se ridică, şi-şi continuă cursa nebunească. 

Ajuns la capătul puterilor, aproape fără suflare, se prăbuşi. Dacă 
urmăritorii îl ajungeau, n-ar mai fi avut putere să se lupte cu ei. Dar tăcerea 
învălui râpa, tulburată doar de croncănitul îndepărtat al unui cârd de corbi 
care plutea pe sub norii negri de ploaie. 

Prevăzător, Acha rămase nemişcat până la căderea nopţii. Apoi, se căţără 
pe povârniş şi se întoarse în locul în care îşi lăsase catârii, mergând pe 
marginea râpei. 

Animalele sale dispăruseră. Nu se mai vedeau decât cadavrele celor doi 
banditi. 

Egipteanul nu avea decât nişte răni superficiale, dar dureroase. Se spălă 
în apa unui izvor, îşi obloji zdreliturile cu câteva ierburi culese la 
întâmplare, se urcă în vârful unui stejar zdravăn şi dormi întins pe două 
crengi groase aproape paralele. 


Visă la un pat confortabil, în una dintre luxoasele vile pe care i le dăruise 
Şenar, în schimbul colaborării sale, la un bazin înconjurat de palmieri, la o 
cupă de vin rar şi la o frumoasă cântăreaţă la lăută care-i fermeca auzul 
înainte de a-i oferi corpul. 

O ploaie rece îl trezi înainte de revărsatul zorilor şi-şi reluă drumul spre 
nord. 

Pierderea catârilor şi a corespondenţei îl obliga să-şi schimbe deghizarea. 
Un poştaş fără scrisori şi fără animale pentru transport ar fi devenit suspect 
şi ar fi fost arestat. I-ar fi fost imposibil să se prezinte la următorul post de 
control şi să intre în vreun sat. 

Mergând prin păduri, evita patrulele, dar putea scăpa de urşi, de lincşi şi 
de tâlharii care se refugiau şi ei tot acolo? Apă era peste tot, de mâncare ar 
fi găsit mult mai greu. Cu puţin noroc, ar fi întins o cursă unui vânzător 
ambulant şi i-ar fi luat locul. 

Situaţia nu era deloc strălucită, dar nimic nu-l putea împiedica să ajungă 
la Hattuşaş şi să descopere adevărata putere a armatei hitite. 

După o dimineaţă petrecută în şaua calului, pentru a conduce manevrele 
carelor de luptă, Uri-Ieşub se spăla cu apă rece. Din ce în ce mai severă, 
instrucţia dădea rezultate din ce în ce mai bune, dar încă nu-l mulțumea pe 
fiul împăratului. Armata hitită nu trebuia să dea nicio şansă trupelor 
egiptene şi să nu aibă nicio ezitare în cursul diferitelor faze ale atacului. 

Pe când se usca în bătaia vântului rece, aghiotantul său îl anunţă că un 
negustor, venit de la Hattuşaş, dorea să-l vadă pe generalul comandant. 

— Să aştepte, spuse Uri-Teşub, o să-l primesc mâine în zori; negustorii 
sunt născuţi pentru a se supune. Cum arată individul acela? 

— După cum se arată, pare a fi o persoană importantă. 

— O să aştepte, oricine ar fi. Du-l să doarmă în cortul cel mai puţin 
confortabil. 

— Şi dacă nu va fi mulţumit? 

— Lasă-l să se plângă. 


Hattuşil şi escorta sa făcuseră tot drumul într-un galop de-a dreptul 
nebunesc. Fratele împăratului nu mai lua în seamă nici guturaiul şi nici 
febra sa, fiind obsedat de un singur lucru: să ajungă la cartierul general al 
lui Uri-Teşub înainte ca ireparabilul să aibă loc. 

Când, în toiul nopţii, putură zări tabăra armatei, aceasta părea absolut 
liniştită. Hattuşil spuse gărzilor cine era şi acestea îi deschiseră poarta 
masivă din lemn. Condus de ofiţerul însărcinat cu asigurarea securităţii 
comandantului, fratele împăratului fu primit în cortul lui Uri-Teşub. 

Acesta se trezi într-o dispoziţie extrem de proastă. Nu-i făcea nici cea mai 
mică plăcere să-l vadă pe Hattuşil. 

— Care este motivul acestei vizite neaşteptate? 

— Viaţa ta. 

— Ce vrei să spui? 

— S-a urzit un complot împotriva ta. Vor să te ucidă. 

— Vorbeşti serios? 

— M-am întors dintr-o călătorie foarte obositoare, am temperatură şi 
singura mea dorinţă este să zac la pat... Crezi că aş fi alergat în graba asta 
dacă n-ar fi fost ceva extrem de serios? 

— Cine vrea să mă ucidă? 

— Ştii că eu am legături strânse cu tagma negustorilor... Cât timp am 
lipsit, unul dintre reprezentanţii acesteia i-a mărturisit soţiei mele că un 
ţicnit hotărâse să te ucidă pentru a evita războiul împotriva Egiptului şi a-şi 
păstra neatins profitul de pe urma afacerilor. 

— Care-i numele lui? 

— Habar n-am, dar am vrut să te pun în gardă fără să mai zăbovesc nicio 
clipă. 

— Războiul acesta, ţi-ar plăcea tare mult să-l eviti, ţie ca şi altora... 

— Te înşeli, Uri-Teşub, cred că războiul este necesar. Datorită victoriei 
tale, creşterea imperiului nostru va continua. Dacă împăratul te numeşte în 
fruntea armatei, o face bazându-se pe calităţile tale de războinic şi pe 
capacitatea ta de a conduce. 

Vorbele lui Hattuşil îl mişcară pe Uri-leşub, dar fără a-i risipi 
neîncrederea în unchiul său. Fratele împăratului se pricepea de minune să se 
folosească de complimente. 


Totuşi, era, într-adevăr, un negustor care îi ceruse să-l primească în 
audienţă. Dacă Uri-Teşub l-ar fi primit imediat, poate că n-ar mai fi existat 
pe lumea asta. Nu era decât un singur mod de a cunoaşte adevărul şi de a 
vedea dacă Hattuşil spusese adevărul. 

Negustorul petrecuse o noapte albă, repetându-şi în minte, fără încetare, 
gestul pe care urma să-l comită. Trebuia să împlânte pumnalul în gâtul lui 
Uri-Ieşub, pentru ca acesta să nu poată scoate niciun strigăt, după aceea, 
trebuia să iasă din cortul generalului comportându-se ca un om cât se poate 
de paşnic, după care urma să încalece liniştit şi să iasă din tabără în trapul 
mărunt al calului. Abia după ce se afla în câmp liber, ar fi pornit în galop şi, 
după un timp, ar fi sărit în şaua unui alt cal care aştepta ascuns într-o 
pădurice. 

Riscul nu era deloc mic, dar negustorul îl ura pe Uri-Ieşub. Cu un an 
înainte, nebunia aceasta războinică provocase moartea celor doi fii ai săi în 
cursul unor manevre smintite în cursul cărora douăzeci de băieţi muriseră 
răpuşi de oboseală. Când Putuhepa îi înfăţişase acest plan, el se arătase 
entuziasmat la culme. Prea puţin îi păsa de averea pe care i-o promitea soţia 
lui Hattuşil. Chiar în cazul în care ar fi fost arestat şi executat, era mulţumit 
că-şi răzbunase fiii şi ucisese un adevărat monstru. 

În zori, aghiotantul lui Uri-Teşub veni să-l caute pe negustor şi-l conduse 
în cortul generalului comandant. Negustorul trebuia să-şi stăpânească 
emoția şi să vorbească foarte convingător de prietenii săi care doreau să-l 
înlăture pe împărat şi să-l ajute pe fiul său să pună mâna pe putere. 

Aghiotantul îl percheziţionă şi nu găsi asupra lui nicio armă. Pumnalul 
scurt, cu două tăişuri, era ascuns în inofensiva bonetă de lână pe care 
negustorii obişnuiau s-o poarte ca să-i apere de frigul iernii. 

— Intraţi, generalul vă aşteaptă. 

Întorcându-i spatele vizitatorului său, Uri-Teşub stătea aplecat deasupra 
unei hărţi. 

— Vă mulţumesc că m-aţi primit, generale. 

— Pe scurt, ce vrei? 

— Casta negustorilor este împărţită în două tabere. Unii vor neapărat 
pace, ceilalţi nu. Eu fac parte dintre aceia care doresc cucerirea Egiptului. 

— Spune mai departe. 

Ocazia era minunată: Uri-Ieşub nu se întorcea înspre el, ocupat să traseze 
cercuri mici pe harta din faţa lui. 


Negustorul îşi scoase boneta de pe cap, apucă mânerul micului pumnal şi 
se apropie de militar fără a înceta să vorbească. 

— Eu şi cu prietenii mei suntem convinşi că împăratul nu este în stare să 
ne ducă la victoria pe care o sperăm. Voi, în schimb, voi, războinic strălucit, 
voi... Să mori, să mori chiar acum, căci mi-ai ucis fiii! 

Generalul se întoarse chiar în momentul în care negustorul lovea. 
Strângea şi el în pumnul stâng mânerul unui pumnal. Lama negustorului se 
înfipse în gâtul victimei, cea a generalului în pieptul atacatorului său. Se 
prăbuşiră morţi, unul către celălalt, şi căzură la pământ cu mâinile şi 
picioarele încă zvâcnind. 

Adevăratul Uri-Ieşub ridică un colţ al cortului. Ca să afle adevărul, 
fusese nevoie să sacrifice viaţa unui soldat oarecare, de aceeaşi statură cu 
el. Idiotul reacţionase nepotrivit omorându-l pe negustor, pentru că 
generalul ar fi dorit să-l interogheze. Dar înţelesese destul din cele 
întâmplate ca să-şi dea seama că Hattuşil nu minţise. 

Fratele împăratului, realist şi prevăzător, se alătura, deci, scopurilor sale, 
cu speranţa că Uri-Teşub, general victorios şi viitor stăpân în Hatti, nu va fi 
un ingrat. 

Hattuşil se înşela amarnic. 


Acha nu fusese nevoit să atace niciun negustor şi nici vreun alt călător, 
pentru că dibuise o altă acoperire, mult mai bună: o tânără femeie cam de 
douăzeci de ani, văduvă şi săracă. Soţul ei, soldat la Kadesh, murise înecat 
când unitatea sa traversa apele revărsate ale râului Orontes. Singură, fără 
copii, ea lucra până la istovire o bucată de pământ sterp şi plin de bolovani. 

Căzând fără puteri pe pragul căsuţei sale, Acha îi povestise cum tâlharii îl 
jefuiseră de tot ce avea şi cum reuşise să scape cu viaţă, agăţându-se de 
rădăcinile copacilor şi de mărăcini. Ajuns în halul acela, o rugase din tot 
sufletul să-l adăpostească măcar pentru o noapte. 

Pe când se spăla cu apă călduţă, încălzită într-un lighean pus pe vatră, 
starea sufletească a ţărăncuţei se schimbase brusc. 'Timiditatea sa se 
transformase într-o dorinţă arzătoare de a mângâia acel corp de bărbat 
chipeş. Lipsită de iubire timp de mai multe luni, ea lepădase iute tot ce avea 
pe ea. Când femeia, cu corpul său plin de nuri îi încolăcise gâtul cu braţele 
şi-şi lipise sânii de spatele lui, egipteanul nu se lăsase prea mult rugat. 


Timp de două zile, cei doi iubiţi nici nu mai ieşiseră din casă. 'Ţăranca era 
destul de nepricepută într-ale dragostei, dar compensa totul prin ardoare şi 
generozitate; avea să fie una dintre rarele iubite de care Acha îşi amintea cu 
mare plăcere. 

Afară, ploua fără întrerupere. 

Acha şi ţăranca erau goi, încălzindu-se lângă vatră. Mâna diplomatului 
mângâia dealurile şi văile de pe trupul tinerei femei care gemea de plăcere. 

— Cine eşti tu cu adevărat? 

— Ţi-am mai spus, un negustor prădat şi acum sărac. 

— Nu te cred. 

— De ce? 

— Pentru că eşti prea rafinat, prea elegant. Gesturile şi vorbele tale nu 
sunt ale unui negustor. 

Acha îşi întipări asta în minte. Anii petrecuţi în universitatea din 
Memphis şi în birourile ministerului Afacerilor externe păreau să fi lăsat 
urme de neşters. 

— Tu nu eşti un hitit, nu eşti deloc brutal. Când faci dragoste, te gândeşti 
şi la ceea ce simte celălalt; soţul meu nu ţinea decât la plăcerea lui. Cine 
eşti? 

— Îmi promiţi că o să păstrezi secretul? 

— Îţi jur pe zeul furtunii! 

Privirea tinerei femei strălucea de nerăbdare. 

— Mi-e greu să-ţi spun... 

— Ai încredere în mine! Nu ţi-am dat destule dovezi de dragoste? 

El îi sărută sânii. 

— Sunt fiul unui nobil sirian, începu Acha, şi visez să mă înrolez în 
armata hitită. Dar tatăl meu nu mi-a dat voie, din cauza instrucției prea 
aspre. Am fugit de acasă şi am vrut să văd cum este în Hatti, singur, fără 
escortă; am vrut să dovedesc că sunt curajos şi că merit să fiu recrutat. 

— Asta-i o adevărată nebunie! Militarii sunt nişte animale setoase de 
sânge. 

— Ard de dorinţa de a lupta împotriva egiptenilor. Dacă eu nu fac nimic, 
ei vor pune stăpânire pe pământurile mele şi îmi vor lua toate bunurile. 

Ea îşi rezemă capul pe pieptul lui. 

— Urăsc războiul. 

— Nu-i aşa că nu mai poate fi evitat? 

— Toată lumea este convinsă că va începe. 


— Ştii cumva locul în care fac instrucţie soldaţii? 

— Este secret. 

— Ai observat, cumva, mişcări de trupe pe aici? 

— Nu, este un colţ de ţară uitat de toţi. 

— Ai fi de acord să vii cu mine la Hattuşaş? 

— Eu, în capitală... N-am fost niciodată acolo! 

— Asta-i o ocazie tocmai bună. Acolo, o să mă pot întâlni cu gradaţi şi o 
să mă pot angaja. 

— Renunţă, te rog! Te ispiteşte moartea atât de mult? 

— Dacă eu nu fac nimic, ţinutul meu va fi distrus. Trebuie să luptăm 
împotriva răului, iar răul este Egiptul. 

— E aşa de departe capitala... 

— În magazia din spate sunt o mulţime de oale de lut ars. Bărbatul tău 
este cel care le-a făcut? 

— Era olar, înainte de a fi înrolat cu forţa în armată. 

— O să le vindem şi o să locuim în Hattuşaş. Se pare că, după ce-l vezi, 
oraşul ăsta este de neuitat. 

— Ogorul meu... 

— E iarnă acum, se mai odihneşte şi pământul. Plecăm mâine. 

Femeia se lungi pe jos, lângă vatră, şi întinse braţele ca să-şi cuprindă 
iubitul. 


Capitolul 41 


La Casa Vieţii din Heliopolis, cea mai veche din ţară, se muncea în ritmul 
obişnuit. Specialiştii în ritualuri verificau textele care urmau să fie folosite 
la celebrarea misterelor lui Osiris, magicienii oficiali ai statului se străduiau 
să anihileze destinul nefast şi forţele periculoase ale răului, astrologii îşi 
definitivau previziunile pentru lunile următoare, vindecătorii pregăteau 
diferite leacuri. Ca amănunt surprinzător, biblioteca, în care se aflau mii de 
papirusuri, inclusiv versiunea originală din Textele Piramidelor şi Ritualul 
de reîncarnare a Faraonului, era închisă pentru public până a doua zi. 


Înăuntru se afla un cititor de excepţie, Ramses în persoană. Sosit încă de 
cu noaptea, suveranul se închisese între zidurile de piatră ale bibliotecii, 
printre dulapurile care conţineau tot ce era esenţial în ştiinţa egipteană, 
referitor la cele vizibile ca şi la cele invizibile. Ramses simţise nevoia să 
caute prin arhive ceva care i-ar fi oferit informaţii despre starea de sănătate 
a reginei Nefertari. 

Marea soţie regală se stingea văzând cu ochii. Nici medicul curţii, nici 
Setau nu reuşiseră să dibuie cauza răului. Regina-Mamă se gândea la un 
diagnostic îngrijorător: atacul din partea forţelor întunericului, împotriva 
cărora mijloacele obişnuite ale medicilor nu puteau face mare lucru. Acesta 
era motivul pentru care faraonul consulta arhivele, lucru pe care şi alţi 
suverani îl făcuseră înaintea sa. 

După vreo zece ore de cercetare a documentele, el întrevăzu o soluţie şi 
plecă imediat la Pi-Ramses. 


Nefertari prezidase întrunirea ţesătoarelor venite de la toate templele din 
Egipt şi pusese la punct tot ceea ce era necesar pentru ca veşmintele rituale 
să fie gata până la următoarea revărsare a Nilului. Regina aduse ca ofrandă 
zeilor fâşii de stofă roşie, albă, verde şi albastră şi ieşi din templu ajutată de 
două preotese. Acestea o conduseră până la lectica sa pentru a se întoarce la 
palat. 

Doctorul Pariamakhu veni în grabă la căpătâiul marii soţii regale şi-i 
dădu să bea o poţiune întăritoare, fără a spera prea mult că va înlătura astfel 
oboseala generală care o dobora tot mai mult. Îndată ce Ramses intră în 
camera soţiei sale, medicul se făcu nevăzut. 

Regele sărută fruntea şi mâinile lui Nefertari. 

— Sunt sleită de puteri. 

— Ar trebuie să mai renunţi la unele dintre obligaţiile tale oficiale. 

— Nu-i decât o slăbiciune care o să-mi treacă... Simt că, parcă, viaţa mi 
se scurge din trup, ca un firicel de apă, din ce în ce mai subţire. 

— Tuya crede că nu este vorba despre o boală ca toate celelalte. 

— Are dreptate. 

— Cineva ne atacă şi o face din umbră. 

— Şalul meu... Şalul meu preferat! Un vrăjitor se foloseşte de el 
împotriva mea. 


— Am ajuns şi eu însumi la concluzia asta, aşa că i-am dat dispoziţii lui 
Serramanna să facă tot posibilul pentru a-l descoperi pe cel vinovat. 

— Spune-i să se grăbească, Ramses, să se grăbească... 

— Avem alte mijloace de luptă, Nefertari; dar trebuie să plecăm din Pi- 
Ramses chiar de mâine. 

— Unde vrei să mă duci? 

— Într-un loc unde să fii la adăpost de atacul duşmanului nostru invizibil. 

Ramses petrecu câteva ore bune discutând cu Ameni. Purtătorul 
sandalelor şi secretarul particular al Faraonului nu-i semnală niciun incident 
demn de luat în seamă printre problemele statului. Mereu alarmat la ideea 
unei absenţe prelungite a suveranului, scribul se angajă să nu scape nimic 
din vedere pentru a evita orice stângăcie care ar fi dus la compromiterea 
bunului mers al treburilor ţării. Ramses fu mulţumit să constate că Ameni 
urmărea fiecare dosar cu o atenţie demnă de toată lauda şi tria informaţiile 
esenţiale cu un simţ ascuţit al priorităţilor. 

Regele luă mai multe decizii şi-i dădu în grijă lui Ameni urmărirea 
aplicării lor de către miniştrii săi. Cât despre Serramanna, activitatea lui fu 
apreciată, unul dintre lucrurile cele mai importante pe care le făcea era să 
supravegheze instruirea trupelor de elită încazarmate la Pi-Ramses. 

Monarhul făcu o scurtă plimbare alături de Tuya, în grădina în care 
mamei sale îi plăcea să petreacă multe ore de reculegere şi de meditaţie. Cu 
umerii acoperiţi de o capă plisată, ea purta cercei de forma unei flori de 
lotus şi un colier de ametiste care mai îndulceau expresia severă a feţei sale. 

— Plec în Sud, mamă, împreună cu Nefertari. Aici, este expusă unui prea 
mare pericol. 

— Ai dreptate. Atât timp cât nu putem opri atacul demonului ascuns în 
umbră, este mult mai bine s-o duci de aici pe regină. 

— Veghează, te rog, asupra bunului mers al regatului; în caz de nevoie, 
Ameni va face tot ce hotărăşti tu. 

— Ce se mai aude cu războiul care ne ameninţă? 

— Totul este calm, atât de calm... Hitiţii par să nu facă nimic. Muwattalis 
se mulţumeşte doar să scrie nişte scrisori încâlcite şi protocolare. 

— Nu înseamnă, oare, că acolo sunt nişte disensiuni interne? Muwattalis 
a eliminat mulţi adversari până să pună mâna pe putere, aşa că unele 
nemulțumiri încă mai există. 


— Asta nu ne linişteşte câtuşi de puţin, aprecie Ramses; ce poate fi mai 
eficient decât un război pentru a face să înceteze discordia şi a ajunge din 
nou la o unitate de vederi? 

— În cazul acesta, hitiţii se pregătesc pentru o ofensivă de mare 
amploare. 

— Aş vrea eu să mă înşel... S-ar putea ca Muwattalis să se fi săturat de 
atâtea lupte şi de sângele vărsat până acum. 

— Nu judeca în manieră egipteană, fiul meu; fericirea, liniştea şi pacea 
nu sunt nişte valori hitite. Dacă împăratul nu este de acord cu politica de 
cuceriri şi de expansiune, îşi va pierde tronul. 

— Dacă atacul se declanşează, cumva, în lipsa mea, nu aştepta 
întoarcerea mea ca să ordoni armatei să plece la luptă. 

Bărbia mică şi pătrată a reginei-mamă se crispă. 

— Niciun hitit nu va trece graniţa Deltei. 

Templul zeiţei Muth, „Mama”, adăpostea trei sute şaizeci şi cinci de 
statui ale zeiţei-leoaică, Sekhmet, pentru a săvârşi, în fiecare zi, ritualurile 
de liniştire a dimineţii şi alte trei sute şaizeci şi cinci pentru ritualurile serii. 
Acolo, cei mai mari medici ai regatului veneau să caute secretele bolii şi ale 
vindecării. 

Nefertari rosti cuvintele rituale care transformau furia ucigaşă a leoaicei 
în energie creatoare; din violenţa sa astfel controlată se năştea capacitatea 
de a stăpâni elementele constituente ale vieţii. Cele şapte preotese ale zeiţei 
Sekhmet intrară în comunicaţie cu spiritul reginei şi aceasta, devenind 
ofrandă, făcea să ţâşnească lumina în bezna atotputernică din capela în care 
trona temuta zeiţă. 

Marea preoteasă turnă apă pe capul leoaicei, sculptată în diorit, piatră 
dură şi lucioasă. Lichidul se prelinse pe corpul zeiţei şi ajunse într-o cupă 
ţinută de una dintre celelalte preotese. 

Nefertari bău apa binefăcătoare, absorbi darul magic al lui Sekhmet a 
cărei formidabilă energie trebuia s-o ajute să lupte cu moleşeala care i se 
strecurase în vine. Apoi, marea soţie regală rămase singură în faţa statuii 
leoaicei cu corp de femeie, timp de o zi şi o noapte, în tăcere şi în întuneric 
desăvârşit. 

Când traversă Nilul, rezemându-se tandră de umărul lui Ramses, 
Nefertari se simţi mai puţin slăbită decât în săptămânile din urmă. 


Dragostea regelui pentru ea dădea naştere unei alte magii, la fel de eficace 
ca aceea a zeiţei. Un car îi duse la „Sublima sublimelor”, templul în terase 
din spatele unei faleze, datorat reginei Faraon — Hatshepsut. În faţa acestuia 
se afla o grădină în care cele mai de preţ podoabe vegetale erau arborii de 
tămâie, aduşi din ţara Punt. Aici domnea zeiţa Hathor, suverană a stelelor, a 
frumuseţii şi a iubirii. Nu era ca o altă întruchipare a zeiţei Sekhmet? 

În una dintre clădirile templului se afla un centru de convalescenţă în care 
bolnavii se îmbăiau de mai multe ori pe zi şi, câteodată, făceau şi o cură de 
somn. Pe postamentele căzilor cu apă călduţă se puteau vedea hieroglife 
care alungau bolile. 

— O perioadă de odihnă îţi este neapărat necesară, Nefertari. 

— Îndatoririle mele de regină... 

— Îndatorirea ta de căpătâi este să trăieşti pentru ca perechea regală să fie 
şi pe mai departe piatra de temelie a Egiptului. Cei care vor să ne doboare 
încearcă să ne despartă pentru ca, în felul acesta, să slăbească ţara. 

Grădina templului de la Deir-el-Bahri părea să facă parte dintr-o altă 
lume; frunzişul arborilor de tămâie strălucea sub razele blânde ale soarelui 
de iarnă. O reţea de canale îngropate la mică adâncime le asigura o irigare 
permanentă, reglabilă în funcţie de căldura din atmosferă. 

Nefertari trăia cu sentimentul că dragostea ei pentru Ramses creştea şi 
mai mult, că se întindea ca un cer fără margini; iar privirea regelui îi dovedi 
că şi el simţea la fel. Dar fericirea aceasta era plăpândă, atât de plăpândă... 

— Să nu sacrifici Egiptul pentru mine, Ramses; dacă eu nu voi mai fi, s-o 
faci pe Iset cea frumoasă mare soţie regală. 

— Tu trăieşti, Nefertari, şi tu eşti cea pe care o iubesc. 

— Jură-mi, Ramses! Jură-mi că vei face totul numai în numele Egiptului. 
Lui i-ai închinat întreaga ta viaţă şi nu unei fiinţe omeneşti, oricare ar fi 
aceea. De dăruirea aceasta a ta depinde existenţa unui popor şi, mai mult, 
civilizaţia întemeiată de strămoşii noştri. Fără ea ce ar deveni lumea asta? 
Ar încăpea pe mâna hoardelor barbare, s-ar instala împărăţia profitului şi a 
nedreptăţii. Te iubesc cu toată fiinţa mea şi în sufletul meu dragostea 
aceasta va domni până în ultima clipă; dar nu am dreptul să te ţin legat de 
mine, pentru că tu eşti Faraon. 

Se aşezară pe o bancă de piatră şi Ramses o atrase pe Nefertari lângă el. 

— Tu eşti cea care îi vede pe Horus şi pe Seth în aceeaşi fiinţă, îi reaminti 
el, folosind formula rituală care se aplica reginei începând de la prima 
dinastie. Prin privirea ta este posibil ca Faraon să existe, ca el să primească 


lumina şi s-o răspândească peste cele Două Ţări unificate. Toate domniile 
celor dinaintea mea s-au adăpat de la Regula lui Maat, dar niciunul nu a 
semănat cu altul, pentru că fiinţele umane inventează mereu alte ciudăţenii. 
Privirea ta este unică, Nefertari; Egiptul şi Faraonul au nevoie de ea. 

Într-un asemenea impas al vieţii lor împreună, ea descoperea o nouă 
faţetă a dragostei lui. 

— Căutând prin arhivele de la Casa Vieţii din Heliopolis, am aflat care 
este mijlocul de apărare împotriva atacatorului invizibil. Prin dubla acţiune 
a lui Sekhmet şi a lui Hathor, datorită odihnei de care vei avea parte în acest 
templu, energia ta nu va mai scădea. Dar nu este de-ajuns. 

— Pleci înapoi la Pi-Ramses? 

— Nu, Nefertari; există şi un alt remediu, poate hotărâtor, pentru a te 
vindeca. 

— Care? 

— După cum se spune în arhive, există în Nubia o piatră aflată sub 
protecţia zeiţei Hathor, într-un loc îndepărtat, uitat de mai multe secole. 

— Ştii care este locul acela? 

— Am să-l găsesc. 

— Călătoria ta s-ar putea să fie lungă... 

— Dată fiind iuţeala curentului, mă voi întoarce repede. Dacă am norocul 
să ajung destul de repede în locul acela, n-o să lipsesc prea mult. 

— Hitiţii... 

— De guvernat, guvernează mama. În cazul unui atac, ea o să te 
înştiinţeze şi o să faceţi împreună ceea ce trebuie. 

Se îmbrăţişară şi rămaseră astfel mult timp, sub frunzişul arborilor de 
tămâie. Ei i-ar fi plăcut să-l mai reţină lângă ea, să-şi petreacă restul zilelor 
alături de el, în liniştea şi pacea templului. 

Dar era marea soţie regală, iar el, faraonul Egiptului. 


Capitolul 42 


Lita îl privi rugător pe magul Ofir. 
— Trebuie să fac asta, copila mea. 


— Nu, mă doare prea tare... 

— Asta înseamnă că vraja este eficace. Trebuie să continuăm. 

— Pielea mea... 

— Sora regelui o să te oblojească, n-o să mai rămână nici urmă de arsuri. 

Urmaşa lui Akhenaton îi întoarse magului spatele. 

— Nu, nu mai vreau, nu mai pot îndura suferinţele astea! 

Ofir o trase de păr fără milă. 

— Gata, mofturoasă mică ce eşti! Dacă nu mă asculţi, te închid în pivniţă. 

— Nu, te implor, nu face asta! 

Fiindu-i frică de întuneric, mediumul blond se temea mai mult decât de 
orice de o asemenea pedeapsă. 

— Vino la mine în laborator, dezveleşte-ţi pieptul şi stai întinsă pe spate. 

Dolenta, sora lui Ramses, nu era de acord cu brutalitatea magului, dar îi 
dădea dreptate. Ultimele veşti pe care le primise de la curte erau excelente: 
Nefertari, suferind de o boală misterioasă şi nevindecabilă, plecase la 
Theba, unde fusese găzduită pe domeniul zeiţei Hathor, la Deir-el-Bahari. 

Agonia ei scurtă avea să sfâşie de durere inima lui Ramses care s-ar fi 
stins şi el, doborât de tristeţe. 

Pentru Şenar, calea spre dobândirea puterii ar fi fost larg deschisă. 

Îndată după plecarea lui Ramses, Serramanna se dusese la fiecare dintre 
cele patru cazărmi din Pi-Ramses şi le ceruse ofiţerilor superiori să 
intensifice ritmul pregătirilor. Mercenarii ceruseră imediat o creştere a 
soldei, aceasta provocând o revendicare identică din partea soldaţilor 
egipteni. 

Confruntat cu o problemă care îl depăşea, sardul îi comunicase lui Ameni 
ceea ce se întâmplase şi acesta se adresase imediat reginei-mamă al cărei 
răspuns venise la fel de repede: soldaţii şi mercenarii ori se supuneau noilor 
ordine, ori ea îi înlocuia cu tineri recruți. Dacă Serramanna se arăta 
mulţumit de progresele realizate în cursul manevrelor, Tuya poate că s-ar fi 
gândit să le acorde o primă specială. 

Militarii fură de acord cu hotărârea reginei-mamă, iar sardul se putu 
ocupa de cealaltă misiune pe care o primise: să încerce să dea de urma 
vrăjitorului pentru care Rome furase şalul lui Nefertari. Ramses nu-i 
ascunsese niciuna dintre bănuielile sale care legau ciudata moarte a lui 
Rome de nu mai puţin ciudata boală a reginei. 


Dacă blestematul acela de intendent ar mai fi fost în viaţă, fără îndoială 
că fostul pirat l-ar fi putut face să vorbească. Sigur, tortura era interzisă în 
Egipt, dar un atentat ocult la viaţa perechii regale nu era ceva care ieşea de 
sub incidenţa legilor obişnuite? 

Rome murise şi îşi luase cu el taina, într-un hău al demonilor, iar pista 
care ducea spre cel care comandase totul părea să se piardă. Dar dacă era 
vorba doar despre ceva întâmplător? Rome era foarte abil şi mare flecar, 
poate că se folosise de serviciile unui complice... sau ale unei femei. 

Interogarea apropiaților săi şi a personalului pe care-l avea în subordine 
ar fi putut da rezultate, cu condiţia să le pună întrebări cu o oarecare putere 
de convingere... Serramanna se duse glonţ la Ameni. Voia să-l convingă pe 
scrib să adopte strategia sa. 


Toţi servitorii palatului fură chemaţi în cazarma din nordul oraşului. 
Lenjerese, cameriste, machieuze, coafeze, bucătari, măturători, alţi servitori 
şi servitoare, fură adunaţi într-o sală de arme păzită de arcaşii lui 
Serramanna care aveau feţele acoperite. 

Când sardul îşi făcu apariţia, cu cască şi cu platoşă, îngheţară cu toţii. 

— Noi furturi au fost comise la palat, le spuse el. Ştim că autorul lor este 
un complice al intendentului Rome, individul ăsta josnic şi demn de dispreţ 
pe care cerul l-a pedepsit. O să vă interoghez separat, unul câte unul; dacă 
nu aflu adevărul, o să fiţi cu toţii deportaţi în oaza Khargheh şi, acolo, cel 
vinovat va vorbi neapărat. 

Serramanna făcuse multe eforturi pentru a-l convinge pe Ameni să-l lase 
să se folosească de o minciună şi de ameninţări lipsite de orice bază legală. 
S-ar fi putut ca nu se ştie care dintre servitori să fi contestat metodele 
sardului şi să se fi adresat unui tribunal care l-ar fi condamnat pe 
Serramanna. 

Înfăţişarea impunătoare a şefului gărzii personale a regelui, tonul său 
autoritar, atmosfera îngrijorătoare a locului respectiv descurajară pe oricine 
ar fi dorit să protesteze. 

Serramanna fu norocos: a treia femeie intrată în camera în care avea loc 
interogatoriul se arătă a fi mai vorbăreaţă. 

— Eu am ca sarcină să schimb florile ofilite cu buchete proaspăt tăiate, 
spuse ea. Îl uram pe Rome ăsta. 

— Din ce cauză? 


— M-a forţat să mă culc cu el. Dacă l-aş fi refuzat, m-ar fi dat afară din 
serviciu. 

— Dacă l-ai fi reclamat, ar fi fost el dat afară. 

— Se spune asta, se spune asta, dar... de altfel, Rome mi-a promis o mică 
avere dacă l-aş fi luat de bărbat. 

— Cum s-o fi îmbogăţit? 

— Nu voia să spună prea multe, dar, în pat, am reuşit să-l trag de limbă. 

— Ce ţi-a mărturisit? 

— Că vindea un obiect rar la preţul greutăţii lui în aur. 

— De unde intenţiona să facă rost de acest obiect? 

— Urma să-l obţină datorită unei angajate, o lenjereasă care înlocuia pe 
altcineva. 

— Şi ce obiect era acela? 

— Nu ştiu. Dar ce pot să spun este că grăsanul de Rome nu mi-a dat 
nimic niciodată, nici măcar o amuletă! Pentru că v-am spus toate astea, o 
să-mi daţi şi mie ceva? 


„O lenjereasă care înlocuia pe alta”... Serramanna se duse la Ameni care 
ceru să i se aducă tabelul cu servitorii care lucrau în acea săptămână în care 
fusese furat şalul reginei. 

Văzură că o anume Nany lucrase înlocuind o lenjereasă, sub 
supravegherea uneia dintre cameristele reginei. Aceasta din urmă îi spuse 
sardului cum arăta femeia şi confirmă că ea ar fi putut să aibă acces la 
apartamentele private ale Maiestăţii Sale, luând, astfel, parte la furtul 
şalului. 

Camerista mai menţionă şi adresa pe care i-o dăduse Nany atunci când 
fusese angajată. 

— Interogheaz-o, îi spuse Ameni lui Serramanna, dar să nu fii brutal şi să 
respecţi legea. 

— Asta şi aveam de gând, afirmă sardul cu toată seriozitatea. 


%* 
O bătrână moţăia în pragul casei sale, în cartierul de est al capitalei. 


Serramanna o atinse uşor pe umăr. 
— Trezeşte-te, bunico. 


Ea deschise un ochi şi, cu mâna înţepenită de reumatism, alungă o muscă. 

— Cine mai eşti şi tu? 

— Serramanna, şeful gărzii personale a regelui. 

— Am auzit vorbindu-se despre tine... Nu cumva ai fost pirat cândva? 

— Oamenii nu se schimbă niciodată, bunico. Am rămas la fel de crud 
cum eram altădată, mai ales când mă minte cineva. 

— De ce te-aş minţi eu? 

— Pentru că am să-ţi pun nişte întrebări. 

— Este un păcat să trăncăneşti. 

— Depinde de împrejurări. Astăzi, este obligatoriu să trăncăneşti. 

— Vezi-ţi de drum, piratule; la vârsta mea, nu mă mai poate obliga 
nimeni să fac ce nu vreau. 

— Eşti bunica lui Nany? 

— De unde ştii că sunt? 

— Pentru că ea locuieşte aici. 

— E plecată. 

— Când avea norocul să fie angajată ca lenjereasă la palat, de ce ar fi 
putut fugi? 

— Eu n-am spus că a fugit, ci doar că a plecat. 

— Unde este acum? 

— Nici prin cap nu-mi trece. 

— Îţi aduc aminte că nu-mi plac minciunile. 

— Ai lovi o femeie bătrână, piratule? 

— Pentru a-l salva pe Ramses, da. 

Ea îşi ridică privirile îngrijorate spre Serramanna. 

— Nu înţeleg... Faraonul este, cumva, în pericol? 

— Nepoata ta este o hoaţă, poate şi o criminală. Dacă taci în continuare, 
vei fi complice cu ea. 

— Cum ar putea fi amestecată Nany într-un complot împotriva 
Faraonului? 

— Este, şi am dovada. 

Musca veni din nou s-o sâcâie pe bătrână; dintr-o lovitură cu palma, 
Serramanna o strivi. 

— Moartea este o bucurie, piratule, când ea înseamnă o uşurare după o 
prea mare suferinţă. Aveam un soţ bun şi un fiu la fel de bun, dar acesta din 
urmă a făcut prostia să se însoare cu o femeie îngrozitoare şi a avut cu ea o 
fiică de asemenea îngrozitoare. Soţul meu a murit, fiul meu a divorţat şi am 


rămas eu singură să-i cresc plodul acela blestemat... Ore întregi am educat- 
o, am hrănit-o, am învăţat-o cum să se poarte şi tu îmi vorbeşti despre o 
hoaţă şi despre o criminală! 

Bunica răsuflă adânc. Serramanna tăcu, sperând că bătrâna va merge până 
la capăt cu confidenţele. Dacă ar fi tăcut, el n-ar mai fi avut ce face şi ar fi 
plecat. 

— Nany a plecat la Memphis. Ea mi-a spus, cu orgoliu şi dispreţ, că va 
putea să fie cândva în stare să locuiască într-o vilă frumoasă, în spatele 
şcolii de medicină, în timp ce eu, eu voi muri în cocioaba asta. 


Serramanna îi prezentă lui Ameni rezultatul obţinut în cercetările sale. 

— Dacă ai tratat-o rău pe biata bătrână, va face plângere împotriva ta. 

— Oamenii mei pot depune mărturie: nici n-am atins-o. 

— Ce propui? 

— Ea mi-a făcut o descriere precisă a lui Nany, care corespunde cu cea a 
cameristei din serviciul reginei. Îndată ce o voi vedea, o voi recunoaşte. 

— Cum o s-o găseşti? 

— Controlând în Memphis fiecare vilă din cartierul în care locuieşte. 

— Şi dacă bătrâna te-a minţit pentru a o apăra pe Nany. 

— E un risc pe care trebuie să-l accept. 

— Memphis nu este aşa de departe, dar prezenţa ta în Pi-Ramses este 
indispensabilă. 

— O recunoşti chiar tu, Ameni: Memphis nu este departe. Presupune că 
pun mâna pe această Nany şi că ea mă conduce la magul acela: nu crezi că 
Ramses ar fi mulţumit? 

— „Mulţumit” ar fi puţin spus. 

— Atunci, dă-mi dezlegare să trec la treabă. 


Capitolul 4 


Uluiţi, Acha împreună cu iubita sa, descoperiră Hattuşaş. 

Hattuşaş, capitala imperiului hitit, consacrată cultului războiului şi forţei. 
Accesul prin cele trei porţi ale oraşului — cea a Regelui, cea a Sfinxului şi 
cea a Leilor — fiind interzis negustorilor, cei doi pătrunseră în oraş prin una 
dintre cele două porţi ale oraşului de jos, păzită de soldaţi înarmaţi cu lănci. 

Acha le arătă tuturor vasele sale de lut şi chiar îl îndemnă pe unul dintre 
paznici să-i cumpere unul, la un preţ mai avantajos. Infanteristul îl refuză 
dându-i o lovitură cu coada lăncii, după care îi porunci s-o ia din loc. 
Perechea de îndrăgostiţi porni, fără să se grăbească, înspre cartierul 
meşteşugarilor şi al micilor comercianţi. 

Piscurile golaşe, terasele de pietre aşezate una peste alta, blocurile 
enorme folosite pentru templul zeului furtunii... "Ţăranca era tot atât de 
captivată de ce vedea ca şi iubitul său. Dar Acha era scârbit de lipsa de 
farmec şi de eleganţă a acestei arhitecturi rudimentare, dominată de o reţea 
de fortificaţii care făceau ca această capitală din munţii sălbatici ai 
Anatoliei să fie inexpugnabilă. Pacea şi dragostea de viaţă nu se aşternea 
asupra acestui loc în care violenţa parcă ţâşnea din fiecare piatră. 

Egipteanul căută în zadar, cu privirea, grădini, arbori, oglinzi de apă, şi se 
cutremură, sub şfichiuirea crivăţului. 

Constata acum cât de mult semăna ţara sa cu un adevărat paradis. 

De mai multe ori, el şi însoţitoarea sa se lipiră în grabă de zidurile din 
cărămizi pentru a lăsa drum liber câte unei patrule. Cine nu se dădea în 
lături la timp, femeie, bătrân sau copil, era îmbrâncit, de fapt trântit la 
pământ, de unităţile de infanterişti care se deplasau în pas alergător. 

Armată se putea vedea peste tot. La fiecare colţ de stradă erau soldaţi care 
făceau de pază. 

Acha îi arătă unul dintre vasele sale unui angrosist de unelte 
gospodăreşti. Aşa cum se cădea în ţara hitiţilor, femeia rămăsese în urma lui 
şi păstra tăcerea. 

— Lucru bine făcut, aprecie angrosistul. Câte faci într-o săptămână? 

— Am un mic stoc pe care l-am făcut la ţară. Mi-ar plăcea să mă instalez 
aici. 

— Ai unde sta? 

— Încă nu. 

— Eu închiriez camere în oraşul de jos; îţi iau toate vasele în schimbul 
chiriei pe o lună. O să ai timp să-ţi organizezi un atelier al tău. 


— Ne-am înţeles, dacă mai adaugi şi trei bucăţi de cositor. 

— Da” ştii să faci afaceri! 

— Trebuie să cumpăr de mâncare. 

— Gata, batem palma. 

Acha şi iubita sa se instalară într-o cocioabă umedă, prost aerisită, având 
pe jos pământ bătătorit. 

— Era mai bine în casa mea, îi mărturisi ţăranca. Cel puţin, ne era cald. 

— N-o să rămânem mult timp aici. la o bucată de cositor şi du-te să 
cumperi nişte cuverturi şi ceva de mâncare. 

— Şi tu, unde te duci? 

— Nu-ţi face griji, o să mă întorc până se înnoptează. 

Cunoscând la perfecţie limba hitită, Acha putu să stea de vorbă cu 
negustorii care îi arătară drumul spre o tavernă renumită, la poalele unui 
turn de pază. Plin de fum din cauza lămpilor cu ulei, localul era frecventat 
de negustori şi de meşteşugari. 

Acha intră în vorbă cu doi bărbaţi bărboşi şi guralivi care vindeau piese 
separate pentru carele de luptă. Tâmplari de meserie fiind, renunţaseră să 
mai facă scaune şi mese pentru a se apuca de această afacere mult mai 
rentabilă. 

— Ce oraş grozav, se minună Acha; nu-mi închipuiam că poate fi aşa de 
mare. 

— Vii pentru prima oară aici, amice? 

— Da, dar aş vrea să-mi deschid un atelier. 

— Ei, atunci lucrează pentru armată! Dacă nu, o să mănânci te miri ce şi 
o să bei doar apă. 

— Colegii mei mi-au spus că războiul se pregătea... 

Tâmplarii izbucniră în hohote de râs. 

— Tu le afli ultimul pe toate! La Hattuşaş, lucrul ăsta nu mai este un 
secret pentru nimeni. De când Uri-Ieşub, fiul împăratului, a fost numit 
general comandant al armatei, manevrele se desfăşoară fără încetare. Şi se 
vorbeşte că trupele noastre de asalt nici n-o să mai aibă nevoie să facă 
popas... De data asta, Egiptul e terminat. 

— Cu atât mai bine! 

— Asta se mai poate discuta, cel puţin printre negustori. Hattuşil, fratele 
împăratului, nu era un susţinător al războiului, dar s-a lăsat convins până la 
urmă şi acum îl sprijină în toate privinţele pe Uri-Ieşub. Pentru noi, 
rentează grozav, ba chiar am început să facem şi ceva avere! În ritmul în 


care se produce acum, Hatti îşi va tripla numărul carelor de luptă. O să fie 
mai multe decât oameni care să le conducă! 

Acha îşi bău stacana plină cu un vin gros şi se prefăcu că se îmbătase. 

— Trăiască războiul! Hatti o să halească Egiptul dintr-o înghiţitură... Şi 
noi, noi o să ne veselim şi-o să petrecem! 

— O să trebuiască, totuşi, să mai ai puţină răbdare, amice, căci împăratul 
nu pare chiar atât de grăbit să pornească la atac. 

— Aha... Da” ce mai aşteaptă? 

— Noi nu putem cunoaşte secretele palatului! Dacă tu vrei să le afli, 
întreabă-l pe căpitanul Kenzor. 

Cei doi tâmplari râseră cu poftă de propria lor glumă. 

— Cine este Kenzor ăsta? 

— Ofiţerul de legătură dintre generalul comandant şi împărat... Şi, mai 
ales, un crai de prima mână, te rog să ne crezi pe cuvânt! Când vine şi 
rămâne în Hattuşaş, fetele tinere sunt în mare pericol. Este ofiţerul cel mai 
cunoscut din ţară. 

— Trăiască războiul şi trăiască femeile! 

Continuară să pălăvrăgească despre farmecele feminine şi despre 
bordelurile din capitală. Găsind că Acha era foarte simpatic, cei doi 
tâmplari plătiră şi ce consumase el. 


Acha schimbă în fiecare seară taverna. Legă peste tot prietenii, discutând 
despre lucruri deşucheate şi pomeni de mai multe ori numele căpitanului 
Kenzor. 

În cele din urmă, se alese cu o informaţie prețioasă: ofiţerul de legătură 
era aşteptat să se întoarcă la Hattuşaş. 

Obţinând informaţii de la acest ofiţer superior, putea câştiga mult timp. 
Trebuia să dea de el, să găsească o posibilitate de a intra în vorbă şi să-i facă 
o propunere pe care n-ar fi putut s-o refuze... Îi veni o idee. 

Acha se întoarse acasă, aducând cu el o rochie, o mantie şi o pereche de 
încălțări. 

Iubita lui se minună. 

— Pentru mine sunt toate astea? 

— Mai există vreo altă femeie în viaţa mea? 

— Trebuie să fi fost tare scumpe! 

— M-am târguit. 


Ea vru să le încerce. 

— Nu, nu acum! 

— Dar când? 

— Într-o seară mai deosebită în cursul căreia o să te admir la o petrecere. 
Lasă-mi timp ca s-o pun la cale. 

— Cum vrei. 

Îi sări de gât şi-l sărută cu patimă. 

— Să ştii că eşti foarte frumoasă şi atunci când eşti goală... 

Pe măsură ce corabia înainta spre sud, Setau părea să întinerească. 
Strângând-o la piept pe Lotus, el redescoperea cu uimire peisajele Nubiei, 
scăldate într-o lumină atât de limpede încât Nilul părea un fluviu ceresc, de 
un albastru strălucitor. 

Cu toporişca pe care o purta mereu asupra sa, Setau tăiase un baston 
bifurcat la capăt, cu gândul de a prinde câteva cobre cărora să le extragă 
veninul şi să-l păstreze într-o mică ploscă din piele. Cu sânii goi şi şoldurile 
abia acoperite de o pânză scurtă pe care vântul o flutura mereu, frumoasa 
Lotus sorbea cu lăcomie aerul înmiresmat al ţării sale natale. 

Ramses însuşi stătea la cârma corăbiei. Experimentat, echipajul făcea 
toate manevrele cu rapiditate şi precizie. 

La ora prânzului, căpitanul îl înlocui pe rege. În cabina din mijlocul 
ambarcaţiunii, Ramses, Setau şi Lotus mâncau carne de vită uscată, salată 
cu mirodenii şi rădăcini de papirus îndulcite, amestecate cu ceapă dulce. 

— Eşti un prieten adevărat, Maiestate, recunoscu Setau; ne-ai făcut un 
cadou minunat luându-ne cu tine în călătoria asta. 

— Aveam nevoie de priceperea ta şi a lui Lotus. 

— Pentru că noi suntem izolaţi în laboratorul nostru de la palat, zvonuri 
cam neplăcute ne ajung la urechi. Se apropie, într-adevăr, războiul? 

— Mă tem că da. 

— Nu este cam periculos să pleci din Pi-Ramses în vremurile astea 
tulburi? 

— Cel mai important este s-o salvez pe Nefertari. 

— Eu nu am fost la fel de strălucit ca doctorul Pariamakhu, se plânse 
Setau. 

— În Nubia există un leac miraculos, nu-i aşa? se interesă Lotus. 


— După cum spun arhivele de la Casa Vieţii, aşa este; o piatră creată de 
zeiţa Hathor, într-un loc pierdut în deşert. 

— Ceva indicaţii, Maiestate? 

— Ceva foarte vag: „În inima Nubiei, într-un golfuleţ cu nisip ca aurul, 
unde muntele se desparte şi se uneşte.” 

— Un golfuleţ... deci, foarte aproape de Nil! 

— Trebuie să ne grăbim, le spuse Ramses. Prin puterea lui Sekhmet şi 
va dispărea cu totul din corpul lui Nefertari. Dar acţiunea forţelor 
întunericului n-a fost înlăturată. Speranţa noastră stă în piatra aceasta. 

Lotus privi cu admiraţie depărtările. 

— "Ţinutul acesta vă iubeşte aşa cum îl iubiţi şi voi, Maiestate. Vorbiţi-i şi 
vă va vorbi şi el. 

Un pelican trecu în zbor pe deasupra corăbiei regale. Minunata pasăre, cu 
aripi larg deschise, nu era ea, oare, una dintre încarnările lui Osiris, cel care 
a învins moartea? 

Căpitanul Kenzor băuse peste măsură. 

Trei zile de permisie în capitală însemnau un bun prilej pentru a uita de 
rigorile vieţii militare şi a se bucura din plin de vin şi de femei. Înalt de 
statură, mustăcios, cu vocea răguşită, le trata cu dispreţ pe fete şi le 
considera bune doar ca să-i ofere lui plăceri. 

Când vinul îi înceţoşa creierul, Kenzor avea un chef nebun să facă 
dragoste. Aşa se făcea că, în seara aceea, din cauza unui vin bun, simţea o 
nevoie imperioasă de senzaţii tari. leşind din tavernă, se clătină câteva 
clipe, după care o porni înspre un bordel. 

Căpitanul nu simţea deloc gerul muşcător. Spera să găsească vreo 
fecioară de care să se bucure cum făcea de obicei. Faptul că ar fi deflorat-o 
era cât se poate de distractiv. 

Un bărbat se apropie de el şi i se adresă respectuos. 

— Aş putea să vă spun ceva, căpitane? 


— Ce vrei? 

— V-aş propune o adevărată minunăţie, răspunse Acha. 

Kenzor rânji. 

— Ce vrei să-mi vinzi? 

— O fecioară numai bună. 

În privirile căpitanului Kenzor licări o luminiţă. 

— Cât vrei? 

— Zece bucăţi de cositor de cea mai bună calitate. 

— E mult! 

— E marfă de prima mână. 

— O vreau imediat. 

— Vă stă la dispoziţie. 

— N-am la mine decât cinci bucăţi de cositor. 

— O să-mi plătiţi mâine dimineaţă. 

— Ai încredere în mine? 

— În afară de cea de astă-seară, mai am şi alte fete să vă ofer. 

— Da” ştiu că eşti un tip pe cinste... Hai, la treabă, mă grăbesc. 

Kenzor era atât de întărâtat încât cei doi bărbaţi o porniră cu pas grăbit. 

Pe străduţele adormite ale oraşului de jos nu se vedea nici ţipenie de om. 

Acha bătu la uşa unei căsuțe sărăcăcioase. 

Frumos pieptănată, ţăranca se îmbrăcase cu hainele noi pe care i le 
cumpărase Acha. Bine dispus, căpitanul Kenzor o studie din priviri. 

— Ce crezi, negustorule? Nu ai impresia că e cam bătrână ca să mai fie 
fecioară? 

Atacându-l cu forţă şi prin surprindere, Acha îl împinse pe Kenzor până 
când îl lipi cu spatele de un perete; pe jumătate înăbuşit, ofiţerul aproape 
că-şi pierduse cunoştinţa. Egipteanul profită de starea lui ca să-i smulgă de 
la brâu sabia scurtă, proptindu-i vârful în ceafa hititului. 

— Cine... cine eşti tu? bolborosi Kenzor. 

— Tu, tu eşti ofiter de legătură între armată şi palat. Ori îmi răspunzi la 
întrebările pe care o să ţi le pun, ori te ucid chiar acum. 

Hititul încercă să se elibereze din strânsoare, dar vârful sabiei îi crestă 
pielea şi făcu să ţâşnească sângele. Băutura îl făcuse pe căpitan să-şi piardă 
bună parte din forţă, aşa că nu se putea opune atacatorului său. 

Speriată, femeia se ghemuise într-un colţ al încăperii. 

— Când o să se pornească atacul împotriva Egiptului, îl întrebă Acha, şi 
de ce hitiţii construiesc atâtea care de luptă? 


Kenzor se strâmbă. Se vedea bine că omul deţinea deja multe informaţii 
importante. 

— Atacul... Secret militar. 

— Dacă taci, o să duci secretul acesta cu tine, în mormânt. 

— N-o să îndrăzneşti... 

— Te înşeli, Kenzor. N-aş sta nicio clipă la îndoială înainte de a te ucide 
şi o să omor atâţia ofiţeri câţi va trebui ca să aflu adevărul. 

Vârful sabiei se înfipse şi mai mult, făcându-i pe ofiţer să scoată un 
strigăt de durere. Speriată, femeia îşi întoarse privirile spre perete. 

— Data atacului, numai împăratul o cunoaşte... Eu unul, nu sunt 
informat. 

— Dar tu ştii motivul pentru care armata hitită va avea nevoie de un 
număr atât de mare de care de luptă. 

Din cauza durerii din ceafă şi ameţit de băutură, căpitanul Kenzor nu 
reuşi decât să îngaime câteva cuvinte, ca şi cum ar fi vorbit doar pentru 
sine. 

Acha avea auzul suficient de ascuţit ca să le înţeleagă şi nu mai avu 
nevoie să-l pună să repete grozăvia pe care o spusese. 

— Eşti de-a dreptul nebun, îi spuse el, turbat de furie, lui Kenzor. 

— Nu, ăsta-i adevărul... 

— Imposibil! 

— Este purul adevăr. 

Acha era uluit. Tocmai obținuse o informaţie de o importanţă capitală, o 
informaţie care putea schimba soarta lumii. 

Cu un gest precis şi hotărât, egipteanul înfipse adânc vârful sabiei în 
ceafa căpitanului Kenzor care îşi dădu sufletul în clipa următoare. 

— Întoarce-te, îi porunci Acha femeii. 

— Nu, lasă-mă, pleacă! 

Cu sabia ridicată, el se apropie de iubita lui. 

— Îmi pare rău, frumoasa mea, nu pot să te mai las în viaţă. 

— N-am văzut şi n-am auzit nimic! 

— Eşti sigură că nu te înşeli? 

— Mormăia ceva acolo, dar n-am înţeles nimic, îţi jur! 

Femeia îngenunche. 

— Nu mă omori, te rog frumos! O să-ţi fiu de folos, ca să poţi ieşi din 
oraş! 


Acha ezită câteva clipe. Ţăranca nu se înşelase. Porţile oraşului fiind 
închise pe timpul nopţii, trebuia să aştepte ivirea zorilor pentru a putea ieşi 
împreună cu aşa-zisa soţie. Datorită ei, putea trece neobservat şi ar fi putut 
s-o omoare la prima ocazie. 

Acha se aşeză lângă cadavrul hititului. Nu putea să doarmă şi nu se 
gândea decât la felul în care urma să pornească, în cea mai mare grabă, 
către Egipt ca să profite de ceea ce descoperise. 

lama nubiană, după ce trecea răcoarea zorilor, era încântătoare. Pe malul 
râpos, Ramses zărise un leu împreună cu femelele sale. Un cârd de 
maimuțe, cocoţate în vârful palmierilor, salutaseră trecerea corăbiei regale 
cu tipetele lor ascuţite. 

La una dintre escale, oamenii dintr-un sat aduseseră în dar suveranului şi 
suitei sale banane sălbatice şi lapte; cu ocazia acestei petreceri improvizate, 
Ramses stătuse de vorbă cu căpetenia tribului, un vrăjitor bătrân cu părul 
alb al celor nouăzeci de ani ai săi de viaţă liniştită, preocupat doar de grija 
pentru oamenii săi. 

Când bătrânul vru să îngenuncheze în faţa sa, Ramses îl opri luându-l de 
braţ. 

— Bătrâneţea mea este binecuvântată... Zeii mi-au îngăduit să-l văd pe 
Faraon! Nu este de datoria mea să mă plec în faţa lui şi să-i arăt cel mai 
adânc respect? 

— Eu ar trebui să aduc un omagiu înţelepciunii tale. 

— Eu nu sunt decât un simplu vrăjitor de la ţară! 

— Oricine a respectat toată viaţa Regula lui Maat este mai demn de 
respect decât un fals înţelept, mincinos şi nedrept. 

— Nu eşti, mărite Faraon, stăpân peste cele Două Ţări şi peste Nubia? 
Cât despre mine, eu nu domnesc decât peste câteva familii. 

— Am, totuşi, nevoie de memoria ta. 

Faraonul se aşeză împreună cu vrăjitorul sub palmierul care-i servea 
bătrânului drept umbrelă, atunci când soarele devenea prea arzător. 

— Memoria mea... Este plină de cer albastru, de jocuri ale copiilor, de 
zâmbete ale femeilor, de salturile gazelelor şi de leacuri făcătoare de bine. 
De toate acestea, mărite Faraon, eşti răspunzător acum! Dacă nu ai fi 
existat, amintirile mele n-ar fi existat nici ele, iar generaţiile viitoare n-ar da 
naştere decât unor fiinţe fără suflet. 


— Îţi aminteşti de un loc binecuvântat în care zeiţa iubirii a creat o piatră 
miraculoasă, un loc pierdut în inima Nubiei? 

Cu bastonul de trestie pe care-l ţinea în mână, vrăjitorul desenă pe nisip 
un fel de hartă. 

— Tatăl tatălui meu adusese o piatră ca aceea în satul meu. Când o 
atingeau, femeile îşi recăpătau sănătatea. Din nefericire, nomazii au luat-o 
cu ei. 

— De unde provenea piatra asta? 

Trestia se opri într-un punct anume, pe cursul Nilului. 

— De la locul acesta misterios, de acolo de unde începe provincia Kuş. 

— Ce-ţi doreşti pentru satul tău? 

— Nimic altceva decât ce este acum. Dar nu cumva este o cerinţă prea 
mare? Apără-ne, mărite Faraon, şi păstrează neatinsă Nubia. 

— Nubia a vorbit prin vocea ta şi eu am auzit-o. 

Corabia regală ieşi din provincia Ouaouat şi intră în provincia Kuş în 
care, datorită intervențiilor repetate ale lui Seti şi ale lui Ramses, domnea o 
pace pe care o respectau de-acum şi triburile, gata mereu să se lupte între 
ele, dar potolite prin prezenţa autoritară a soldaţilor Faraonului. 

De aici începea un ţinut sălbatic şi plin de măreție căruia doar Nilul îi 
asigura supraviețuirea. De o parte şi de cealaltă a fluviului, fâşia de pământ 
cultivată era îngustă, dar palmieri de toate speciile ofereau umbră 
cultivatorilor care luptau împotriva deşertului. 

Îndată după aceea, urmau falezele. 

Ramses avu senzaţia că Nilul respingea orice formă a prezenţei omului şi 
că natura se închidea în ea însăşi, într-un spaţiu imens. 

Parfumul îmbietor al mimozelor mai atenua această impresie de sfârşit al 
lumii. 

Două lanţuri muntoase, cu ondulaţii aproape paralele, înaintau către 
fluviu, despărțite de o vâlcea plină de nisip. La poalele povârnişurilor de 
gresie, pâlcuri de acacia înflorite. „Un golfuleţ cu nisip ca de aur, acolo 
unde muntele se desparte şi se uneşte...” 

Ca şi cum s-ar fi trezit dintr-un somn adânc, ca şi cum s-ar fi smuls dintr- 
o vrajă care prea mult timp îi înceţoşase vederea, Ramses recunoscu în 
sfârşit locul. Cum de nu visase la el mai devreme? 

— Să tragem la mal, porunci el. Aici este, nu poate fi decât aici... 


Complet goală, Lotus se aruncă în apele fluviului şi înotă până la mal. Cu 
trupul scânteind de picături argintii, ea alergă, cu sprinteneala unei gazele, 
până la un nubian care dormea la umbra copacilor. ÎI trezi, îl întrebă ceva, 
alergă din nou în direcţia muntelui, culese de pe jos o bucăţică de piatră şi 
se întoarse pe corabie. 

Ramses rămăsese cu ochii aţintiţi asupra falezei. 

Abu Simbel... Era chiar Abu Simbel, îngemănarea puterii cu magia, 
locul în care hotărâse să construiască mai multe temple, domeniul lui 
Hathor pe care-l uitase şi-l pierduse din vedere. 

Setau o ajută pe Lotus să urce la bord. Ea ţinea în mâna dreaptă o bucată 
de gresie. 

— Este chiar piatra magică a zeiţei. Dar, astăzi, nimeni nu mai ştie să se 
folosească de puterea ei tămăduitoare. 

O rază subţire de lumină pătrunse prin fereastra îngustă a casei umede şi 
reci. Bocănitul paşilor unei patrule o trezi pe ţărancă; ea tresări văzând 
cadavrul căpitanului. 

— E acolo... E tot acolo! 

— 'Trezeşte-te din visul tău urât, o sfătui Acha; ofiţerul ăsta n-o să poată 
depune mărturie împotriva noastră. 

— Dar eu, eu n-am făcut nimic! 

— Tu eşti nevasta mea. Dacă mă prind, o să fii executată la fel ca şi mine. 

Femeia se îndreptă către Acha şi, cu pumnii strânşi, începu să-l lovească 
în piept. 

— Astă-noapte, spuse bărbatul, m-am gândit la toate. 

Ea se opri, derutată. În privirea plină de răceală a iubitului său îşi văzu 
condamnarea la moarte. 

— Nu, tu nu ai dreptul... 

— M-am gândit, spuse el din nou. Ori te ucid acum, ori mă ajuţi. 

— Să te ajut... dar cum aş putea...? 

— Sunt egiptean. 


Hitita privi spre Acha ca şi cum ar fi văzut o creatură de pe altă lume. 

— Sunt egiptean şi trebuie să mă întorc cât mai repede în ţara mea. Dacă 
nu voi reuşi să fac asta, vreau ca tu să treci graniţa şi să-l previi pe cel în 
slujba căruia mă aflu. 

— De ce aş înfrunta o asemenea primejdie? 

— În schimbul unei vieţi mai bune. Datorită acestei tăblițe pe care ţi-o 
voi da, o să ai la dispoziţie o locuinţă într-o vilă, o servitoare şi o să primeşti 
o rentă pe viaţă. Stăpânul meu o să aibă grijă de tine. 

Nici în visele sale cele mai nebuneşti, biata femeie nu se aşteptase la un 
asemenea noroc. 

— Ne-am înţeles. 

— O să ieşim fiecare pe câte o poartă a oraşului, o instrui Acha. 

— Şi dacă tu ajungi înaintea mea în Egipt? se îngrijoră ea. 

— Fă ce ţi-am spus şi nu te mai îngriji de nimic altceva. 

Acha aşternu pe o tăbliță subţire din lemn un text scurt în scriere 
hieratică, o formă prescurtată a scrierii în hieroglife, şi i-o dădu iubitei sale. 

Când o sărută, ea nu mai avu curajul să-l respingă. 

— O să ne revedem la Pi-Ramses, îi promise bărbatul. 

Când Acha ajunse la zidurile oraşului de jos, se amestecă într-un şir de 
negustori care, la fel ca şi el, voiau să iasă din capitală. 

Peste tot, soldaţi nervoși. 

Era imposibil s-o mai ia pe un alt drum, din cauza unui şir de arcaşi care-i 
împărțeau pe civili în mai multe grupuleţe şi îi obligau să se supună unei 
percheziţii amănunțite. 

Oamenii erau verificaţi, era îmbulzeală, toată lumea se plângea de această 
harababură, catârii şi măgarii răgeau, dar toată învălmăşeala aceasta nu-i 
impresiona cu nimic pe soldaţii care păzeau poarta. 

— Ce se întâmplă aici? îl întrebă Acha pe unul dintre negustori. 

— Nu este voie să se intre în oraş şi la fel de greu este de ieşit... Este 
căutat un ofiţer care a dispărut. 

— Şi cu ce suntem noi vinovaţi? 

— Un ofiţer hitit nu dispare aşa, cu una cu două. Probabil că a fost atacat, 
adică ucis... Este, fără îndoială, o ceartă de la palat. Acum caută vinovatul. 

— Au vreo bănuială? 


— Cu siguranţă, este vreun alt militar... Tot o urmare a scandalului dintre 
fiul şi fratele împăratului. Până la urmă unul dintre ei tot o să-l elimine pe 
celălalt. 

— Dar văd că santinelele percheziţionează pe toată lumea... 

— Vor să fie siguri că asasinul, un soldat înarmat, nu va încerca să iasă 
din oraş deghizat în negustor. 

Auzind toate acestea, Acha se mai linişti. 

Percheziţia dura mult şi era foarte amănunţită. Un bărbat de vreo treizeci 
de ani fusese trântit la pământ; prietenii lui protestară, afirmând că omul 
vindea ţesături şi nu făcuse parte niciodată din armată. Negustorul fu lăsat 
în libertate. 

Veni şi rândul lui Acha. 

Un militar cu o figură colţuroasă îi puse mâna pe umăr. 

— Tu cine eşti? 

— Un olar. 

— De ce vrei să pleci din oraş? 

— Mă duc să aduc un transport de vase de la mine de la ţară. 

Un soldat se asigură că meşterul nu avea arme asupra lui. 

— Pot să plec? 

Militarul făcu un gest scârbit. 

La câţiva metri de Acha era poarta capitalei hitite, libertatea, drumul spre 
Egipt... 

— O clipă. 

Cineva rostise aceste cuvinte, în stânga lui Acha. 

Un bărbat de statură mijlocie, cu priviri iscoditoare, cu o figură de dihor 
împodobită de o bărbuţă tunsă ascuţit. Era îmbrăcat cu o mantie de lână 
roşie, cu dungi negre. 

— Arestaţi-l pe omul acesta, le ordonă el santinelelor. 

Un ofiţer îl privi de sus. 

— Eu sunt acela care dă ordine aici. 

— Numele meu este Raia, spuse personajul cu barbişon. Fac parte din 
poliţia palatului. 

— Ce crimă a făcut negustorul ăsta? 

— Nu este nici hitit, nici olar. Este egiptean, se numeşte Acha şi are o 
funcţie importantă la curtea lui Ramses. 

Datorită forţei curentului şi construcţiei corăbiei sale, Ramses parcurse în 
două zile cele trei sute de kilometri care despărţeau Abu Simbel de 
Elephantine, capătul Egiptului şi oraşul său cel mai sudic. Încă două zile 
fură necesare ca să ajungă la Theba. Marinarii făcuseră dovada măiestriei 
lor extraordinare, ca şi cum fiecare dintre ei ar fi fost pătruns de gravitatea 
situaţiei. 

În timpul călătoriei, Setau şi Lotus nu încetaseră să lucreze cu mostre din 
piatra zeiţei, o gresie de o calitate neobişnuită. Apropiindu-se de 
debarcaderul din Karnak, ei nu-şi ascunseră dezamăgirea. 

— Nu înţeleg felul în care se comportă această piatră, mărturisi Setau. 
Proprietăţile sale sunt anormale, ea rezistă la acţiunea acizilor, capătă culori 
uimitoare şi pare să posede o energie pe care nu reuşesc s-o măsor. Cum s-o 
tratăm pe regină, dacă nu cunoaştem formula după care acest remediu va 
face parte dintr-un compus şi dozajul exact pentru a putea fi folosită? 

Sosirea regelui fu o surpriză pentru personalul templului şi tulbură 
protocolul. Grăbit, Ramses se duse direct la principalul laborator din 
Karnak, împreună cu Setau şi cu Lotus care le comunicară chimiştilor şi 
farmaciştilor de acolo rezultatele experienţelor pe care le făcuseră ei. 

Munca de cercetare începu sub supravegherea regelui. Datorită 
documentelor din biblioteca ştiinţifică, referitoare la Nubia, experţii 
stabiliră o listă de substanţe potrivite pentru o combinaţie cu piatra zeiţei de 
la Abu Simbel, astfel încât să alunge demonii care rodeau sângele unei 
fiinţe, provocându-i moartea prin epuizare fizică. 

Mai rămânea să se aleagă cele mai bune ingrediente şi să se stabilească 
dozajul substanţelor: ar fi fost nevoie de câteva luni pentru a se ajunge la un 
asemenea rezultat. Navre, şeful laboratorului, nu-şi ascunse nedumerirea. 

— Aşezaţi toate substanţele pe o masă de piatră şi lăsaţi-mă singur, ceru 
Ramses. 

Regele se concentră şi luă în mână bagheta pentru găsit apa, cu care tatăl 
său şi el însuşi descoperiseră de multe ori apă în plin deşert. 

Ramses trecu bagheta pe deasupra fiecărei substanţe şi, când ea se 
manifesta printr-un tremur, dădea la o parte substanţa respectivă. După ce 
verifică alegerea printr-o nouă trecere a baghetei, suveranul stabili după 
aceeaşi metodă dozajele necesare. 

Clei de acacia, chimen, suc de fructe tocate de sicomor, de colochintă, 
pulbere de aramă şi din piatra zeiţei fură componentele formulei. 


Machiată cu desăvârşită măiestrie, Nefertari era surâzătoare şi veselă. 
Când Ramses veni spre ea, regina citea celebrul roman al lui Sinuhe, într-o 
versiune deosebită aparţinând unui scrib al curţii. Ea răsuci la loc papirusul, 
se ridică şi se ghemui în braţele regelui. Îmbrăţişarea lor fu lungă şi 
pătimaşă, însoţită de cântecul pupezelor şi al privighetorilor, înmiresmată de 
parfumul arborilor de tămâie. 

— Am găsit piatra zeiţei, spuse Ramses, şi laboratorul din Karnak a 
pregătit un medicament. 

— Va fi eficace? 

— M-am folosit de bagheta cu care tatăl meu descoperea izvoarele şi am 
reconstituit o formulă de mult timp uitată. 

— Descrie-mi locul în care se află zeiţa nubiană. 

— Un golfuleţ cu nisipul ca de aur, două faleze care se unesc... Abu 
Simbel de care uitasem. Abu Simbel, unde m-am hotărât să celebrez pentru 
totdeauna dragostea noastră. 

Căldura corpului plin de forţă al lui Ramses readucea viaţa, puţin câte 
puţin, în corpul care începuse s-o piardă. 

— Un maistru şi o echipă de cioplitori în piatră pleacă încă de astăzi la 
Abu Simbel, continuă regele. Falezele acelea vor deveni două temple, de 
nedespărţit pe vecie, aşa cum suntem noi, tu şi eu. 

— O să văd şi eu minunea aceasta? 

— Da, sigur că o s-o vezi! 

— Fie ca voia Faraonului să se împlinească. 

— Dacă nu ar fi astfel, aş mai fiu eu demn să domnesc? 

Ramses şi Nefertari traversară Nilul îndreptându-se spre Karnak. Ei 
împliniră amândoi ritualurile cuvenite în sanctuarul zeului Amon, apoi 
regina se rugă singură în capela zeiţei Sekhmet al cărei surâs de piatră parcă 
exprima acum mulţumire. 

Faraonul îi dădu el însuşi marii soţii regale cupa cu singurul leac capabil 
să învingă răul magic de care ea fusese cuprinsă. 

Licoarea era călduţă şi îndulcită. 

Cuprinsă de ameţeală, Nefertari se culcă şi închise ochii. Ramses rămase 
la căpătâiul ei, luptând alături de ea, în noaptea aceea fără de sfârşit în 
cursul căreia piatra zeiţei se străduia să-l alunge pe demonul care sorbea 
sângele reginei. 

Cu părul vâlvoi, palid la faţă, cu glasul întretăiat, Ameni se bâlbâia 
încercând să dea cât mai multe explicaţii. 

— Linişteşte-te, îl îndemnă regina-mamă Tuya. 

— Războiul, Maiestate, suntem în război! 

— Nu am primit niciun document oficial. 

— Generalii parcă şi-au ieşit din minţi, cazărmile sunt în fierbere, ordine 
care se bat cap în cap se aud din toate direcţiile. 

— Din ce s-a iscat toată zăpăceala asta? 

— Nu ştiu, Maiestate, dar nu mai pot să ţin sub control situaţia... Militarii 
nu mă mai ascultă! 

Tuya îl chemă pe cel care răspundea de ritualuri şi două coafeze ale 
palatului. Pentru a scoate în evidenţă caracterul sacru al funcţiei sale, ei îi 
împodobiră faţa cu o perucă asemănătoare cu capul unui vultur ale cărui 
aripi coborau oblic de la mijlocul frunţii către umeri. Femela vulturului era 
simbolul mamei grijulii prin excelenţă, Tuya apărând astfel ca protectoare a 
celor Două Ţări. 

La încheieturile mâinilor şi la gleznele picioarelor, avea brățări de aur; la 
gât, un colier cu şapte rânduri de pietre semiprețioase. În rochia sa lungă din 
in plisat, strânsă în talie de un corset cu pliuri largi, ea reprezenta autoritatea 
supremă. 

— Vino cu mine la cazarma din Nord, îi ceru ea lui Ameni. 

— Nu vă duceţi acolo, Maiestate! Aşteptaţi să se potolească toată 
zăpăceala asta. 

— Răul şi haosul nu dispar niciodată de la sine. Hai, să ne grăbim. 

În întregul oraş nu erau decât vacarm şi discuţii. Unii afirmau că hitiţii se 
apropiau de Deltă, alţii descriau deja luptele, alţii chiar se pregăteau să se 
refugieze spre sud. 

Poarta cazărmii din nord nu mai era păzită. Carul care-i transporta pe 
Ameni şi pe regina-mamă pătrunse în curtea largă în care nu mai exista 
nicio urmă de disciplină. 

Caii se opriră în mijlocul acelui spaţiu larg. 


Un ofiţer de la unităţile de care o observă pe regina-mamă, îi anunţă pe 
camarazii săi care începură să-i cheme pe soldaţi. În mai puţin de zece 
minute, sute de oameni se adunaseră ca să asculte ce avea să le spună Tuya. 

Tuya, micuță de statură şi plăpândă, în mijlocul acestor vlăjgani înarmaţi 
care ar fi putut s-a calce în picioare în numai câteva clipe... Ameni tremura, 
considerând sinucigaşă intervenţia reginei-mamă. Ea ar fi trebuit să rămână 
la palat, sub protecţia gărzilor de elită. Poate că vorbele ei calme ar fi reuşit 
să mai scadă puţin tensiunea, cu condiţia ca Tuya să se arate a fi diplomată. 

Se făcu, în sfârşit, tăcere. 

Regina-mamă privi cu o expresie dispreţuitoare în jurul ei. 

— Nu văd aici decât nişte nevolnici şi nişte laşi, declară ea cu o voce 
aspră care răsună în auzul lui Ameni ca un trăsnet. Imbecili şi fricoşi care 
nu mai sunt în stare să-şi apere ţara pentru că dau crezare primului zvon 
apărut de nu se ştie unde. 

Ameni închise ochii. Nici Tuya, nici el însuşi n-ar fi scăpat din mâinile 
soldaţilor dacă aceştia s-ar fi înfuriat. 

— De ce ne certaţi aşa, Maiestate? întrebă un locotenent de la care. 

— A descrie realitatea înseamnă a vă certa? Comportarea voastră este 
ridicolă şi demnă de dispreţ, iar ofiţerii sunt de condamnat mai mult decât 
oamenii de trupă. Cine ar putea lua vreo hotărâre în privinţa angajării 
noastre în războiul contra hitiţilor, dacă nu Faraonul şi, în absenţa sa, eu 
însămi? 

Tăcerea deveni mai apăsătoare. Ceea ce spunea în clipele acelea regina- 
mamă nu era un zvon şi se referea la destinul întregii naţiuni. 

— N-am primit nicio declaraţie de război din partea împăratului din Hatti, 
afirmă ea. 

Urale puternice salutară aceste cuvinte; Tuya nu minţise niciodată. 
Soldaţii erau bucuroşi. 

Rămânând nemişcată în carul său, regina-mamă dădea de înţeles celor 
prezenţi că mai are ceva de spus. Se făcu din nou tăcere. 

— Nu pot să pretind că pacea va fi durabilă şi eu însămi sunt convinsă că 
hitiţii nu au în minte altceva decât o confruntare nemiloasă. Sfârşitul ei va 
depinde de eforturile voastre. Când Ramses va fi din nou în capitala sa, şi el 
se va întoarce cât de curând, vreau ca el să fie mândru de armata sa şi 
încrezător în posibilităţile ei de a-l înfrânge pe duşman. 

Regina-mamă fu aclamată. 


Ameni redeschise ochii, fermecat şi el de puterea de convingere pe care o 
avusese văduva lui Seti. 

Carul se mişcă din loc, soldaţii se risipiră, scandând numele reginei- 
mamă. 

— Ne întoarcem la palat, Maiestate? 

— Nu, Ameni. Am impresia că muncitorii de la tumătorie au încetat 
lucrul. 

Secretarul particular al regelui îşi coborî privirile. 

La îndemnul Tuyei, în fabrica de arme din Pi-Ramses lucrul reîncepu şi 
ajunse curând la ritmul normal, producând lănci, arcuri, vârfuri de săgeți, 
platoşe, săbii, harnaşamente şi piese componente pentru carele de luptă. 
Nimeni nu se mai îndoia de apropierea unui război, dar apăruse o cerinţă 
nouă; armata să aibă la dispoziţie un armament mai bun decât cel al hitiţilor. 

Regina-mamă vizită cazărmile şi discută nu numai cu ofiţerii, ci şi cu 
simpli soldaţi; şi nu uită să meargă şi la atelierul în care se montau carele de 
luptă, încurajându-i şi pe meşterii de acolo. 

Capitala nu mai lua în seamă frica şi descoperise gustul pentru luptă. 

Cât era de fină această mână elegantă cu degete lungi şi delicate, aproape 
ireale, pe care Ramses le sărută unul câte unul după ce le strânse în palmele 
sale, ca şi cum n-ar fi vrut să le dea drumul niciodată. Nu era nicio parte a 
trupului soţiei sale care să nu-i inspire dragoste; zeii care puseseră pe umerii 
lui Ramses cea mai grea dintre poveri îi oferiseră, însă, şi una dintre cele 
mai frumoase femei care puteau exista. 

— Cum te simţi în dimineaţa asta? 

— Mai bine, mult mai bine... Simt că sângele îmi circulă din nou prin 
vine. 

— Ai avea chef de o plimbare la ţară? 

— Da, chiar mă gândeam la aşa ceva. 

Ramses alese doi dintre caii săi mai bătrâni, animale foarte blânde pe care 
le înhămă la car cu mâna lui. Ei o porniră la drum, cu paşi înceţi, pe 
drumurile de pe malul apusean al Nilului, de-a lungul canalelor de irigaţii. 

Privirile lui Nefertari erau încântate să vadă palmierii viguroşi precum şi 
verdeaţa care reapărea pe câmpuri. Luând energie de la forţele pământului, 
ea desăvârşea, prin propria ei voinţă, alungarea răului care o sleise de 
puteri. Când Nefertari cobori din car şi o porni pe jos, pe malul Nilului, cu 


pletele în vânt, Ramses înţelese că piatra zeiţei o salvase pe marea soţie 
regală şi că ea va putea vedea cândva cele două temple de la Abu Simbel, 
înălțate pentru a aminti de dragostea lor nemuritoare. 

Blonda Lita o privi cu un zâmbet trist pe Dolenta, sora lui Ramses, care 
dădea la o parte compresa cu miere, clei uscat de acacia şi colochintă 
măcinată. Urmele arsurii aproape că dispăruseră. 

— Mă doare, se plânse descendenta lui Akhenaton. 

— Rănile tale se vindecă. 

— Nu minţi, Dolenta... N-o să dispară niciodată. 

— Te înşeli, tratamentul nostru este foarte bun. 

— Cere-i lui Ofir să înceteze cu experienţa asta... Nu mai pot suporta! 

— Datorită sacrificiului tău, noi o să-i învingem pe Nefertari şi pe 
Ramses; ai curaj încă puţin şi strădania ta va lua sfârşit. 

Lita renunţă s-o mai convingă pe sora lui Ramses, fanatică la fel ca 
magul libian. În ciuda amabilităţii sale aparente, Dolenta nu trăia decât ca 
să se răzbune. În toată fiinţa ei, ura era mai puternică decât orice alt 
sentiment. 

— O să merg până la capăt, promise tânăra care servea drept medium. 

— Eram sigură că aşa o să faci! Odihneşte-te până vine Ofir ca să te ia în 
laborator. Nany o să-ţi aducă de mâncare. 

Nany, singura servitoare pe care o lăsau să intre în cameră la Lita, era 
ultima şansă a acesteia. Când servitoarea aduse un blid cu un piure de 
smochine, alături de câteva bucăţi de friptură de vită, mediumul se agăţă de 
cordonul rochiei sale. 

— Ajută-mă, Nany! 

— Ce vrei? 

— Să scap de aici, să fug! 

Servitoarea strâmbă din nas. 

— E foarte periculos. 

— Lasă deschisă uşa care dă înspre stradă. 

— O să-mi pierd slujba. 

— Ajută-mă, te rog din suflet! 

— Cât îmi dai? 

Lita minţi. 

— Oamenii mei au mult aur... O să fiu damică. 


— Ofir este răzbunător. 

— Adepții lui Aton o să ne apere, pe amândouă. 

— Vreau o vilă şi o turmă de vaci cu lapte. 

— O să le ai. 

Lacomă din fire, Nany storsese deja o răsplată frumoasă atunci când îi 
adusese magului şalul lui Nefertari; dar ceea ce îi promitea Lita depăşea 
aşteptările ei. 

— Când vrei să pleci? 

— La căderea nopţii. 

— O să văd ce pot face. 

— Trebuie să reuşeşti! Averea ta depinde de asta, Nany. 

— Într-adevăr, riscul este foarte mare... Mai vreau şi douăzeci de bucăţi 
de stofă de cea mai bună calitate. 

— Ai cuvântul meu că o să le ai. 

Încă de dimineaţă, Lita era obsedată de o viziune: o femeie de o 
frumuseţe sublimă, surâzătoare, fericită, mergând de-a lungul Nilului şi 
întinzând mâna către un bărbat înalt şi bine făcut. 

Mediumul ştia că vrăjile lui Ofir dăduseră greş şi că libianul o chinuia 
degeaba. 


Serramanna şi oamenii săi cercetau cartierul care se întindea în spatele 
şcolii de medicină şi-i luau la întrebări pe toţi locuitorii. Sardul le arăta 
tuturor un desen făcut după figura lui Nany şi-i ameninţa cu cele mai 
grozave pedepse dacă-l minţeau. Era o precauţie inutilă, căci doar văzându-l 
pe uriaş oamenii începeau să turuie vrute şi nevrute, dar, din păcate, nimic 
din spusele lor nu prezenta vreun interes. 

Dar fostul pirat era încăpățânat şi, datorită flerului său, simţea că prada sa 
nu putea fi prea departe. Când în faţa lui fu adus un vânzător ambulant de 
pâiniţe rotunde, Serramanna simţi un gol în stomac şi o încordare a tuturor 
nervilor, semn că se apropia momentul decisiv. 

Sardul îi arătă omului desenul. 

— O cunoşti pe fata asta? 

—Am văzut-o prin cartier... Este servitoare. Nu-i pe aici de mult timp. 

— În ce vilă lucrează? 

— În una dintre cele mari, în apropiere de puţurile vechi. 


O sută de poliţişti înconjurară de îndată casele suspecte; nimeni nu putea 
scăpa dintr-un asemenea năvod. 

Magul vinovat de încercarea de omor asupra reginei Egiptului nu-i putea 
scăpa lui Serramanna. 

Soarele cobora spre asfinţit. 

Lita nu mai avea prea mult timp la dispoziţie ca să fugă, înainte ca magul 
Ofir s-o închidă în laboratorul său. De ce întârzia atât de mult Nany? 

Figura unei femei frumoase, fericită şi strălucitoare, continua să rămână 
în mintea mediumului... Aşa arăta regina Egiptului. Lita se simţea datoare 
faţă de ea, o datorie de care trebuia să se achite înainte de a-şi redobândi 
libertatea. 

Tânăra femeie blondă se mişcă fără să facă niciun zgomot prin casa 
cufundată în tăcere; Ofir, conform obiceiului său, citea din documentele 
sale cu formule de vrăji. Obosită, Dolenta dormea. 

Lita ridică încet capacul unui cufăr din lemn în care se găsea ultima fâşie 
din şalul reginei Nefertari. După încă două sau trei şedinţe, ar fi fost 
complet ars. Lita încercă să-l deşire, dar împletitura era prea strânsă şi ea nu 
avea forţă suficientă. 

Se auzi un zgomot în bucătărie. 

Lita ascunse bucata de stofă într-o mânecă a rochiei sale; simţi imediat 
cum parcă îi ardea pielea. 

— Tu eşti, Nany? 

— Eşti pregătită? 

— Sunt... vin într-o clipă. 

— Grăbeşte-te. 

Lita apropie bucata rămasă din şal de flacăra unei lămpi cu ulei. 

Se auzi un sfârâit, urmat de o ultimă dâră de fum negru care desăvârşi 
încetarea descântecului sortit să înlăture protecţia magică a perechii regale. 

— Ce frumos este, ce frumos este! 


Lita ridică braţele spre cer, mulţumindu-i lui Aton care urma să-i ofere o 
nouă viaţă. 

— Să plecăm, o îndemnă Nany care furase toate plăcile de aramă pe care 
le putuse găsi prin casă. 

Cele două femei alergară către uşa din spatele casei, prin care se putea 
ajunge într-o străduţă. 

Nany se izbi de Ofir, nemişcat, cu braţele încrucişate pe piept. 

— Unde te duci? 

Nany se dădu înapoi. În spatele ei se afla Lita, înspăimântată. 

— Lita... Ce face ea împreună cu tine? 

— Este... este bolnavă rău, răspunse Nany. 

— Încercaţi, cumva, să fugiţi? 

— Ea, Lita, m-a obligat să vin cu ea... 

— Ce ţi-a spus, Nany? 

— Nimic, absolut nimic! 

— Minţi, fato! 

Degetele lui Ofir se încleştară pe gâtul servitoarei. O strânseră atât de tare 
că protestele ei rămaseră undeva în fundul gâtlejului, iar respiraţia i se opri. 
Nany se zbătu, încercând în zadar să scape, dar nu reuşi să se elibereze din 
strânsoare. Cu ochii holbaţi, ea muri sufocată şi se prăbuşi pe pardoseală, în 
faţa magului care îndepărtă cadavrul cu o lovitură de picior. 

— Lita... ce ai păţit, copila mea? 

Lângă o lampă cu ulei, Ofir zări resturile unei bucăţi de stofă, 
transformate în cenuşă. 

— Lita! Ce nebunie ai putut face? 

Magul apucă mânerul unui cuţit cu care se tăia carnea. 

— Ai îndrăznit să distrugi şalul lui Nefertari, ai îndrăznit să distrugi 
munca mea! 

Tânăra încercă să fugă. Se lovi de o lampă cu ulei şi-şi pierdu echilibrul; 
iute ca o adevărată pasăre de pradă, magul se repezi spre ea şi o înşfăcă de 
păr. 

— M-ai trădat, Lita; nu mai pot avea încredere în tine. Mâine o să mă 
trădezi din nou. 

— Eşti un monstru! 

— Păcat... Erai un medium excelent. 

În genunchi în faţa lui, Lita îl imploră. 

— Aton creează viaţa şi alungă moartea, el... 


— Puțin îmi pasă de Aton, proastă mică. Din cauza ta, planul meu a dat 
greş. 

Cu o mână sigură, Ofir îi reteză Litei beregata. 

Cu părul despletit şi cu faţa descompusă de groază, Dolenta dădu buzna 
în cameră. 

— E plin de poliţişti pe stradă... Oh, Lita! Lita... 

— Şi-a ieşit din minţi şi m-a atacat cu un cuţit, îi explică Ofir; am fost 
nevoit să mă apăr şi am omorât-o fără să vreau. Poliţişti, zici? 

— I-am auzit de la fereastra camerei mele. 

— Hai să plecăm din casa asta. 

Ofir o trase pe Dolenta după el către o trapă ascunsă sub o rogojină. 
Dădea înspre un coridor care îşi avea ieşirea într-un depozit. De-acum, nici 
Lita, nici Nany nu mai puteau trăncăni. 

— Nu mai rămâne decât o singură vilă, îi spuse lui Serramanna un 
poliţist; am bătut, dar nu răspunde nimeni. 

— Spargem uşa. 

— Este ilegal! 

— Caz de forţă majoră. 

— Ar trebui să-l anunţăm pe proprietar şi să-i cerem permisiunea. 

— Permisiunea, sunt eu! 

Serramanna pierdu nu mai puţin de o oră ca să procedeze după lege, 
conform cerinţelor poliţiei din Memphis. În sfârşit, patru bărbaţi zdraveni 
sfărâmară zăvoarele şi forţară intrarea în vilă. 

Sardul fu primul care intră în casă. Descoperi trupurile fără viaţă, întâi al 
tinerei femei blonde, apoi pe acela al servitoarei Nany. 

— Un adevărat măcel, şopti, şocat, un poliţist. 

— Două crime comise cu sânge rece, remarcă sardul. Percheziţionaţi 
peste tot. 

Examinarea laboratorului dovedi că era chiar bârlogul magului. Deşi 
ajunsese prea târziu, o descoperire măruntă îl mai linişti pe Serramanna: 
resturile de stofă arsă, fără nicio îndoială erau din şalul reginei. 

Ramses şi Nefertari îşi făcură intrarea într-o capitală preocupată, mai 
puţin zâmbitoare ca înainte. Atmosfera purta amprenta disciplinei militare, 
producţia de arme şi de care devenea scopul celei mai mari părţi a 
populaţiei. Legănat cândva de plăcerea de a trăi, oraşul se transformase într- 
o maşină de război trepidantă şi îngrijorată. 

Perechea regală se duse în grabă la 'Tuya, care studia un raport asupra 
turnătoriei. 

— Hitiţii au declanşat în mod oficial ostilitățile? 

— Nu, fiul meu, dar sunt sigură că tăcerea asta a lor nu ascunde nimic 
bun. Nefertari... Te-ai făcut bine? 

— Boala aceea nu mai este decât un vis urât. 

— Perioada asta în care v-am ţinut locul m-a obosit peste măsură... Nu 
mai am putere să domnesc peste o ţară aşa de mare. Mergeţi şi vorbiţi curţii 
şi armatei, ele au nevoie de îmbărbătare din partea voastră. 

Ramses discută timp îndelungat cu Ameni, apoi îl primi pe Serramanna, 
care se întorsese de la Memphis. Ceea ce află părea să îndepărteze pentru 
totdeauna ameninţarea descântecului care pusese în pericol perechea regală; 
suveranul îi ceru, totuşi, sardului să-şi continue cercetările şi să-l găsească 
pe adevăratul proprietar al sinistrei vile. Şi cine era tânăra femeie blondă, 
ucisă cu atâta cruzime? 

Faraonul avea alte griji. Pe biroul său se adunau mesaje alarmiste venite 
din Canaan şi Amurru; comandanții fortăreţelor egiptene nu semnalau 
niciun incident serios, dar auziseră zvonuri insistente despre mari manevre 
ale armatei hitite. 

Din nefericire, Acha nu expediase niciun raport, chiar şi laconic, care l-ar 
fi ajutat pe Ramses să vadă mai clar realitatea. De locul confruntării directe 
cu hitiţii depindea rezultatul conflictului. În lipsa unor informaţii precise, 
regele ezita între întărirea liniilor sale de apărare şi o atitudine ofensivă care 
l-ar fi făcut să dea lupta mai la nord. În acest ultim caz, el trebuia să fie 
acela care prelua iniţiativa; dar trebuia să se supună instinctului şi să-şi ia 
orbeşte un asemenea risc. 

Prezenţa în capitală a perechii regale insufla încredere şi energie forţelor 
armate, de la general la soldatul de rând. Aşa cum ieşise învingător asupra 
unui duşman invizibil, Ramses nu putea triumfa şi în confruntarea cu 
barbarii hitiţi? Văzând cum se adună armele noi, militarii erau conştienţi de 
potenţialul lor şi se temeau mai puţin de ciocnirea frontală cu inamicul. În 
prezenţa luptătorilor de elită de pe care, Ramses încercase el însuşi mai 


multe care de luptă, uşoare, lesne de manevrat şi rapide. Datorită priceperii 
tâmplarilor, multe detalii tehnice fuseseră îmbunătăţite. Armele defensive, 
ca scuturile şi platoşele, făceau şi ele obiectul atenţiei suveranului, căci ele 
erau menite să salveze o sumedenie de vieţi. 

Reluându-şi numeroasele sale preocupări, regina liniştise curtea. Cei care 
o considerau pe Nefertari deja îngropată nu conteneau s-o felicite pentru 
curajul ei şi s-o asigure că dacă rezistase în faţa unei încercări atât de grele 
acesta era o garanţie a longevităţii. 

Bârfele şi trăncăneala o lăsau indiferentă pe marea soţie regală; ea era 
preocupată de producţia pe scară largă a hainelor pentru soldaţi şi punea 
ordine într-o mulţime de detalii legate de bunăstarea economică a ţării, 
bazându-se pe rapoartele extrem de precise ale lui Ameni. 

Şenar îl salută pe rege. 

— Te-ai mai îngrăşat, băgă de seamă Ramses. 

— Asta nu-i din cauza lipsei de activitate, protestă ministrul Afacerilor 
externe; nu prea pot să mă prefac neliniştit. Larma asta a înarmării, 
mulţimea de soldaţi prezentă la tot pasul... Aşa arată, de fapt, Egiptul? 

— Hitiţii nu vor întârzia să ne atace, Şenar. 

— Probabil că ai dreptate, dar ministerul meu nu dispune de niciun fapt 
concret pentru a fi cuprins de spaimă. Nu primeşti în continuare scrisori 
amabile de la Muwattalis? 

— Nişte momeli. 

— Dacă putem menţine pacea, mii de vieţi vor fi cruţate. 

— Crezi tu că nu este şi pentru mine un scop la fel de important? 

— Moderaţia şi prudenta nu sunt cele mai bune sfătuitoare? 

— Ai recomanda pasivitatea, Şenar? 

— Sigur că nu, dar mă îngrijorează o posibilă iniţiativă periculoasă din 
partea unui general avid de glorie. 

— Linişteşte-te, dragă frate, îmi ţin bine în mână armata; niciun incident 
de felul acesta nu va avea loc. 

— Sunt fericit să te aud spunând aceasta. 

— Eşti mulţumit de serviciile lui Meba, noul tău adjunct? 

— Este atât de fericit că a căpătat un post în minister încât se comportă ca 
un începător ascultător şi conştiincios. Nu regret că l-am scos din lâncezeala 


sa; trebuie, câteodată, să acorzi o şansă unui bun profesionist. Generozitatea 
nu este, oare, cea mai frumoasă dintre virtuţi? 

Şenar se închise în biroul său împreună cu Meba. Distinsul său adjunct 
avusese grijă să aducă unele papirusuri, pentru a crea impresia că era o 
şedinţă obişnuită de lucru. 

— M-am întâlnit cu regele, anunţă Şenar; el încă mai are ezitări în 
privinţa deciziilor pe care trebuie să le ia, din cauza lipsei unor informaţii 
credibile. 

— Excelent, aprecie Meba. 

Şenar nu putea recunoaşte în faţa complicelui său că tăcerea lui Acha îl 
surprindea; de ce tânărul diplomat nu-i dădea raportul despre activitatea sa, 
esenţială pentru a grăbi prăbuşirea lui Ramses? Fără îndoială, i se 
întâmplase ceva rău. Din cauza acestei tăceri neliniştitoare, Şenar nu avea 
nici el puncte de reper. 

— Care-i situaţia, Meba? 

— Reţeaua noastră de spionaj a primit ordin să nu mai aibă nicio 
iniţiativă şi să se pună la adăpost. Altfel spus, se apropie ceasul hotărâtor. 
Orice ar întreprinde faraonul, nu mai are nicio şansă de victorie. 

— Ce te face să crezi asta? 

— Forţa hitiţilor va ajunge la nivelul său maxim, sunt convins. Fiecare 
oră care se scurge ne apropie de puterea supremă. N-ar trebui să profităm de 
perioada aceasta pentru a lărgi relaţiile tale de prietenie în diferitele organe 
ale administraţiei? 

— Blestematul ăla de Ameni îşi vâră nasul peste tot.... Trebuie să fim 
mult mai prudenti. 

— Te gândeşti, cumva, la o soluţie... radicală? 

— Prea devreme, Meba. Mânia fratelui meu ar fi îngrozitoare. 

— Nu uita sfatul meu: săptămânile trec repede şi va trebui să fiţi pregătit 
să domniţi, cu acordul prietenilor noştri hitiţi. 

— Aştept momentul acesta de mult timp... Fii liniştit, o să fiu pregătit. 


Dezorientată, Dolenta îl urmase pe magul Ofir. Moartea îngrozitoare a 
blondei Lita, poliţia, fuga aceea disperată... Nu mai putea să gândească, nu 
mai ştia încotro s-o apuce. Când Ofir îi ceruse să se dea drept soţia lui şi să 
continue lupta pentru restaurarea religiei lui Aton, zeul unic, Dolenta 
acceptase cu multă bucurie. 

Cei doi pretinşi soţi evitaseră să treacă prin portul din Memphis, aflat sub 
controlul poliţiei, şi cumpăraseră un catâr. Îmbrăcaţi ca nişte simpli ţărani, 
Ofir, care îşi răsese barba, şi sora lui Ramses, renunțând la machiaj, 
plecaseră înspre sud. Spionul ştia că vor fi căutaţi la nord de Memphis şi în 
zona de frontieră; aveau puţine şanse să scape de barajele instalate pe 
drumuri şi de poliţia fluvială, cu excepţia adoptării unei soluţii neprevăzute. 

N-ar fi fost mai bine să ceară găzduire la partizanii fanatici ai lui 
Akhenaton, regele eretic, mulţi dintre ei regrupaţi în Egiptul de Mijloc, 


lângă capitala sa, oraşul soarelui, lăsată în părăsire? Ofir nu regreta că 
organizase o comedie care, în prezent, se dovedea a fi foarte utilă. Făcând-o 
pe Dolenta să creadă că singura sa rațiune de a trăi era dragostea pentru zeul 
unic, Ofir îşi păstra o aliată neconditionată şi beneficia de un adăpost sigur, 
în mijlocul unui cerc de iluminati, până când hitiţii ar fi ocupat Egiptul. 

Din fericire, înainte de a dispărea, Ofir primise un mesaj care-l făcuse pe 
Meba să fie atât de încrezător în viitor: planul pus la cale de Muwattalis era 
pe cale de a se realiza. Nu mai rămânea decât să aştepte confruntarea finală. 

Îndată după ce se anunţa moartea lui Ramses, Şenar le-ar fi înlăturat pe 
Nefertari şi pe Tuya, apoi ar fi urcat pe tron ca să-i întâmpine în mod demn 
pe hitiţi. Şenar nu ştia că Muwattalis nu obişnuia să împartă puterea cu 
nimeni altcineva. Fratele mai mare al lui Ramses nu avea să fie decât un 
faraon temporar, iar cele Două Ţări urmau să devină grânarul hitiţilor. 

Mai relaxat acum, Ofir se bucura de frumuseţea tihnită a câmpiilor 
egiptene. 


Date fiind rangul şi funcţia sa, Acha nu fusese închis în unul din beciurile 
întunecoase şi umede din oraşul de jos, unde durata medie de viaţă nu 
trecea de un an, ci într-o închisoare din blocuri de piatră, din oraşul de sus, 
rezervată prizonierilor mai deosebiți. Hrana era destul de proastă şi 


aşternuturile nu prea curate, dar tânărul diplomat începea să se acomodeze 
cu toate şi-şi menținea condiţia fizică prin mai multe serii de exerciţii 
zilnice. 

De la arestarea sa, nu fusese supus nici unui interogatoriu. Detenţia sa ar 
fi putut lua sfârşit printr-o execuţie rapidă. 

În cele din urmă, uşa celulei se deschise. 

— Cum o duci? întrebă Raia. 

— Cât se poate de bine. 

— Zeii nu te-au ajutat, Acha; dacă nu eram eu, ai fi reuşit să fugi. 

— Eu nu fugeam. 

— Nu încerca să negi faptele! 

— Aparenţele sunt înşelătoare câteodată. 

— Nu eşti altcineva decât Acha, prieten din copilărie cu Ramses! Te-am 
văzut la Memphis şi la Pi-Ramses şi chiar am vândut câteva vase rare 
familiei tale. Regele te-a trimis într-o misiune de spionaj deosebit de 
îndrăzneață şi nu ai fost lipsit nici de curaj, nici de pricepere. 

— Te înşeli asupra unei chestiuni esenţiale. Într-adevăr, Ramses mi-a 
încredinţat această misiune, dar eu sunt în slujba altui stăpân. Acestuia, şi 
nu faraonului trebuia să-i dau rezultatele cercetărilor mele. 

— Despre cine vorbeşti? 

— Despre fratele mai mare al lui Ramses, Şenar, viitorul faraon al 
Egiptului. 

Raia se scărpină în barbă, riscând să strice forma atât de artistică a 
părului, aşa cum i-o dăduse bărbierul. Aşadar, Acha era aliatul hitiţilor... 
Nu, un amănunt esenţial contrazicea afirmaţiile sale. 

— În cazul acesta, de ce te ascunzi sub hainele unui olar? 

Tânărul diplomat zâmbi. 

— Ei, parcă n-ai şti! 

— Lămureşte-mă, totuşi. 

— Muwattalis domneşte, desigur, dar care tabără îl susţine şi cât de mult 
se întinde în realitate puterea sa? Fiul şi fratele său se sfâşie între ei sau 
războiul de succesiune are deja un învingător? 

— Taci din gură! 

— lată, acestea sunt întrebările esenţiale la care trebuia să răspund... 
Înţelegi motivul anonimatului meu. Apropo... N-ai putea să-mi dai şi 
răspunsurile? 

Tulburat la culme, Raia trânti după el uşa celulei. 


Acha poate că nu trebuia să-l provoace pe sirian; dar, dezvăluindu-i acest 
secret, spera să-şi salveze capul. 

În veşminte de ceremonie, împăratul Muwattalis ieşi din palat sub 
protecţia unei escorte care îl ascundea de privirile trecătorilor şi-l ferea de 
vreo primejdie, graţie unui arcaş aflat pe acoperişul unei clădiri. Datorită 
heralzilor care făcuseră mai devreme anunţul, fiecare locuitor ştia că 
stăpânul din Hatti trebuia să meargă la marele templu din oraşul de jos ca să 
ceară ajutorul zeului furtunii. 

N-ar fi putut exista o modalitate mai solemnă pentru a pune Hatti pe 
picior de război şi a mobiliza toate forţele în vederea triumfului final. 

Din celula sa, Acha auzi uralele care salutau trecerea împăratului. Îşi 
dădu seama şi el că se ajunsese la o hotărâre decisivă. 

Cele mai multe dintre divinităţile hitite se aflau sub autoritatea zeului 
furtunii. Preoţii spălară statuile, astfel încât să evite mânia cerului. De-acum 
încolo niciun hitit nu trebuia să exprime vreo îndoială sau vreo critică; 
venise vremea să se intre în acţiune. 

Preoteasa  Putuhepa pronunţă cuvintele care transformau zeițele 
fecundității în războinici neînfricaţi. Apoi, ea înfipse într-un porc şapte cuie 
de fier, şapte de bronz şi şapte de aramă, pentru ca viitorul să se supună 
dorințelor împăratului. 

În timp ce se rosteau litaniile, privirea lui Muwattalis se opri asupra fiului 
său, Uri-Teşub, cu cască şi cu platoşă, înnebunit de ideea de se război şi de 
a-şi masacra adversarii. Hattuşil rămânea impasibil şi calm. 

Cei doi îşi eliminaseră încetul cu încetul concurenţii şi formau, împreună 
cu Putuhepa, micul cerc de apropiaţi ai împăratului. Dar Uri-Teşub îi ura pe 
Hattuşil şi pe Putuhepa care îi erau favorabili suveranului. 

Războiul împotriva Egiptului urma să-i permită lui Muwattalis să rezolve 
unele disensiuni interne, să-şi extindă teritoriul şi să-şi impună 
suveranitatea asupra Orientului şi Asiei, înainte de a porni asupra altor 
ţinuturi; nu avea el parte de binecuvântarea cerească? 

La terminarea ceremoniei, împăratul îi invită pe generali şi pe ofiţerii 
superiori la un banchet care începu prin a se face o ofrandă din patru porţii 
de mâncare; paharnicul palatului o depuse pe prima pe tronul regal, pe a 
doua în apropierea şemineului, pe a treia pe masa de onoare şi pe a patra pe 


pragul sălii de banchete. Abia după aceea, comesenii se ghiftuiră şi se 
îmbătară, de parcă ar fi fost cea din urmă masă din viaţa lor. 

Când Muwattalis se ridică, râsetele şi discuţiile încetară. Cei care băuseră 
zdravăn şi se ameţiseră, încercară să pară cât mai demni. 

Doar un eveniment, unul singur, ar mai fi putut întârzia declanşarea 
conflictului. 

Împăratul, însoţit de suita sa, ieşi din capitală pe una dintre porţile 
oraşului de sus, cea a Sfinxului, şi se îndreptară către o colină acoperită de 
bolovani în vârful căreia se căţărară Muwattalis, Uri-Teşub şi Putuhepa. 

Rămaseră nemişcaţi, cu ochii aţintiţi către nori. 

— lată-i! strigă Uri-Teşub. 

Fiul împăratului îşi încordă arcul şi tinti unul dintre vulturii care zburau 
pe deasupra capitalei. Săgeata nimeri cu precizie exact în gâtul păsării de 
pradă. 

Un ofiţer aduse leşul în faţa generalului comandant care îi deschise 
pântecele cu un cuţit şi, cu amândouă mâinile, trase afară măruntaiele 
aburinde. 

— Uită-te la ele, îi ceru Muwattalis lui Putuhepa, şi spune-ne dacă soarta 
ne este favorabilă. 

În pofida mirosului neplăcut, preoteasa îşi făcu datoria şi examină felul în 
care se prezentau măruntaiele vulturului. 

— Favorabil. 

Urletul de război al lui Uri-Teşub făcu să tremure munţii Anatoliei. 

Sfatul cel mare al Faraonului, la care luau parte şi numeroase persoane de 
vază de la curte, se anunţa a fi furtunos. Miniştrii aveau o expresie 
îngrijorată, înalții funcţionari se plângeau de lipsa unor directive clare, 
augurii prevesteau un dezastru militar. Bastionul pe care-l reprezenta Ameni 
împreună cu serviciul de sub comanda sa nu mai era suficient ca să-l 
protejeze pe Ramses, de la care toţi cei de faţă aşteptau explicaţii. 


Când faraonul se aşeză pe tronul său, sala de primiri era plină ochi. 
Decanul de vârstă al demnitarilor trebuia să pună întrebările pe care i le 
înmânaseră colegii săi, pentru a nu se produce o agitaţie prea mare, iar 
demnitatea milenară a instituţiei faraonice să fie menţinută. Barbarii se 
certau, strigau şi se întrerupeau din vorbit unul pe altul; în schimb, la curtea 
Egiptului, se lua cuvântul pe rând şi se asculta ceea ce spunea celălalt. 

— Maiestate, declară decanul de vârstă, ţara este neliniştită şi vrea să ştie 
dacă războiul cu hitiţii va începe în curând. 

— Da, va începe, răspunse Ramses. 

O lungă tăcere se aşternu după această scurtă şi îngrozitoare dezvăluire. 

— Este inevitabil? 

— Inevitabil. 

— Armata noastră este pregătită pentru luptă? 

— Meşterii au lucrat neîncetat şi continuă să depună toate eforturile; 
câteva luni în plus ar fi fost binevenite, dar vom face faţă şi aşa. 

— Ce motive aveţi, Maiestate, ca să spuneţi aceasta? 

— Pentru că armata noastră trebuie să plece spre Nord, în cel mai scurt 
timp. Lupta va avea loc departe de Egipt; protectoratele noastre, Canaan şi 
Amurru, fiind pacificate, noi le vom traversa fără a înfrunta niciun pericol. 

— Pe cine numiţi comandant al armatei? 

— Eu însumi voi avea acest rol. Pe timpul absenței mele, marea soţie 
regală Nefertari va guverna cele Două Ţări, ajutată de regina-mamă Tuya. 

Decanul de vârstă uită de celelalte întrebări; ele nu mai prezentau acum 
niciun interes. 


Homer fuma frunze de salvie îndesate în cochilia mare de melc care îi 
servea de pipă. Aşezat sub lămâiul său, se bucura de soarele primăvăratic a 
cărui căldură îi mai alina reumatismul. Barba sa lungă şi albă, parfumată de 
bărbier, îi înnobila figura suptă şi plină de riduri. Pe genunchii poetului, 
torcea Hector, pisica tărcată alb cu negru. 

— Speram să vă văd înainte de plecare, Maiestate; acesta este războiul cel 
mare, nu-i aşa? 

— Este în joc supraviețuirea Egiptului, Homer. 
chiar şi într-un loc singuratic, un măslin măreț, plin de sevă, pe care-l udă 
o apă mare şi pe care vânturile îl fac să-şi încovoaie crengile, un arbore 


care se acoperă, primăvara, de flori albe. Dar, deodată, se iscă un vârtej 
groaznic care îl dezrădăcinează şi-l doboară la pământ. 

— Şi dacă arborele acesta va rezista în faţa furtunii? 

Homer îi oferi regelui o cupă cu vin roşu, aromatizat cu chimen şi cu 
coriandru, şi bău şi el o înghiţitură zdravănă. 

— Voi scrie epopeea voastră, Ramses. 

— Opera ta nu-ţi va da şi un prilej de bucurie? 

— Ceea ce fac eu este să cânt războiul şi călătoriile şi îmi plac eroii. Dacă 
veţi ieşi învingător, veţi deveni nemuritor. 

— Şi dacă voi fi învins? 

— Vi-i puteţi închipui pe hitiţi năvălind în grădina mea, tăindu-mi 
lămâiul, sfărâmându-mi masa de scris, speriindu-l pe Hector? Zeii nu vor 
putea îngădui un asemenea dezastru. Unde veţi da bătălia decisivă? 

— Este un secret militar, dar ţie, ţie ţi-l pot spune: se va da la Kadesh. 

— Bătălia de la Kadesh... este un titlu potrivit. O sumedenie de opere 
fără valoare vor dispărea, credeţi-mă, dar această operă a mea se va păstra 
în memoria omenirii. Voi pune în ea toată priceperea mea. Un amănunt, 
Maiestate: mi-ar plăcea să am parte de un sfârşit fericit. 

— O să mă străduiesc să nu te decepţionez. 

Ameni era descumpănit. Avea mii de întrebări să-i pună lui Ramses, sute 
de dosare să i le arate, zece cazuri de conştiinţă să-i împărtăşească. 

— Ar trebui să te mai şi odihneşti, îl sfătui regele. 

— Dar... tu eşti gata să pleci! Şi cât timp o să lipseşti? Aş putea să fac 
greşeli şi să slăbesc regatul. 

— Am toată încrederea în tine, Ameni, iar regina te va ajuta să iei cele 
mai bune decizii. 

— Spune-mi adevărul, Maiestate: ai vreo şansă, una singură măcar, să-i 
învingi pe hitiţi? 

— I-aş mai duce pe oamenii mei la luptă, dacă m-aş simţi dinainte învins? 

— Toată lumea spune că barbarii ăştia nu pot fi învinşi. 

— Atunci când îţi cunoşti bine inamicul, poţi să-i învingi. Ai grijă de ţara 
noastră, Ameni. 


Şenar se delecta cu nişte coaste de miel fripte pe cărbuni, aromatizate cu 
frunze de pătrunjel şi de ţelină; considerând că friptura nu prea avea gust, 
mai adăugă deasupra nişte mirodenii. Vinul roşu, totuşi foarte bun, nu i se 
păru deloc grozav. Şenar strigă după bucătar, dar fu un oaspete neaşteptat 
cel care intră în sufrageria sa. 

— Ramses! Vrei să iei şi tu ceva de aici? 

— Ca să fiu sincer, nu. 

Asprimea vocii regelui tăie de tot pofta de mâncare a lui Şenar care se şi 
ridică de la masă. 

— Atunci, să mergem sub umbrar. 

— Cum vrei. 

Suferind de o uşoară indigestie, Şenar se aşeză pe un fotoliu de grădină. 
Ramses rămase în picioare, privind apele Nilului. 

— Maiestatea sa pare nervoasă... Să fie de vină războiul care se apropie? 

— Am alte motive de nemulţumire. 

— Referitor la mine? 

— Aşa este, Şenar. 

— Ai motive să te plângi de munca mea la minister? 

— Tu m-ai urât întotdeauna, nu-i aşa? 

— Ramses! Au fost unele motive de neînțelegere între noi, dar perioada 
asta a trecut de mult. 

— Crezi tu asta? 

— Sunt sigur că aşa este! 

— Singurul tău ţel, Şenar, este să pui mâna pe putere, chiar şi cu preţul 
celei mai infame trădări. 

Şenar avu impresia că primise o lovitură zdravănă de pumn în stomac. 

— Cine m-a calomniat astfel? 

— Eu nu plec urechea la bârfe. Părerea mea se bazează pe fapte. 

— Imposibil! 

— Într-o locuinţă din Memphis, Serramanna a descoperit cadavrele a 
două femei şi laboratorul unui mag care a încercat să facă vrăji rele asupra 
reginei. 

— De ce aş fi eu implicat în asemenea drame îngrozitoare? 

— Pentru că locuinţa aceasta era a ta, deşi ai fost atât de precaut s-o pui 
pe numele surorii tale. Serviciile de cadastru sunt conştiincioase. 

— Eu am atâtea case, mai ales la Memphis, că nici nu le mai ştiu exact 
numărul! Cum să fi ştiut eu ceea ce se întâmpla acolo? 


— Unul dintre prietenii tăi nu era negustorul sirian pe nume Raia? 

— Nu-mi era prieten, ci un furnizor de vase exotice. 

— În realitate, un spion în slujba hitiţilor. 

— Este... Este nemaipomenit! De unde să ştiu eu asta? El era în legătură 
cu sute de oameni de vază! 

— Sistemul tău de apărare este iscusit, dar eu ştiu că ambiția ta fără 
margini te-a făcut să-ţi trădezi ţara şi să colaborezi cu duşmanii noştri. 
Hitiţii aveau nevoie de complici pe teritoriul nostru şi principalul lor aliat ai 
fost tu, propriul meu frate. 

— Ce-i cu nebunia asta care ţi-a luat minţile, Ramses? Doar o fiinţă 
josnică putea să se comporte astfel! 

— Tu eşti fiinţa asta abjectă, Şenar! 

— Îţi face o plăcere grozavă să mă insulţi fără niciun motiv. 

— Ai făcut o greşeală fatală: ai crezut că toţi oamenii pot fi corupți. N-ai 
ezitat să încerci să-i atragi de partea ta şi pe oamenii din jurul meu, pe 
prietenii mei din copilărie, dar habar n-aveai că o prietenie poate fi la fel de 
trainică precum granitul. De aceea, ai căzut singur în capcana pe care ţi-am 
întins-o. 

Privirea lui Şenar începuse să se tulbure. 

— Acha nu m-a trădat, Şenar, şi n-a lucrat niciodată pentru tine. 

Fratele mai mare al regelui îşi încleştă mâinile pe rezemătorile fotoliului 
său. 

— Prietenul meu Acha m-a ţinut la curent cu planurile şi cu acţiunile tale, 
continuă Ramses. Eşti rău până în străfundurile fiinţei tale, Şenar, şi n-o să 
te schimbi niciodată. 

— Am... Am dreptul la o judecată! 

— Va avea loc un proces şi vei fi condamnat la moarte pentru înaltă 
trădare. Pentru că acum suntem în stare de război, vei fi închis în 
închisoarea cea mare din Memphis, apoi în temniţa de la Khargeh, în 
aşteptarea procesului. În conformitate cu legea, Faraonul trebuie să înăbuşe 
activitatea duşmanilor din interiorul ţării înainte de a porni pe front. 

Gura lui Şenar se schimonosi într-un rânjet ameninţător. 

— N-o să îndrăzneşti să mă ucizi, pentru că sunt fratele tău... Hitiţii o să 
te învingă! Când tu vei fi mort, ei îmi vor oferi mie puterea. 

— Este un lucru extraordinar pentru un rege să întâlnească răul şi să ştie 
cum arată la faţă. Datorită ţie, Şenar, voi fi un luptător mult mai bun. 


Capitolul 50 


Ţăranca hitită îi povestise lui Ramses peripeţiile prin care trecuse 
împreună cu Acha şi călătoria ei către Egipt unde, datorită mesajului adus 
din partea diplomatului, fusese bine primită şi dusă fără întârziere în faţa 
faraonului. 

După cum îi promisese Acha, Ramses îi oferise hititei o locuinţă în Pi- 
Ramses şi o rentă pe viaţă care îi permitea să se hrănească, să se îmbrace şi 
să plătească o servitoare. 

Ramses fu nevoit să accepte evidenţa: prietenul său fusese arestat şi, fără 
îndoială, executat. Desigur, Acha se putea folosi de ultima sa stratagemă: să 
lase impresia că lucra pentru Şenar, deci, pentru hitiţi; dar i se lăsase oare 
posibilitatea de a spune acest lucru şi de a-i convinge pe duşmani? 

Oricare era soarta sa, Acha îşi îndeplinise în întregime misiunea. Scurtul 
său mesaj nu cuprindea decât trei cuvinte, dar ele îl convinseseră pe Ramses 
să intre în război: 


Kadesh. Repede. Pericol. 


Acha nu scrisese mai mult, de teamă ca mesajul său să nu fie interceptat, 
şi nu-i spusese chiar totul ţărăncii având grijă să nu fie dat de gol. Dar cele 
trei cuvinte spuneau deja foarte mult. 

Când Meba fu invitat să ia parte la marele sfat, se repezi în camera sa de 
toaletă şi vomită îndelung. Fu nevoit să folosească unele dintre cele mai tari 
parfumuri, pe bază de trandafiri din Asia, ca să înlăture mirosul urât al 
respirației. După arestarea lui Şenar, care produsese mare senzaţie la curte, 
adjunctul fostului ministru al Afacerilor externe se aştepta să fie aruncat şi 
el în închisoare. Dacă s-ar fi făcut nevăzut, ar fi fost o dovadă a 
complicităţii sale cu Şenar şi Meba nu putea să-l anunţe nici măcar pe Ofir 
care era urmărit peste tot. 

În drum spre palat, Meba încercă să-şi pună gândurile în ordine. Şi dacă 
Ramses nu-l bănuia deloc? El nu trecea drept unul dintre prietenii lui Şenar, 
care-i luase locul la conducerea ministerului, îl ţinuse mult timp la distanţă 
şi-l chemase, apoi, să vină să lucreze cu el cu singura şi evidenta intenţie de 


a-l umili. Aceasta era opinia care se crease la curte, ar fi putut fi şi aceea a 
regelui. Nu apărea, oare, Meba ca o victimă căreia soarta îi făcea dreptate 
pedepsindu-l pe cel care-l persecutase, adică pe Şenar? 

Meba trebuia să aibă o comportare cât mai modestă şi să nu ceară pentru 
el postul devenit vacant. Cea mai nimerită atitudine era de a se mulţumi cu 
statutul său de înalt funcţionar, să treacă aproape neobservat şi să aştepte 
clipa în care balanţa s-ar fi înclinat în favoarea lui Ramses sau a hitiţilor. În 
acest ultim caz, el ar fi ştiut să profite din plin de situaţie. 


%* 


Toţi generalii şi ofiţerii superiori erau prezenţi în păr la marele sfat. 
Faraonul şi marea soţie regală se aşezară fiecare pe tronul lui, unul lângă 
altul. 

— În urma informaţiilor pe care le-am primit, Egiptul declară război 
împăratului din Hatti. Sub comanda mea, trupele noastre vor pomi pe 
drumul spre Nord chiar mâine dimineaţă. Îi vom trimite împăratului 
Muwattalis un mesaj urgent pentru a-i anunţa începerea oficială a 
ostilităţilor. Credem că putem învinge tenebrele, menţinând aplicarea 
Regulii lui Maat pe pământul nostru. 

După marele sfat, cel mai scurt de când începuse domnia lui Ramses, nu 
urmară dezbateri de niciun fel. Curtenii şi militarii se răspândiră în tăcere. 

Serramanna trecu pe lângă Meba fără să-l ia în seamă. 

Revenit în biroul său, diplomatul bău cu lăcomie o cană întreagă de vin 
alb provenit din oaze. 


Ramses îşi sărută copiii, pe Kha şi pe Meritamon, care pomiră într-o 
întrecere veselă însoţiţi de Străjer, câinele regelui. Sub îndrumarea lui 
Nedjem, grădinarul devenit ministru al Agriculturii, ei învățau să se 
folosească de hieroglife şi se distrau cu jocul de-a şarpele în care trebuiau să 
se ferească să atingă căsuţele tenebrelor pentru a putea ajunge în ţinutul 
luminii. Pentru băiat şi pentru fetiţă, ziua aceasta era la fel ca toate celelalte; 
fericiţi, ei porniră în urma blândului Nedjem pe care îl convinseseră să le 
citească o poveste. 

Aşezaţi pe iarbă, Ramses şi Nefertari se bucurară de câteva clipe de 
intimitate, admirând pâlcurile de rodieri, de acacia, sălciile şi jujubieri care 


dominau rondurile de albăstrele, de irişi şi de nemţişori. Soarele de 
primăvară trezea la viaţă energia adormită a pământului. Regele nu purta 
decât un veşmânt uşor dintr-o țesătură subţire, regina o rochie scurtă cu 
bretele care îi lăsau sânii pe jumătate descoperiţi. 

— Cum te împaci cu trădarea de care se face vinovat fratele tău? 

— M-aş fi mirat doar dacă mi-ar fi fost credincios. Sper să fi retezat capul 
balaurului, datorită curajului şi abilității lui Acha, dar dihania rămâne în 
umbră. Nu l-am mai găsit pe vrăjitor, iar Şenar mai avea, fără doar şi poate, 
şi alţi aliaţi, egipteni sau de aiurea. Să fii cât se poate de prevăzătoare, 
Nefertari. 

— O să mă gândesc în primul rând la regat, nu la mine însămi, în timp ce 
tu o să-ţi pui viaţa în joc pentru a-l apăra. 

— l-am ordonat lui Serramanna să rămână la Pi-Ramses şi să-ţi asigure 
protecţia. El, care îşi dorea atât de mult să ucidă cât mai mulţi hitiţi, este 
furios la culme că va rămâne aici. 

Nefertari îşi lăsă fruntea pe umărul lui Ramses şi părul său despletit 
mângâie braţele regelui. 

— O să mă împac foarte greu cu gândul că te expui la un pericol atât de 
mare... O să avem, oare, şi noi parte de câţiva ani de pace şi de fericire, ca 
tatăl şi mama ta? 

— S-ar putea, dar numai cu condiţia să-i învingem pe hitiţi; dacă n-am 
porni acum la luptă, am condamna Egiptul la dispariţie. Dacă eu nu mă mai 
întorc, Nefertari, tu trebuie să devii Faraon, să guvernezi şi să faci faţă 
tuturor greutăților. Fie ca niciodată locuitorii din cele Două [ări să nu 
ajungă într-o asemenea situaţie. 

— Oricare ne-ar fi soarta, noi am putut cunoaşte fericirea, această fericire 
care apare în fiecare clipă, răspândindu-se ca un parfum îmbietor sau 
îngânată de vânt prin frunzişul unui copac. Sunt a ta, Ramses, aşa cum valul 
este al mării, iar floarea trăieşte fericită pe o pajişte scăldată în razele 
soarelui. 

Breteaua stângă a rochiei lui Nefertari alunecă de la sine de pe umărul ei. 
Buzele regelui sărutară pielea caldă şi frumos mirositoare, în timp ce 
mâinile dezgoleau încet trupul fierbinte al reginei. 

Un stol de gâşte sălbatice trecu în zbor pe deasupra grădinii palatului din 
Pi-Ramses, iar Ramses şi Nefertari se contopiră în văpaia dorinţei care-i 
mistuia. 


Cu puţin timp înainte de revărsatul zorilor, Ramses se îmbrăcă în „locul 
sacru” al templului închinat lui Amon şi binecuvântă alimentele solide şi 
lichide care urmau să fie utilizate în îndeplinirea ritualurilor. Apoi, faraonul 
ieşi din locul sacru şi contemplă răsăritul soarelui, protectorul său, pe care 
zeiţa cerului îl înghiţise la asfintit, pentru a-l face să renască la răsărit, după 
o luptă aprigă dusă cu forţele întunericului. Nu era aceeaşi luptă pe care fiul 
lui Seti se pregătea s-o poarte împotriva hoardelor hitite? Astrul reînviat 
apăru între cele două coline de la orizont pe care se înălţau, după cum 
glăsuiau legendele din vechime, doi imenşi arbori de turcoază care se 
despărţeau pentru a deschide calea luminii. 

Ramses rosti rugăciunea pe care o pronunţase la vremea lui fiecare dintre 
strămoşi: 

— Te salut, lumină care se naşte din apele începuturilor, care apare pe 
cealaltă faţă a pământului, care iluminează cele Două Ţări cu frumuseţea sa; 
tu eşti sufletul viu care te-ai născut din sine însuşi, şi nimeni nu ştie de unde 
vii. Tu străbaţi cerul sub forma unui şoim cu penajul împestriţat şi alungi 
răul. Barca nopţii stă de-a dreapta ta, barca zilei îţi stă de-a stânga, oamenii 
din barca luminii sunt cuprinşi de bucurie. 

Poate că Ramses n-ar mai fi transmis niciodată un asemenea mesaj, dacă 
moartea l-ar fi aşteptat la Kadesh; dar o altă voce i-ar fi urmat şi cuvintele 
luminii nu s-ar fi pierdut. 

În cele patru cazărmi ale capitalei, se făceau ultimele pregătiri înaintea 
plecării. Datorită prezenţei permanente a suveranului din săptămânile 
precedente, moralul era foarte ridicat, în pofida violenţei previzibile a 
înfruntării. Calitatea şi cantitatea armamentului îi linişteau până şi pe cei 
mai îngrijoraţi. 

Când trupele ieşeau din cazărmi, îndreptându-se către poarta principală a 
oraşului, Ramses se urcă în carul său şi merse de la templul lui Amon la cel 
al lui Seth, înălţat în cartierul cel mai vechi al oraşului, acolo unde se 
instalaseră, cu multe secole înainte, invadatorii hicşoşi. Pentru a alunga 
nenorocirile, faraonii clădiseră şi întreţinuseră în locurile acelea un sanctuar 
dedicat celei mai puternice forţe a universului. Seti, omul zeului Seth, 
ajunsese s-o stăpânească şi îi transmisese acest secret şi fiului său. 

Astăzi, Ramses nu-l înfrunta pe zeul Seth, ci săvârşea un gest magic prin 
care îl alătura zeului furtunii sirian şi hitit, urmărind să dobândească energia 


trăsnetului şi, cu ajutorul lui, să-i lovească pe duşmani. 

Confruntarea fu rapidă şi intensă. 

Privirile lui Ramses se înfipseră în ochii roşii ai statuii care înfăţişa un 
bărbat stând în picioare, cu capul asemenea unui câine cu botul lung şi 
urechi imense. 

Soclul statuii se cutremură şi picioarele zeului părură să înainteze spre el. 

— Seth, tu care însemni forţa, ia-mă alături de ka al tău şi dă-mi şi mie 
din puterea ta. 

Strălucirea care însufleţise ochii roşii se mai potoli. Seth acceptase 
rugămintea faraonului. 


Preotul din Madian şi fiica sa erau neliniştiţi. Moise, care ducea la păscut 
cea mai mare turmă de oi a tribului, ar fi trebuit să se întoarcă încă de acum 
două luni. Singuratic şi retras, ginerele bătrânului medita printre munţi, 
evoca din vreme în vreme amintiri ciudate, dar refuza să răspundă la 
întrebările pe care i le punea soţia şi nu voia să se joace deloc cu fiul său, 
căruia îi dăduse numele de „Exilatul”. 

Bătrânul preot ştia că Moise visa neîncetat la Egipt, la această minunată 
ţară în care se născuse şi în care avusese de îndeplinit misiuni importante. 

— O să plece iarăşi acolo? îl întrebă fiica sa cuprinsă de nelinişte. 

— Nu cred. 

— De ce şi-a căutat adăpost în Madian? 

— Nu ştiu şi nu vreau să ştiu nici de acum înainte. Moise este un bărbat 
cinstit şi muncitor; ce să-i cerem în plus? 

— Soţul meu pare a fi atât de îndepărtat de tot ce este aici, atât de retras 
în el însuşi... 

— Acceptă-l aşa, fiica mea, şi o să fii fericită alături de el. 

— Dacă se va mai întoarce, tată. 

— Ai încredere şi ocupă-te de băiat. 

Moise se întoarse, dar chipul său parcă se schimbase. Cute adânci îi 
apăruseră pe faţă, părul îi albise. 

Soţia sa îi cuprinse gâtul cu braţele. 

— Ce s-a întâmplat, Moise? 

— Am văzut o pară de foc ţâşnind dintr-un tufiş. Ardea cu putere, dar nu 
s-a stins mult timp. Din acel tufiş, Dumnezeu m-a chemat. El şi-a dezvăluit 


numele şi mi-a încredinţat o misiune. Dumnezeu este Cel care este şi 
trebuie să mă supun Lui. 

— Să te supui Lui... Asta înseamnă că o să ne părăseşti, pe mine şi pe 
copilul nostru? 

— Îmi voi îndeplini misiunea, căci nimeni nu trebuie să refuze să-L 
asculte pe Dumnezeu. Poruncile Lui ne depăşesc, pe tine şi pe mine; ce 
suntem noi, dacă nu nişte unelte ale voinţei Lui? 

— Care este misiunea ta, Moise? 

— O să afli la momentul potrivit. 

Evreul se retrase în cortul său, retrăi întâlnirea pe care o avusese cu 
îngerul lahve, cu zeul lui Avraam, al lui Isaac şi a lui Iacov. 

Nişte strigăte îi tulburară meditaţia. Un bărbat călare tocmai intrase în 
goană printre corturi şi povestea, cu glasul întretăiat de emoție, că o armată 
imensă, comandată de Faraon în persoană, pleca înspre Nord ca să-i 
înfrunte pe hitiţi. 

Moise se gândi la Ramses, la prietenul său din copilărie, la formidabila 
energie care-l însufleţea. În clipa aceea, dori ca el să iasă victorios. 

Armata hitită se desfăşură în faţa fortificațiilor capitalei. De la înălțimea 
unui turn de observaţie, preoteasa Putuhepa privi cum se aliniau carele, apoi 
arcaşii şi infanteriştii. Într-o disciplină desăvârşită, ei reprezentau 
invincibila putere a imperiului, datorită căreia Egiptul lui Ramses avea să 
fie în curând doar o provincie supusă ocupanților. 

Aşa cum se cuvenea, Muwattalis răspunsese declaraţiei de război a lui 
Ramses printr-o scrisoare identică, redactată în termenii ceruţi de protocol. 

Putuhepa ar fi preferat să-l reţină pe soţul ei alături de ea, dar împăratul 
ceruse ca Hattuşil, principalul său consilier, să fie prezent pe câmpul de 
luptă. 

Generalul comandant Uri-Ieşub merse către soldaţii săi, purtând o torţă 
în mână. El aprinse un vas mare pentru jăratic şi porunci să fie adus lângă 


foc un car de luptă care nu fusese folosit niciodată. Luând o măciucă, el îl 
sfărâmă în bucăţi pe care le dădu pradă flăcărilor. 

— Aşa va pieri orice soldat care va da înapoi în faţa inamicului, aşa îl va 
nimici zeul furtunii prin foc! 

Prin acest ceremonial de magie, Uri-leşub insufla trupelor sale o 
coeziune pe care nicio luptă, oricât de violentă ar fi fost ea, n-ar fi putut-o 
slăbi. 

Fiul împăratului îşi îndreptă sabia către Muwattalis, în semn de supunere 
faţă de autoritatea acestuia. 

Carul imperial pomi înspre Kadesh care urma să fie cimitirul armatei 
egiptene. 


„Victorie în Theba” şi „Zeita Mut este mulţumită”, cei doi minunaţi cai ai 
lui Ramses, trăgeau carul regal, în fruntea unei armate care cuprindea patru 
mari unităţi de câte cinci mii de oameni, aflaţi sub protecţia zeilor Amon, 
Ra, Ptah şi Seth. Generalii din fruntea acestor divizii aveau sub ordinele lor 
comandanţi de trupe, generali-locotenenţi şi ofiţeri port-drapel. Cât despre 
cele cinci sute de care, ele erau împărţite în cinci regimente. Echipamentul 
soldaţilor se compunea din tunici, cămăşi, platoşe, pulpare din piele, căşti, 
securi mici cu două tăişuri, fără a mai pune la socoteală numeroase alte 
arme care urmau să fie împărţite, la momentul potrivit, de către scribii de la 
serviciul de intendenţă. 

Grăjdarul lui Ramses, Menna, era un soldat cu mare experienţă care 
cunoştea bine Siria; el nu se bucura de prezenţa Voinicului, leul uriaş din 
Nubia, care alerga cu coama în vânt alături de carul faraonului. 

Cu toate avertismentele venite din partea lui Ramses, Setau şi Lotus 
ţinuseră să conducă ei serviciul medical, chiar şi în toiul bătăliei. Întrucât nu 
cunoşteau locurile din jurul cetăţii Kadesh, sperau să descopere şi câteva 
specii neobişnuite de şerpi. 

Armata egipteană părăsise capitala pe la sfârşitul lunii aprilie, în al 
cincilea an al domniei lui Ramses. Vremea fusese frumoasă şi nicio 
întâmplare neprevăzută nu-i oprise înaintarea. După ce trecuse graniţa la 
Sileh, Ramses urmase drumul de pe coastă, printre şanţurile cu apă care 
apărau micile forturi de pază, apoi traversaseră Canaan-ul şi Amurru. 

În locul numit „Valea cedrilor”, lângă Byblos, ordonă unui efectiv de trei 
mii de oameni, staţionaţi acolo ca să oprească trecerea înspre protectorate, 


să-şi continue drumul spre nord, până la Kadesh, şi să ajungă la locul 
bătăliei prin nord-est. Generalii se opuseseră acestei manevre, aducând 
argumentul că armata aceea secundară ar fi întâmpinat o puternică 
rezistenţă şi ar fi fost oprită pe înălţimi; dar Ramses respinsese toate aceste 
obiecţii ale lor. 

Itinerariul pe care regele îl alesese pentru a ajunge la Kadesh traversa 
câmpia de la Bekaa, o depresiune aflată între lanţurile muntoase Liban şi 
Antiliban, într-un peisaj neliniştitor şi sălbatic care îi impresionă pe soldaţii 
egipteni. Unii dintre ei ştiau despre cursurile de apă că erau înţesate de 
crocodili şi că în munţii acoperiţi de zăpezi mari se adăposteau urşi, hiene, 
pisici sălbatice şi lupi. 

Frunzişul chiparoşilor, al brazilor şi al cedrilor era atât de des încât, pe 
când traversau o zonă împădurită, soldaţii nu mai zăriră soarele şi intrară în 
panică. Un general interveni ca să facă să înceteze spaima care îi cuprinsese 
şi să-i convingă pe infanterişti că nu vor muri sufocaţi. 

Divizia lui Amon mărşăluia în frunte, urmată de cele ale lui Ra şi Ptah; 
divizia lui Seth închidea coloana. La o lună după plecarea lor din Pi- 
Ramses, trupele egiptene se apropiară de colosala fortăreață Kadesh, 
înălţată pe malul stâng al râului Orontes, acolo unde începea câmpia Bekaa. 
Cetatea marca graniţa imperiului hitit şi servea drept bază de plecare pentru 
comandourile care aveau ca misiune destabilizarea provinciilor Canaan şi 
Amurru. 

Sfârşitul lunii mai deveni ploios, soldații se plânseră de umezeala prea 
mare. Dar, pentru că hrana era din abundență şi de bună calitate, 
stomacurile pline făcură ca acest neajuns să fie dat uitării. 

La câţiva kilometri de Kadesh, chiar în faţa pădurii Labwi, deasă şi 
întunecată, Ramses dădu armatei sale ordinul de oprire. Locul se arăta a fi 
potrivit pentru o capcană, carele nu s-ar mai fi putut mişca iar infanteria nu 
ar mai fi avut loc să facă manevre. 

Păstrând permanent în minte mesajul lui Acha: „Kadesh. Repede. 
Pericol”, regele se feri să ia în pripă vreo hotărâre. 

Permiţând doar un scurt popas, sub protecția unei prime linii de care şi de 
arcaşi, convocă în cortul său un consiliu de război la care participă şi Setau, 
foarte popular printre soldaţii pe care-i vindeca de numeroasele lor dureri, 
ajutat în permanenţă de Lotus. 

Ramses îl chemă pe grăjdarul său, Menna. 


Armata egipteană 


— Desfăşoară harta cea mare. 


— Noi ne aflăm aici, preciză Ramses, la marginea pădurii Labwi, pe 
malul de est al râului Orontes. La ieşirea din pădure, există un prim vad 
care ne va permite să trecem râul, fără să ne aflăm în bătaia arcaşilor hitiţi 
de pe zidurile cetăţii. Al doilea vad, mai la nord, este mult prea aproape. 
Noi vom trece la distanţă de fortăreață şi ne vom instala tabăra la nord-est, 
ca s-o atacăm din spate. Vă convine planul acesta? 

Generalii avură păreri diferite faţă de a comandantului lor suprem. 

Ochii regelui scoaseră scântei. 

— V-aţi prostit cu toţii? 

— Există pădurea asta care ne cam încurcă într-un fel, spuse generalul 
diviziei lui Amon. 

— Grozavă perspicacitate! Şi credeţi că hitiţii o să ne lase să trecem 
liniştiţi prin vad, să ocupăm poziţii în faţa fortăreței şi să ne instalăm 
tabăra? Planul acesta este cel pe care voi, generalii mei, mi l-aţi dat şi el nu 
ţine seama de un singur amănunt: prezenţa armatei hitite. 

— Ea ar trebui să rămână baricadată în cetate, la adăpostul zidurilor, 
obiectă generalul diviziei lui Ptah. 


— Dacă Muwattalis ar fi un războinic mediocru, aşa ar proceda, într- 
adevăr. Dar el este împăratul ţării Hatti! El ne va ataca în acelaşi timp în 
pădure, la vad şi în faţa zidurilor, va izola corpurile noastre de armată şi nu 
ne va da răgaz să ripostăm. Hitiţii nu vor face greşeala de a rămâne pe o 
poziţie defensivă; să-şi blocheze ei potenţialul de atac într-o fortăreață? 
Trebuie să fiţi de acord că o asemenea decizie a lor ar fi aberantă! 

— Alegerea terenului este decisivă, argumentă generalul diviziei lui Seth. 
Nu ne pricepem la lupta în pădure, decât doar dacă am fi luaţi prin 
surprindere; un teren plat şi liber de obstacole ne-ar conveni mai bine. Să 
trecem, aşadar, râul Orontes, înainte de pădurea Labwi. 

— Imposibil, nu există niciun vad. 

— Ei bine, atunci să dăm foc pădurii ăsteia blestemate! 

— Pe de o parte, vântul ar putea să aducă focul asupra noastră; pe de altă 
parte, trunchiurile arse şi căzute la pământ ne-ar împiedica să înaintăm. 

— Ar fi fost mai bine să o luăm pe malul mării, fu de părere generalul 
diviziei Ra, contrazicându-i pe colegii săi, şi să atacăm cetatea pe la nord. 

— Prostii, aprecie camaradul său de la divizia lui Ptah. Dincolo de 
respectul pe care i-l port Maiestăţii sale, armata secundară nu are nicio 
şansă să facă joncţiunea cu noi. Hitiţii sunt foarte bănuitori, ei ar fi plasat o 
mulţime de soldaţi la intrarea pe drumul de coastă, pentru a respinge un 
eventual atac. Cea mai bună strategie este doar cea pe care am adoptat-o. 

— Sigur, îl luă în derâdere generalul diviziei lui Seth, dar nu vom mai 
avea posibilitatea să înaintăm! Eu propun să trimitem vreo mie de 
infanterişti în pădurea Labwi şi să vedem care va fi reacţia hitiţilor. 

— Şi să avem o mie de morţi? întrebă Ramses. 

Generalul diviziei Ra era dezamăgit. 

— Trebuie să ne retragem înainte de a lupta? Hitiţii o să râdă de noi şi 
prestigiul Maiestăţii Voastre va fi grav afectat. 

— Ce s-ar întâmpla cu renumele meu dacă eu îmi conduc armata către 
înfrângere? Trebuie să salvez Egiptul, nu propria mea glorie. 

— Ce decizie luaţi, Maiestate? 

Setau nu mai răbdă să tacă. 

— Eu fiind un îmblânzitor de şerpi, îmi place să lucrez singur sau cu 
tovarăşa mea. Dacă m-aş plimba împreună cu o sută de soldaţi, n-aş mai 
vedea nici măcar o singură cobră. 

— Treci la subiect, îl îndemnă generalul diviziei lui Seth. 


— Să trimitem un mic detaşament de soldaţi în pădurea asta, propuse 
Setau; dacă reuşeşte să treacă de ea, el o să zărească forțele inamice. 
Atunci, o să ştim cum am putea să-i atacăm. 

Setau preluă el însuşi conducerea unui commando format din vreo zece 
soldaţi foarte tineri şi bine antrenați, înarmaţi cu praştii, arcuri şi cu 
pumnale. Ştiau cu toţii să se deplaseze fără să facă nici cel mai mic zgomot. 

Îndată ce pătrunseră în pădurea Labwi, într-o umbră deasă, deşi era 
amiază, se răspândiră, ridicând mereu privirile către vârful copacilor pentru 
a descoperi eventuali arcaşi ascunşi printre crengile groase. 

Cu simţurile în permanenţă la pândă, Setau nu observă niciun semn al 
prezenţei inamicului. El ieşi primul la capătul celălalt al pădurii şi se trânti 
la pământ prin iarba grasă, ajuns din urmă imediat de tovarăşii săi, surprinşi 
că făcuseră doar o plimbare liniştită. 

Puteau ţine sub observaţie primul vad. 

Niciun soldat hitit nu se zărea pe maluri. În depărtare, se vedea fortăreaţa 
de la Kadesh, înălțându-se pe un deal. În faţa cetăţii, o câmpie pustie. 
Egiptenii se priviră unul pe altul, stupefiaţi de ceea ce vedeau. 

Neîncrezători, rămaseră nemişcaţi mai mult de o oră şi se văzură nevoiţi 
să recunoască adevărul; armata hitită nu se afla în faţa fortăreței de la 
Kadesh. 

— Acolo, arătă Setau spre cei trei stejari din apropierea vadului. I-am 
văzut. 

Membrii echipei de commando făcură imediat o mişcare de încercuire. 
Unul dintre ei rămase în urmă; în cazul în care tovarăşii săi cădeau într-o 
capcană, el trebuia să se retragă pentru a-i da de veste lui Ramses. Dar 
operaţiunea se desfăşură fără nicio complicatie şi egiptenii capturară doi 
bărbaţi care, după veşminte şi arme, erau şefi ai unui trib de beduini. 

Cei doi prizonieri erau înspăimântați. 

Unul dintre ei era înalt şi slab; celălalt, de statură mijlocie, bărbos şi 
pleşuv. Niciunul nici altul nu îndrăzneau să privească înspre faraonul 
Egiptului. 

— Cum vă numiţi? 

— Eu sunt Amos, răspunse cel cu chelie; prietenul meu se numeşte 
Baduch. 

— Cine sunteţi? 

— Beduini, şefi de trib. 

— Cum de vă aflaţi aici, în ţinutul acesta? 

— Trebuia să ne întâlnim cu un demnitar hitit, aici, la Kadesh. 

— De ce? 

Amos îşi muşcă buzele, Baduch îşi coborî fruntea şi mai mult. 

— Răspundeţi! le ceru Ramses. 

— Hitiţii ne propuneau o alianţă împotriva Egiptului, în Sinai, ca să 
atacăm caravanele. 

— Şi voi aţi fost de acord? 

— Nu, voiam să discutăm! 

— Care a fost rezultatul negocierilor? 

— N-au fost negocieri, Maiestate, pentru că niciun demnitar hitit nu se 
află la Kadesh. În cetate nu mai sunt decât nişte sirieni. 

— Unde se află armata hitită? 

— A plecat din Kadesh acum mai bine de două săptămâni. După cum 
spunea comandantul fortăreței, s-a desfăşurat în faţa cetăţii Alep, la mai 
mult de o sută cincizeci de kilometri de aici, ca să poată manevra cu sutele 
de care noi pe care le are. Noi nu prea voiam, camaradul meu şi cu mine, să 
facem acest drum. 

— Hitiţii nu ne aşteptau aici, la Kadesh? 

— Ba da, Maiestate... Dar tot nişte nomazi ca noi i-au anunţat că trupele 
voastre sunt foarte numeroase. Nu se aşteptau ca voi să aveţi o armată atât 
de puternică şi au preferat să vă înfrunte pe un teren mai favorabil. 

— Tu şi alţi beduini i-aţi anunţat, deci, pe hitiţi de sosirea noastră! 

— Vă implorăm să ne iertaţi, Maiestate! Credeam, ca mulţi alţii, în 
superioritatea hitiţilor... Şi ştiţi că barbarii aceştia nu ne dau nicio 
posibilitate să alegem: ori facem cum poruncesc ei, ori ne măcelăresc. 

— Câţi oameni sunt în cetate? 

— Cel puţin o mie de sirieni, convinşi că fortăreaţa nu poate fi cucerită. 

Se reuni iarăşi consiliul de război. În ochii generalilor, Setau devenise un 
personaj demn de tot respectul, meritând chiar o decorație. 

— Armata hitită s-a retras, declară cu mândrie generalul diviziei Ra; nu 
este şi aceasta o victorie, Maiestate? 

— Un avantaj destul de fragil. Se pune întrebarea: ar trebui să luăm cu 
asalt cetatea Kadesh? 

Părerile erau împărţite, dar cei mai mulţi susţinură ideea unei înaintări 
rapide înspre Alep. 

— Dacă hitiţii au renunţat să ne înfrunte aici, aprecie Setau, a fost mai 
ales ca să ne atragă pe terenul lor. Nu ar fi normal să punem mâna pe 
această fortăreață şi să facem din ea un fel de bază în spatele armatei 
noastre, în loc să aruncăm toate diviziile noastre în focul luptei, intrând 
astfel în jocul adversarului? 

— Riscăm să pierdem un timp preţios, obiectă generalul diviziei lui 
Amon. 

— Nu sunt de aceeaşi părere; din moment ce armata hitită nu mai apără 
Kadesh, noi vom putea pune stăpânire pe ea foarte uşor. Poate chiar am 
reuşi să-i convingem pe sirieni să se predea, pentru a putea rămâne în viaţă. 

— Vom asedia cetatea Kadesh şi o s-o cucerim, hotărî Ramses; de acum 
înainte, ţinutul acesta se va afla sub autoritatea Faraonului. 

Sub comanda regelui, divizia lui Amon traversă pădurea Labwi, trecu 
prin primul vad, porni pe câmpie şi se opri la nord-vest de impunătoarea 
fortăreață cu zidurile crenelate şi cu cinci turnuri înţesate de sirieni care 
priveau cum divizia Ra se instala în faţa cetăţii. Divizia Ptah poposi în 
apropierea vadului, cea a lui Seth se opri la marginea pădurii. A doua zi, 
după o noapte şi o dimineaţă de odihnă, trupele egiptene efectuară 
joncţiunea înainte de a încercui fortificația şi a porni la primul asalt. 

Oamenii din serviciul de geniu instalară în grabă tabăra Faraonului. După 
ce formară un dreptunghi din scuturi înalte, ridicară cortul cel mare al 
suveranului, cuprinzând o cameră, un birou şi o sală de primire. Multe alte 
corturi, mai modeste, erau pregătite pentru ofiţeri; soldaţii de rând aveau să 
doarmă sub cerul liber sau, în caz de ploaie, sub acoperişuri de pânză. La 


intrarea în tabără, era o poartă din lemn care avea de o parte şi de alta două 
statui reprezentând nişte lei şi care ducea, pe o alee centrală, până la o 
capelă construită pentru ca regele să poată împlini ritualurile consacrate 
zeului Amon. 

Îndată ce generalul dădu ordin să se lase armele, soldaţii începură să-şi 
vadă de treburile lor, în funcţie de diferitele servicii militare din care făceau 
parte. Fură îngrijiţi caii, catârii şi boii, se spălară veşmintele, fură reparate 
roţile carelor, stricate din cauza drumurilor accidentate, fură ascuţite 
pumnalele şi lăncile, se împărţiră rațiile, fu pregătită masa. Aburii mâncării 
îi făcură pe oameni să uite de Kadesh, de hitiţi şi de război şi începură cu 
toţii să glumească, să spună tot felul de poveşti şi să joace, pariindu-şi 
soldele. Cei mai întreprinzători organizară un concurs de lupte cu mâinile 
goale. 

Cu mâinile lui, Ramses îşi hrăni caii şi leul, al cărui apetit rămăsese 
intact. Tabăra se cufundă în somn, stelele puseră stăpânire pe bolta cerului, 
regele rămase cu ochii aţintiţi asupra monstruoasei fortărețe pe care 
părintele său nu socotise nimerit s-o anexeze. Punând mâna pe ea însemna 
să dea imperiului hitit o lovitură puternică; instalând acolo o garnizoană de 
elită, Ramses şi-ar fi protejat ţara în faţa unei noi invazii. 

Ramses se lungi pe patul său ale cărui picioare aveau forma unor labe de 
leu şi-şi puse capul pe o pernă împodobită cu flori de papirus şi de lotus. 
Fineţea acestor ornamente îl făcu să zâmbească; cât de departe de aceste 
locuri era frumuseţea şi vraja celor Două Ţări! 

Când regele închise ochii, în minte îi apăru chipul lui Nefertari. 

— În picioare, Şenar. 

— Ştii cu cine vorbeşti, temnicerule? 

— Cu un trădător care îşi merită moartea. 

— Sunt fratele mai mare al regelui! 

— Nu mai eşti nimic, numele tău o să dispară pentru totdeauna. Ridică-te, 
sau o să simţi arsura biciului meu. 

— N-ai dreptul să maltratezi un prizonier. 

— Un prizonier, nu... Dar pe tine, da! 

Luând în serios ameninţarea, Şenar se ridică în picioare. 

În marea închisoare din Memphis, nu avusese de suferit niciun act de 
violenţă. Spre deosebire de ceilalţi condamnaţi care îndeplineau diferite 


corvezi pe câmp sau la repararea digurilor, fratele mai mare al regelui 
fusese închis într-o celulă şi primea de mâncare de două ori pe zi. 

Temnicerul îl împinse pe un coridor. Şenar credea că va fi urcat într-o 
căruţă şi trimis în oaze, dar nişte gardieni posaci îl obligară să intre într-un 
birou, dând acolo cu ochii de omul pe care îl ura cel mai mult după Ramses 
şi Acha, Ameni, scribul cel credincios, incoruptibil prin excelenţă! 

— Ai ales cea mai proastă cale, Ameni, cea a învinşilor; triumful tău nu 
va fi decât momentan. 

— Furia nu ţi-a părăsit, încă, inima? 

— Nu înainte de a-ţi înfige un pumnal într-a ta! Hitiţii îl vor zdrobi pe 
Ramses şi mă vor elibera. 

— Închisoarea te-a făcut să-ţi pierzi minţile, dar poate că nu şi memoria. 

Şenar se posomorf. 

— Ce vrei de la mine, Ameni? 

— Tu aveai, sunt sigur de asta, complici. 

— Complici... da, am, şi încă mulţi! Curtea întreagă este complice, ţara 
întreagă este complice! Când voi urca pe tron, lumea se va prosterna la 
picioarele mele şi-i voi pedepsi pe duşmanii mei. 

— Spune-mi numele complicilor tăi, Şenar. 

— Eşti curios, scrib mărunt ce eşti, prea curios... Şi nu crezi că eu eram 
destul de puternic ca să acţionez de unul singur? 

— Ai fost manipulat, Şenar, şi prietenii tăi te-au părăsit. 

— Te înşeli, Ameni; Ramses îşi trăieşte ultimele zile. 

— Dacă vorbeşti, Şenar, condiţiile în care eşti deţinut vor fi mai puţin 
aspre. 

— N-o să rămân în închisoarea asta prea mult timp. În locul tău, micule 
scrib, aş lua-o la fugă! Răzbunarea mea nu va cruța pe nimeni, şi mai ales 
pe tine. 

— Pentru ultima oară, Şenar, vrei să spui numele complicilor tăi? 

— Demonii infernului să-ţi sfâşie mutra şi să-ţi verse măruntaiele! 

— Temniţa o să-ţi dezlege limba. 

— lar tu o să te târăşti la picioarele mele, Ameni. 

— Luaţi-l. 

Paznicii îl împinseră pe Şenar într-o căruţă trasă de doi boi; un poliţist 
ţinea de hăţuri. Patru colegi călări aveau să-l însoţească până la temniţă. 

Şenar era aşezat pe scândurile grosolane ale căruţei şi simţea toate 
hurducăielile drumului. Dar suporta cu indiferenţă durerea şi disconfortul 


călătoriei; faptul că fusese atât de aproape de puterea supremă şi căzuse atât 
de jos îi întreţineau o dorinţă nesfârşită de răzbunare. 

Până pe la mijlocul drumului, Şenar moţăi, visând la zilele triumfului 
care-l aştepta. 

Simţi pe faţă biciuirea firelor de nisip. Intrigat, se ridică în genunchi şi se 
uită afară. 

Un imens nor aproape negru acoperea cerul şi se întindea deasupra 
deşertului. Furtuna se apropia cu o iuţeală de necrezut. 

Speriaţi de vânt, doi dintre cai îşi trântiră la pământ călăreţii; în timp ce 
camarazii lor încercau să-i ajute, Şenar îl lovi din toate puterile pe polițistul 
care mâna boii, îl aruncă în drum, trecu în locul lui şi îndemnă boii drept 
către vârtejul de nisip. 

Dimineaţa era pâcloasă şi fortăreaţa din Kadesh se zărea cu greu printre 
valurile de ceaţă. Prin dimensiunile ei impunătoare, continua să sfideze 
armata egipteană; protejată pe o latură de Orontes, iar pe cealaltă de 
dealurile împădurite, părea să fie inexpugnabilă. De pe înălţimea pe care 
regele şi divizia lui Amon luaseră poziţie, Ramses vedea divizia lui Ra pe 
câmpia care se întindea în faţa cetăţii şi pe cea a lui Ptah între pădurea 
Labwi şi primul vad. În scurt timp, ea îl depăşi, urmată de divizia lui Seth. 

Atunci, cele patru corpuri de armată urmau să pornească un asalt 
victorios asupra fortăreței. 

Soldaţii îşi verificară armele: săbii scurte, lănci, săbii curbate, măciuci, 
securi şi arcuri ce parcă le frigeau degetele. Simţind apropierea luptei, caii 
deveneau nervoşi. La ordinul scribului de la intendenţă, se curăţară corturile 
şi se spălară cu multă apă ustensilele de bucătărie. Ofițerii trecură trupele în 
revistă şi-i trimiseră la bărbieri pe cei care nu erau raşi. Nu îngăduiră, de 
asemenea, ca soldaţii să fie murdari şi cu hainele neîngrijite, pedepsindu-i 
pe vinovaţi cu multe zile de corvoadă. 

Cu puţin timp înaintea amiezii, sub razele fierbinţi ale soarelui care 
apăruse în sfârşit, Ramses puse să se dea, printr-un semnal optic, ordin 


diviziei lui Ptah să se pună în mişcare; aceasta porni din loc şi începu să 
treacă apa prin vad. Anunţată de un curier, divizia lui Seth urma să intre 
peste puţin timp în pădurea Labwi. 

Deodată, se auzi parcă un tunet. 

Ramses îşi ridică privirile către cer, dar nu se vedea niciun nor. 

Urlete sălbatice se înălţară de pe întinsul câmpiei. Faraonului nu-i venea 
să-şi creadă ochilor când descoperi adevărata cauză a zgomotului 
înspăimântător care răsuna în împrejurimile cetăţii Kadesh. 

Un val imens de care de luptă hitite traversa tocmai atunci cel de-al 
doilea vad, cel mai apropiat de fortăreață, şi lovea din flanc divizia lui Ra; 
un alt val, rapid şi la fel de numeros, ataca divizia lui Ptah. În spatele 
carelor se vedeau alergând mii de infanterişti, acoperind munţii şi văile, ca o 
invazie de lăcuste. 

Armata aceasta imensă stătuse ascunsă în pădure, la est şi la vest de 
cetate, şi se prăvălea asupra trupelor egiptene exact în momentul în care 
acestea erau cel mai vulnerabile. 

Numărul inamicilor îl ului pe Ramses. Când apăru şi Muwattalis, 
faraonul înţelese. 

În jurul împăratului din Hatti, care stătea în picioare în carul său, se aflau 
prinții din Siria, Mitanni, Alep, Ugarit, Karkemiş, Arzawa, precum şi 
căpeteniile mai multor mici principate pe care Hattuşil, din ordinul 
împăratului, le convinsese să li se alăture hitiţilor pentru a zdrobi armata 
egipteană. 

O coaliţie... Muwattalis adunase, în cea mai largă coaliţie care existase 
vreodată, toate ţările barbare, până la malurile mării, oferindu-le cantităţi 
imense de aur şi de argint. 

Patruzeci de mii de oameni şi trei mii cinci sute de care se năpusteau 
asupra forţelor egiptene prost aşezate şi paralizate de uimire. 

Sute de infanterişti din divizia lui Ptah căzură loviți de săgețile duşmane, 
carele fură răsturnate şi blocară vadul. 

Supraviețuitorii alergară spre pădurea Labwi pentru a se adăposti acolo, 
împiedicând orice intervenţie a diviziei lui Seth. Această parte a armatei 
egiptene nu mai putea lupta, fiind în pericol să devină o pradă uşoară pentru 
arcaşii coaliţiei. 

Aproape toate carele diviziei lui Ptah erau distruse, cele ale diviziei lui 
Seth rămâneau parcă ţintuite în loc. Pe câmp, situaţia devenea catastrofală. 
Împărţită în două, divizia lui Ra era în imposibilitate de a mai acţiona şi 


oamenii săi începeau să fugă. Barbarii îi masacrau pe egipteni, armele lor 
sfărâmau oasele şi străpungeau trupurile, lăncile se înfigeau în coaste, 
pumnalele sfâşiau burţile oamenilor. 


Prinții aliaţi îl aclamară pe Muwattalis. 

Se dovedise că strategia împăratului funcţionase perfect. Cine ar fi 
prevăzut că armata arogantă a lui Ramses va fi nimicită astfel, fără măcar să 
fi putut lupta? Supraviețuitorii o luau la fugă, ca nişte iepuri speriaţi, şi nu 
puteau scăpa cu viaţă decât dacă erau iuți de picior. 

Nu mai rămânea decât ca egiptenii să primească şi lovitura de graţie. 

Divizia lui Amon şi tabăra faraonului, încă intacte, nu mai puteau rezista 
prea mult în faţa hoardelor care se aruncau urlând asupra lor. Victoria lui 
Muwattalis părea totală în clipele acelea; prin moartea lui Ramses, Egiptul 
faraonilor avea să-şi plece fruntea şi să devină sclav al ţării Hatti. 

Spre deosebire de tatăl său, Ramses căzuse în capcana de la Kadesh şi 
urma să plătească aceasta cu viaţa. 

Un războinic cu părul vâlvoi împinse în lături doi printi şi ajunse în faţa 
împăratului. 

— Tată, ce se petrece? întrebă Uri-Ieşub. De ce n-am fost anunţat asupra 
orei la care va începe atacul, eu, generalul comandant al armatei noastre? 

— Ție ţi-am încredinţat un rol precis: apărarea fortăreței Kadesh, cu 
batalioanele noastre de rezervă. 

— Dar fortăreaţa nu este în primejdie! 

— Astea sunt ordinele mele, Uri-Teşub, şi uiţi un lucru esenţial: eu nu ti- 
am încredinţat comanda armatei aliate. 

— Dar cine... 

— Cine altcineva decât fratele meu Hattuşil ar fi putut îndeplini o 
asemenea funcţie? El este acela care a dus lungi şi insistente negocieri 
pentru a-i convinge pe aliaţii noştri să accepte să facă un efort de război 
extraordinar, aşa că lui îi revenea onoarea de a comanda coaliția. 

Uri-Teşub îi aruncă o privire înveninată lui Hattuşil şi duse mâna la 
mânerul sabiei. 

— Stai la locul tău, fiul meu, porunci pe un ton aspru Muwattalis. 


%* 


Călăreţii hitiţi răsturnară zidul de scuturi care apăra tabăra faraonului. Cei 
câţiva soldaţi egipteni care încercară să opună rezistenţă se prăbuşiră, cu 
corpurile străpunse de lănci. Un locotenent de la unităţile de care strigă din 
răsputeri, chemându-i pe fugari să reziste; săgeata unui arcaş hitit îi 
pătrunse în gură şi ofiţerul muri muşcând în van vergeaua care-i adusese 
moartea. Mai mult de două mii de care se grăbeau să atace înspre cortul 
regal. 

— Stăpâne, îl imploră grăjdarul Menna, voi care apăraţi Egiptul în ziua 
luptei, voi care sunteţi prinţul vitejiei, uitaţi-vă acolo! Vom fi în curând 
singuri cu o mie de duşmani în jur! Să nu mai stăm aici... Să fugim! 

Ramses îi aruncă o privire dispreţuitoare. 

— Dacă frica şi laşitatea au pus stăpânire pe sufletul tău, pieri din faţa 
mea! 

— Maiestate, vă implor! Ăsta nu-i curaj, e adevărată nebunie. Salvaţi-vă 
viaţa, ţara mai are nevoie de voi! 

— Egiptul n-are nevoie de un învins. O să lupt cu ei, Menna. 

Ramses îşi puse pe cap coroana albastră şi îmbrăcă o platoşă scurtă, cu un 
pieptar din mici plăci de metal. La încheieturile mâinilor, brățări de aur care 
se prindeau cu cârlige reprezentând rațe din lapislazuli, cu coada de aur. 

Perfect liniştit, ca şi cum ziua se anunţa a fi una obişnuită, monarhul 
acoperi cei doi cai cu nişte cuverturi din bumbac roşu, albastru şi verde. 
Capul lui „Victorie la Theba”, armăsarul, şi cel al „Zeiţei Mut este 
mulţumită”, iapa, erau împodobite cu un panaş minunat din pene roşii cu 
vârfurile albastre. 

Ramses urcă în carul său din lemn placat cu aur, lung de trei metri, al 
cărui cheson se rezema pe osie şi pe oişte. Piesele componente fuseseră 
curbate la flacără, acoperite cu table din aur şi unite între ele prin cepuri. 
Piesele expuse frecării erau căptuşite cu piele. Pereţii chesonului, deschis în 
partea din spate, erau construiți din scânduri acoperite cu plăci de aur, iar 
podeaua din curele late încrucişate. 

Pe laturile carului erau sculptate siluete de asiatici şi de nubieni 
îngenuncheaţi, cu o expresie supusă. Vis al unui regat pe cale de a se nărui, 
ultimă afirmare simbolică a puterii Egiptului, a dominaţiei sale asupra 
Nordului şi Sudului. 

Carul era prevăzut cu două tolbe, una pentru săgeți, cealaltă pentru arcuri 
şi săbii. Cu aceste arme uşoare, faraonul se pregătea să înfrunte o întreagă 
armată. 


Ramses îşi înfăşură hăţurile în jurul mijlocului, ca să aibă mâinile libere; 
cei doi cai erau inteligenţi şi curajoşi, aşa că o porniră întins către 
vălmăşagul bătăliei. Un răget grav îl îmbărbătă pe rege; leul său, Voinicul, îi 
rămânea credincios şi avea să lupte alături de el până la moarte. 

Un leu şi o pereche de cai: aceştia erau cei trei ultimi aliaţi ai regelui 
Egiptului. Carele şi infanteriştii diviziei lui Amon se risipeau în faţa 
duşmanului. 

„Dacă tu comiţi o greşeală, spusese Seti, nu acuza pe nimeni altul decât 
pe tine însuţi şi îndreaptă ce ai greşit. Bate-te ca un taur, ca un leu şi ca un 
şoim, fii necruţător ca vijelia. Dacă nu, vei fi învins.” 

Cu un zgomot asurzitor, ridicând un nor de praf, carele aliaţilor porniră la 
atacul dâmbului pe care se afla faraonul Egiptului, stând în picioare în carul 
său. 

Un adânc sentiment al nedreptăţii cuprinsese sufletul lui Ramses. De ce 
soarta se întorcea împotriva lui, de ce Egiptul trebuia să piară sub loviturile 
barbarilor? 

Pe câmp, nimic nu mai rămăsese din divizia lui Ra, ai cărei ultimi 
supraviețuitori fugiseră spre sud. Soldaţii rămaşi din diviziile lui Ptah şi a 
lui Seth erau blocaţi pe malul de est al râului Orontes. Cât despre divizia lui 
Amon, care cuprindea, totuşi, în rândurile ei luptători de elită ai carelor, 
aceasta se comportase cu o laşitate jalnică. Încă de la prima şarjă a aliaţilor, 
ea se lăsase nimicită. Nu mai era acolo niciun ofiţer superior, niciun soldat 
purtător de scut, niciun arcaş gata de luptă. Orice grad purtau, soldaţii nu 
avuseseră alt gând decât să-şi salveze pielea, uitând chiar şi de Egipt. 
Menna, grăjdarul regelui, era în genunchi, cu capul în palme, ca să nu-i 
vadă pe duşmanii gata să se repeadă asupra lui. 

Cinci ani de domnie, cinci ani în care Ramses încercase să rămână 
credincios spiritului lui Seti şi să continue construirea unei ţări bogate şi 
fericite, cinci care se încheiau printr-un dezastru, preludiu al invadării celor 
Două Ţări şi al înrobirii populaţiei. Nefertari şi Tuya nu puteau opune decât 
o scurtă rezistenţă valului de tâlhari care s-ar fi revărsat în Deltă, apoi ar fi 
pustiit valea Nilului. 

Ca şi cum ar fi înţeles gândurile stăpânului lor, caii plânseră. 

Atunci, Ramses se revoltă. 

Ridicându-şi privirile către soare, el i se adresă lui Amon, zeul ascuns în 
lumină, cel pe care nimeni nu-l cunoscuse vreodată sub adevărata sa 
înfăţişare. 


— Te chem, părintele meu, Amon! Un tată poate să-şi uite fiul, singur, în 
mijlocul unui puhoi de duşmani? Ce s-a întâmplat de te porţi astfel, ţi-am 
nesocotit vreodată poruncile? Toate ţările străine s-au aliat împotriva mea; 
soldaţii mei, deşi destul de numeroşi, au luat-o la fugă şi iată-mă singur, 
fără niciun ajutor. Dar cine sunt aceşti barbari, dacă nu nişte fiinţe crude 
care nu se supun Regulii lui Maat? Pentru tine, părintele meu, am clădit 
temple, către tine am înălţat rugi în fiecare zi. Tu ai avut parte de esenţele 
celor mai înmiresmate flori, am clădit pentru tine coloane înalte, am înălţat 
flamuri pe stâlpi ca să anunţ prezenţa ta în sanctuare, am pus să fie extrase 
din carierele de la FElephantine obeliscuri care să fie simbol al gloriei tale. 
Eu te chem acum, tatăl meu, Amon, pentru că sunt singur, singur de tot. Am 
acţionat în numele tău cu un suflet plin de iubire; în clipa aceasta de 
restrişte, fă ceva pentru cel care se luptă aici. Amon va însemna mai mult 
pentru mine decât milioane de soldaţi şi sute de mii de care. Vitejia unei 
armate este o nimica toată, Amon este mai puternic decât o armată. 

Palisada care apăra intrarea în centrul taberei se nărui, lăsând cale liberă 
atacului carelor. În mai puţin de un minut, Ramses n-ar mai fi fost în viaţă. 

— Tată, strigă Faraonul, de ce m-ai părăsit? 

Muwattalis, Hattuşil şi prinții aliaţi admirară cu toţii atitudinea 
faraonului. 

— Va muri ca un luptător, spuse împăratul. Un suveran atât de viteaz ar fi 
meritat să fie hitit. Victoria noastră este în primul rând a ta, Hattuşil. 

— Cei doi beduini şi-au jucat rolul la perfecţie. Minciunile lor l-au 
convins pe Ramses că trupele noastre se aflau departe de Kadesh. 

— Uri-Teşub n-a avut dreptate să se opună planului tău şi să dea bătălia în 
faţa cetăţii. O să ţin seama de greşeala lui. 

— Important n-a fost să vedem triumfând coaliția noastră? Cucerirea 
Egiptului ne va oferi prosperitate timp de mai multe secole. 

— Asistăm la sfârşitul lui Ramses, trădat de propriile sale trupe. 


Soarele îşi dublă brusc strălucirea, orbindu-i pe hitiţi şi pe aliaţii lor. Pe 
cerul senin, bubui tunetul. 

Fiecare dintre cei de faţă se crezu victima unei halucinaţii... O voce 
infinită, pe măsura cosmosului, nu venea cumva din seninul bolţii cereşti? 
O voce al cărei mesaj nu-l putea înţelege decât numai Ramses: „Sunt tatăl 
tău, Amon, mâna mea se află în mâna ta; sunt tatăl tău, eu, stăpânul 
victoriei.” 

O rază de lumină îl învălui pe faraon, făcând ca trupul său să strălucească 
asemenea aurului iluminat de soare. Ramses, fiul lui Ra, căpătă puterea 
astrului zilei şi se îndreptă către atacatori care fură cuprinşi de uimire. 

Nu mai era o căpetenie învinsă şi singură care lupta pentru ultima oară, ci 
un rege cu o forţă fără seamăn şi cu un braţ neobosit, o flacără pustiitoare, o 
stea scânteietoare, o vijelie distrugătoare, un taur sălbatic cu coarne ascuţite, 
un şoim care sfâşia în gheare pe oricine ar fi îndrăznit să i se opună. Ramses 
trăgea săgeată după săgeată, ucigându-i pe luptătorii din carele hitite. 
Scăpaţi din mână, caii se înălţau pe două picioare, căzând apoi unii peste 
alţii; carele se răsturnară, formând o grămadă informă. 

Voinicul, leul nubian, făcu un adevărat măcel. Aruncându-se în luptă cu 
cele trei sute de kilograme ale sale, el îşi sfârtecă toţi adversarii cu lovituri 
de gheare şi-şi înfipse în beregăţile şi testele lor colții lungi de zece 
centimetri. Coama sa mândră strălucea, labele sale loveau nu numai cu 
forţă, ci şi cu precizie. 

Ramses şi Voinicul opriră elanul inamicilor şi pătrunseră în rândurile 
duşmane. Căpetenia infanteriştilor hitiţi întinse lancea, dar nu avu timp să-şi 
ducă gestul până la capăt: săgeata Faronului i se înfipse în ochiul stâng. În 
aceeaşi clipă, fălcile leului se închiseră peste faţa îngrozită a şefului unităţii 
de care ale împăratului. 

În pofida numărului lor, aliaţii bătură în retragere şi coborâră colina, 
alergând către câmpie. 

Muwattalis păli. 

— Acesta nu este un om, exclamă el, ci zeul Seth în persoană, o singură 
fiinţă care posedă o asemenea putere încât să învingă mii de războinici! 
Uitaţi-vă acolo, când cineva vrea să-l atace, mâna devine moale, corpul 
amorţeşte, nu mai ştie să mânuiască lancea sau arcul. 

Hattuşil însuşi, cu un sânge rece netulburat de obicei, era cuprins de 
uimire. Ar fi putut jura că trupul lui Ramses scotea o pară de foc care 
pârjolea pe oricine ar fi încercat să-l atingă. 


Un războinic hitit uriaş reuşi să se agaţe de marginea carului şi încercă 
să-l lovească pe faraon cu o sabie scurtă; dar cămaşa sa de zale păru să se 
transforme în cenuşă, aşa încât barbarul muri urlând, cu carnea pârjolită. 
Atât Ramses, cât şi leul continuau să lupte cu aceeaşi înverşunare; faraonul 
simţea că Mâna lui Amon o conducea pe a sa, că zeul victoriilor se afla 
chiar în spatele său şi-i dădea mai multă putere decât o armată întreagă. 
Semănând cu un adevărat uragan, regele Egiptului îşi dobora adversarii ca 
pe nişte păpuşi de paie. 

— Trebuie să-l opriţi să mai continue! urlă Hattuşil. 

— Panica a pus stăpânire pe oamenii noştri, îi răspunse prinţul din Alep. 

— "Ţine-i din nou în mână, porunci Muwattalis. 

— Ramses este ca un adevărat zeu... 

— Nu-i decât un om, chiar dacă este atât de curajos că pare supraom. Fă 
ceva, printe, dă din nou încredere soldaţilor noştri, şi lupta asta se va 
termina. 

Nu prea convins, prinţul din Alep dădu pinteni calului şi coborî de pe 
colina pe care se afla statul-major al coaliţiei. Era hotărât să pună capăt 
acestei lupte nemaivăzute, dusă de Ramses şi de leul său. 

Hattuşil privi ţintă spre colinele dinspre apus. Ceea ce i se păru că vede îl 
înmărmuri. 

— Maiestate, acolo, s-ar părea că... iată, carele egiptene se apropie în 
goana mare! 

— De unde au apărut? 

— Au mers pe drumul de pe malul mării. 

— Cum de au trecut pe acolo? 

— Uri-Teşub a refuzat să blocheze trecerea aceea; spunea că niciun 
egiptean n-ar fi îndrăznit să se aventureze pe acolo. 

Armata de rezervă străbătu în cea mai mare viteză spaţiul liber şi, fără a 
întâmpina nicio împotrivire, se desfăşură pe toată lăţimea câmpiei, 
pătrunzând prin breşa deschisă de Ramses. 

— Nu fugiţi! urlă prinţul din Alep. Omorâţi-l pe Ramses! 

Câţiva soldaţi încercară să-i execute ordinul; îndată ce se întoarseră cu 
faţa către suveran, ghearele leului le brăzdară feţele şi piepturile. 

Când prinţul din Alep văzu năpustindu-se asupra lui carul de aur al lui 
Ramses, căscă nişte ochi îngroziţi şi o rupse şi el la fugă asemenea 
celorlalţi. Calul său călcă în picioare o sumedenie de aliaţi hitiţi, încercând 
să scape de faraon. Cuprins de panică, prinţul lăsă frâul slobod; animalul îşi 


făcu vânt şi se aruncă în apele râului Orontes, unde o mulţime de care se 
împotmoliseră, îngrămădindu-se unele peste altele, înainte de a dispărea sub 
apă sau a fi târâte la vale de curent. Soldaţii se zbăteau în noroi, unii se 
înecau, alţii încercau să înoate până la mal; toţi ceilalţi care mai erau pe mal 
încercau să se arunce în râu decât să înfrunte îngrozitoarea divinitate care 
semăna cu focul ceresc. 

Armata de rezervă desăvârşi ceea ce făcuse până atunci Ramses, nimicind 
un mare număr de aliaţi şi obligându-i pe fugari să caute scăpare în apele 
râului. Un locotenent de la unitatea de care îl ridică de picioare pe prinţul 
din Alep, făcându-i să scuipe apa pe care o înghiţise. 

Carul lui Ramses se apropia de micul deal pe care se afla statul-major 
inamic. 

— Să ne retragem, îl sfătui Hattuşil pe împărat. 

— Mai avem şi forţele de pe malul celălalt. 

— N-o să fie de ajuns... Ramses poate acum să elibereze vadul şi să lase 
drum liber diviziilor lui Ptah şi a lui Seth. 

Cu dosul palmei, împăratul îşi şterse sudoarea de pe frunte. 

— Ce se întâmplă, Hattuşil... Un singur om este în stare să pună la 
pământ o armată întreagă? 

— Da, dacă omul acesta este Faraonul, dacă este Ramses... 

— Unitatea care stăpâneşte mulţimea... Ăsta nu-i decât un mit, dar aici 
suntem pe un câmp de bătălie! 

— Suntem înfrânți, Maiestate, trebuie să ne retragem. 

— Un hitit nu se retrage. 

— Ne gândim să vă apărăm viaţa şi să continuăm lupta într-un alt fel. 

— Ce propui? 

— Să ne retragem în interiorul cetăţii. 

— Acolo vom fi prinşi ca într-o cursă! 

— Nu avem de ales, aprecie Hattuşil. Dacă fugim spre nord, Ramses şi 
trupele sale vor veni după noi. 

— Să sperăm că zidurile fortăreței sunt, într-adevăr, de necucerit. 

— Asta nu este o fortăreață ca altele, Maiestate; însuşi Seti a renunţat să o 
ia în stăpânire. 

— Nu va fi cazul şi cu fiul lui! 

— Să ne grăbim, Maiestate! 

Fără tragere de inimă, Muwattalis ridică braţul drept şi-l tinu aşa preţ de 
câteva secunde care părură nesfârşite, ordonând astfel retragerea. 


Muşcându-şi buzele până la sânge, Uri-Teşub asistă neputincios la acest 
dezastru. Batalionul care bloca accesul la primul vad, pe malul apusean al 
râului Orontes, se retrase până la al doilea. Cei rămaşi în viaţă din divizia 
lui Ptah nu îndrăzniră să-i urmărească, de teamă să nu cadă într-o nouă 
capcană; generalul preferă să aibă spatele asigurat trimițând un curier la 
divizia lui Seth pentru a-l anunţa pe colegul său că drumul era liber şi că 
putea traversa pădurea Labwi. 

Prinţul din Alep, venindu-şi în fire, scăpă din mâinile ofițerului care-l 
salvase, trecu râul înot şi-i ajunse din urmă pe aliaţi, care se îndreptau către 
Kadesh. Arcaşii din forţele de rezervă doborâră sute de fugari. 

Egiptenii păşeau de-a dreptul peste cadavre şi le tăiau câte o mână 
fiecăruia pentru ca, la sfârşit, să facă un bilanţ macabru al cărui rezultat 
urma să fie menţionat în arhivele oficiale. 

Nimeni nu cuteza să se apropie de faraon; Voinicul se aşezase ca un sfinx 
în faţa cailor. Mânjit tot de sânge, Ramses coborî din carul său aurit, îşi 
mângâie îndelung leul şi pe cei doi cai, fără să arunce nicio privire înspre 
soldaţii care încremeniseră fiecare pe locul său, aşteptând reacţia 
monarhului. 

Menna fu primul care veni înspre rege. Grăjdarul tremura ca varga şi 
punea cu mare greutate câte un picior în faţa celuilalt. 

Mai sus de cel de-al doilea vad, armata hitită şi aliaţii care mai 
rămăseseră în viaţă se îndreptau în grabă către poarta cea mare a fortăreței 
Kadesh; egiptenii nu mai aveau timp să intervină pentru a-i împiedica pe 
Muwattalis şi pe ai săi să se pună la adăpost. 

— Maiestate, spuse Menna cu o voce subţire, Maiestate... Suntem 
învingători. 

Cu privirea aţintită asupra cetăţii din faţa sa, Ramses părea o statuie de 
granit. 

— Marele şef hitit s-a dat bătut în faţa maiestăţii Voastre, continuă 
Menna, a luat-o la fugă; aţi ucis de unul singur mii de duşmani! Cine va 
putea preamări gloria voastră? 

Ramses se întoarse către grăjdarul său. 

Speriat, Menna se rupse din şale, temându-se să nu fie fulgerat de forţa 
care emana dinspre suveran. 

— Tu eşti, Menna? 

— Da, Maiestate, chiar eu sunt, grăjdarul vostru, credinciosul vostru 
servitor! lertaţi-mă, iertaţi armata voastră; victoria aceasta n-ar trebui să 


facă uitate greşelile noastre? 
— Un faraon nu iartă, credinciosul meu servitor; el domneşte şi face ceea 
ce trebuie. 

Diviziile lui Amon şi a lui Ra fuseseră decimate, cea a lui Ptah era mult 
slăbită, cea a lui Seth avea efectivul întreg. Mii de egipteni muriseră, mult 
mai mulţi hitiţi şi aliaţi de-ai lor îşi pierduseră viaţa, dar realitatea era una 
singură: Ramses câştigase bătălia de la Kadesh. 

Desigur, Muwattalis, Hattuşil, Uri-Teşub şi câţiva dintre aliaţii lor, printre 
care prinţul din Alep, rămăseseră în viaţă şi se baricadaseră în cetate; dar 
alături de împăratul din Hatti, pieriseră înecaţi sau străpunşi de săgeți. 
Principatele, mari sau mici, aveau să ştie de-acum că scutul lui Muwattalis 
nu mai era suficient ca să-i apere de mânia lui Ramses. 

Faraonul îi adunase în cortul său pe toţi ofiţerii care mai trăiau, printre ei 
aflându-se şi generalii diviziilor lui Ptah şi a lui Seth. 

În pofida bucuriei de după victorie, nimeni nu zâmbea. Aşezat pe tronul 
său din lemn aurit, Ramses avea figura unui şoim înfuriat. Parcă era gata să 
se arunce dintr-o clipă în alta asupra prăzii. 

— Toţi cei de aici, declară el, aveaţi răspunderea de a comanda un grup 
de soldaţi. Aţi avut tot felul de avantaje de pe urma gradului vostru. Toti, 
dar toţi, v-aţi purtat ca nişte laşi! Bine hrăniţi, cu locuinţe bune, scutiţi de 
impozite, respectaţi şi invidiaţi, voi, comandanții armatei mele, aţi luat-o la 
fugă în momentul în care trebuia să luptaţi, cuprinși cu toţii de aceeaşi 


laşitate. 
Generalul diviziei lui Seth făcu un pas înainte. 
— Maiestate... 


— Vrei să spui că nu-i aşa? 

Generalul se retrase la locul său. 

— Nu mai pot avea încredere în voi. Mâine, o să fugiţi din nou şi o să 
fugiţi care încotro ca nişte vrăbii la apropierea pericolului. De aceea, vă 


destitui din posturile voastre. Fiţi fericiţi că mai puteţi rămâne în armată ca 
soldaţi, că vă mai puteţi servi ţara, că veţi lua o soldă şi că veţi putea fi 
lăsaţi la vatră cu o pensie militară. 

Nimeni nu protestă. Cei mai mulţi dintre ei se temeau de o pedeapsă mult 
mai aspră. 

În aceeaşi zi, regele numi noi ofiţeri, aleşi dintre oamenii armatei de 
ajutor. 

Încă de a doua zi de după victoria sa, Ramses porni primul asalt asupra 
fortăreței Kadesh. În vârful turnurilor fluturau flamuri hitite. 

Tirul arcaşilor egipteni nu dădu rezultate prea bune; săgețile se loviră de 
crenelurile în spatele cărora se adăposteau asediaţii. Spre deosebire de 
celelalte fortărețe siriene, săgețile nu băteau până în vârful turnurilor de la 
Kadesh. 

Dornici să-şi dovedească vitejia, infanteriştii se căţărară pe pintenul 
stâncos deasupra căruia era construită fortificația şi rezemară de ziduri 
scările de lemn; dar arcaşii hitiţi îi decimară şi cei rămaşi în viaţă fură 
nevoiţi să renunţe. Trei alte încercări însemnară tot atâtea eşecuri. 

A doua şi a treia zi, câţiva dintre cei mai îndrăzneţi reuşiră să ajungă până 
la jumătatea zidului, dar bolovanii aruncaţi de sus îi uciseră. 

Kadesh părea imposibil de cucerit. 

Posomorât la faţă, Ramses reuni în cortul său noul consiliu de război ai 
cărui membri ardeau de nerăbdare să se remarce în ochii regelui. Sătul de 
vorbăria lor, îi dăduse afară pe toţi şi nu-l păstrase lângă el decât pe Setau. 

— Lotus şi cu mine salvăm zeci de vieţi, afirmă el, cu condiţia să nu 
murim noi înşine de oboseală. În ritmul în care lucrăm, în curând n-o să mai 
avem medicamente. 

— Nu te ascunde în spatele vorbelor. 

— Să ne întoarcem în Egipt, Ramses. 

— Şi să dăm uitării fortăreaţa de la Kadesh? 

— Am obţinut victoria. 

— Cât timp Kadesh nu va aparţine egiptenilor, ameninţarea hitită va 
rămâne în picioare. 

— Cucerirea ei ar cere prea multe eforturi şi prea mulţi morţi; să ne 
întoarcem în Egipt ca să-i putem îngriji acolo pe răniţi şi să ne refacem 
forţele. 


— Fortăreaţa asta trebuie să cadă, asemenea celorlalte. 

— Şi dacă te înverşunezi fără rost? 

— Natura care ne înconjoară este foarte bogată în vegetaţie; Lotus şi cu 
tine veţi putea găsi aici substanţele necesare pentru a prepara leacurile. 

— Şi dacă Acha ar fi închis în această fortăreață? 

— Ar fi un motiv în plus ca să punem stăpânire pe ea şi să-l eliberăm. 

Grăjdarul Menna intră în grabă şi făcu o plecăciune. 

— Maiestate, Maiestate! De pe ziduri a fost aruncată o lance... Legat de 
coada ei era un mesaj! 

— Dă-l încoace. 

Ramses citi textul. 


Către Ramses, faraonul Egiptului, din partea 
fratelui său Muwattalis, împăratul din Hatti. 

Înainte de a continua să ne mai înfruntăm, n-ar fi 
mai bine să ne întâlnim şi să ducem tratative? Pentru 
asta, ar putea fi înălțat un cort pe câmp, la jumătatea 
distanţei dintre armata ta şi fortăreață. 

Eu voi veni singur, fratele meu va fi şi el singur, 
mâine, când soarele va fi la amiază. 

Sub cort fuseseră instalate două tronuri, faţă în faţă. Între ele, o măsuţă 
joasă pe care fuseseră puse două cupe şi un ulcior mic cu apă proaspătă. 

Cei doi suverani se aşezară în acelaşi timp, fără să-şi ia ochii unul de la 
altul. Deşi era foarte cald, Muwattalis era îmbrăcat cu o mantie lungă, de 
lână roşu cu negru. 

— Mă bucur să-l întâlnesc pe fratele meu, faraonul Egiptului, a cărui 
glorie nu încetează să crească. 

— Faima împăratului din Hatti răspândeşte groază în multe ţări. 

— Din punctul acesta de vedere, fratele meu Ramses nu are motiv să mă 
invidieze. Eu am format o coaliţie invincibilă, tu ai învins-o. Ce forţă divină 
ţi-a venit în ajutor? 

— Cea a tatălui meu, Amon, al cărui braţ l-a înlocuit pe al meu. 

— Nu-mi vine să cred că o asemenea forţă ar putea aparţine unui om, fie 
el chiar şi un Faraon. 

— Tu n-ai ezitat să te foloseşti de minciună şi de şiretenie. 


— Nişte arme de luptă la fel ca altele! Ele te-ar fi învins, dacă o forţă 
supranaturală nu ţi-ar fi sărit în ajutor. Sufletul părintelui tău, Seti, a fost 
acela care a alimentat curajul tău nebunesc, el te-a făcut să uiţi de teamă şi 
de posibilitatea de a fi învins. 

— Eşti pregătit să te predai, frate Muwattalis? 

— Este un obicei al fratelui meu, Ramses, de a proceda atât de brutal? 

— Au murit mii de oameni din cauza politicii expansioniste duse de 
Hatti; a trecut, aşadar, vremea unor discuţii zadarnice. Eşti pregătit să te 
predai? 

— Fratele meu ştie cine sunt eu? 

— Împăratul din Hatti, prins în cursă în fortăreaţa Kadesh. 

— Împreună cu mine se află fratele meu, Hattuşil, fiul meu, Uri-Ieşub, 
vasalii şi aliaţii mei. Dacă ne-am preda, ar însemna să decapităm imperiul. 

— Un învins trebuie să suporte consecinţele înfrângerii sale. 

— Tu ai câştigat victoria în bătălia de la Kadesh, este adevărat, dar 
fortăreaţa rămâne neatinsă. 

— Mai devreme sau mai târziu, o să cadă. 

— Primele tale atacuri n-au dat niciun rezultat; continuând tot aşa, vei 
pierde mulţi oameni, fără ca să zgârii măcar zidurile de la Kadesh. 

— Tocmai de aceea m-am hotărât să adopt o altă strategie. 

— Din moment ce suntem fraţi, mi-o poţi dezvălui? 

— Chiar n-ai ghicit-o? Se va baza pe răbdare. Voi sunteţi mulţi acolo, în 
interiorul cetăţii; noi o să aşteptăm până când hrana o să vi se termine. N-ar 
fi de preferat să vă predaţi imediat, ca să nu aveţi parte de suferinţe 
îndelungate? 

— Fratele meu Ramses nu cunoaşte prea bine fortăreaţa asta. În 
depozitele sale uriaşe se află o mare cantitate de alimente care ne va permite 
să rezistăm asediului timp de mai multe luni. Ba chiar, vom avea condiţii 
mai bune decât armata egipteană. 

— Bazaconii. 

— Fii sigur că nu, frate, fii sigur că nu! Voi, egiptenii, sunteţi departe de 
bazele voastre de aprovizionare şi s-ar putea s-o duceţi din ce în ce mai 
greu. Ştie toată lumea că nu vă place deloc să vă aflaţi departe de ţara 
voastră şi că Egiptului nu-i place câtuşi de puţin să fie prea mult timp 
departe de faraonul său. Va veni toamna, apoi iarna, cu frig şi cu boli. Vor 
mai apărea, de asemenea, dezamăgirea, plictiseala sau lenea. Fii sigur de 
asta, frate Ramses: noi o vom duce mai bine decât voi. Şi să nu contezi pe 


lipsa apei: rezervoarele de apă din Kadesh sunt pline ochi şi mai beneficiem 
şi de un puț adânc săpat în mijlocul cetăţii. 

Ramses sorbi o înghiţitură de apă, nu pentru că îi era sete, dar pentru a 
întrerupe discuţia şi a avea timp să reflecteze la cele auzite. Argumentele lui 
Muwattalis nu erau departe de adevăr. 

— Fratele meu doreşte să-şi potolească setea? 

— Nu, suport destul de bine căldura. 

— Te temi, cumva, de otravă, atât de des folosită la curtea din Hatti? 

— Obiceiul ăsta s-a pierdut; dar prefer ca paharnicul meu să guste din tot 
ceea ce urmează să mănânc. Fratele meu Ramses trebuie să ştie că unul 
dintre prietenii săi din copilărie, tânărul şi strălucitorul diplomat Acha, a 
fost arestat pe când îndeplinea o misiune de spionaj, deghizat în negustor. 
Dacă aş fi aplicat legile noastre, acum ar fi fost mort; dar presupun că tu ai 
fi fericit să poţi salva viaţa unei persoane care-ţi este dragă. 

— Te înşeli, Muwattalis; în fiinţa mea, regele este mai presus de om. 

— Acha nu este numai prietenul tău, ci adevăratul şef al diplomaţiei 
egiptene şi cel mai bun cunoscător al Asiei. Dacă omul rămâne insensibil, 
monarhul nu va sacrifica una dintre cele mai importante piese ale jocului 
său. 

— Ce propui? 

— Pacea, chiar şi vremelnică, nu este mai bună decât o luptă 
dezastruoasă? 

— Pacea... Imposibil! 

— Gândeşte-te, frate Ramses: eu n-am angajat toată armata hitită în 
bătălia aceasta. Forțe de rezervă nu vor întârzia să-mi vină în ajutor şi tu vei 
avea de dat alte lupte, menţinând în tot acest timp asediul fortăreței. 
Asemenea eforturi depăşesc posibilităţile tale în oameni şi în armament, iar 
victoria ta de acum s-ar transforma într-un dezastru. 

— Tu ai pierdut bătălia de la Kadesh, Muwattalis, şi tot tu îndrăzneşti să 
ceri pace! 

— Sunt gata să-mi recunosc înfrângerea şi voi semna un document oficial 
în acest sens. Când vei fi în posesia lui, tu vei ridica asediul şi graniţa 
imperiului meu va fi definitiv fixată la Kadesh. Armata mea nu va încerca 
niciodată să cucerească Egiptul. 

Uşa celulei lui Acha se deschise. 

În pofida faptului că nu-şi pierdea niciodată cumpătul, tânărul diplomat 
tresări; figurile împietrite ale celor doi paznici nu prevesteau nimic bun. Din 
momentul încarcerării sale, Acha se aştepta în fiecare zi să fie executat. 
Hitiţii nu manifestau nicio indulgență în privinţa spionilor. 

Securea, pumnalul sau un salt fortat de la înălţimea unei faleze? 
Egipteanul îşi dorea ca execuţia să fie violentă şi rapidă, pentru a fi scutit de 
o punere în scenă plină de cruzime. 

Fu introdus într-o sală rece şi austeră, împodobită cu scuturi şi cu lănci. 
Ca întotdeauna, în Hatti, războiul îşi făcea simțită prezenţa. 

— Cum te simţi? întrebă preoteasa Putuhepa. 

— Îmi lipseşte mişcarea şi mâncarea voastră nu este pe gustul meu, dar 
încă mai sunt în viaţă. Nu este asta o minune? 

— Într-un anumit fel, da. 

— Am senzaţia că provizia mea de noroc se cam termină... Cu toate 
acestea, prezenţa voastră mă mai linişteşte: o femeie ar putea fi atât de 
nemiloasă? 

— Nu te baza pe slăbiciunea unei hitite. 

— Şarmul meu n-ar putea face nimic? 

Pe chipul preotesei apăru o expresie de furie. 

— Îţi dai seama în ce situaţie eşti? 

— Un diplomat egiptean ştie să moară cu zâmbetul pe buze, chiar dacă 
tremură din toate încheieturile. 

Acha îşi închipui cât de furios putea fi Ramses care îi va reproşa, chiar şi 
pe lumea cealaltă, că nu reuşise să scape din Hatti pentru a-l pune la curent 
cu uriaşa coaliţie pusă la cale de împărat. Oare ţăranca aceea reuşise să 
transmită scurtul său mesaj de numai trei cuvinte? Nu credea că reuşise, dar, 
dacă era cazul, faraonul avea destulă intuiţie pentru a înţelege sensul acelor 
cuvinte. Fără informaţii, armata egipteană ar fi fost nimicită la Kadesh şi 
Şenar ar fi urcat pe tronul Egiptului. Cântărind bine, era de preferat să 
moară decât să suporte tirania unui astfel de despot. 

— Nu l-ai trădat pe Ramses, spuse Putuhepa, şi nu ai fost niciodată la 
ordinele lui Şenar. 

— Vă las să apreciaţi singură. 


— Bătălia de la Kadesh a avut loc, îi destăinui ea. Ramses a învins 
trupele coaliţiei. 

Acha parcă era beat de fericire. 

— Vă bateţi joc de mine... 

— N-am niciun chef de glume. 

— A învins trupele aliate... repetă Acha, uluit. 

— Împăratul nostru este viu şi în libertate, adăugă Putuhepa, iar fortăreaţa 
Kadesh este neatinsă. 

Chipul diplomatului se înnegură. 

— Ce soartă îmi pregătiţi? 

— Mi-ar fi făcut mare plăcere să pun să te ardă pe rug ca spion, dar ai 


devenit unul dintre obiectele de negociere. 

Armata egipteană îşi instalase tabăra în faţa fortăreței ale cărei ziduri 
rămâneau cenuşii, cu tot soarele fierbinte de la începutul lui iunie. După 
întâlnirea dintre Ramses şi Muwattalis, soldaţii Faraonului nu mai lansaseră 
niciun nou asalt asupra zidurilor cetăţii Kadesh. De la înălţimea 
meterezelor, Uri-Ieşub şi arcaşii hitiţi îşi supravegheau adversarii care avea 
cele mai paşnice ocupaţii. Oamenii îngrijeau caii, catârii şi boii, jucau 
diferite jocuri de societate, luau parte la întreceri de lupte cu mâinile goale 
şi toată lumea se bucura de o mare varietate de mâncăruri pe care bucătarii 
trupei le preparau certându-se între ei. 

Ofiţerilor săi superiori, Ramses nu le dăduse decât un singur ordin: să 
aibă grijă ca disciplina să fie respectată. Nimeni nu fusese informat în vreun 
fel despre pactul încheiat cu Muwattalis. 

Noul general al diviziei lui Seth îşi luă inima în dinţi şi-l întrebă pe 
monarh. 

— Maiestate, suntem puţin cam descumpăniţi. 

— Faptul că aţi repurtat o mare victorie nu vă face să vă simţiţi minunat? 

— Noi suntem cu toţii conştienţi că numai voi, singur, sunteţi 
învingătorul de la Kadesh, Maiestate, dar de ce nu atacăm fortăreaţa asta? 

— Pentru că nu avem nicio şansă dacă încercăm să punem stăpânire pe 
ea. Ar trebui să sacrificăm cel puţin jumătate din trupele noastre, fără a fi 
siguri că vom izbuti. 

— Cât timp va mai trebui să rămânem pe loc, privind mereu la blestemata 
asta de cetate? 


— Am făcut o înţelegere cu Muwattalis. 

— Vreţi să spuneţi... pacea? 

— Au fost puse nişte condiţii; dacă ele nu sunt îndeplinite, noi vom relua 
ostilitățile. 

— Ce răgaz aţi fixat, Maiestate? 

— Răgazul expiră la sfârşitul acestei săptămâni; voi afla atunci ce valoare 
poate avea cuvântul unui împărat hitit. 

În depărtare, pe drumul care venea dinspre nord, se zărea un nor de praf. 
Mai multe care hitite se apropiau de Kadesh, multe dintre ele venind înspre 
tabăra egipteană şi formând, poate, avangarda unei armate de rezervă, sosită 
în grabă pentru a-l elibera pe Muwattalis şi pe ai săi. 

Ramses calmă agitația care pusese stăpânire pe tabăra egipteană. 
Urcându-se în carul său tras de „Victorie în Theba” şi „Zeita Mut este 
mulţumită”, regele, însoţit de leul său, ieşi în întâmpinarea batalionului 
hitit. 

Arcaşii hitiţi nu lăsară hăţurile din mâini. Renumele lui Ramses şi al 
Voinicului se răspândiseră deja în toată ţara Hatti. 

Un bărbat cobori dintr-un car şi înaintă către faraon. 

Elegant, cu mersul sprinten, chipul rasat şi purtând o mustață subţire şi 
bine îngrijită, Acha uită de protocol şi alergă spre Ramses. 

Regele şi prietenul său se îmbrăţişară călduros. 

— "Ţi-a folosit mesajul meu, Maiestate? 

— Da şi nu. N-am ştiut să ţin seamă întru totul de avertismentul tău, dar 
magia destinului a fost favorabilă Egiptului: Şi, datorită ţie, am intervenit 
rapid. Amon este cel care a obţinut victoria. 

— N-am crezut că o să mai apuc vreodată să revăd Egiptul; închisorile 
hitite sunt îngrozitoare. Am încercat din răsputeri să-i conving pe duşmanii 
noştri că eram un complice de-al lui Şenar, ceea ce mi-a salvat viaţa; după 
aceea, evenimentele s-au precipitat. Să fi murit acolo ar fi fost o lipsă de 
gust de neiertat. 

— Va trebui să ne hotărâm dacă încheiem un armistițiu sau continuăm 
ostilitățile; părerea ta mi-ar folosi foarte mult. 

Ajunşi în cortul regal, Ramses îi arătă lui Acha documentul pe care i-l 
trimisese împăratul hitit. 


Eu, Muwattalis, sunt slujitorul tău, Ramses, şi te 
recunosc drept Fiu al luminii, izvorât din ea, cu 
adevărat născut din ea. Țara mea este slujnica ta, ea 
este la picioarele tale. Dar nu abuza de puterea ta! 

Autoritatea ta este neînduplecată, tu ai dovedit-o 
repurtând o mare victorie. Dar de ce să continui să 
extermini poporul slujitorului tău, de ce ura să-ţi fie 
îndemn? 

Întrucât eşti victorios, fii de acord că pacea este 
mai bună decât războiul şi dă-le hitiţilor posibilitatea 
să trăiască. 


— Stil diplomatic iscusit, aprecie Acha. 

— Mesajul ţi se pare suficient de potrivit pentru toate ţările din regiune? 

— O adevărată capodoperă! Ca un suveran hitit să fie învins într-o luptă 
este ceva nou, ca el să-şi recunoască înfrângerea este un nou miracol care se 
adaugă la isprăvile tale. 

— N-am reuşit să pun stăpânire pe Kadesh. 

— Ce importanţă poate avea fortăreaţa asta? Tu ai câştigat o bătălie 
decisivă. Muwattalis cel neînvins se consideră acum ca un vasal de-al tău, 
cel puţin în vorbe... Un asemenea acces de umilinţă forţată va fi foarte util 
şi se va adăuga la prestigiul tău. 

Muwattalis îşi respectase cuvântul compunând un text demn de a fi 
acceptat şi eliberându-l pe Acha. Aşa încât Ramses avea să dea ordin 
armatei sale să ridice tabăra şi să pornească pe drumul de întoarcere spre 
Egipt. 

Înainte de a părăsi locurile acelea în care atâţia compatrioți ai săi îşi 
pierduseră viaţa, Ramses se întoarse către fortăreaţa din care ieşeau, liberi şi 
nevătămaţi, Muwattalis, fratele şi fiul său. Faraonul nu reuşise să distrugă 
acest simbol al puterii hitite, dar ce mai rămânea din el după usturătoarea 
înfrângere a coaliţiei? Muwattalis, declarându-se slujitor al lui Ramses... 
Cine ar fi îndrăznit să-şi imagineze un asemenea succes? Regele nu avea să 
uite niciodată că doar ajutorul tatălui său ceresc, pe care-l chemase în ajutor, 
îi îngăduise să transforme un dezastru într-un triumf. 

— N-a mai rămas nici urmă de egiptean pe câmpia de la Kadesh, spuse 
şeful cercetaşilor. 

— Trimite iscoade către sud, est şi vest, îi ordonă Muwattalis fiului său, 
Uri-Ieşub. Poate că Ramses a ţinut minte lecţia şi şi-a ascuns trupele în 
păduri ca să ne atace imediat ce vom ieşi din cetate. 

— Cât timp o să mai continuăm să fugim? 

— Trebuie să ne întoarcem la Hattuşaş, aprecie Hattuşil, să ne refacem 
forţele şi să schimbăm strategia. 

— Nu mă adresez unui general învins, se enervă Uri-leşub, ci 
împăratului hitiţilor. 

— Calmează-te, fiul meu, interveni Muwattalis. Eu consider că generalul 
comandant al armatei coalizate nu a greşit. Noi toţi am subestimat puterea 
personală a lui Ramses. 

— Dacă m-ai fi lăsat pe mine să comand, acum noi am fi fost învingători! 

— Te înşeli. Armamentul egiptean este de calitate foarte bună, carele 
faraonului sunt mai bune ca ale noastre. Şocul frontal în câmpie, pe care îl 
plănuiai tu, s-ar fi întors împotriva noastră şi trupele noastre ar fi suferit 
pierderi foarte grele. 

— Şi te mulţumeşti cu această înfrângere umilitoare... 

— Păstrăm această fortăreață, Hatti nu este ocupat, războiul contra 
Egiptului va continua. 

— Cum s-ar mai putea continua, după documentul ruşinos pe care l-ai 
semnat! 

— Nu este vorba despre un tratat de pace, preciză Hattuşil, ci despre o 
simplă scrisoare de la un monarh la altul. Faptul că Ramses este mulţumit 
de ea demonstrează cât este de lipsit de experienţă. 

— Muwattalis declară pur şi simplu că el se consideră ca un vasal al 
Faraonului! 

Hattuşil zâmbi. 

— Atunci când un vasal are la dispoziţie trupele necesare, nimic nu îl 
opreşte să se răscoale. 

Uri-Teşub îl înfruntă din priviri pe Muwattalis. 

— Nu-l asculta, tată, pe incapabilul ăsta şi dă-mi mie puteri militare 
depline! Fineţurile diplomatice şi viclenia nu vor duce la nimic. Eu, şi 
numai eu, sunt în stare să-l distrug pe Ramses. 

— Hai să ne întoarcem la Hattuşaş, îi îndemnă împăciuitor împăratul; 
aerul munţilor noştri este potrivit pentru a reflecta la toate. 

Dintr-o săritură sprintenă, Ramses se aruncă în bazinul în care se îmbăia 
Nefertari. Regele înotă pe sub apă şi o cuprinse de talie pe soţia sa. 
Prefăcându-se surprinsă, se lăsă trasă la fundul bazinului, după care urcară 
amândoi la suprafaţă, îmbrăţişaţi. Străjer, câinele galben-auriu, alerga 
lătrând în jurul bazinului, în timp ce Voinic dormea la umbra unui sicomor, 
cu gâtul împodobit de un colier subţire de aur pe care-l primise ca premiu 
pentru vitejia sa. 

Ramses nu o putea contempla pe Nefertari fără a se simţi fermecat de 
frumuseţea sa. Dincolo de atracţia simţurilor şi de contopirea corpurilor, o 
legătură misterioasă îi unea, mai puternică decât timpul sau moartea. 
Soarele blând de toamnă scălda feţele lor într-o limpezime binefăcătoare, în 
timp ce ei alunecau în apa albastru-verzuie a bazinului. Când ieşiră, Străjer 
încetă să mai latre şi veni să le lingă picioarele. Câinele regelui nu putea 
suferi apa şi nu înţelegea care este motivul pentru care stăpânul său avea 
această plăcere de a se uda astfel. Copleşit cu mângâieri de perechea regală, 
Străjer se cuibări între labele din faţă ale uriaşului leu şi se bucură de o 
odihnă meritată. 

Nefertari era atât de ispititoare încât mâinile lui Ramses deveniră 
fierbinţi; ele parcurseră corpul tinerei femei, întins pe marginea bazinului, 
cu nerăbdarea unui explorator care pătrunde într-o ţară necunoscută. Mai 
întâi pasivă, fericită să se lase cucerită, ea răspunse chemării iubitului ei soţ. 

Peste tot în ţară, Ramses devenise Ramses cel mare. La întoarcerea sa în 
Pi-Ramses, o mulţime de oameni venise să-l aclame pe învingătorul din 
bătălia de la Kadesh, faraonul care reuşise să provoace deruta hitiţilor şi să-i 
respingă chiar pe teritoriul lor. Mai multe săptămâni de serbări, în sate ca şi 
în oraşe, oferiseră ocazia potrivită pentru a cinsti cum se cuvenea această 
victorie răsunătoare; spectrul unei invazii fiind risipit, Egiptul se lăsa în 


voia unei bucurii instinctive de a trăi, încununată de o revărsare excelentă a 
Nilului, ca promisiune a unor recolte îmbelşugate. 

Al cincilea an de domnie a fiului lui Seti se încheia cu un adevărat triumf. 
Noua ierarhie militară îi era devotat, iar curtea, cufundată în admiraţie, se 
înclina în faţa monarhului. Tinereţea lui Ramses era pe sfârşite; bărbatul de 
douăzeci şi opt de ani care guverna cele Două Ţări vădea măreţia celor mai 
mari dintre suverani din trecut şi-şi marca deja epoca printr-o pecete de 
neşters. 

Rezemându-se într-un toiag de trestie, Homer ieşi în întâmpinarea lui 
Ramses. 

— Am terminat, Maiestate. 

— Vrei să te sprijini de braţul meu ca să facem câţiva paşi, sau, mai bine, 
să ne aşezăm sub lămâiul tău? 

— Să mergem puţin. Am muncit mult cu capul şi cu mâna în ultima 
vreme; simt nevoia să-mi dezmorţesc puţin picioarele. 

— Munca aceasta nouă te-a făcut să întrerupi lucrul la Iliada. 

— Sigur că da, însă voi mi-aţi oferit un subiect minunat! 

— Cum l-ai înfăţişat? 

— Respectând adevărul, Maiestate; nu am ascuns nici laşitatea armatei 
voastre, nici lupta voastră disperat, de unul singur, nici chemarea în ajutor a 
tatălui vostru divin. Împrejurările acestei extraordinare victorii m-au făcut 
să mă înflăcărez, ca şi cum aş fi fost un tânăr poet la prima sa scriere! 
Versurile cântau deja pe buzele mele, scenele se înlănţuiau de la sine. 
Prietenul vostru, Ameni, m-a ajutat mult făcându-mă să evit câteva greşeli 
de gramatică; egipteana nu este o limbă uşoară, dar fiind mlădioasă şi 
precisă, este o adevărată fericire pentru un poet. 

— Povestirea bătăliei de la Kadesh va fi gravată pe zidul exterior de sud 
al marii săli cu coloane din templul de la Kamak, îi explică Ramses, pe 
zidurile exterioare ale curţii templului de la Luxor şi pe faţada obeliscului 
său, pe zidurile exterioare ale templului de la Abydos şi în viitoarea curte 
din faţă a templului meu pentru veşnicie. 

— În felul acesta, piatra veşniciei va păstra peste veacuri amintirea 
bătăliei de la Kadesh. 

— Eu vreau să-l cinstesc în felul acesta pe zeul ascuns, Homer, şi victoria 
ordinii asupra învălmăşelii, capacitatea Regulii de a respinge haosul. 

— Mă uluiţi, Maiestate, şi ţara voastră mă uimeşte câte puţin în fiecare zi; 
nu credeam că faimoasa voastră Regulă vă va ajuta să învingeţi un inamic 


hotărât să vă distrugă. 
— Dacă dragostea lui Maat va înceta să-mi însufleţească gândurile, 
domnia mea n-ar întârzia să se încheie şi Egiptul şi-ar găsi un alt suveran. 

În pofida cantităților enorme de mâncare pe care le înfuleca, Ameni nu se 
îngrăşa deloc. Tot subţiratic, palid şi cu un aspect bolnăvicios, secretarul 
particular al regelui nu mai ieşea din biroul său şi, cu o echipă de numai 
câţiva slujbaşi, rezolva un număr impresionant de dosare. Aflându-se într- 
un contact direct şi permanent cu primul-ministru şi cu miniştrii, Ameni 
avea cunoştinţă de tot ceea ce se petrecea în ţară şi veghea ca fiecare înalt 
funcţionar să se achite într-un mod ireproşabil de sarcinile care-i reveneau. 
Pentru prietenul din copilărie al lui Ramses, o administraţie sănătoasă se 
putea rezuma la un principiu simplu: cu cât postul era mai înalt, cu atât 
răspunderile erau mai largi şi tot în aceeaşi măsură pedeapsa trebuia să fie 
mai severă în caz de greşeli sau de incompetenţă. De la ministru la şef de 
serviciu, fiecare îşi asuma greşelile subalternilor săi şi plătea pentru ele. 
Miniştrii demişi şi funcţionarii retrogradaţi simţiseră pe propria lor piele 
severitatea lui Ameni. 

Atunci când suveranul se afla în Pi-Ramses, el se întâlnea cu eminenta sa 
cenuşie în fiecare zi. Când monarhul pleca la Theba sau la Memphis, 
Ameni întocmea rapoarte amănunțite pe care regele le citea cu mare atenţie. 
El era acela care lămurea lucrurile şi decidea. 

Scribul tocmai încheia prezentarea pe care i-o făcuse regelui asupra 
planului său de consolidare a digurilor pentru anul următor, când 
Serramanna primi permisiunea de a intra în biroul cu etajerele ticsite de 
papirusuri triate cu cea mai mare grijă. Uriaşul sard făcu o plecăciune în 
faţa suveranului. 

— Mai eşti supărat pe mine? îl întrebă Ramses. 

— Eu unul nu v-aş fi părăsit în învălmăşeala aceea. 

— Să veghezi asupra mamei şi a soţiei mele era o misiune de cea mai 
mare importanţă. 

— Nu vă contrazic câtuşi de puţin, dar mi-ar fi făcut mare plăcere să fiu 
alături de voi şi să omor cât mai mulţi hitiţi. Înfumurarea indivizilor ălora 
mă scoate din sărite; când ai pretenţia că reprezinţi elita războinicilor, nu te 
ascunzi într-o fortăreață! 


— Timpul nostru este preţios, interveni Ameni; care sunt rezultatele 
cercetărilor tale? 

— Nimic, răspunse Serramanna. 

— Nicio urmă? 

— Am găsit căruţa şi cadavrele poliţiştilor egipteni, dar nu şi pe acela al 
lui Şenar. După cum spun nişte negustori care s-au refugiat într-o peşteră, 
furtuna de nisip a fost extrem de puternică şi a durat neobişnuit de mult. Am 
mers până la oaza de la Khargeh şi pot să vă asigur că oamenii mei şi cu 
mine am scotocit prin tot deşertul. 

— Mergând orbeşte, gândi Ameni, Şenar putea să cadă în albia vreunui 
ued secat şi corpul i-a fost, probabil, acoperit sub o grămadă de nisip. 

— Aşa cred toţi cei care au fost acolo, recunoscu Serramanna. 

— Dar nu şi eu, spuse răspicat Ramses. 

— Nu avea nicio şansă să iasă din infernul acela, Maiestate; părăsind 
drumul principal, s-a rătăcit şi nu s-a putut lupta prea multă vreme cu 
furtuna, cu nisipul şi cu setea. 

— Ura lui este atât de înverşunată că i-a ţinut loc de mâncare şi de 
băutură. Şenar n-a murit. 


Regele se reculese în faţa statuii lui Thot, aflată la intrarea în ministerul 
Afacerilor externe, după ce aşezase un buchet de crini şi de papirus pe 
altarul destinat ofrandelor. Înfăţişat printr-un babuin şezând şi purtând o 
semilună pe cap, zeul cunoaşterii avea privirea înălţată spre cer, dincolo de 
graniţele cunoaşterii omeneşti. 

La trecerea lui Ramses prin dreptul lor, funcţionarii din minister se 
ridicară şi făcură cu toţii o plecăciune. Acha, noul ministru, deschise el 
însuşi uşa biroului; regele şi prietenul său, devenit un erou în ochii curţii, se 
îmbrăţişară. Faptul că suveranul venea în vizită la el era o strălucită dovadă 
a aprecierii de care se bucura Acha în noul său rol de şef al diplomaţiei 
egiptene. 

Biroul său era foarte diferit de cel al lui Ameni. Buchete de trandafiri 
aduşi din Siria, compoziţii florale cu narcise şi calendule, vase din alabastru 
cu forme alungite, aşezate pe gheridoane, lămpi cu picior, cufere din lemn 
de acacia şi tapiserii colorate formau un decor multicolor şi rafinat, aducând 
mai mult cu apartamentele unei vile somptuoase decât cu un loc de muncă. 


Cu privirile strălucind de inteligenţă, elegant, purtând o perucă simplă şi 
parfumată, Acha semăna cu un oaspete la un banchet, uşuratic, monden şi 
oarecum încrezut. Cine ar fi putut bănui că acest personaj din cea mai 
distinsă pătură a societăţii fusese capabil să se transforme într-un spion, 
deghizat în hainele soioase ale unui negustor oarecare, şi să străbată 
drumurile pline de primejdii ale imperiului hitit? Nicio îngrămădeală de 
dosare nu tulbura atmosfera luxoasă de lucru a noului ministru care prefera 
să păstreze informaţiile cele mai preţioase în memoria sa prodigioasă. 

— Mă tem că aş putea fi nevoit să demisionez, Maiestate. 

— Ce greşeală aşa de gravă ai putut face? 

— Ineficacitate. Serviciile mele nu şi-au precupeţit eforturile, dar Moise 
rămâne de negăsit. Este ceva foarte curios... De obicei, limbile oamenilor 
se mai dezleagă. După părerea mea, ar mai rămâne o singură explicaţie: s-a 
refugiat într-un loc foarte retras şi nu s-a mai mişcat de acolo. Dacă şi-a 
schimbat numele şi s-a integrat într-o familie de beduini, va fi foarte greu de 
găsit, dacă nu chiar imposibil. 

— Continuă cercetările. Şi despre reţeaua de spionaj hitită de pe teritoriul 
nostru ce ai mai aflat? 

— Corpul tinerei femei blonde a fost înmormântat fără a se fi aflat cine 
era; cât despre vrăjitor, a dispărut. Fără îndoială, a reuşit să plece din Egipt. 
Şi în acest caz, nimeni nu a scăpat nicio vorbă, de parcă toţi membrii reţelei 
s-ar fi evaporat în câteva zile. Am scăpat dintr-o primejdie groaznică, 
Ramses. 

— A dispărut ea cu adevărat? 

— Aş fi un înfumurat dacă aş afirma aşa ceva, recunoscu Acha. 

— Nu slăbi atenţia asupra acestei chestiuni. 

— Mă întreb care ar putea fi capacitatea de reacţie a hitiţilor, mărturisi 
Acha; înfrângerea i-a umilit peste măsură, iar neînțelegerile dintre ei sunt 
adânci. Nu vor rămâne liniştiţi prea multă vreme, dar vor avea nevoie de 
mai multe luni, poate chiar câţiva ani, ca să-şi revină la nivelul de 
odinioară. 

— Cum se comportă Meba? 

— Augustul meu predecesor este un adjunct conştiincios care ştie să stea 
la locul lui. 

— Să nu ai încredere în el; ca fost titular al acestui minister, nu poate 
decât să te invidieze. Care sunt informaţiile de la şefii noştri de garnizoane 
din Siria de Sud? 


— Linişte deplină, dar nu am decât o încredere limitată în luciditatea lor. 
Tocmai de aceea, plec mâine spre provincia Amurru. Acela este locul în 
care trebuie să organizăm o forţă de intervenţie imediată pentru a putea 
împiedica o invazie. 

Ca să-şi mai potolească furia, preoteasa Putuhepa se refugie în locul cel 
mai sacru al capitalei hitite, camera subterană din oraşul de sus, săpată în 
stâncă, lângă acropola pe care se înălța reşedinţa împăratului. După 
înfrângerea de la Kadesh, Muwattalis reuşise să-i ţină în mod egal la 
distanţă pe fratele şi pe fiul său şi îşi consolida puterea personală 
afirmându-se ca singurul care ar fi fost în stare să menţină un echilibru între 
taberele rivale. 

Tavanul camerei subterane era boltit şi zidurile erau împodobite cu 
imagini în relief care îl înfăţişau pe împărat ca războinic şi ca preot, având 
deasupra un soare cu aripi. Putuhepa se îndreptă către altarul Infernurilor pe 
care era aşezată o sabie mânjită de sânge. 

Acela era locul în care ea venea ca să-şi caute inspiraţia necesară pentru 
a-l salva pe soţul ei de atacurile lui Muwattalis şi pentru a-l ajuta să 
recâştige favorurile împăratului. Cât despre Uri-Teşub, care pleca urechea la 
casta militară cea mai dornică de război, nu rămânea nici el inactiv şi 
încerca să-l înlăture pe Hattuşil, de fapt să-l elimine pe Muwattalis. 

Putuhepa medită până pe la miezul nopţii, gândindu-se mereu la soţul ei. 

Zeul Infernurilor îi oferi răspunsul. 

Adunându-i împreună pe împăratul Muwattalis, pe fiul său Uri-Teşub şi 
pe fratele său Hattuşil, sfatul acesta restrâns dădu ocazie unei înfruntări 
violente. 

— Hattuşil este singurul răspunzător pentru înfrângerea noastră, afirmă 
Uri-Teşub. Dacă aş fi comandat eu trupele aliate, am fi nimicit armata 
egipteană. 

— Am zdrobit-o, îi aminti Hattuşil, dar cine ar fi putut prevedea 
intervenţia lui Ramses? 


— Eu l-aş fi învins şi pe el! 

— Nu te lăuda, interveni împăratul; nimeni n-ar fi putut înfrânge forţa 
care-l însufleţea atunci, în ziua bătăliei. Când zeii vorbesc, trebuie să ştii să 
le asculţi vocea. 

Judecata lui Muwattalis îl împiedică pe fiul său să continue pe calea pe 
care pornise; aşa că porni la atac pe un alt teren. 

— Ce prevezi pentru viitor, tată? 

— Mă gândesc la asta. 

— Nu este timp pentru gândit! Am fost înjosiţi la Kadesh, important este 
acum să facem ceva cât mai repede. Dă-mi mie comanda peste ce a mai 
rămas din trupele aliate şi voi ocupa Egiptul. 

— Absurd, aprecie Hattuşil; prima noastră grijă trebuie să fie să ne 
păstrăm alianțele. Aliaţii noştri au pierdut şi ei mulţi oameni, tronul multor 
prinți riscă să se clatine şi noi nu-i susţinem din punct de vedere financiar. 

— Trăncăneală de învins! îl întrerupse Uri-Teşub; Hattuşil caută să tragă 
de timp pentru a-şi ascunde laşitatea şi neputinţa. 

— Măsoară-ţi cuvintele, îi ceru Muwattalis; vorbele astea nu-şi au rostul. 

— Destule amânări, tată: cer puteri depline. 

— Eu sunt împăratul, Uri-Teşub, şi tu nu poţi să mă înveţi ce să fac. 

— Rămâi cu sfetnicul tău de două parale, dacă aşa vrei; eu mă retrag în 
camerele mele până ce o să-mi dai ordin să conduc trupele noastre la 
victorie. 

Cu paşi nervoşi, Uri-Teşub ieşi din sala de primire. 

— Nu s-ar putea spune că nu a avut oarecare dreptate, recunoscu Hattuşil. 

— Ce vrei să spui? 

— Putuhepa le-a cerut sfatul divinităţilor din Infernuri. 

— Şi ce i-au răspuns? 

— Trebuie să ştergem amintirea eşecului de la Kadesh. 

— Ai vreun plan? 

— Am, dar prezintă riscuri pe care mi le voi asuma eu. 

— Tu eşti fratele meu, Hattuşil, şi pun mare preţ pe viaţa ta. 

— Nu cred că am făcut vreo greşeală la Kadesh şi gloria imperiului este 
cea mai arzătoare dorinţă a mea. Eu voi face întocmai ceea ce vor zeii 
Infernurilor. 


Nedjem, grădinarul devenit ministru al Agriculturii al lui Ramses cel 
mare, era şi educatorul fiului său, Kha; fascinat de înclinațiile copilului 
pentru scris şi pentru lectură, el îi permisese să-şi satisfacă gustul pentru 
studiu şi pentru cercetare. 

Ministrul se înţelegea de minune cu fiul regelui şi Ramses era fericit 
văzând acest mod de educaţie. Dar, pentru prima oară, Nedjem se simţea 
obligat să se opună unui ordin al lui Ramses, fiind perfect conştient că 
această lipsă de respect ar fi atras destituirea sa. 

— Maiestate... 

— Te ascult, dragul meu Nedjem. 

— Este vorba despre fiul vostru. 

— Este pregătit? 

— Da, dar... 

— Va avea de suferit? 

— Nu, Maiestate, dar... 

— Atunci, să vină de îndată. 

— Cu tot respectul, Maiestate, eu nu sunt convins că un copil la o vârstă 
atât de fragedă este în stare să înfrunte pericolul la care doriţi să-l expuneţi. 

— Lasă-mă pe mine, Nedjem, să apreciez asta. 

— Pericolul... Pericolul este destul de mare! 

— Kha trebuie să-şi înfrunte destinul, oricare ar fi el. Nu este un copil ca 
ceilalţi. 

Ministrul înţelese că era în zadar să mai lupte. 

— Îmi pare rău de asta, uneori, Maiestate. 

Un vânt aspru sufla peste Deltă, dar nu reuşea să alunge norii groşi şi 
negri prevestitori de ploaie. Aşezat în spatele tatălui său care călărea un 
minunat cal sur, micul Kha dârdâia de frig. 

— Mi-a frig, tată; n-am putea să mergem mai încet? 

— Suntem grăbiţi. 

— Unde mă duci? 

— Să vezi moartea. 

— Zeita aceea frumoasă a Apusului, cu un zâmbet atât de blând? 

— Nu, moartea aceea este a celor trecuţi în lumea celor drepţi. lar tu încă 
nu eşti unul dintre ei. 

— Vreau să devin astfel! 


— Ei bine, treci de prima treaptă. 

Kha strânse din dinţi. Niciodată nu-l contrazicea pe tatăl său. 

Ramses se opri lângă un canal a cărui legătură cu un braţ al Nilului era 
marcată printr-un mic sanctuar din granit. Locul părea perfect liniştit. 

— Ea, moartea, este aici? 

— În interiorul acestui monument; dacă ţi-e frică, nu te duce. 

Kha sări pe pământ şi-şi repetă în gând formulele magice învăţate din 
poveşti, hărăzite să-i ferească pe oameni de pericole. Se întoarse către tatăl 
său, dar Ramses nu făcu niciun gest. Kha înţelese că nu se putea aştepta la 
niciun ajutor din partea Faraonului; singura soluţie pentru el era să meargă 
până la sanctuar. 

Un nor acoperi soarele, cerul se întunecă. Copilul înaintă, şovăind, şi se 
opri la jumătatea drumului până la sanctuar. Pe potecă, o cobră neagră, cu 
capul lăţit şi lungă de peste un metru, părea hotărâtă să-l atace. 

Împietrit, copilul nu îndrăznea s-o ia la fugă. 

Cobra prinse curaj şi înaintă către el. 

Curând, reptila avea să lovească. Mormăind vechile formule, poticnindu- 
se la unele cuvinte, băieţaşul închise ochii în momentul în care cobra ţâşnea 
înspre el. 

Un baston cu o furcă în capăt ţintui şarpele pe pământ. 

— Moartea asta nu era pentru tine, spuse Setau; du-te lângă tatăl tău, 
micuţule. 

Kha îl privi pe Ramses drept în ochi. 

— Cobra nu m-a muşcat pentru că am spus formulele potrivite, de asta... 
O să devin şi eu unul dintre drepţi, nu-i aşa? 

Instalată într-un fotoliu comod şi bucurându-se din plin de căldura blândă 
a unui soare de iarnă care poleia cu aur copacii din grădina sa privată, Tuya 
stătea de vorbă cu o femeie înaltă şi brună, când Ramses veni în vizită la 
mama sa. 

— Dolenta! exclamă regele, recunoscând-o pe sora sa. 

— Nu fi prea sever, îl sfătui Tuya; sora ta are multe să-ţi spună. 

Cu figura obosită, tristă, palidă, Dolenta se aruncă la picioarele lui 
Ramses. 

— Lartă-mă, te rog! 

— Te simţi vinovată, Dolenta? 


— Blestematul acela de mag mi-a făcut farmece... Am crezut că este un 
bărbat cumsecade. 

— Şi cine este? 

— Un libian, vrăjitor priceput. M-a sechestrat, într-o locuinţă din 
Memphis, şi m-a obligat să merg cu el atunci când a fugit. Dacă nu-l 
ascultam, mi-ar fi retezat beregata. 

— De ce era atât de brutal? 

— Pentru că... Pentru că... 

Dolenta izbucni în hohote de plâns, Ramses o ridică şi o ajută să se aşeze. 

— Spune de ce. 

— Magul... Magul a ucis o servitoare şi o tânără femeie blondă care îi 
servea ca medium. Le-a suprimat pentru că ele refuzau să i se supună şi să-l 
mai ajute. 

— Ai fost de faţă la crimele acestea? 

— Nu, eu eram încuiată într-o cameră... Dar am văzut cadavrele când am 
ieşit din casă. 

— De ce te ţinea prizonieră magul acesta? 

— Credea că am calităţi de medium şi voia să se servească de mine 
împotriva ta, fratele meu! Mă droga şi-mi punea întrebări despre obiceiurile 
tale... Dar n-am fost în stare să răspund. Când a plecat către Libia, mi-a dat 
drumul. Am trecut prin momente îngrozitoare, Ramses, eram convinsă că n- 
o să mă mai lase în viaţă! 

— N-ai fost cam prea imprudentă? 

— Îmi pare foarte rău, dacă ai şti cât de rău îmi pare! 

— Să nu pleci de la curtea din Pi-Ramses. 


Capitolul 59 


Acha îl cunoştea bine pe Benteshina, prinţul provinciei Amurru. Prea 
puţin sensibil la cuvântul zeilor, prefera în loc de aceasta aurul, femeile şi 
vinul. Nu era decât un om corupt şi venal, preocupat doar de bunăstarea şi 
de plăcerile lui. 


Pentru că Amurru era sortit să joace un rol strategic de prim plan, şeful 
diplomaţiei nu se zgârcise în privinţa mijloacelor prin care îşi putea asigura 
participarea activă a lui Benteshina. Pentru început, Acha se deplasa el 
însuşi, în numele Faraonului, arătând astfel câtă apreciere avea faţă de prinţ; 
după aceea, avea să-i aducă o mulţime de mici comori, în special stofe de 
lux, chiupuri cu vinuri rare, veselă din alabastru, arme de paradă şi mobile 
demne de curtea regală. 

Cei mai mulţi dintre soldaţii egipteni staţionaţi în Amurru fuseseră 
mobilizați în armata de rezervă a cărei apariţie, la Kadesh, se dovedise a fi 
decisivă; la întoarcerea în Egipt, primeau un lung concediu după care îşi 
reluau serviciul militar. Aşa încât Acha conducea un detaşament de 
cincizeci de ofiţeri instructori care trebuiau să se alăture trupelor locale, 
înainte de sosirea de la Pi-Ramses a o mie de infanterişti şi de arcaşi, ce 
urmau să facă din Amurru o bază militară solidă. 

Acha se îmbarcase la Peluz şi pornise înspre nord; vânturile prielnice şi o 
mare calmă făcuseră ca drumul să fie plăcut. Prezenţa la bord a unei tinere 
siriene se adăugase farmecului acelei călătorii. 

Când corabia egipteană intră în portul Beirut, prinţul Benteshina, 
înconjurat de curtenii săi, îl aştepta pe chei. Bărbat cam de cincizeci de ani, 
vesel şi fermecător, purtând o mustață neagră şi strălucitoare, el îl sărută pe 
obraji pe Acha şi se lansă în laude nesfârşite privind minunata victorie pe 
care Ramses cel mare o repurtase la Kadesh, schimbând cu totul echilibrul 
lumii. 

— Ce carieră strălucită, dragă Acha! Atât de tânăr şi eşti ministru de 
Externe al unei ţări atât de puternice ca Egiptul... Mă înclin în faţa 
dumitale. 

— Nu va fi necesar, am venit ca prieten. 

— Vei fi găzduit în palatul meu şi toate dorinţele îţi vor fi îndeplinite. 

Privirile lui Benteshina scânteiară. 

— Ai vrea, cumva... vreo fecioară fragedă? 

— Cine ar fi atât de nebun să nu preţuiască minunile naturii? Priveşte la 
aceste modeste cadouri, Benteshina, şi spune-mi dacă îţi plac. 

Marinarii aduseră pe mal încărcătura. 

Benteshina, bine dispus, nu-şi ascunse satisfacția; vederea unui pat lucrat 
cu o remarcabilă delicateţe îi provocă o exclamaţie vecină cu fericirea. 

— Voi, egiptenii, cunoaşteţi arta de a trăi! Abia aştept să încerc minunăţia 
asta... Şi nu de unul singur! 


Pentru că prinţul era într-o dispoziţie excelentă, Acha profită de ocazie ca 
să-i prezinte pe ofiţerii instructori. 

— Fiind un aliat credincios al Egiptului, tu trebuie să ne ajuţi să formăm 
o linie de apărare care va proteja Amurru şi-i va convinge pe hitiţi să nu te 
mai atace. 

— Este dorinţa mea cea mai fierbinte, afirmă Benteshina; m-am săturat 
de toate conflictele astea care sunt dăunătoare pentru comerţ. Poporul meu 
vrea să fie apărat. 

— În câteva săptămâni, Ramses va trimite o armată; până atunci, ofiţerii 
egipteni îi vor instrui pe soldaţii tăi. 

— Excelent, excelent... Hatti a suferit o înfrângere severă, Muwattalis 
trebuie să facă faţă unui conflict intern între fiul său, Uri-Teşub, şi fratele 
său, Hattuşil. 

— Dar casta războinicilor pe care dintre ei îl preferă? 

— Şi ea pare să fie divizată; şi unul şi celălalt îşi au susţinătorii proprii. 
Pentru moment, împăratul menţine ceva care seamănă cu coeziunea, dar o 
lovitură de stat nu este exclusă. În plus, anumiţi membri ai coaliţiei de la 
Kadesh regretă că au fost antrenați într-o aventură dezastruoasă, atât de 
costisitoare în oameni şi în materiale... Unii îşi vor căuta un alt stăpân care 
ar putea fi foarte bine Faraonul. 

— Nişte perspective grozave. 

— Iar eu îţi promit să petreci o seară de neuitat! 


%* 


Tânăra libaneză, cu sânii pietroşi şi cu fesele frumos bombate, se lungi 
deasupra lui Acha şi-l masă cu gingăşie, cu mişcări ale întregului său corp, 
înainte şi înapoi. Fiecare părticică din pielea ei era înmiresmată, iar 
imaginea sexului său blond era o privelişte încântătoare. 

Deşi avusese deja mai multe încleştări victorioase cu fata, în final, Acha 
nu rămase pasiv. Îndată ce masajul tinerei libaneze îşi făcu efectul scontat, 
el o făcu să se întindă alături de el. Găsind curând calea spre cele mai 
intime colţişoare ale trupului ei, avu parte de un nou moment de plăcere 
fierbinte. Fecioară fata nu mai era de mult timp; dar ştiinţa mângâ:ierilor 
compensa cu mult această lacună ireparabilă. Nici el, nici ea nu scoseseră 
vreun cuvânt. 

— Lasă-mă, îi spuse el, mi-e somn. 


Fata se ridică şi ieşi din camera spațioasă care dădea înspre o grădină. 
Acha o şi uitase, având acum în minte dezvăluirile lui Benteshina despre 
coaliția formată de Muwattalis, coaliţie aflată acum pe punctul de a se 
destrăma. Să fi manevrat cu iscusinţă ar fi fost destul de greu, dar era o 
provocare pentru el. 

Către ce altă mare putere s-ar fi putut îndrepta cei nemulţumiţi, dacă îşi 
pierdeau încrederea în împăratul din Hatti? 

Cu siguranţă, nu către Egipt. [ara faraonilor era prea îndepărtată, 
mentalitatea sa prea diferită de cea a micilor principate din Asia, belicoase 
şi instabile. O idee se cuibări în mintea diplomatului, o idee atât de 
neliniştitoare încât îşi dori să consulte cât de repede o hartă a regiunii. 

Uşa camerei se deschise. 

Intră un bărbat scund, firav, cu părul strâns de o panglică, având la gât un 
colier discret de argint şi o brățară la cotul stâng, înfăşurat într-o bucată de 
stofă multicoloră care îi lăsa umerii descoperiţi. 

— Numele meu este Hattuşil şi sunt fratele lui Muwattalis, împăratul din 
Hatti. 

Acha se pierdu cu firea timp de câteva clipe. Oboseala călătoriei şi 
hârjoneala amoroasă îi provocau, oare, vreo halucinație? 

— Nu visezi, Acha; mă bucur să fac cunoştinţă cu şeful diplomaţiei 
egiptene şi cu un prieten foarte apropiat al lui Ramses cel mare. 

— Voi, în Amurru... 

— Eşti prizonierul meu, Acha. Orice încercare de evadare este sortită 
eşecului. Oamenii mei i-au capturat pe ofiţerii egipteni, echipajul şi corabia 
voastră. Hatti este din nou stăpână în provincia Amurru. Ramses a greşit 
când a subestimat capacitatea noastră de reacţie; ca şef al coaliţiei învinse la 
Kadesh, am avut parte de o umilinţă de nesuportat. Fără formidabila mânie 
a lui Ramses şi fără curajul lui fără margini, aş fi nimicit armata egipteană. 
Acesta este motivul pentru care trebuia, cât mai repede, să fac dovada 
adevăratei mele valori şi să acţionez cu eficacitate în timp ce voi încă vă 
savuraţi victoria. 

— Prinţul din Amurru ne-a trădat, o dată în plus. 

— Benteshina se vinde cui dă mai mult, ăsta-i caracterul lui. Niciodată de 
acum înainte, această provincie nu va mai face parte din zona de influenţă a 
Egiptului. 

— Uitaţi de mânia lui Ramses! 

— Din contra, mă tem de ea; ba chiar voi evita s-o stârnesc. 


— Îndată ce va afla că forţele hitite au ocupat Amurru, va interveni. Şi 
sunt convins că voi nu aţi avut timp să vă faceţi din nou o armată capabilă 
să-i ţină piept. 

Hattuşil zâmbi. 

— Dai dovadă de o perspicacitate remarcabilă, dar totul va fi în zadar 
pentru că Ramses nu va cunoaşte adevărul decât mult prea târziu. 

— Tăcerea mea va spune multe. 

— N-o să taci, Acha, căci îi vei scrie acum lui Ramses o scrisoare 
liniştitoare, explicându-i că misiunea decurge aşa cum a fost prevăzut şi că 
instructorii egipteni fac treabă bună aici. 

— Altfel spus, armata noastră va înainta cu toată încrederea către Amurru 
şi va cădea într-o capcană. 

— Aceasta este, într-adevăr, o parte a planului meu. 

Acha încercă să-i ghicească gândurile lui Hattuşil. Nimic nu-i era 
necunoscut despre calităţile şi defectele popoarelor din regiune, despre 
aspiraţiile şi necazurile lor. Egipteanul reuşi să vadă adevărul. 

— Încă o alianţă murdară cu beduinii! 

— Nu există o soluţie mai bună, confirmă Hattuşil. 

— Sunt nişte tâlhari şi nişte ucigaşi. 

— "Ţin seama de asta, dar ei ne vor fi utili pentru a crea tulburări în rândul 
aliaţilor Egiptului. 

— Nu faci o imprudenţă că-mi împărtăşeşti asemenea secrete? 

— În curând, nu va mai fi vorba despre secrete, ci despre nişte realităţi. 
Îmbracă-te, Acha, şi urmează-mă,; trebuie să-ţi dictez o scrisoare. 

— Şi dacă refuz s-o scriu? 

— O să mori. 

— Sunt gata. 

— Nu, nu eşti gata pentru aşa ceva. Un bărbat căruia îi plac femeile cum 
îţi plac dumitale nu este gata să renunţe la plăcerile vieţii pentru o cauză 
dinainte pierdută. O să scrii scrisoarea aceea, Acha, pentru că vrei să 
trăieşti. 

Egipteanul şovăi. 

— Şi dacă mă supun? 

— Vei fi închis într-o închisoare care sper să fie confortabilă şi vei 
supravieţui. 

— De ce nu mă suprimaţi? 


— În cadrul unei negocieri în mai multe puncte, şeful diplomaţiei 
egiptene va fi o bună monedă de schimb. Aşa s-a întâmplat şi la Kadesh, 
nu-i aşa? 

— Îmi cereti să-l trădez pe Ramses. 

— Faci asta fiind obligat... Asta nu-i, propriu-zis, o trădare. 

— În viaţă... Nu-i o promisiune prea frumoasă ca să fie adevărată? 

— Ai cuvântul meu, în faţa zeilor lui Hatti, pe numele împăratului. 

— O să scriu scrisoarea asta, Hattuşil. 


Capitolul 60 


Cele şapte fete ale preotului din Madian, printre care se afla şi soţia lui 
Moise, scoteau apă din put şi umpleau jgheaburile ca să adape oile tatălui 
înarmaţi cu arcuri şi cu pumnale, păreau să aibă gânduri nu tocmai paşnice. 

Oile se risipiră, cele şapte fete alergară să se ascundă prin corturi, 
bătrânul îşi luă toiagul de trestie şi ieşi în întâmpinarea noilor veniţi. 

— Tu eşti şeful oamenilor de aici? 

— Da, eu sunt. 

— Câţi bărbaţi sunt? 

— Eu şi un paznic la turma de oi. 

— Canaan-ul o să se răscoale împotriva Faraonului, cu sprijinul hitiţilor; 
datorită lor, putem avea şi noi o ţară. Toate triburile trebuie să ne ajute să 
luptăm împotriva egiptenilor. 

— Noi nu suntem un trib, ci o familie care trăieşte aici, în bună pace, din 
tată în fiu. 

— Adu-l aici pe păstorul tău. 

— Este pe undeva, prin munţi. 

Beduinii se sfătuiră în şoaptă. 

— O să mai venim, spuse cel care părea să le fie căpetenie. Atunci o să-l 
luăm cu noi şi va lupta alături de noi. Dacă nu, o să-ţi astupăm fântânile şi o 
să dăm foc corturilor. 


Moise se întoarse în cortul său la căderea nopţii. Soţia şi socrul său se 
sculară. 

— Unde ai fost? întrebă femeia. 

— Pe muntele sfânt, acolo unde Dumnezeul părinţilor noştri îşi face 
simțită prezenţa. El mi-a vorbit despre necazurile evreilor din Egipt, despre 
poporul meu supus autorităţii Faraonului, despre fraţii mei care se tânguie şi 
doresc să scape de asuprire. 

— Situaţia este mult mai gravă, îi spuse preotul din Madian; nişte beduini 
au venit aici şi vor să pleci cu ei ca să iei parte la răscoala din Canaan 
contra Faraonului, la fel ca toţi oamenii valizi din regiune. 

— Asta-i o nebunie. Ramses o să înăbuşe orice mişcare. 

— Chiar dacă hitiţii sunt alături de răsculați? 

— N-au fost ei învinşi la Kadesh? 

— Asta au povestit şi oamenii care au trecut cu caravanele, recunoscu 
preotul; dar parcă poţi să crezi tot ce spune lumea? Trebuie să te ascunzi, 
Moise. 

— Beduinii te-au ameninţat? 

— Dacă nu te duci să lupti alături de ei, o să ne ucidă pe toţi. 

Sefora, nevasta lui Moise, se agăţă de gâtul bărbatului ei. 

— O să pleci, nu-i aşa? 

— Dumnezeu mi-a poruncit să mă întorc în Egipt. 

— Acolo o să fii judecat şi condamnat! îi aminti bătrânul preot. 

— Merg şi eu cu tine, se hotărî Sefora, şi o să-l luăm cu noi şi pe fiul 
nostru. 

— Călătoria asta s-ar putea să fie periculoasă. 

— Nu-mi pasă. Tu eşti bărbatul meu, eu sunt nevasta ta. 

Bătrânul preot se aşeză pe pământ, copleşit de îngrijorare. 

— Fii liniştit, îi prezise Moise: Dumnezeu va veghea asupra oazei tale. 
Beduinii n-o să se mai întoarcă. 

— Ce importanţă mai are, din moment ce eu n-o să vă mai văd niciodată, 
pe tine, pe fiica mea şi pe copilul vostru! 

— Adevăr grăieşti. Sărută-ne de despărţire şi Domnul să ne aibă sufletele 
în paza Sa. 


La Pi-Ramses, templele se pregăteau pentru sărbătorile miezului de iarnă, 
prilej cu care energia secretă a universului avea să regenereze statuile şi 


obiectele folosite în timpul ritualurilor. Forţa care le însufleţea începuse să 
se epuizeze, aşa încât perechea regală trebuia să oficieze comuniunea cu 
lumina şi să înalte ofrandele către Maat, cea care dădea limpezime 
universului. 

Victoria de la Kadesh îi liniştise pe egipteni. Nimeni nu mai considera 
acum că armata hitită era de neînvins, toată lumea ştia că Ramses era 
capabil să respingă inamicul şi să apere fericirea de zi cu zi. 

Capitala se făcea tot mai frumoasă; principalele temple, cele închinate lui 
Amon, lui Ptah, lui Ra şi lui Seth se înălţau în ritmul ciocanelor şi dălţilor 
cioplitorilor în piatră, vilele nobililor şi ale înalţilor funcţionari rivalizau în 
frumuseţe cu cele de la Theba sau de la Memphis, activitatea din port nu 
înceta nici măcar o clipă, depozitele gemeau de felurite bogății, iar 
atelierele de ceramică produceau ţiglele smălţuite albastre care împodobeau 
fațadele caselor din Pi-Ramses, păstrându-i renumele de „oraş de peruzea”. 

Una dintre plăcerile favorite ale locuitorilor capitalei era să parcurgă în 
bărci canalele pline de peşte şi să se îndeletnicească ore întregi cu pescuitul 
la undiţă; muşcând de zor din merele cu gust de miere aduse din întinsele 
livezi de la ţară, pescarii se lăsau în voia curentului, admirau grădinile 
înflorite de pe malurile canalului, priveau cum zboară în înaltul cerului 
ibişii, flamingii roşii şi pelicanii, uitând deseori de peştele care muşca de 
zor din cârligele undiţelor. 

Trăgând el însuşi la vâsle, Ramses îi luase la plimbare pe fiica sa, 
Meritamon, şi pe fiul său, Kha, acesta neuitând să-i povestească surioarei 
lui, cu lux de amănunte, întâlnirea pe care o avusese cu cobra. Băiatul relata 
totul pe un ton reţinut, fără nicio exagerare. După aceste câteva ceasuri de 
linişte, Ramses era aşteptat de Nefertari şi de Iset cea frumoasă, pe care 
marea soţie regală o invitase la prânz. 

La debarcader îl aştepta, însă, Ameni. 

Numai un motiv serios ar fi putut să-l facă pe scrib să iasă din biroul său. 

— O scrisoare de la Acha. 

— Îngrijorătoare? 

— Citeşte-o şi tu. 

Ramses îi lăsă pe copii în grija lui Nedjem, care se temea acum de orice 
posibil incident neplăcut din timpul plimbărilor cu barca sau în afara 
grădinilor palatului; ministrul Agriculturii îi luă de mână pe copii, în timp 
ce Ramses derula papirusul pe care i-l întinsese Ameni. 


Pentru Faraonul Egiptului, din partea lui Acha, 
ministru al Afacerilor externe 

Conform ordinelor Maiestăţii Sale, l-am întâlnit 
pe prinţul din Amurru, Benteshina, care m-a primit 
cu multă amabilitate. Ofițerii noştri instructori, 
având în fruntea lor un scrib regal educat, ca tine şi 
ca mine, la universitatea din Theba, au început să 
instruiască armata libaneză. Aşa cum presupuneam, 
hitiţii s-au retras mai la nord, după înfrângerea lor 
de la Kadesh. Cu toate acestea, trebuie să fim în 
continuare  vigilenţi. Forţele locale nu ar fi 
suficiente dacă, în viitor, s-ar produce o încercare 
de invazie. Aşa că este absolut necesar să fie trimis, 
fără întârziere, un regiment bine înarmat pentru a 
instala aici o bază defensivă care ar asigura o pace 
durabilă şi securitatea ţării noastre. 

Fie ca Faraonul să aibă parte de o sănătate 
excelentă. 


Regele rulă la loc documentul. 

— Este, fără nicio îndoială, scrisul lui Acha. 

— Sunt de aceeaşi părere, dar... 

— Este Acha cel care a scris acest text, dar fiind obligat să-l scrie. 

— Asta este şi părerea mea, confirmă Ameni; Acha n-ar fi scris în niciun 
caz că el şi cu tine v-aţi făcut studiile la universitatea din Theba! 

— Nu, pentru că este vorba despre cea din Memphis. Şi Acha are o 
memorie excelentă. 

— Ce ar putea să însemne greşeala aceasta? 

— Că este ţinut prizonier în Amurru. 

— Să-şi fi pierdut minţile Benteshina? 

— Nu, este şi el nevoit să facă acest lucru, bineînţeles după ce a negociat 
un sprijin din altă parte. 

— Ar trebui să înţelegem... 

— Contraatacul hitiţilor a fost fulgerător, aprecie Ramses. Au ocupat 
Amurru şi ne întind din nou o cursă. Dacă Acha nu ar fi fost atât de şiret, 
Muwattalis şi-ar fi luat revanşa. 

— Crezi că Acha mai este în viaţă? 


— Habar n-am, Ameni. Cu ajutorul lui Serramanna, o să pregătesc 
imediat plecarea unui detaşament de elită. Dacă prietenul nostru este ţinut 
în captivitate, o să-l eliberăm. 


Când faraonul dădu ordin maistrului principal de la turnătorie să înceapă 
din nou producţia masivă de arme de atac şi de apărare, informaţia se 
răspândi în capitală după numai câteva ceasuri, iar în ţară în zilele 
următoare. 

Ce rost mai avea să se ascundă realitatea? Victoria de la Kadesh nu fusese 
de ajuns ca să stopeze dorinţa de cuceriri a hitiţilor. Cele patru cazărmi din 
Pi-Ramses fură puse în stare de alarmă şi soldaţii îşi dădură seama că, nu 
peste mult timp, vor porni iarăşi spre nord pentru noi lupte. 

O zi întreagă şi o noapte, Ramses rămase singur, închis în biroul său. În 
zori, el urcă pe terasa palatului pentru a contempla în linişte astrul său 
protector, renăscut după luptele înverşunate duse cu balaurul tenebrelor. 

În colţul dinspre răsărit al terasei, aşezată pe o banchetă, Nefertari, 
nespus de pură şi de frumoasă în lumina bătând în roz a zorilor. 

Ramses o strânse la piept. 

— Speram ca prin victoria de la Kadesh să înceapă o eră a păcii, dar am 
fost prea încrezător. În jurul nostru, fantomele ne dau târcoale: a lui 
Muwattalis, a lui Şenar care poate că mai trăieşte, a acelui vrăjitor libian 
care ne-a scăpat, a lui Moise căruia nu-i mai pot da de urmă, a lui Acha 
prizonier sau mort în Amurru... O să fim noi, oare, atât de puternici ca să 
rezistăm în faţa furtunii? 

— Rolul tău este să stai la cârma corăbiei, oricât de puternic ar bate 
vântul. Tu nu ai nici timpul necesar şi nici dreptul să te îndoieşti. Dacă îţi 
este potrivnic curentul, îl vei înfrunta, îl vom înfrunta împreună. 

Abia ivit la orizont, soarele îi scăldă în primele sale raze pe marea soţie 
regală şi pe Ramses, Fiul luminii. 


Notes 


[1] 


Aproximativ Libanul de astăzi. 


[+2] 


Provincia Canaan cuprindea Palestina şi Fenicia. 


[-3] 


Turcia 


[4] 
Înaltă de 2,20 m şi lată de 1,30 m. 


[-5] 


De unde vine şi numele de „Stela anului 400” atribuit de egiptologi acestui document 
extraordinar. 


[6] 


Combinația are proprietăţi antibiotice. 


=] 
Bogazkoy, 150 km est de Ankara (Turcia). 


[8] 
60 km sud-est de Ankara. 


[=a] 
Masat-Hoyuk, la 116 km nord-est de Hattuşaş. 


| — 10] 


Akhet-Aton, „Ţinutul luminos al discului solar”. 


